Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_4169.txt	វិបត្តិសេដ្ឋកិច្ច និងអតិផរណាខ្ពស់ បានធ្វើឱ្យកម្មករជាង៦១ពាន់នាក់ នៅឡាវអត់ការងារធ្វើ ឬមិនអាចស្វែងរកការងារសមរម្យបាន ដោយសារប្រាក់ឈ្នួលអប្បបរមាមិនសមស្របនឹងកម្រិតជីវភាពរស់នៅ។ ការណ៍នេះបានធ្វើឱ្យកម្មករមួយចំនួន មានទំនោរទៅធ្វើការនៅក្រៅប្រទេស។	ប៉ុន្មានខែចុងក្រោយនេះ អត្រាអតិផរណារបស់ឡាវ បើទោះបីជាបានថយបន្តិច ប៉ុន្តែនៅតែស្ថិតនៅកម្រិតខ្ពស់។ ចរន្តនេះបូកជាមួយនឹងប្រាក់ខែគោលទាប បានធ្វើឱ្យពលកររបស់ប្រទេសនេះមានទំនោរទៅក្រៅប្រទេសដើម្បីស្វែងរកការងារធ្វើ ជាពិសេសកម្មករវ័យក្មេង និងកម្មករជំនាញ។ យោងតាមស្ថិតិរបស់ក្រសួងការងារ និងសុខុមាលភាពសង្គមឡាវ បច្ចុប្បន្នមានប្រជាជនអាយុធ្វើការប្រហែល ២,៥លាននាក់។ តួលេខនេះមានទំហំស្មើនឹង ៣៤ភាគរយនៃចំនួនប្រជាជនសរុប។ វិបត្តិសេដ្ឋកិច្ច និងអតិផរណានៅតែមានកម្រិតខ្ពស់ បណ្តាលឱ្យកម្មករជាង ៦១ពាន់នាក់អត់ការងារធ្វើ ឬ មិនអាចស្វែងរកការងារសមរម្យបានដោយសារប្រាក់ឈ្នួលអប្បបរមាមិនអាចឆ្លើយតបនឹងកម្រិតជីវភាពរបស់កម្មករនាពេលបច្ចុប្បន្ន។ ជាងនេះទៅទៀត ពលករឡាវមួយផ្នែកមានទំនោរទៅក្រៅប្រទេសដើម្បីស្វែងរកការងារធ្វើ ជាពិសេសកម្មករវ័យក្មេង និងជំនាញខ្ពស់ ដែលធ្វើឲ្យប្រទេសនេះប្រឈមនឹងហានិភ័យនៃ ការខ្វះកម្លាំងពលកម្ម។ ដើម្បីរក្សា និងជំនះភាពអត់ការងារធ្វើរបស់កម្មករ រដ្ឋាភិបាលឡាវកំពុងដោះស្រាយបញ្ហាលំបាកនានា ដូចជាការធ្វើបច្ចុប្បន្នភាពព័ត៌មានស្តីពីតម្រូវការពលកម្មតាមជំនាញ ដើម្បីបង្កើតការងារថ្មីសម្រាប់កម្មករដែលគ្មានការងារធ្វើ ការបណ្តុះបណ្តាលជំនាញសម្រាប់និយោជិត ក៏ដូចជាការបង្កើនប្រាក់ឈ្នួលអប្បបរមាជាដើម។ នេះបើតាមលោកស្រី Anousone Khamsingsavath ប្រធាននាយកដ្ឋានការងារនៃក្រសួងការងារ និងសុខុមាលភាពសង្គមឡាវ។ លោកស្រី Anousone Khamsingsavath បានបន្តថា កង្វះកម្លាំងពលកម្ម មិនត្រឹមតែប៉ះពាល់យ៉ាងធ្ងន់ធ្ងរដល់ស្ថានភាពសេដ្ឋកិច្ចសង្គមប៉ុណ្ណោះទេ ថែមទាំងធ្វើឲ្យផលិតកម្មត្រូវជាប់គាំងផងដែរ។ ហើយរដ្ឋាភិបាលឡាវ នឹងវិនិយោគលើអភិវឌ្ឍន៍ស្មើៗគ្នានៅទូទាំងប្រទេស ដើម្បីបែងចែកធនធានមនុស្ស ហើយទន្ទឹមនឹងនោះបង្កើតការងារថ្មី ដើម្បីរក្សាកម្លាំងពលកម្ម និងកែលម្អអត្រាអត់ការងារធ្វើនៅក្នុងប្រទេស។ គួរបញ្ជាក់ថា ក្នុងអំឡុងពេលពីខែមេសា ឆ្នាំ២០២២ ដល់ខែឧសភា ឆ្នាំ២០២៣ ឡាវបានបង្កើតការងារថ្មីជាង ១៥ពាន់កន្លែង និងបានកែលម្អកម្មរជំនាញបានជាង ១៧០០កន្លែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_417.txt	នាយករដ្ឋមន្រ្តីចាំផ្ទះ លោក ប្រាយុទ្ធ ចាន់អូចា បានជំរុញឱ្យក្រុមបាតុករដែលបានតវ៉ាទាមទារការស្នើបេក្ខភាពនាយករដ្ឋមន្ត្រីឱ្យលោក Pita Limjaroenrat ឱ្យរក្សាភាពស្ងប់ស្ងាត់ និងជៀសវាងអពើហិង្សាដែលបំពានច្បាប់។ លោកថា ការតវ៉ាដោយហិង្សានឹងប៉ះពាល់ដល់វិស័យទេសចរណ៍ និងទំនុកចិត្តវិនិយោគិនបរទេស។	គណបក្សរបស់លោក Pita Limjaroenrat បានឈ្នះអាសនៈច្រើនជាងគេនៅក្នុងការបោះឆ្នោតខែឧសភា ប៉ុន្តែនៅថ្ងៃទី១៩ ខែកក្កដា លោកត្រូវបានសភាបដិសេធមិនឱ្យឈរឈ្មោះជាបេក្ខជននាយករដ្ឋមន្រ្តីជាថ្មីឡើយ ក្រោយពេលតុលាការធម្មនុញ្ញបានព្យួរសមាជិករដ្ឋសភារបស់លោក ដោយសារកាន់កាប់ភាគហ៊ុននៅក្រុមហ៊ុន។ មនុស្សប្រហែល ១ពាន់នាក់បានប្រមូលផ្តុំគ្នាតវ៉ានៅយប់នោះ ដើម្បីបង្ហាញពីកំហឹងរបស់ពួកគេចំពោះសភា និងតុលាការធម្មនុញ្ញដែលបានរារាំងមេដឹកនាំសេរីនិយមលោក Pita ។ « មិនមែនជារឿងចម្លែកទេ ចំពោះភាពចលាចលនយោបាយនៅស្រុកថៃ»។ លោក ប្រាយុទ្ធ ដែលបានកាន់អំណាចនៅក្នុងរដ្ឋប្រហារឆ្នាំ ២០១៤ បានលើកឡើងបែបនេះ ដោយបន្តថា លោកបានយល់ពីការខកចិត្តរបស់អ្នកគាំទ្រលោក Pita ។ ប៉ុន្តែលោកក៏បានអង្វរសាធារណជន ជំរុញប្រទេសថៃឲ្យដើរទៅមុខតាមផ្លូវប្រជាធិបតេយ្យស្របតាមរបបរាជានិយម។ នេះបើតាមអ្នកនាំពាក្យរងរដ្ឋាភិបាលលោកស្រី Rachada Dhnadirek បានបញ្ជាក់ពីសម្តីលោក ប្រាយុទ្ធ រួចបន្តថា « ការបញ្ចេញមតិ និងសកម្មភាពនយោបាយត្រូវតែមានសន្តិភាព គ្មានអំពើហិង្សា និងដោយគ្មានការបំផ្លាញសេដ្ឋកិច្ច ពាណិជ្ជកម្ម និងការវិនិយោគ។ គណបក្សឆ្ពោះទៅមុខរបស់លោក Pita ទទួលបានការគាំទ្រយ៉ាងខ្លាំងពីប្រជាជនថៃវ័យក្មេង ដែលប្រទេសមួយនេះបានខកចិត្តពីការគ្រប់គ្រងដោយរបបយោធាជិតមួយទសវត្សរ៍។ បក្សនេះនៅតែចចេសចង់កែច្បាប់ប្រមាថព្រះមហាក្សត្រ តាមការសន្យារបស់ខ្លួន បើទោះបីជាមានការមិនពេញចិត្តពីសំណាក់ព្រឹទ្ធសភា និងអ្នករាជានិយមក្តី ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4170.txt	អាម៉េរិក បានដាក់ទណ្ឌកម្មមួយកម្រិតទៀតប្រឆាំងនឹងក្រសួងការពារជាតិមីយ៉ាន់ម៉ា និងធនាគារចំនួនពីរ ដែលកំពុងប្រើប្រាស់របបយោធា ដើម្បីទិញអាវុធ និងទំនិញផ្សេងទៀតជារូបិយប័ណ្ណបរទេស ។ នេះបើយោងតាមគេហទំព័ររតនាគារជាតិអាម៉េរិកកាលពីថ្ងៃទី ២១ ខែមិថុនា ។	ធនាគារទាំងនោះមានឈ្មោះថា ធនាគារពាណិជ្ជកម្មបរទេសមីយ៉ាន់ម៉ា (MFTB) និងធនាគារវិនិយោគ និងពាណិជ្ជកម្មមីយ៉ានម៉ា (MICB) ដែលទទួល និងបញ្ជូនរូបិយប័ណ្ណបរទេសសម្រាប់រដ្ឋាភិបាលមីយ៉ាន់ម៉ា រួមទាំងសហគ្រាសរដ្ឋ ដើម្បីបង្កើនប្រាក់ចំណូលដល់របបយោធា។ មីយ៉ាន់ម៉ាកំពុងជាប់គាំងនៅក្នុងអំពើហិង្សា និងអស្ថិរភាពដែលកើតចេញពីរដ្ឋប្រហារយោធា និងការបង្ក្រាបដ៏សាហាវនៃការតវ៉ាគាំទ្រលទ្ធិប្រជាធិបតេយ្យ ក្នុងអំឡុងពេលដែលមនុស្សរាប់រយនាក់ត្រូវបានសម្លាប់ និងជាច្រើនពាន់នាក់ត្រូវបានចាប់ខ្លួន។ ទន្ទឹមនេះ មានការរីករាលដាលនៃការចោទប្រកាន់អំពីការឃុំខ្លួនដោយបំពាន ការបាត់ខ្លួនដោយបង្ខំ និងការធ្វើទារុណកម្មជាដើម។ អ្នកជំនាញនិយាយថា ការដាក់ទណ្ឌកម្មលើធនាគារ មានគោលដៅដើម្បីបិទការនាំចេញឧស្ម័ន ដែលជាប្រភពចំណូលដ៏សំខាន់ និងអាចជះឥទ្ធិពលដល់របបយោធាក្នុងការផ្តល់មូលនិធិសង្គ្រាម ដើម្បីប្រឆាំងនឹងក្រុមជនជាតិភាគតិច និងក្រុមបះបោរ។ . របាយការណ៍កាលពីខែកុម្ភៈដោយក្រុមយុទ្ធនាការ EarthRights International បាននិយាយថា ធនាគារទាំងពីរគឺជា រតនាគាររូបិយប័ណ្ណបរទេសរបស់រដ្ឋាភិបាលមីយ៉ាន់ម៉ា ដែលបច្ចុប្បន្នស្ថិតនៅក្រោមការគ្រប់គ្រងរបស់របបយោធា។ ការពិតរបបយោធាពឹងផ្អែកលើរូបិយប័ណ្ណបរទេស ដើម្បីទទួលបានផលិតផលជាច្រើន រួមទាំងឥន្ធនៈយន្តហោះ គ្រឿងបន្លាស់សម្រាប់ផលិតអាវុធធុនតូច និងការផ្គត់ផ្គង់ផ្សេងទៀតដែលមិនអាចទិញបានជាមួយនឹងប្រាក់គីយ៉ាតរបស់មីយ៉ាន់ម៉ាបាន។ នេះបើតាមរបាយការណ៍របស់ EarthRights International ។ ជាលទ្ធផល ការដាក់ទណ្ឌកម្មប្រឆាំងនឹងធនាគារ MFTB និង MICB អាចរួមចំណែកយ៉ាងសំខាន់ក្នុងការកាត់ផ្តាច់សិទ្ធិទទួលបានរូបិយប័ណ្ណបរទេសរបស់រដ្ឋាភិបាល ជាពិសេសប្រសិនបើមានការអនុវត្តដ៏ម៉ឺងមាត់ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4171.txt	យោងតាមស្ថិតិរបស់អគ្គនាយកដ្ឋានគយវៀតណាម ក្នុងរយៈពេល៥ខែឆ្នាំនេះ ចិនជាប់ចំណាត់ថ្នាក់លេខ១ ក្នុងការប្រើប្រាស់បន្លែ និងផ្លែឈើរបស់វៀតណាម ដែលមានទំហំទឹកប្រាក់១,២៨ពាន់លានដុល្លារកើនឡើង ៨០,២ភាគរយ បើធៀបពេលដូចគ្នាកាលពីឆ្នាំមុន។ ចិនមានចំណែកជិត ៦៣,៥ភាគរយនៃការនាំចេញបន្លែ និងផ្លែឈើសរុបរបស់វៀតណាម។	ទុរេន ជាផលិតផលផ្លែឈើយ៉ាងសំខាន់ដែលជំរុញឱ្យមានការកើនឡើងនេះ ដែលមានតម្លៃ ៤៧៧លានដុល្លារ។ មិនត្រឹមតែទុរេនប៉ុណ្ណោះទេ កសិផលជាច្រើនមុខទៀតដូចជា អង្ករ កាហ្វេ ម្រេច ស្វាយចន្ទី របស់វៀតណាមដែលនាំចេញទៅចិន ក៏កំពុងបន្តកើនឡើងយ៉ាងខ្លាំងផងដែរ ។ ស្ថិតិរបស់អគ្គនាយកដ្ឋានគយវៀតណាមបង្ហាញថា ក្នុងរយៈពេល៥ខែឆ្នាំនេះ ការនាំចេញអង្កររបស់វៀតណាមបានដល់ទៅ៣,៦២លានតោន។ ក្នុងនោះការនាំចេញអង្ករទៅចិនបានកើនឡើង៧៩ភាគរយ ដែលមានតម្លៃ ៣៦៥លានដុល្លារ ។ តម្លៃអង្ករជាមធ្យមនៃការនាំចេញទៅចិនប្រមាណ ៥៨៩ដុល្លារក្នុងមួយតោន កើនជាង ១៨ភាគរយធៀបពេលដូចគ្នាកាលពីឆ្នាំមុន។ ទិន្នន័យពីគយចិនបានឱ្យដឹងថា ប្រទេសនេះបានកាត់បន្ថយការនាំចូលអង្ករពីឥណ្ឌា ប៉ាគីស្ថាន ថៃ ប៉ុន្តែបានបង្កើនការនាំចូលពីវៀតណាម។ នេះបើតាមសារព័ត៌មានវៀតណាម VNBUSINESS ។ លោក ជិន ហ្វូ លឿ នាយកមជ្ឈមណ្ឌលជំរុញការវិនិយោគ និងពាណិជ្ជកម្មនៃទីក្រុងហូជីមិញ (ITPC) បាននិយាយថា ចិនគឺជាទីផ្សារនាំចូលផលិតផលកសិកម្មដ៏ធំបំផុតរបស់វៀតណាម ដែលស្មើនឹងប្រមាណ ៧០ភាគរយនៃទំហំនាំចេញផលិតផលកសិកម្មសរុប។ . ចាប់ពីឆមាសទីពីរនៃឆ្នាំ ២០២២ វៀតណាម និងចិនបានចុះកិច្ចព្រៀមព្រៀងលើការនាំចេញទុរេន ចេក ដំឡូងជ្វា និងទឹកមាត់ត្រចៀកកាំទៅកាន់ទីផ្សារចិន។ តាមពិតទៅការនាំចេញផលិតផលកសិកម្ម និងជលផលទៅចិនបានកើនឡើងយ៉ាងខ្លាំងចាប់តាំងពីខែកុម្ភៈ ឆ្នាំ២០២៣។ សហគ្រាសចិនជាច្រើនបានបង្ហាញពីបំណងចង់ទិញផលិតផលកសិកម្ម និងជលផលក្នុងបរិមាណដ៏ច្រើនពីវៀតណាម។ ទោះជាយ៉ាងណាក៏ដោយ អ្នកជំនាញជាច្រើនបានលើកឡើងថា ការនាំចេញកសិផលរបស់វៀតណាមទៅកាន់ទីផ្សារចិនតែងតែមានការកកស្ទះនៃច្រកព្រំដែននៃប្រទេសទាំងពីរ។ នេះដោយសារតែហេដ្ឋារចនាសម្ព័ន្ធច្រកទ្វារព្រំដែននៃភាគីទាំងសងមានសភាពតូចចង្អៀតដែលនាំឱ្យផលិតផលកសិកម្មស្រស់ៗមានតម្លៃខ្ពស់មួយចំនួនត្រូវបានខូច។ លើសពីនេះ ក្នុងរយៈពេលប៉ុន្មានឆ្នាំចុងក្រោយ ចិនបានផ្លាស់ប្តូរជាបន្តបន្ទាប់នូវបទប្បញ្ញត្តិរបស់ខ្លួនស្តីពីគោលនយោបាយនាំចូលផលិតផលកសិកម្ម និងម្ហូបអាហារ។ ស្តង់ដារគុណភាពមួយចំនួនសម្រាប់ផលិតផលកសិកម្ម និងអាហារដែលនាំចូល ត្រូវតែមានចុះបញ្ជីអាជ្ញាបណ្ណ ការធ្វើតេស្តជាដើម ដែលមើលទៅហាក់ពិបាកក្នុងការនាំចូលជាងអាម៉េរិក សហភាពអឺរ៉ុប និងជប៉ុនទៅទៀត។ ដូច្នេះដើម្បីបង្កើនចំណូលនាំចេញក្នុងទីផ្សារចិន អ្នកជំនាញថា ផលិតផលកសិកម្មត្រូវមានគុណភាពល្អ ដើម្បីបំពេញតាមតម្រូវការអ្នកប្រើប្រាស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4172.txt	នារសៀលថ្ងៃទី២៣ មិថុនា នៅទីក្រុងហាណូយ នាយករដ្ឋមន្ត្រីលោក Pham Minh Chinh និងប្រធានាធិបតីកូរ៉េខាងត្បូងលោក Yoon Suk Yeol បានចូលរួមវេទិកាធុរកិច្ចវៀតណាម-កូរ៉េខាងត្បូង និងមានបណ្តាក្រុមហ៊ុនកូរ៉េខាងត្បូង និងវៀតណាមប្រមាណ ៥០០ ។	វេទិកាធុរកិច្ចវៀតណាម - កូរ៉េបានប្រព្រឹត្តទៅក្រោមប្រធានបទ « ឆ្ពោះទៅរក ៣០ឆ្នាំនៃទំនាក់ទំនងថ្មី យុទ្ធសាស្ត្រកិច្ចសហប្រតិបត្តិការឧស្សាហកម្មនាពេលអនាគតវៀតណាម - កូរ៉េ» ដោយផ្តោតសំខាន់លើកិច្ចសហប្រតិបត្តិការខ្សែសង្វាក់តម្លៃសកល ការផ្លាស់ប្តូរឌីជីថល និងសកម្មភាពបម្រែបម្រួលអាកាសធាតុ ។ វេទិកានេះបានទាក់ទាញការចូលរួមរបស់សហគ្រាសជិត ៥០០ក្រុមហ៊ុន ក្នុងនោះមានសហគ្រាសកូរ៉េចំនួន ៣០០ និងវៀតណាមចំនួន ២០០។ ក្នុងចំណោមធុរកិច្ចកូរ៉េដែលចូលរួមក្នុងព្រឹត្តិការណ៍នេះមានមេដឹកនាំក្រុមហ៊ុនធំៗនៅក្នុងប្រទេសកូរ៉េ និងវៀតណាមចូលរួមផងដែរដូចជាSamsung Electronics Group, Doosan Enerbility Group, Vinfast Company, Boston Group, Counsulting Group (BCG), Shinhan Bank…។ បណ្តាសហគ្រាសនានាក៏បានធ្វើបទបង្ហាញទាក់ទិននឹងប្រធានបទដូចជា ការគាំទ្រសម្រាប់ការអភិវឌ្ឍន៍ឧស្សាហកម្មគ្រឿងបន្លាស់អេឡិចត្រូនិច ការផ្លាស់ប្តូរ Net-Zero កិច្ចសហប្រតិបត្តិការកូរ៉េ-វៀតណាមក្នុងវិស័យថាមពល ឱកាសសម្រាប់កិច្ចសហប្រតិបត្តិការអាជីវកម្មក្នុងវិស័យដឹកជញ្ជូនបៃតងដោយប្រើថាមពលស្អាត កិច្ចសហប្រតិបត្តិការក្នុងការផ្លាស់ប្តូរឌីជីថល និងបច្ចេកវិទ្យាហិរញ្ញវត្ថុ។ វៀតណាមនិងកូរ៉េខាងត្បូងបានបង្កើតទំនាក់ទំនងការទូតនៅខែធ្នូ ឆ្នាំ១៩៩២ ហើយក្លាយជាដៃគូសហប្រតិបត្តិការយុទ្ធសាស្ត្រក្នុងខែតុលា ឆ្នាំ២០០៩។ ប្រទេសទាំងពីរបានធ្វើឱ្យប្រសើរឡើងនូវទំនាក់ទំនងរបស់ពួកគេទៅជាភាពជាដៃគូយុទ្ធសាស្ត្រគ្រប់ជ្រុងជ្រោយនៅខែធ្នូ ឆ្នាំ ២០២២ ។ បច្ចុប្បន្ននេះ កូរ៉េខាងត្បូង គឺជាដៃគូដ៏សំខាន់បំផុតមួយរបស់វៀតណាម ដោយជាប់ចំណាត់ថ្នាក់លេខមួយលើការវិនិយោគ និងទីពីរផ្នែកជំនួយអភិវឌ្ឍន៍ផ្លូវការ (ODA) និងទីបីក្នុងវិស័យពាណិជ្ជកម្ម។ ទំហំពាណិជ្ជកម្មទ្វេភាគីសរុបក្នុងឆ្នាំ ២០២២ មានតម្លៃ ៨៧ពាន់លានដុល្លារដែលកើន ១១,៤ភាគរយបើធៀបនឹងឆ្នាំ២០២១ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4173.txt	ក្រុមហ៊ុនផលិតរថយន្តដឹកទំនិញរបស់ជប៉ុន Isuzu Motors បានអះអាងថា ខ្លួនមិនមានគម្រោងផ្លាស់ប្តូររោងចក្រពីថៃទៅកាន់ឥណ្ឌូណេស៊ីឡើយ។ ការប្រកាសនេះ ធ្វើឡើងមួយថ្ងៃបន្ទាប់ពីរដ្ឋមន្ត្រីឧស្សាហកម្មឥណ្ឌូណេស៊ី បាននិយាយថា ក្រុមហ៊ុននេះនឹងផ្លាស់ទីតាំងរៀងចក្រទៅប្រទេសខ្លួនឆាប់ៗ ។	រដ្ឋមន្ត្រីឧស្សាហកម្មឥណ្ឌូណេស៊ី លោក Agus Gumiwang Kartassmita បាននិយាយកាលពីថ្ងៃទី ០៧ ខែឧសភាថា ក្រុមហ៊ុន Isuzu គ្រោងនឹងផ្លាស់ប្តូររោងចក្រមកឥណ្ឌូណេស៊ី ហើយអាចចាប់ផ្តើមផលិតកម្មនៅដើមឆ្នាំក្រោយ។ អ្នកនាំពាក្យក្រុមហ៊ុន Isuzu បានបដិសេដអំពីការលើកឡើងពីភាគីឥណ្ឌូណេស៊ី ។ អ្នកនាំពាក្យ បាននិយាយថា ក្រុមហ៊ុន មិនបានប្រកាសពីគម្រោងផ្លាស់ប្តូរទីតាំងរោងចក្រថៃ ទៅកាន់ឥណ្ឌូណេស៊ីនោះទេ ។ នេះបើតាមសារព័ត៌មានរ៉យទ័រ។ ជុំវិញបញ្ហានេះ មិនការឆ្លើយតបភ្លាមៗពីភាគីឥណ្ឌូណេស៊ីនោះទេ ចំពោះការបដិសេធពីក្រុមហ៊ុន Isuzu ។ ភាគហ៊ុនរបស់ក្រុមហ៊ុនគ្រឿងបន្លាស់រថយន្តថៃមួយចំនួន បានលក់អស់ នាថ្ងៃ០៨ ខែឧសភានេះ បន្ទាប់ពីមានការចុះផ្សាយព័ត៌មាននៃការផ្លាស់ប្តូរទីតាំងក្រុមហ៊ុនជប៉ុនមួយនេះ។ ក្រុមហ៊ុន Isuzu បានចាប់ផ្តើមប្រតិបត្តិការផលិតរថយន្តដឹកទំនិញនៅថៃ អស់រយៈពេល ៦០ឆ្នាំមកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4174.txt	នៅក្នុងខែមិថុនាអតិផរណារបស់ចិនស្ថិតក្នុងអត្រាសូន្យភាគរយ ខណៈពេលដែលសន្ទស្សន៍តម្លៃអ្នកផលិតបានធ្លាក់ចុះយ៉ាងខ្លាំង ដែលបង្កើនការភ័យខ្លាចនៃបរិត្តផរណា និងបង្កើនលទ្ធភាពនៃទីក្រុងប៉េកាំងបញ្ចេញកញ្ចប់ថវិកាបន្ថែមទៀត ដើម្បីជំរុញសេដ្ឋកិច្ចឡើងវិញ។	សន្ទស្សន៍តម្លៃទំនិញប្រើប្រាស់របស់ចិនបានធ្លាក់ចុះត្រឹមសូន្យភាគរយក្នុងខែមិថុនា ដែលជាកម្រិតទាបបំផុតចាប់តាំងពីខែកុម្ភៈ ឆ្នាំ២០២១។ នេះបើយោងតាមទិន្នន័យដែលចេញផ្សាយដោយការិយាល័យស្ថិតិជាតិចិននាពេលថ្មីៗនេះ។ អតិផរណាស្នូលដោយមិនរាប់បញ្ចូលថ្លៃម្ហូបអាហារ និងថាមពលបានធ្លាក់ចុះមកត្រឹម០,៤ភាគរយពី០,៦ភាគរយក្នុងខែមុន។ សន្ទស្សន៍តម្លៃអ្នកផលិតបានបន្តធ្លាក់ចុះត្រឹម៥,៤ភាគរយធៀបនឹងឆ្នាំមុន។ លោក Zhang Zhiwei ប្រធានសេដ្ឋវិទូនៅក្រុមហ៊ុន Pinpoint Asset Management បានមានលើកឡើងថាហានិភ័យនៃបរិត្តផរណា កំពុងមានវត្តមាននៅចិន។ បរិត្តផរណា ជាស្ថានភាពដែលទំនិញមានច្រើនជាងតម្រូវការ ដែលការណ៍នេះធ្វើឱ្យអ្នកផលិតត្រូវបង្ខំចិត្តបញ្ចុះតម្លៃសេវាកម្ម និងផលិតផល និងឈានទៅដល់កាត់បន្ថយការផលិតវិញដើម្បីរក្សាតុល្យភាពតម្រូវការ និងការផ្គត់ផ្គង់។ ទន្ទឹមនឹងស្ថានភាពនេះ ក្រុមហ៊ុនផលិតបានចំណាយពេលជាច្រើនខែដើម្បីទប់ទល់នឹងតម្លៃទំនិញទាប ជាមួយតម្រូវការខ្សោយនៅក្នុងទីផ្សារក្នុងស្រុក និងបរទេស។ ប្រសិនបើអ្នកប្រើប្រាស់ និងអាជីវកម្មបន្តកំណត់ការចំណាយ ឬការវិនិយោគដោយសង្ឃឹមថាតម្លៃនឹងធ្លាក់ចុះ នោះអាចនាំទៅរកការបង្វែរបរិត្តផរណាកាន់តែខ្លាំង។ ការអូសទាញសំខាន់លើមុខទំនិញដែលនាំធ្លាក់ចុះខ្លាំងនៅខែមុនគឺ តម្លៃសាច់ជ្រូក។ តម្លៃសាច់ដែលជាអាហារចម្បងនៅក្នុងរបបអាហាររបស់ចិនបានធ្លាក់ចុះ ៧,២ភាគរយនៅក្នុងខែមិថុនាធៀបនឹងឆ្នាំមុន នឹងប្រមាណ ៣,២ភាគរយបើធៀបខែឧសភា។ រដ្ឋាភិបាលចិនបាននិងកំពុងព្យាយាមកំណត់តម្លៃសាច់ជ្រូកដើម្បីរារាំងការធ្លាក់ចុះបន្ថែមទៀត។ កាលពីសប្តាហ៍មុន ចិនក៏ប្រកាសថា ខ្លួននឹងទិញសាច់ជ្រូកបន្ថែមទៀតដើម្បីស្តុកទុកដើម្បីជំរុញតម្រូវការ។ បរិត្តផរណាតម្លៃអ្នកផលិតត្រូវបានជំរុញដោយការធ្លាក់ចុះរយៈពេលយូរនៃតម្លៃទំនិញអន្តរជាតិ។ សន្ទស្សន៍តម្លៃអ្នកប្រើប្រាស់ស្ថិតក្នុងអត្រាសូន្យ ខណៈដែលតម្លៃផលិតបានធ្លាក់ចុះបន្ថែមទៀតនៅក្នុងខែមិថុនា បានបង្ហាញពីការងើបឡើងវិញក្រោយការរាតត្បាតរបស់ចិនកំពុងបាត់បង់សន្ទុះ។ ការធ្លាក់ចុះនៃតម្លៃគឺជាសញ្ញានៃតម្រូវការទន់ខ្សោយ ក៏ធ្វើឱ្យចក្ខុវិស័យកំណើនសេដ្ឋកិច្ចធ្លាក់ចុះផងដែរ។ លោក David Qu សេដ្ឋវិទូនៅ Bloomberg បានកត់សម្គាល់ថា តម្រូវការសម្រាប់ការជំរុញបន្ថែមពីធនាគារកណ្តាលចិន កំពុងមានការកើនឡើង។ មកដល់ពេលនេះ វិធានការភាគច្រើនរបស់រដ្ឋ នៅមានកម្រិតនៅឡើយ។ ធនាគារកណ្តាលបានកាត់បន្ថយអត្រាប្រតិបត្តិការរបស់ខ្លួនតិចតួចកាលពីខែមុន ហើយរដ្ឋាភិបាលបានបន្តការបន្ធូរបន្ថយពន្ធសម្រាប់អ្នកទិញរថយន្តអគ្គិសនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4175.txt	នាយករដ្ឋមន្ត្រីនូវែលសេឡង់ Chris Hipkins នឹងធ្វើទស្សនកិច្ចទៅចិនចាប់ពីថ្ងៃទី ២៥ ដល់ថ្ងៃទី ៣០ ខែមិថុនា។ លោកនឹងដឹកនាំគណៈប្រតិភូពាណិជ្ជកម្ម ដែលរួមមានក្រុមហ៊ុនធំៗ ហើយក៏នឹងជួបលោកប្រធានាធិបតី ស៊ី ជិនភីង ផងដែរ។	អំឡុងទស្សនកិចនៅប៉េកាំង លោក Chris Hipkins នឹងជួបជាមួយប្រធានាធិបតីចិន ស៊ី ជីនភីង នាយករដ្ឋមន្ត្រី លី ឈាំង និងប្រធានគណៈកម្មាធិការអចិន្ត្រៃយ៍នៃសភាប្រជាជនចិន ចាវ ឡឹជី។ «ខ្ញុំទន្ទឹងរង់ចាំជួបជាមួយថ្នាក់ដឹកនាំចិន តាមរយៈកិច្ចប្រជុំទ្វេភាគីនានា ជុំវិញប្រធានបទដូចជា ការប្រែប្រួលអាកាសធាតុ ស្ថិរភាពសេដ្ឋកិច្ច សន្តិសុខក្នុងតំបន់និងពិភពលោក សិទ្ធិមនុស្ស សង្រ្គាមនៅអ៊ុយក្រែន នឹងត្រូវលើកយកមកពិភាក្សា»។ លោក Hipkins ប្រាប់អ្នកសារព័ត៌មានបែបនេះក្រោយប្រកាសគម្រោងទៅចិន។ នូវែលសេឡង់ និងចិនមានទំនាក់ទំនងពាណិជ្ជកម្មល្អប្រសើរជាមួយគ្នាតាមកិច្ចព្រមព្រៀងពាណិជ្ជកម្មសេរីនូវែលសេឡង់-ចិនចូលជាធរមានតាំងពីខែតុលា ឆ្នាំ២០០៨។ ការនាំចេញរបស់នូវែលសេឡង់ទៅកាន់ចិនមានតម្លៃជាង១២,៨ពាន់លានដុល្លារ ឬមួយភាគបួននៃប្រាក់ចំណូលនាំចេញសរុបរបស់ប្រទេសនេះ។ មុនពេលមានជំងឺកូវីដ-១៩ ជនជាតិចិន ជាប្រភពភ្ញៀវទេសចរធំទីពីររបស់នូវែលសេឡង់ ដោយតាមពីក្រោយអូស្ត្រាលី។ ប៉ុន្តែនៅក្នុងខែមករា ឆ្នាំ២០២៣ ចិនបានជាប់ចំណាត់ថ្នាក់ទី៧វិញ ដោយសារការបិទខ្ទប់ព្រំដែនដែលបង្កដោយជំងឺកូវីដ-១៩ រវាងប្រទេសទាំងពីរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4176.txt	ចិនបានចុះកិច្ចព្រមព្រៀងតម្លៃ ៤,៨ពាន់លានដុល្លារ ដើម្បីសាងសង់រោងចក្រថាមពលនុយក្លេអ៊ែរនៅប៉ាគីស្ថាន។ នេះមិនមែនលើកទីមួយទេ ដោយចិនធ្លាប់បានសន្យាផ្តល់ថវិកា៦៥ពាន់លានដុល្លារ ក្នុងការកសាងហេដ្ឋារចនាសម្ព័ន្ធសម្រាប់ប៉ាគីស្ថាន។	ក្រុមហ៊ុនសាជីវកម្មនុយក្លេអ៊ែរជាតិចិន (CNNC) បានចុះហត្ថលេខាលើអនុស្សរណៈនៃការយោគយល់គ្នា (MoU) ជាមួយគណៈកម្មការថាមពលបរមាណូប៉ាគីស្ថាន ដើម្បីសាងសង់រោងចក្រថាមពលនុយក្លេអ៊ែរ ដែលមានអានុភាព ១២០០មេហ្គាវ៉ាត់ កាលពីថ្ងៃទី ២០ ខែមិថុនា។ ថ្លែងតាមរយៈទូរទស្សន៍ជាតិប៉ាគីស្ថាន (PTV)នាយករដ្ឋមន្ត្រីប៉ាគីស្ថាន Shehbaz Sharif បាននិយាយថា ការសាងសង់រោងចក្រថាមពលនេះ ស្ថិតក្រោមគម្រោង Chashma 5 នឹងចាប់ផ្តើមប្រតិបត្តិការភ្លាមៗនៅក្នុងខេត្ត Punjab ភាគកណ្តាលប៉ាគីស្ថាន។ ចិនកំពុងជួយប៉ាគីស្ថាន ក្នុងការកាត់បន្ថយការពឹងផ្អែកលើឥន្ធនៈហ្វូស៊ីល ដោយប្រែក្លាយប្រទេសមួយនេះ ទៅជាពណ៌បៃតង។ ចិនធ្លាប់បានសន្យាក្នុងការកសាងហេដ្ឋារចនាសម្ព័ន្ធឱ្យប៉ាគីស្ថាន ក្រោមគំនិតផ្តួចផ្តើមខ្សែក្រវ៉ាត់និងផ្លូវរបស់ខ្លួន ក្នុងទំហំទឹកប្រាក់ ៦៥ពាន់លានដុល្លារ។ កាលពី២ឆ្នាំមុន រោងចក្រថាមពលនុយក្លេអ៊ែរទី៦ របស់ប៉ាគីស្ថានបានដំណើរការនៅក្នុងទីក្រុងកំពង់ផែ Karachi ដោយសារការគាំទ្រពីចិនដូចគ្នា។ ក្នុងរយៈពេលប៉ុន្មានឆ្នាំចុងក្រោយនេះ ប្រទេសទាំងពីរបានស្វែងរកការជំរុញកិច្ចសហប្រតិបត្តិការជាមួយគ្នាលើវិស័យជាច្រើន។ ក្នុងអំឡុងពេលសន្ទនាតាមទូរស័ព្ទកាលពីខែមេសា ឆ្នាំ ២០២៣ រវាងនាយករដ្ឋមន្ត្រីចិន លី ឈាំង និងនាយករដ្ឋមន្ត្រីប៉ាគីស្ថាន Shehbaz Sharif បានបង្ហាញពីឆន្ទៈក្នុងការលើកកម្ពស់ភាពជាដៃគូសហប្រតិបត្តិការយុទ្ធសាស្ត្រប្រកបដោយនិរន្តរភាពរវាងប្រទេសទាំងពីរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4177.txt	តម្លៃប្រេងនាប៉ុន្មានថ្ងៃចុងក្រោយនេះ នៅតែស្ថិតក្នុងនិន្នាការធ្លាក់ថ្លៃ បើទោះបីជាមានការកាត់បន្ថយផលិតកម្មចុងក្រោយដោយអង្គការនៃប្រទេសនាំចេញប្រេង និងដៃគូ (OPEC+) ក៏ដោយ។	នៅក្នុងការវិវត្តចុងក្រោយនេះ ប្រទេសនាំចេញប្រេងលេខ១ របស់ពិភពលោក អារ៉ាប៊ីសាអូឌីតបានប្រកាសថា ខ្លួននឹងកាត់បន្ថយទិន្នផល ១លានបារ៉ែលក្នុងមួយថ្ងៃបន្ថែមទៀតចាប់ពីខែកក្កដា។ ការកាត់បន្ថយផលិតកម្មរបស់បណ្តាប្រទេស OPEC+ សរុបចាប់ពីខែតុលាឆ្នាំមុនមកដល់ពេលនេះបានកើនដល់៤,៧លានប៉ារែលក្នុងមួយថ្ងៃ ប៉ុន្តែតម្លៃទីផ្សារប្រេងពិភពលោកនៅតែមាននិន្នាការធ្លាក់ចុះ។ កាសែត Khaleej Times របស់អេមីរ៉ាតអារ៉ាប់រួមបានរាយការណ៍ថា ការកាត់បន្ថយផលិតកម្មរបស់អារ៉ាប៊ីសាអូឌីតត្រូវបានគ្របដណ្ដប់ ដោយការព្រួយបារម្ភអំពីការស្ទុះងើបសេដ្ឋកិច្ច។ ទិន្នន័យបានបង្ហាញថា វិស័យសេវាកម្មរបស់អាម៉េរិកមានការកើនឡើងតិចតួចនៅក្នុងខែឧសភា។ កំណើនសេដ្ឋកិច្ចរបស់ចិននៅតែយឺតជាងការរំពឹងទុក ខណៈដែលការផ្គត់ផ្គង់ប្រេងពីប្រទេសមិនមែន OPEC មាននិន្នាការកើនឡើង។ ខណៈកាត់បន្ថយទិន្នផល ប៉ុន្តែមិនអាចជំរុញឱ្យតម្លៃប្រេងកើនឡើង ក៏ក្លាយជាបញ្ហាសម្រាប់ប្រទេស OPEC+ ជាពិសេសអារ៉ាប៊ីសាអូឌីតតែម្ដង។ ការគណនាបង្ហាញថាតម្លៃប្រេងត្រូវតែកើនឡើងបន្ថែម ១០ដុល្លារ/បារ៉ែល ទើបគ្រប់គ្រាន់ដើម្បីជួយអារ៉ាប៊ីសាអូឌីតរកប្រាក់ចំណូលដែលបាត់បង់ដោយសារតែការកាត់បន្ថយផលិតកម្ម។ អារ៉ាប៊ីសាអូឌីតបានសង្កត់ធ្ងន់ថា ខ្លួនត្រៀមខ្លួនជាស្រេចក្នុងការធ្វើគ្រប់យ៉ាងដើម្បីរក្សាស្ថិរភាព ទីផ្សារប្រេង ។ ប៉ុន្តែវាអាចទៅរួចដែលថាការកាត់ផលិតកម្មចុងក្រោយនឹងនាំមកតម្លៃគួរឱ្យកត់សម្គាល់។ កាលពីខែមេសា អារ៉ាប៊ីសាអូឌីតក៏បានប្រកាសកាត់បន្ថយការផលិតដោយស្ម័គ្រចិត្តចំនួន ៥០ម៉ឺនបារ៉ែលក្នុងមួយថ្ងៃ ហើយជំហាននោះមិនបានជំរុញឱ្យតម្លៃប្រេងកើនឡើងច្រើននោះទេ។ ការកាត់បន្ថយផលិតកម្មបាននាំឱ្យមូលនិធិរូបិយវត្ថុអន្តរជាតិ (IMF) កាត់បន្ថយការព្យាករកំណើនរបស់ខ្លួនសម្រាប់អារ៉ាប៊ីសាអូឌីតក្នុងឆ្នាំ២០២៣ មកត្រឹម ២,១ភាគរយ ដែលធ្លាក់ចុះ១ភាគរយពីការព្យាករខែឧសភា។ អត្រាប្តូរប្រាក់បរទេសរបស់អារ៉ាប៊ីសាអូឌីតក៏បានធ្លាក់ចុះដល់៤១០ពាន់លានដុល្លារ ដែលជាកម្រិតទាបបំផុតចាប់តាំងពីខែមករាឆ្នាំ ២០១០ ។ ការកាត់បន្ថយផលិតកម្មចុងក្រោយរបស់អារ៉ាប៊ីសាអូឌីត ត្រូវមើលឃើញថាជាជំហាននៃការលេងល្បែងដែលអាចធ្វើឱ្យមានប្រតិកម្មផងដែរ ជាពិសេសនៅក្នុងបរិបទដែលអ្នកប្រើប្រាស់ប្រេងសំខាន់ៗមួយចំនួននៅអាស៊ី បច្ចុប្បន្នកំពុងស្វែងរកប្រភពប្រេងដែលមានតំលៃថោកពីអាហ្វ្រិកខាងលិច រុស្ស៊ី ឬអ៊ីរ៉ង់។ ជាមួយគ្នានេះ អារ៉ាប៊ីសាអូឌីតអាចនឹងបាត់បង់ចំណែកទីផ្សារប្រេងដោយខ្លួនឯង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4178.txt	បច្ចុប្បន្ន ប្រាក់យ៉េនបានធ្លាក់ចុះដល់កម្រិតទាបក្នុងរយៈពេល៧ខែធៀបនឹងប្រាក់ដុល្លារ ដោយទឺកប្រាក់ ១៤៣យ៉េនអាចប្តូរបានតែ ១ដុល្លារ។ រូបិយប័ណ្ណនេះ ក៏ធ្លាក់ចុះដល់កម្រិតទាបបំផុតផងដែរក្នុងរយៈពេល១៥ឆ្នាំបើធៀបនឹងប្រាក់អឺរ៉ូ។	ហេតុផលចម្បងក្នុងការធ្លាក់ថ្លៃយ៉ាងឆាប់រហ័សនៃប្រាក់យ៉េន ធៀបនឹងប្រាក់ដុល្លារត្រូវបានអ្នកជំនាញមើលឃើញថា ដោយសារធនាគារកណ្តាលជប៉ុនបន្តរក្សាគោលនយោបាយរូបិយវត្ថុធូររលុង ដែលផ្ទុយស្រឡះពីធនាគារកណ្តាលអាមេរិក (FED) ដែលបានដំឡើងអត្រាការប្រាក់ ១០ដងរួចមកហើយ។ អត្រាប្តូរប្រាក់រវាងរូបិយប័ណ្ណទាំងពីរនេះកាលខែមីនា ឆ្នាំ២០២២ នៅពេលដែល FED បានចាប់ផ្តើមរឹតបន្តឹងរូបិយប័ណ្ណជាមួយនឹងការដំឡើងអត្រាការប្រាក់ជាលើកដំបូង ប្រាក់យ៉េនអាចប្តូរបានពី១១៤យ៉េនក្នុង១ដុល្លារ។ បច្ចុប្បន្ននេះនិន្នាការប្រាក់យ៉េនកំពុងធ្លាក់ចុះយ៉ាងឆាប់រហ័សនៅពេលដែល FED ត្រូវបានគេព្យាករថា នឹងមានការដំឡើងអត្រាការប្រាក់បន្ថែមទៀតនៅចុងឆ្នាំនេះ ហេតុនេះនឹងជំរុញឱ្យមាននិន្នាការលក់ប្រាក់យ៉េនដើម្បីទិញប្រាក់ដុល្លារកាន់តែច្រើន។ អនុរដ្ឋមន្ត្រីក្រសួងហិរញ្ញវត្ថុជប៉ុនទទួលបន្ទុកកិច្ចការអន្តរជាតិ លោក Masato Kanda បាននិយាយថា ការធ្លាក់នៃថ្លៃប្រាក់យ៉េនធៀបនឹងប្រាក់ដុល្លារ បានកើតឡើងយ៉ាងឆាប់រហ័សពីភាគីម្ខាង ហើយក្រសួងមិនទាន់មានគោលការណ៍ណាមួយ ដើម្បីឆ្លើយតបការពារការធ្លាក់ថ្លៃនៃរូបិយប័ណ្ណក្នុងស្រុកនេះទេ។ ក្រឡេកមើលកាលពីខែកញ្ញា ឆ្នាំ២០២២ មុនពេលការអន្តរាគមន៍របស់ BOJ អត្រាប្តូរប្រាក់យ៉េនបានប្រែប្រួលប្រហែលក្នុងចន្លោះពី ៦ទៅ៨ភាគរយធៀបនឹងប្រាក់ដុល្លារ។ បច្ចុប្បន្ននេះការប្រែប្រួលនៃអត្រាប្តូរប្រាក់គឺចន្លោះពី ៤ទៅ៥ភាគរយ។ វិនិយោគិនជាច្រើនបានលក់ប្រាក់យ៉េនចេញ បន្ទាប់ពី BOJ បានសម្រេចចិត្តរក្សាអត្រាការប្រាក់ទាបបំផុតនៅថ្ងៃទី១៦ ខែមិថុនា ដោយប្តេជ្ញាថា នឹងរក្សាវិធានការជំរុញសេដ្ឋកិច្ច ដែលផ្ទុយពីធនាគារកណ្តាលប្រទេសដទៃ ដែលរឹតបន្តឹងគោលនយោបាយរូបិយវត្ថុដើម្បីស្ងប់ស្ងាត់អតិផរណា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4179.txt	ប្រឈមមុខនឹងស្ថានភាពសេដ្ឋកិច្ចមិនដូចការរំពឹងទុក អ្នកជំនាញបានជំរុញឱ្យធនាគារចិន បន្តកាត់បន្ថយអត្រាការប្រាក់កម្ចី ដើម្បីកាត់បន្ថយបន្ទុកហិរញ្ញវត្ថុ លើសហគ្រាសឯកជនខ្នាតតូច និងមធ្យម។ ធនាគារកណ្តាលចិន បានទម្លាក់អត្រាការប្រាក់កម្ចីបឋមមកត្រឹម ៣,៥៥ភាគរយ។	ធនាគារកណ្តាលចិន (PBOC) បានកាត់បន្ថយអត្រាការប្រាក់កម្ចីសំខាន់ពីរបន្ថែមទៀត ដើម្បីជំរុញកំណើនសេដ្ឋកិច្ចធំទីពីររបស់ពិភពលោក។ អត្រាការប្រាក់កម្ចីបឋម (Loan Prime Rates -LPR) រយៈពេល ១ឆ្នាំ ត្រូវបានកែសម្រួលទម្លាក់ពីអត្រា ៣,៦៥ភាគរយមក ៣,៥៥ភាគរយ នៅថ្ងៃទី២០ ខែមិថុនា។ ការកាត់បន្ថយអត្រាការប្រាក់ចុងក្រោយនេះ បានធ្វើឡើងបន្ទាប់ពីការបន្ធូរបន្ថយរូបិយវត្ថុពីរលើកកាលពីសប្តាហ៍មុន។ កាលពីថ្ងៃទី១៥ ខែមិថុនា ធនាគារ PBOC បានកាត់បន្ថយការផ្តល់ប្រាក់កម្ចីរយៈពេលមធ្យម ១ឆ្នាំរបស់ខ្លួនពី ២,៧៥ភាគរយទៅ ២,៦៥ភាគរយ។ បើតាមវិទ្យាស្ថានហិរញ្ញវត្ថុ និងអភិវឌ្ឍន៍ជាតិចិន ការសម្រេចចិត្តកាត់បន្ថយអត្រាការប្រាក់ នឹងកាត់បន្ថយអត្រាការប្រាក់កម្ចីពិតប្រាកដ ជាពិសេសជំរុញតម្រូវការឥណទាន និងពង្រឹងសន្ទុះនៃវិស័យប្រើប្រាស់ និងការវិនិយោគ។ ទិន្នន័យដែលបានចេញផ្សាយថ្មីៗនេះបង្ហាញថា ការស្ទុះងើបសេដ្ឋកិច្ចរបស់ចិនមិនដូចការរំពឹងទុកនោះទេ។ កាលពីថ្ងៃទី៧ ខែមិថុនា រដ្ឋបាលគយរបស់ចិន (GACC) បានប្រកាសថា ការនាំចូល និងនាំចេញសរុបរយៈពេល ៥ខែដំបូងនៃឆ្នាំនេះបានកើនឡើង ៤,៧ភាគរយធៀបនឹងគ្រាដូចគ្នាឆ្នាំមុន។ អត្រានេះបានធ្វើឱ្យទំហំពាណិជ្ជកម្មកើនដល់ ១៦,៧៧០ ពាន់លានយន់ (២,៣៥២ ពាន់លានដុល្លារ)។ . ប៉ុន្តែអត្រាអត់ការងារធ្វើក្នុងខែឧសភា បានកើនឡើងដល់កម្រិតខ្ពស់បំផុតគឺ ២០,៨ភាគរយ។ ប្រឈមមុខនឹងស្ថានភាពនេះ អ្នកជំនាញបានអំពាវនាវឱ្យធនាគារបន្តកាត់បន្ថយ អត្រាការប្រាក់កម្ចី ដើម្បីកាត់បន្ថយបន្ទុកហិរញ្ញវត្ថុលើសហគ្រាសឯកជនខ្នាតតូច និងមធ្យម។ ធនាគារពាណិជ្ជរបស់រដ្ឋធំៗមួយចំនួនរបស់ចិន បានកាត់បន្ថយអត្រាការប្រាក់សន្សំក្នុងខែមិថុនានេះ ដើម្បីជំរុញការចំណាយតាមការស្នើសុំរបស់ PBOC។ នេះបើតាមទីភ្នាក់ងារសារព័ត៌មានរដ្ឋចិន Xinhua៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_418.txt	គណបក្សឆ្ពោះទៅមុខដែលបានឈ្នះឆ្នោតជាតិ បានបញ្ជូនសេចក្តីព្រាងច្បាប់មួយទៅសភាតំណាងរាស្ដ្រ ដើម្បីកាត់ផ្តាច់អំណាចរបស់ព្រឹទ្ធសភាក្នុងការជ្រើសរើសនាយករដ្ឋមន្ត្រី បន្ទាប់ពីមេដឹកនាំរបស់ខ្លួនមិនទទួលបានសំឡេងគ្រប់គ្រាន់ពីសភាទាំងពីរនៅថ្ងៃទី១៣ ខែកក្កដា។	នៅថ្ងៃទី១៤ ខែកក្កដា សមាជិកបក្សឆ្ពោះទៅមុខបានប្រគល់សេចក្តីព្រាងច្បាប់មួយទៅប្រធានសភាតំណាងរាស្រ្តលោក Wan Muhamad Noor Matha ក្នុងគោលបំណងកែមាត្រា២៧២ នៃរដ្ឋធម្មនុញ្ញថៃ ដែលផ្តល់អំណាចដល់ព្រឹទ្ធសភាក្នុងការជ្រើសរើសនាយករដ្ឋមន្ត្រី។ អគ្គលេខាធិការបក្សឆ្ពោះទៅមុខ លោក Chaitawat Tulaton បានលើកឡើងថា គណបក្សបានពិភាក្សាជាមួយបក្សភឿថៃអំពីលទ្ធភាពនៃការធ្វើវិសោធនកម្មធម្មនុញ្ញ ដើម្បីលុបបំបាត់អំណាចរបស់ព្រឹទ្ធសភា ក្នុងការបោះឆ្នោតជ្រើសរើសនាយករដ្ឋមន្ត្រី។ លោកបាននិយាយថា ការធ្វើវិសោធនកម្មរដ្ឋធម្មនុញ្ញនេះ គឺដើម្បីប្រគល់អំណាចជ្រើសរើសនាយករដ្ឋមន្ត្រីជូនប្រជាជន។ ដើម្បីកែប្រែរដ្ឋធម្មនុញ្ញត្រង់មាត្រានេះបាន គេត្រូវការសំឡេងសភាតំណាងរាស្រ្តលើសពី ២៥០នាក់ចំណោមសភាតំណាងរាស្រ្តសរុប ៥០០នាក់។ លទ្ធផលនៃការបោះឆ្នោតគាំទ្រលោក Pita ធ្វើជានាយករដ្ឋមន្រ្តីនៅថ្ងៃទី ១៣ ខែកក្កដាពីសភាតំណាងរាស្រ្តមានចំនួន៣១១នាក់ មានន័យថា សភាតំណាងរាស្រ្តអាចកែប្រែរដ្ឋធម្មនុញ្ញត្រង់មាត្រានេះបាន ។ យ៉ាងណាមិញ សេចក្តីព្រាងច្បាប់នេះនឹងតម្រូវឱ្យមានការអនុម័តពីមួយភាគបីនៃសមាជិកព្រឹទ្ធសភា ដែលស្មើនឹងសមាជិកព្រឹទ្ធសភាចំនួន ៨៤រូប ដើម្បីឱ្យវិសោធនកម្មរដ្ឋធម្មនុញ្ញនេះ។ ចំណែកសមាជិកព្រឹទ្ធសភាវិញមានការគាំទ្រលោក Pita ធ្វើជានាយករដ្ឋមន្រ្តីមានតែ ១៣រូបប៉ុណ្ណោះ។ តាមពិតទៅ ក្រោមរដ្ឋធម្មនុញ្ញបច្ចុប្បន្ន ការចូលរួមរបស់ព្រឹទ្ធសភាក្នុងការជ្រើសរើសនាយករដ្ឋមន្រ្តី នឹងអស់សុពលភាពខែឧសភា ឆ្នាំ២០២៤។ លោក Piyabutr Saengkanokkul មេដឹកនាំមួយរូបនៃចលនាឆ្ពោះទៅមុខ ដែលគាំទ្របក្សឆ្ពោះទៅមុខបានបង្ហាញជំនឿថា សមាជិកព្រឹទ្ធសភាជាច្រើនរូបដែលមិនព្រមបោះឆ្នោតជ្រើសរើសនាយករដ្ឋមន្ត្រីកាលពីម្សិលមិញនឹងគាំទ្រការកែប្រែមាត្រា២៧២នេះ។ ការបោះឆ្នោតជ្រើសរើសនាយករដ្ឋមន្រ្តីនៅជុំបន្ទាប់នឹងត្រូវធ្វើឡើងនៅថ្ងៃទី ១៩ខែកក្កដា ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4180.txt	ធនាគារលំដាប់កំពូលពិភពលោកជាច្រើនបានវាយតម្លៃពីវិស័យអចលនទ្រព្យចិន នឹងងើបឡើងវិញក្នុងទម្រង់ជាអក្សរ L ដែលបង្កជាឧបសគ្គដល់កំណើនសេដ្ឋកិច្ចចិន។ បើតាមរបាយការណ៍ស្រាវជ្រាវរបស់ធនាគាទាំងនោះ អ្នកបង្កើតគោលនយោបាយចិនហាក់ដូចជាមិនចង់ប្រើប្រាស់វិស័យអចលនទ្រព្យជាការជំរុញរយៈពេលខ្លីនោះទេ។ ផ្ទុយទៅវិញពួកគេចង់កាត់បន្ថយការពឹងផ្អែកផ្នែកសេដ្ឋកិច្ចលើវិស័យនេះថែមទៀត។	តម្រូវការលំនៅឋាននៅក្នុងសេដ្ឋកិច្ចធំទីពីររបស់ពិភពលោក នឹងបន្តធ្លាក់ចុះអស់រយៈពេលជាច្រើនឆ្នាំ ដោយសារការផ្លាស់ប្តូរប្រជាសាស្រ្ត លទ្ធភាពចំណាយរបស់ប្រជាជន ក៏ដូចជាការផ្លាស់ប្តូរជំហរនយោបាយក្នុងការគាំទ្រវិស័យនេះ។ ហេតុផលទាំងនេះនាំឱ្យវិស័យអចលនទ្រព្យត្រូវព្យាករថា នឹងមានការងើបឡើងវិញរាងអក្សរ L ពោលគឺនិន្នាការធ្លាក់ចុះមិនងាយត្រឡប់ទៅរកកំណើនវិញ។ « ផ្អែកលើការប៉ាន់ប្រមាណរបស់យើង ភាពទន់ខ្សោយក្នុងវិស័យអចលនទ្រព្យទំនងជាមានការអូសទាញកំណើនរយៈពេលជាច្រើនឆ្នាំសម្រាប់ចិន »។ នេះបើតាមការបញ្ជាក់ក្នុងរបាយការណ៍របស់ធនាគារ Goldman Sachs ។ ជាមួយគ្នានេះ កំណើននៃការលក់ផ្ទះនៅចិនបានធ្លាក់ចុះក្នុងខែឧសភានេះមកត្រឹម ៦,៧ភាគរយ បើធៀបនឹងខែមីនាអត្រាលក់ផ្ទះកើនដល់២៩ភាគរយ។ ធនាគារ Citigroup ក៏បានទម្លាក់ការព្យាករប្រាក់ចំណូល និងតម្លៃភាគហ៊ុនអចលនទ្រព្យមួយចំនួននៅចិនដោយលើកឡើងពីស្ថានភាពទីផ្សារលំបាក និងលំហូរសាច់ប្រាក់។ បន្ថែមពីនេះ ធនាគារ Goldman Sachs សន្មតដែរថាភាពទន់ខ្សោយនៃការធ្លាក់ចុះជាបន្តបន្ទាប់ក្នុងវិស័យនេះ ដោយសារទីផ្សារនៅតាមបណ្តាទីក្រុងតូចៗមានភាពចង្អៀត ហើយធនធានហិរញ្ញវត្ថុនៅមានកម្រិត បណ្តាលឱ្យអ្នកអភិវឌ្ឍន៍អចលនទ្រព្យពិបាកក្នុងស្រោចស្រង់ស្ថានភាពត្រលប់មកវិញ។ ចំណែកនៅក្នុងទស្សនវិស័យពាក់កណ្តាលឆ្នាំរបស់ធនាគារ Morgan Stanley ក៏បានព្រមានថា ភាពទន់ខ្សោយផ្សេងទៀតនៅក្នុងវិស័យអចលនទ្រព្យទំនងជានឹងបង្កជាឧបសគ្គបន្ថែមទៀតដល់កំណើនសេដ្ឋកិច្ចចិន។ លោក Chetan Ahya ប្រធានសេដ្ឋវិទូនៅធនាគារ Morgan Stanley បាននិយាយថា ៖« ប្រសិនបើបញ្ហាប្រឈមនៅក្នុងវិស័យអចលនទ្រព្យដុនដាបទៅ និងបង្កឱ្យមានហានិភ័យនៅក្នុងប្រព័ន្ធហិរញ្ញវត្ថុ ក៏ដូចជាប៉ះពាល់ដល់ទំនុកចិត្តរបស់អតិថិជន វានឹងធ្វើឱ្យសេដ្ឋកិច្ចចិនកាន់តែធ្លាក់ចុះខ្លាំង»។ វិស័យអចលនទ្រព្យបានរួមចំណែកប្រមាណ២៥ភាគរយនៃសេដ្ឋកិច្ចរបស់ចិន។ វិស័យនេះបានចាប់ផ្តើមធ្លាក់ចុះក្នុងរយៈពេលប៉ុន្មានឆ្នាំចុងក្រោយនេះ ដោយសារតែគោលនយោបាយបន្ទាត់ក្រហមចំនួនបី ដែលជះឥទ្ធិពលលើសលប់ទៅដល់អ្នកវិនិយោគ រួមជាមួយនឹងផលប៉ះពាល់នៃជំងឺកូវីដ-១៩ ។ ការលក់ចេញនៃទីផ្សារអចលនទ្រព្យរបស់ក្រុមហ៊ុនកំពូលៗទាំង១០០ ក្នុងឆ្នាំ ២០២២ មានត្រឹមតែប្រមាណ៦៤ភាគរយនៃអត្រាលក់កាលពីឆ្នាំ ២០១៩។ ក្នុងរយៈពេល ៤ខែដើមឆ្នាំនេះ ការវិនិយោគលើអចលនទ្រព្យបានធ្លាក់ចុះ ៦,២ភាគរយធៀបនឹងឆ្នាំមុន។ ចំណែកចំនួននៃការសាងសង់ផ្ទះថ្មីបានធ្លាក់ចុះ ២១ភាគរយ។ ទីក្រុងប៉េកាំងកំពុងបង្កើតវិធានការថ្មីៗជាបន្តបន្ទាប់ ដើម្បីគាំទ្រទីផ្សារអចលនទ្រព្យ ក្រោយពីគោលនយោបាយបច្ចុប្បន្នបានបរាជ័យក្នុងការធ្វើឱ្យរស់ឡើងវិញនៅវិស័យនេះ ។ បើយោងតាមប្រភព Bloomberg ។ បើតាមធនាគារ Goldman Sachs ចិននឹងជំរុញតម្រូវការកើនឡើង តាមរយៈការបន្ធូរបន្ថយឥណទានសម្រាប់អ្នកទិញផ្ទះ កាត់បន្ថយអត្រាការប្រាក់ និងការបន្ធូរបន្ថយការរឹតបន្តឹងលើការទិញផ្ទះថ្មីបន្ថែមទៀត។ យ៉ាងហោចណាស់មានទីក្រុងចំនួនប្រាំបួន ដែលភាគច្រើនជាទីក្រុងលំដាប់ទី២ និងទី៣ រួមទាំងទីក្រុង Qingdao និង Suzhou ថ្មីៗនេះសុទ្ធតែបានបន្ធូរបន្ថយការរឹតបន្តឹងលើការផ្តល់ប្រាក់កម្ចីទិញផ្ទះ និងការទិញផ្ទះ។ ដោយឡែក ធនាគារវិនិយោគរបស់អាម៉េរិកកត់សម្គាល់ថា ទីក្រុងប៉េកាំងមិនមានចេតនាចង់ឱ្យវិស័យនេះរីកចម្រើនសារជាថ្មីនោះទេ។ យោងតាមអ្នកសេដ្ឋកិច្ច ប្រសិនបើវិធានការបន្ធូរបន្ថយរូបិយវត្ថុមិនអាចគាំទ្រដល់វិស័យអចលនទ្រព្យនេះបាន នោះផលប៉ះពាល់អវិជ្ជមានអាចរីករាលដាលដល់តំបន់អាស៊ីប៉ាស៊ីហ្វិកផ្សេងទៀត។ បើតាមលោក Chetan Ahya ហានិភ័យធ្លាក់ថ្លៃនឹងអាចកើតមាន ប្រសិនបើវិស័យអចលនទ្រព្យចិនមិនមានស្ថិរភាព បើទោះបីជាទីក្រុងប៉េកាំងបន្ធូរបន្ថយរូបិយប័ណ្ណរបស់ខ្លួនក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4181.txt	ប្រធានាធិបតីកូរ៉េខាងត្បូងលោក Yoon Suk-yeol ធ្វើទស្សនកិច្ចនៅវៀតណាមចាប់ពីថ្ងៃទី ២២ ដល់ថ្ងៃទី ២៤ ខែមិថុនា។ នេះជាដំណើរទស្សនកិច្ចផ្លូវរដ្ឋលើកដំបូងរបស់លោក មកកាន់ប្រទេសអាស៊ីអាគ្នេយ៍ចាប់តាំងពីចូលកាន់តំណែងកាលពីខែឧសភា ឆ្នាំ២០២២។	វៀតណាមនិងកូរ៉េខាងត្បូងបានបង្កើតទំនាក់ទំនងការទូតកាលពីខែធ្នូ ឆ្នាំ១៩៩២ ហើយក្លាយជាដៃគូសហប្រតិបត្តិការយុទ្ធសាស្ត្រជាមួយគ្នាក្នុងខែតុលា ឆ្នាំ២០០៩។ ប្រទេសទាំងពីរបានធ្វើឱ្យប្រសើរឡើងនូវទំនាក់ទំនងរបស់ពួកគេទៅជាភាពជាដៃគូយុទ្ធសាស្ត្រគ្រប់ជ្រុងជ្រោយនៅខែធ្នូ ឆ្នាំ២០២២។ កូរ៉េខាងត្បូង គឺជាដៃគូដ៏សំខាន់បំផុតមួយរបស់វៀតណាម ដោយជាប់ចំណាត់ថ្នាក់លេខមួយលើការវិនិយោគ និងទីពីរផ្នែកជំនួយអភិវឌ្ឍន៍ផ្លូវការ (ODA) និងទីបីក្នុងវិស័យពាណិជ្ជកម្ម។ ទំហំពាណិជ្ជកម្មទ្វេភាគីសរុបក្នុងឆ្នាំ ២០២២ មានតម្លៃ ៨៧ពាន់លានដុល្លារដែលកើន ១១,៤ភាគរយបើធៀបនឹងឆ្នាំ២០២១ ។ គិតត្រឹមខែមេសា ឆ្នាំ២០២៣ កូរ៉េខាងត្បូងមានគម្រោងវិនិយោគជាង ៩៥០០គម្រោង ដែលមានដើមទុនចុះបញ្ជីសរុបជិត ៨២ពាន់លានដុល្លារនៅវៀតណាម។ ទន្ទឹមនេះ កូរ៉េខាងត្បូងបានផ្តល់ថវិកា ១,២ពាន់លានដុល្លារ ដែលជាកម្ចីសម្បទានពីមូលនិធិសហប្រតិបត្តិការអភិវឌ្ឍន៍សេដ្ឋកិច្ច (EDCF) សម្រាប់ឆ្នាំ ២០១២-២០១៥។ ហើយភាគីទាំងពីរបានបន្តកិច្ចព្រមព្រៀងឥណទានក្របខ័ណ្ឌវៀតណាម-កូរ៉េខាងត្បូងនេះ ដល់ដំណាក់កាល ២០១៦-២០២០ ក្នុងទំហំទឹកប្រាក់ ១,៥ពាន់លានដុល្លារ។ នេះបើយោងតាមសារព័ត៌មាន VnExpress ។ ប៉ុន្មានឆ្នាំចុងក្រោយនេះ កូរ៉េខាងត្បូងគឺជាទីផ្សារផ្គត់ផ្គង់ទេសចរណ៍ធំទីពីររបស់វៀតណាម ដោយជាមធ្យមមានជើងហោះហើរត្រង់ជាង ១០០០ជើងរវាងគ្នាក្នុងមួយខែ។ ក្នុងឆ្នាំ ២០១៩ ភ្ញៀវទេសចរកូរ៉េទៅកាន់វៀតណាមមានចំនួន ៤,២លាននាក់ ដែលកើន ២៣,១ភាគរយធៀបនឹងឆ្នាំ២០១៨។ ចំណែកភ្ញៀវទេសចរវៀតណាមទៅកូរ៉េខាងត្បូងវិញ មានត្រឹមតែ ៥៥ម៉ឺននាក់ ដែលកើន២១,៩ភាគរយក្នុងរយៈដូចគ្នា ។ លើសពីនេះ កូរ៉េខាងត្បូង គឺជាទីផ្សារទទួលកម្លាំងពលកម្មធំទីពីររបស់វៀតណាម ខណៈដែលវៀតណាមជាប្រទេសបញ្ជូនធំទីពីរបន្ទាប់ពីចិន។ វៀតណាមបច្ចុប្បន្នមានកម្មករប្រមាណ ៤៨ពាន់នាក់កំពុងធ្វើការនៅកូរ៉េនៅខាងត្បូង ។ យោងតាមស្ថិតិរបស់ក្រសួងយុត្តិធម៌កូរ៉េខាងត្បូង គិតត្រឹមខែមករា ចំនួនប្រជាជនវៀតណាមសរុបដែលកំពុងរស់នៅ សិក្សា និងធ្វើការនៅប្រទេសនេះមានចំនួនជាង ២០៦ពាន់នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4182.txt	រដ្ឋធានីថ្មីរបស់ឥណ្ឌូណេស៊ីដែលមានឈ្មោះថា Nusantara ស្ថិតនៅចម្ងាយ ២០០០គីឡូម៉ែត្រភាគឦសាននៃទីក្រុងហ្សាការតា។ បន្ទាប់ពីការផ្លាស់ប្តូររដ្ឋធានី ហ្សាការតានឹងនៅតែជាមជ្ឈមណ្ឌលហិរញ្ញវត្ថុ និងពាណិជ្ជកម្មរបស់ឥណ្ឌូណេស៊ី។	រដ្ឋសភាបានអនុម័តថវិកាបន្ថែម ១៥ទ្រីលានរូពៀ (ប្រមាណ ១,០១ពាន់លានដុល្លារ) ដើម្បីពន្លឿនការសាងសង់រដ្ឋធានីថ្មី Nusantara នៅលើកោះ Borneo ។ នេះបើតាមប្រធានគណៈកម្មាធិការថវិការដ្ឋសភាឥណ្ឌូណេស៊ីលោក Said Abdullah ។ លោក Abdullah បានលើកឡើងថា ប្រាក់បន្ថែមនឹងត្រូវប្រើប្រាស់សម្រាប់ការសាងសង់នៅឆ្នាំនេះ បន្ថែមពីលើទឹកប្រាក់ចំនួន ២២ទ្រីលានរូពៀ ដែលបានបែងចែកពីមុនដើម្បីអភិវឌ្ឍ Nusantara ក្នុងឆ្នាំ២០២៣។ ឥណ្ឌូណេស៊ីបានចាប់ផ្តើមសាងសង់រដ្ឋធានីថ្មីពីពាក់កណ្តាលឆ្នាំ ២០២២។ អាជ្ញាធរឥណ្ឌូណេស៊ីបានផ្តើមគំនិតក្នុងការបង្កើតទីក្រុងបៃតងនាពេលអនាគត ដោយផ្តោតលើព្រៃឈើ សួនឧទ្យាន ការផលិតស្បៀងដោយប្រើថាមពលកកើតឡើងវិញ និងការគ្រប់គ្រងកាកសំណល់ឆ្លាតវៃ រួមជាមួយអគារបៃតង។ បច្ចុប្បន្ននេះ ឥណ្ឌូណេស៊ីកំពុងពន្លឿនការសាងសង់ការិយាល័យរដ្ឋបាលសំខាន់ៗនៃរដ្ឋធានី រួមទាំងវិមានប្រធានាធិបតី និងអគារនៃក្រសួងសំខាន់ៗ ជាមួយនឹងគោលដៅផ្លាស់មន្ត្រីរាជការ កងទ័ព និងប៉ូលិសយ៉ាងហោចណាស់១៦ពាន់នាក់ ទៅទីនោះនៅឆ្នាំក្រោយ។ កន្លងមក ប្រធានាធិបតី ចូកូ វីដូដូ បានសន្យាថារដ្ឋាភិបាលនឹងវិនិយោគតែ ២០ភាគរយនៃការចំណាយប៉ាន់ស្មាន ៣២ពាន់លានដុល្លារនៃគម្រោងក្នុងកសាងរដ្ឋធានីថ្មី ហើយផ្នែកដែលនៅសល់នឹងមកពីវិស័យឯកជន។ រដ្ឋធានីថ្មីនេះ មានទីតាំងនៅចម្ងាយ ២០០០ គីឡូម៉ែត្រភាគឦសាននៃទីក្រុងហ្សាការតា។ បន្ទាប់ពីផ្លាស់ប្តូររដ្ឋធានីហ្សាការតា នឹងនៅតែជាមជ្ឈមណ្ឌលហិរញ្ញវត្ថុ និងពាណិជ្ជកម្មរបស់ឥណ្ឌូណេស៊ី។ កាលពីថ្ងៃទី៣០ ខែឧសភា ប្រធានាធិបតីឥណ្ឌូណេស៊ី វីដូដូ បានប្រកាសស្លាកសញ្ញាដែលមានឈ្មោះថា «ដើមឈើនៃជីវិត» របស់រដ្ឋធានីថ្មី (IKN Nusantara) ដែលមានទីតាំងនៅខេត្ត Kalimantan ភាគខាងកើត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4183.txt	ក្រុមហ៊ុនយន្តហោះយក្សរបស់អឺរ៉ុបកាលពីថ្ងៃទី ១៩ ខែមិថុនា បានប្រកាសថា ក្រុមហ៊ុនឥណ្ឌា IndiGo បានបញ្ជាទិញយន្តហោះប្រភេទ A320 ចំនួន ៥០០ គ្រឿង។	ក្រុមហ៊ុន Airbus របស់អឺរ៉ុបបានប្រកាសពីកិច្ចព្រមព្រៀងទិញយន្តហោះដ៏ធំបំផុតរបស់ខ្លួននាថ្ងៃបើកសម្ពោធកម្មវិធី Paris Airshow ជាមួយនឹងការបញ្ជាទិញយន្តហោះភ្លាមៗចំនួន ៥០០គ្រឿង ពីក្រុមហ៊ុន IndiGo របស់ឥណ្ឌា ។ Airbus បានលើកឡើងថា ការទិញនេះ គឺជាកំណត់ត្រាមួយសម្រាប់ចំនួនយន្តហោះដែលបានបញ្ជាទិញច្រើនជាងគេនៃវិស័យអាកាសចរណ៍ពាណិជ្ជកម្ម ។ យន្តហោះទាំងនេះនឹងត្រូវបានចែកចាយនៅចន្លោះឆ្នាំ ២០៣០ និង ២០៣៥ ។ គិតមកដល់ពេលនេះ ក្រុមហ៊ុន IndiGo បានបញ្ជាទិញយន្តហោះពី Airbus កើនដល់ចំនួន ១៣៣០គ្រឿង ។ អត្រា ៧៥ភាគរយនៃជើងហោះហើររបស់ IndiGo គឺហោះហើរក្នុងស្រុក ។ នាយកប្រតិបត្តិក្រុមហ៊ុន IndiGo លោក Pieter Elbers បាននិយាយថា ៖« ការបញ្ជាទិញនេះ នឹងជួយក្រុមហ៊ុនអនុវត្តបេសកកម្មរបស់ខ្លួនដើម្បីបន្តជំរុញកំណើនសេដ្ឋកិច្ច និងទំនាក់ទំនងសង្គមនៅក្នុងប្រទេសឥណ្ឌា»។ លោក Elbers រំពឹងថាកំណើនសេដ្ឋកិច្ច និងប្រាក់ចំណូលរបស់ប្រជាជនឥណ្ឌានឹងមានភាពប្រសើរឡើង ដែលជួយទីផ្សារអាកាសចរណ៍របស់ប្រទេសមួយនេះ បន្ថែមអ្នកដំណើរថ្មីរាប់លាននាក់។ ក្រុមហ៊ុនអាកាសចរណ៍មួយនេះ កំពុងទទួលបានប្រាក់ចំណេញ នៅពេលសេដ្ឋកិច្ចចាប់ផ្តើបងើបឡើងវិញ ហើយអត្រាប្រជាជនមានកើនឡើង។ កាលពីខែកុម្ភៈ Air India ដែលជាគូប្រជែងរបស់ IndiGo បានបញ្ជាទិញយន្តហោះជាង ៤៧០គ្រឿងពីទាំង Airbus និង Boeing ផងដែរ។ មូលនិធិរូបិយវត្ថុអន្តរជាតិ (IMF) ព្យាករថា ប្រទេសអាស៊ីខាងត្បូងមានកំណើនលឿនជាងប្រទេសជឿនលឿននៅឆ្នាំនេះ។ ក្នុងនោះផលិតផលក្នុងស្រុកសរុប (GDP) របស់ឥណ្ឌាអាចកើនឡើង ៥,៩ភាគរយ។ អង្គការសហប្រជាជាតិ (UN) កាលពីខែមេសា ក៏បានប៉ាន់ប្រមាណថា ឥណ្ឌានៅពាក់កណ្តាលឆ្នាំនេះ នឹងវ៉ាដាច់ចិនដើម្បីក្លាយជាប្រទេសដែលមានប្រជាជនច្រើនជាងគេលើពិភពលោករហូតដល់ ១,៤៣ពាន់លាននាក់ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4184.txt	ធនាគារ UBS ដែលជាធនាគារធំជាងគេបង្អស់របស់ស្វីស បានប្រកាសថា ខ្លួនបានបញ្ចប់ការទិញយកក្រុមហ៊ុន Credit Suisse ដែលជាធនាគារធំជាងគេទីពីររបស់ស្វីស និងជាគូប្រជែងរបស់ខ្លួន។ នេះគឺជាការច្របាច់បញ្ចូលគ្នារវាងធនាគារធំ ២ គិតចាប់ពីវិបត្តិហិរញ្ញវត្ថុឆ្នាំ ២០០៨ ។	ធនាគារ UBS (ស្វីស) បានប្រកាសព័ត៌មាននេះ នៅក្នុងលិខិតមួយទៅកាន់អ្នកសារព័ត៌មានកាលពីថ្ងៃទី ១២ ខែមិថុនា ពីភាពជោគជ័យនៃការទិញបានក្រុមហ៊ុន Credit Suisse។ ការណ៍នេះបានធ្វើឱ្យធនាគារ Credit Suisse បញ្ចប់នូវការឈរជើងដោយឯករាជ្យរបស់ខ្លួន ត្រឹមរយៈពេល ១៦៧ឆ្នាំ ។ កាលសប្តាហ៍មុន ធនាគារ UBS បានចុះហត្ថលេខាលើកិច្ចព្រមព្រៀងជាមួយរដ្ឋាភិបាលស្វីស ដោយបានយល់ព្រមទទួលការខាតបង់ចំនួន ៩ពាន់លានហ្វ្រង់ស្វីស (១០ ពាន់លានដុល្លារ) ដើម្បីសង្គ្រោះធនាគារ Credit Suisse ធ្វើឱ្យទីផ្សារហិរញ្ញវត្ថុស្វីសមានស្ថិរភាព។ UBS មិនមានពេលវេលាច្រើន ដើម្បីវាយតម្លៃកិច្ចព្រមព្រៀងឡើយ ស្របពេល Credit Suisse មានទ្រព្យសម្បត្តិជាច្រើនដែលពិបាកវាយតម្លៃ។ បច្ចុប្បន្ន UBS នឹងមានសិទ្ធិចូលប្រើប្រាស់សៀវភៅ អតិថិជន និងប្រាក់កម្ចីទាំងអស់របស់ Credit Suisse ។ ដំណើរការបង្រួបបង្រួមត្រូវបានវិនិច្ឆ័យថាមានភាពស្មុគ្រស្មាញ នឹងអាចចំណាយប្រាក់ដល់បុគ្គលិករាប់ពាន់នាក់។ កាលពីខែមីនា UBS បានយល់ព្រមកាន់កាប់ Credit Suisse ក្នុងតម្លៃជាង ៣ពាន់លានដុល្លារ តាមរយៈការរៀបចំសង្គ្រោះបន្ទាន់ដោយរដ្ឋាភិបាលស្វីស។ បន្ទាប់មក Credit Suisse បានធ្លាក់ចូលទៅក្នុងវិបត្តិទំនុកចិត្តរបស់អតិថិជន ដែលបានដកប្រាក់យ៉ាងច្រើនពីធនាគារនេះ។ ការកាន់កាប់ Credit Suisse នឹងជួយ UBS រកប្រាក់ចំណេញរាប់សិបពាន់លានដុល្លារ។ ធនាគារ UBS បានអះអាងថា ខ្លួននឹងកាត់បន្ថយហានិភ័យនៅក្នុងផ្នែកធនាគារវិនិយោគ ហើយនឹងរបៀបគ្រប់គ្រងបុគ្គលិកនៅក្នុងធនាគារ Credit Suisse ដែលធ្វើការជាមួយអតិថិជន។ ជាពិសេស UBS នឹងអនុវត្តបទប្បញ្ញត្តិយ៉ាងតឹងរ៉ឹង ចំពោះប្រាក់កម្ចី និងអតិថិជនមួយចំនួន។ ក្នុងនាមជាប្រធានធនាគារក្រោយការច្របាច់បញ្ចូលគ្នា នាយកប្រតិបត្តិ UBS លោក Sergio Ermotti បានលើកឡើងពីបញ្ហាប្រឈម ចំពោះកិច្ចការដែលមានផ្នែកត្រួតស៊ីគ្នាជាច្រើន ហើយត្រូវសម្រេចចិត្តថា តើសកម្មភាពណាមួយដែលត្រូវលុបបំបាត់។ លោក Ermotti បាននិយាយថា ៖ « ដោយសារតែធនាគារទាំងពីរមានការអត់ឱនចំពោះហានិភ័យខុសៗគ្នា UBS ប្រហែលជាមិនអាចគ្រប់គ្រងអតិថិជនទាំងអស់របស់ Credit Suisse បានទេ ហើយនិយោជិតនឹងត្រូវបានវាយតម្លៃតាមរយៈបុគ្គលិកលក្ខណៈឱ្យស្របតាម UBS »។ ជារួមធនាគារ UBS មិនទាន់សម្រេចចិត្តអំពីអនាគតនៃអាជីវកម្មស្វីសរបស់ Credit Suisse នៅឡើយទេ។ UBS បាននិយាយថា ខ្លួននឹងធ្វើការសម្រេចចិត្តនៅក្នុងត្រីមាសទីបីនៃឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4185.txt	ការលក់ផ្លែឈើថៃបន្តកើនឡើងនៅក្នុងទីផ្សារចិនដូចជា ទុរេន មង្ឃុត និងផ្លែមៀនជាដើម។នៅភាគខាងកើតខេត្ត Shandong (ចិន) អ្នកនាំចូលផ្លែឈើលក់ដុំអាចរកប្រាក់ចំណូលបាន១៣៨លានបាត (៣,៩៨លានដុល្លារ) ហើយផ្សារទំនើបបានប្រកាសពីផែនការបញ្ជាទិញផ្លែឈើដែលមានតម្លៃបន្ថែមរហូតដល់ ១៩០លានបាត (៥,៤៨លានដុល្លារ) នៅឆ្នាំនេះ។ នេះបើយោងតាមអគ្គនាយកដ្ឋានជំរុញពាណិជ្ជកម្មអន្តរជាតិថៃ ។	លោក Phusit Ratanakul Sereroengrit អគ្គនាយកនៃអគ្គនាយកដ្ឋានជំរុញពាណិជ្ជកម្មអន្តរជាតិថៃបាននិយាយថា តម្រូវការផ្លែឈើថៃនៅលើទីផ្សារអន្តរជាតិនៅតែមានកម្រិតខ្ពស់ ជាពិសេសក្នុងចំណោមអ្នកប្រើប្រាស់ចិនដែលមានចំណូលចិត្តខ្លាំងចំពោះផលិតផលថៃ។ ដើម្បីទាញយកប្រយោជន៍ពីតម្រូវការនេះ អ្នកពាក់ព័ន្ធគួរស្វែងរកឱកាសសម្រាប់ការនាំចេញផលិតផលថៃទៅកាន់ទីផ្សាររៀងៗខ្លួន។ កន្លងមក ថៃបានជោគជ័យខ្លាំងក្នុងការផ្សព្វផ្សាយផលិតផលរបស់ខ្លួននៅឯប្រទេសចិន ដែលជាយុទ្ធនាការ « Qingdao Thai Fruits Golden Months 2023 «។ ជាការពិតណាស់ ចំពោះការសហការជាមួយក្រុមហ៊ុន Leader Group ដែលជាបណ្តាញផ្សារទំនើបក្នុងស្រុកមានសាខានៅ Qingdao និងខេត្ត Shandong បានជំរុញឱ្យមានការកើនឡើងនៃការប្រើប្រាស់ផ្លៃឈើថៃនៅចិន។ នៅបណ្តាទីផ្សារទាំងនេះ មានការចាប់អារម្មណ៍ច្រើនចំពោះ ទុរេន មង្ឃុត និងផ្លែមៀន ក្លាយជាផ្លែឈើថៃដែលលក់ដាច់ជាងគេនៅក្នុងសាខាទាំងបួនរបស់ក្រុមហ៊ុន Leader Group ។ ទោះបីជាមានការលក់ទុរេនពីប្រទេសផ្សេងៗក៏ដោយ អ្នកនាំចូល និងផ្សារទំនើបរបស់ចិន តែងតែបង្ហាញការចង់ទុរេនថៃច្រើននៅលើទីផ្សារ។ នេះបើតាមការអះអាងពីអគ្គនាយកដ្ឋានជំរុញពាណិជ្ជកម្មអន្តរជាតិថៃ ។ ឆ្នាំនេះ ទុរេនថៃមានគុណភាពប្រសើរឡើងជាងឆ្នាំមុន ជាមួយនឹងតម្លៃដែលអាចទទួលយកបាន អ្នកបោះដុំចិននឹងបញ្ជាទិញកាន់តែច្រើន។ អ្នកនាំចូល និងអ្នកលក់បោះដុំផ្លែឈើថៃលក់បានតម្លៃ ១៣៨លានបាតរួចមកហើយនាដើមឆ្នាំនេះ ហើយក្រុមហ៊ុន Leader Group រំពឹងថានឹងធ្វើការបញ្ជាទិញផ្លែឈើថៃសរុបឱ្យកើនដល់ ១៩០ លានបាត នាប៉ុន្មានខែចុងឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4186.txt	យោងតាមការស្ទង់មតិរបស់ក្រុមហ៊ុនអចលនទ្រព្យ Knight Frank ក្នុងខែឧសភា ច្រើនជាង៥០ភាគរយនៃសាជីវកម្មធំជាងគេរបស់ពិភពលោក គ្រោងនឹងកាត់បន្ថយទំហំការងារពី ១០ ទៅ ២០ភាគរយក្នុងរយៈពេលបីឆ្នាំខាងមុខ។ ការណ៍នេះនឹងធ្វើឱ្យការជួលការិយាល័យធ្លាក់ចុះដែរ។	ពិភពលោកកំពុងមើលឃើញពីនិន្នាការនៃអាជីវកម្មដែលបង្រួមទំហំការងារ និងការិយាល័យរបស់ពួកគេក្នុងបរិបទថ្មី ដែលនាំឱ្យមានផលវិបាកជាច្រើនសម្រាប់ទីផ្សារនៃជួលការិយាល័យ និងជារួមសម្រាប់ទីផ្សារអចលនទ្រព្យពិភពលោក។ នៅថ្ងៃទី ២៦ ខែមិថុនា ធនាគារ HSBC បានប្រកាសពីផែនការផ្លាស់ប្តូរបុគ្គលិកប្រហែល ៨ពាន់នាក់ ដែលធ្វើការពីទីស្នាក់ការកណ្តាលរបស់ខ្លួននៅ Canary Wharf ភាគខាងកើតនៃទីក្រុងឡុងដ៍ ទៅកាន់ការិយាល័យការិយាល័យមួយដែលមានឈ្មោះថា Panorama St Paul នៅជិតកណ្តាលទីក្រុងនាចុងឆ្នាំ២០២៦។ អគារការិយាល័យនេះ កំពុងស្ថិតក្នុងដំណើរការជួសជុលឡើងវិញលើផ្ទៃដីប្រមាណ ៥១៦ពាន់ម៉ែត្រការ៉េ ដែលមានទំហំត្រឹមតែពាក់កណ្តាលនៃទីស្នាក់ការបច្ចុប្បន្ន។ កន្លែងនេះធ្លាប់ជាទីស្នាក់ការកណ្តាលរបស់ក្រុមទូរគមនាគមន៍អង់គ្លេស BT។ ចំណែក BT ខ្លួនឯងក៏បានផ្លាស់ទៅទីស្នាក់ការថ្មីតូចជាងមុនក្នុងឆ្នាំ ២០២១ ដែលអាចផ្ទុកបុគ្គលិកបានប្រហែល ៣៥០០នាក់។ លើសពីនេះទៀត HSBC ក៏បានប្តេជ្ញាកាត់បន្ថយទំហំការិយាល័យនៅទូទាំងពិភពលោកចំនួន ៤០ភាគរយក្នុងពេលខាងមុខនេះ ដែលជាការកាត់បន្ថយយ៉ាងខ្លាំងបំផុតមួយនៅក្នុងចំណោមក្រុមនៃសហគ្រាសធំៗ។ ក្រុមហ៊ុន Canary Wharf Group ដែលជាម្ចាស់អគារពាណិជ្ជកម្មនៅ Docklands បានបដិសេធមិនធ្វើអត្ថាធិប្បាយជុំវិញការផ្លាស់ប្តូរទីតាំងរបស់ HSBC នេះទេ ។ ដើម្បីសម្របខ្លួនទៅនឹងនិន្នាការផ្លាស់ប្តូរការងារបច្ចុប្បន្ន ក្រុមហ៊ុន Canary Wharf Group បានព្យាយាមធ្វើពិពិធកម្មនូវអាជីវកម្មរបស់ខ្លួនទៅជា អគារស្រាវជ្រាវវិទ្យាសាស្រ្ត ផ្ទះល្វែង ភោជនីយដ្ឋាន បារជាដើម ដើម្បីប្រែក្លាយពីអគារការិយាល័យហិរញ្ញវត្ថុ។ បច្ចុប្បន្ន ទីផ្សារអចលនទ្រព្យពិភពលោកបានឃើញការផ្លាស់ប្តូរជាបន្តបន្ទាប់ដើម្បីកាត់បន្ថយទំហំការិយាល័យនៃសាជីវកម្មធំៗជាច្រើន។ បើតាមការស្ទង់មតិរបស់ក្រុមហ៊ុនអចលនទ្រព្យ Knight Frank ក្នុងខែឧសភា ច្រើនជាង ៥០ភាគរយនៃសាជីវកម្មធំជាងគេរបស់ពិភពលោក គ្រោងនឹងកាត់បន្ថយទំហំការងារពី ១០ ទៅ ២០ភាគរយក្នុងរយៈពេលបីឆ្នាំខាងមុខ។ ទិន្នន័យពីក្រុមហ៊ុនច្បាប់ Weil Gotshal & Manges បង្ហាញថាអចលនទ្រព្យគឺជាវិស័យដែលមានសម្ពាធខ្លាំងបំផុតនៅក្នុងត្រីមាសទីមួយនៃឆ្នាំ ២០២៣។ មូលហេតុគឺមកពីការរឹតបន្តឹងការវាយតម្លៃ សាច់ប្រាក់ងាយស្រួល និងសកម្មភាពវិនិយោគ។ ការពិតដែលថាអាជីវកម្មកាត់បន្ថយទំហំនៃទីស្នាក់ការ និងការិយាល័យរបស់ពួកគេមួយផ្នែកគឺមកពីនិន្នាការនៃការធ្វើការពីផ្ទះ ក្នុងអំឡុងពេលនៃការរាតត្បាតជំងឺកូវីដ-១៩ ហើយបានបន្តមកដល់ពេលនេះ ដែលបណ្តាលឱ្យទីស្នាក់ការក្រុមហ៊ុនជាច្រើនត្រូវកាត់បន្ថយទំហំការងារដែលត្រូវការ។ ក្រៅពីនេះ ដោយសារមាននិន្នាការនៃការរចនាការិយាល័យបៃតង ដើម្បីបំពេញគោលដៅនៃការអភិវឌ្ឍប្រកបដោយនិរន្តរភាព។ ការផ្លាស់ប្តូរបៃតងគឺជាតម្រូវការដែលមិនអាចជៀសបាននៅចំពោះមុខសម្ពាធពីអ្នកវិនិយោគ អង្គការការពារបរិស្ថាន និងភ្នាក់ងារនិយ័តកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4187.txt	ក្នុងឆ្នាំ២០២៣ ការនាំចេញដំឡូងរបស់ថៃ ត្រូវបានប៉ាន់ប្រមាណនៅត្រឹមចំនួន ៩ពាន់លានតោនប៉ុណ្ណោះ ដែលថយចុះពី ១១លានតោនកាលពីឆ្នាំមុន។ គ្រោះរាំងស្ងួត ជាកត្តារារាំងច្រវាក់ផលិតកម្មដំឡូងមី ដោយថៃគ្រោងនាំចូលដំឡូងមីពីកម្ពុជា និងឡាវចំនួន ២,៤លានតោន ដើម្បីផ្គត់ផ្គង់ការនាំចេញរបស់ខ្លួន ។	អគ្គនាយកនៃនាយកដ្ឋានពាណិជ្ជកម្មបរទេសថៃលោក Ronnarong Phoolpipat បានលើកឡើងថា មានតម្រូវការខ្ពស់សម្រាប់ផលិតដំឡូងមីថៃ។ អតិថិជននៅតែកម្មង់ទិញក្នុងបរិមាណច្រើន បើទោះបីជាមានផលប៉ះពាល់ដោយស្ថានភាពគ្រោះរាំងស្ងួត បណ្តាលឱ្យទិន្នផលដំឡូងមីបានថយចុះជាងពេលមុនក៏ដោយ ។ មួយវិញទៀត កសិករមួយចំនួនបានប្តូរមកដាំអំពៅ ជាហេតុធ្វើឱ្យតម្លៃដំឡូងមីទំនងជាកើនឡើងនៅឆ្នាំនេះ ដោយសារបរិមាណផ្គត់ផ្គង់មិនផ្គត់ផ្គង់។ លោកក៏បានណែនាំទៅដល់កសិករថៃ កុំប្រញាប់ប្រមូលផលដំឡូងមីតូចៗ ព្រោះបានតម្លៃទាប និងអាចប៉ះពាល់ដល់គុណភាពដំឡូងមីទាំងមូល។ នេះបើតាមការបញ្ជាក់របស់លោក Ronnarong Phoolpipat ។ តម្លៃដើមដំឡូងមីស្រស់នៅថៃបច្ចុប្បន្ន មានតម្លៃចន្លោះពី៣,១ទៅ ៣,៥៥បាតក្នុងមួយគីឡូក្រាម ( ៣៦០រៀលទៅ៤១៥រៀល) ។ នេះបើតាមកាសែតបាងកកប៉ុស្តិ៍។ ក្នុងឆ្នាំ២០២២ ថៃបាននាំចេញផលិតផលដំឡូងមី និងដំឡូងមីសរុបមានចំនួន១១ លានតោនដែលកើន៦,៩ភាគរយបើធៀបឆ្នាំមុន ដែលមានតម្លៃប្រមាណ៤,៤ពាន់លានដុល្លារ (១៥២ពាន់លានបាត) ។ សម្រាប់រយៈពេល៥ខែនៃឆ្នាំនេះ ថៃបាននាំចេញដំឡូងមី និងផលិតផលដំឡូងមីចំនួន៤,៧៣លានតោនធ្លាក់ចុះ២១ភាគរយបើធៀបឆ្នាំមុន ដែលមានតម្លៃ១,៧ពាន់លានដុល្លារ។ ចិននៅតែជាទីផ្សារនាំចេញផលិតផលដំឡូងមីលំដាប់កំពូលរបស់ថៃ ដែលមានចំនួន ៦៥ភាគរយនៃបរិមាណនាំចេញសរុប។ ជារួមថៃបាននាំចេញផលិតផលដំឡូងមីចំនួន ៨លានតោនទៅកាន់ចិនក្នុងមួយឆ្នាំៗ រួមទាំងផលិតផលដំឡូងមី៦៩ភាគរយ ម្សៅដំឡូងមី ៣០ភាគរយ និងកាកសំណល់រឹងដំឡូងមី ១ភាគរយ។ ទីផ្សារនាំចេញសំខាន់ៗផ្សេងទៀតរួមមានជប៉ុន៧ភាគរយ ឥណ្ឌូណេស៊ី៥ភាគរយ កូរ៉េខាងត្បូង៣ភាគរយ និងប្រទេសផ្សេងទៀត២០ភាគរយ។ ផលិតកម្មដំឡូងមីស្រស់របស់ថៃ ត្រូវបានប៉ាន់ប្រមាណថាមានចំនួន ៣៦លានតោននៅឆ្នាំនេះ។ ថៃរំពឹងថា នឹងនាំចូលដំឡូងមីស្ងួតប្រមាណ ២,៤ លានតោនពីប្រទេសជិតខាងដូចជា ឡាវ និងកម្ពុជាដើម្បីបំពេញតម្រូវការនៃការនាំចេញរបស់ខ្លួន។ បរិមាណនៃការនាំចូលពីប្រទេសជិតខាងអាចនឹងថយចុះនៅឆ្នាំនេះ ដោយសារតែផលិតកម្មដំឡូងមីមិនគ្រប់គ្រាន់ និងផលប៉ះពាល់នៃគ្រោះរាំងស្ងួតស្រដៀងទៅនឹងប្រទេសថៃផងដែរ។ នេះបើតាមការអះអាងរបស់លោក Ronnarong Phoolpipat ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4188.txt	នៅថ្ងៃទី១២ ខែកក្កដា មូលនិធិរូបិយវត្ថុអន្តរជាតិ (IMF) បានអនុម័តកញ្ចប់ថវិកាសង្គ្រោះចំនួន ៣ពាន់លានដុល្លារសម្រាប់ប៉ាគីស្ថាន ដើម្បីទ្រទ្រង់សេដ្ឋកិច្ចដែលកំពុងជួបការលំបាកដោយសារគ្រោះធម្មជាតិ អតិផរណា និងការដោះបំណុល។	ក្រុមប្រឹក្សាប្រតិបត្តិនៃមូលនិធិរូបិយវត្ថុអន្តរជាតិ (IMF) បានអនុម័តលើការរៀបចំ រយៈពេល៩ខែក្នុងទំហំទឹកប្រាក់ប្រហែល ៣ពាន់លានដុល្លារ ឬ ១១១ភាគរយនៃកូតា ដើម្បីគាំទ្រដល់សេដ្ឋកិច្ចប៉ាគីស្ថាន។ ការសម្រេចចិត្តនេះ ធ្វើឡើងបន្ទាប់ពីកិច្ចព្រមព្រៀងកម្រិតការងាររវាង IMF និងប៉ាគីស្ថានកាលពីខែមុន។ រដ្ឋាភិបាលប៉ាគីស្ថាន នឹងទទួលបានថវិកានេះភ្លាមប្រមាណ ១,២ពាន់លានដុល្លារ ដើម្បីយកចំណាយបន្ទាន់លើបញ្ហាដែលកំពុងប្រឈម។ នៅលើ
article_4189.txt	ទុរេនថៃប្រមាណ ៤៧០ពាន់តោន ត្រូវបាននាំចេញទៅចិនក្នុងរយៈពេល៥ខែឆ្នាំនេះ ខណៈដែលប្រជាប្រិយភាពនៃទុរេនថៃ នៅតែបន្តកើនឡើងក្នុងចំណោមអ្នកប្រើប្រាស់ចិន ហើយប្រើប្រាស់ពេលដឹកជញ្ជូនខ្លីជាងមុនត្រឹមតែ៤ថ្ងៃ។ ថៃបានដាក់គោលនាំចេញទុរេនទៅចិនឱ្យបានយ៉ាងតិច៧០០ពាន់តោនក្នុងឆ្នាំនេះ។	លោក Anucha Burapachaisri អគ្គលេខាធិការរងទទួលបន្ទុកកិច្ចការនយោបាយ និងជាអ្នកនាំពាក្យរដ្ឋាភិបាលថៃបាននិយាយថា ថៃបាននាំចេញទុរេនស្រស់ជាង ៤៧០ពាន់តោនក្នុងរយៈពេលតែ៥ខែប៉ុណ្ណោះ។ នេះក៏ដោយសារទុរេនថៃ កំពុងប្រជាប្រិយភាពខ្លាំងសម្រាប់អតិថិជនចិន គួបផ្សំជាមួយការដឹកជញ្ជូនកាន់តែលឿនជាងជាងមុន ។ បច្ចុប្បន្ន ទុរេនថៃជាង ១៥០ពាន់ផ្លែកំពុងត្រូវបានដឹកជញ្ជូនទៅកាន់ប្រទេសចិនតាមច្រករបៀងពាណិជ្ជកម្មផ្លូវគោក-សមុទ្រអន្តរជាតិថ្មី ដោយកាត់បន្ថយរយៈពេលដឹកជញ្ជូនមកត្រឹមតែ ៤ថ្ងៃប៉ុណ្ណោះបើធៀបនឹងពេលមុន៨ទៅ១០ថ្ងៃមុនតាមរយៈផ្លូវសមុទ្រ។ ជម្រើសនៃការដឹកជញ្ជូនថ្មីនេះ មិនត្រឹមតែជួយកាត់បន្ថយថ្លៃដើមផ្លែឈើថៃប៉ុណ្ណោះទេ ថែមទាំងកាត់បន្ថយការខូចខាតក្នុងអំឡុងពេលដឹកជញ្ជូនផងដែរ។ ក្នុងឆ្នាំ ២០២២ ការនាំចេញទុរេនស្រស់របស់ថៃមានតម្លៃជាង១,១ពាន់លានបាត(ប្រមាណ៣០លានដុល្លារ) ដែលជាតម្លៃខ្ពស់បំផុតនៃការនាំចេញទុរេនក្នុងរយៈពេល៣០ឆ្នាំ។ កំណើននេះ សបញ្ជាក់ឱ្យឃើញពីភាពប្រសើរឡើងនៃដឹកជញ្ជូន ប្រសិទ្ធភាពក្នុងការគ្រប់គ្រងជំងឺរាតត្បាតកូវីដ-១៩របស់ចិន រសជាតិនៃទុរេនថៃ និងវិធានការត្រួតពិនិត្យគុណភាពដ៏តឹងរ៉ឹង។ លោក Anucha បានបន្ថែមថា រដ្ឋាភិបាលថៃកំពុងជំរុញឱ្យអ្នកពាក់ព័ន្ធ ផ្តល់អាទិភាពដល់ស្តង់ដារគុណភាពទុរេនថៃពេញមួយខ្សែច្រវាក់ផ្គត់ផ្គង់។ នេះបើតាមសារព័ត៌មានថៃ The Nation ។ យោងតាមទិន្នន័យរបស់ក្រសួងពាណិជ្ជកម្មថៃ ចិននៅតែជាទីផ្សារនាំចេញដ៏ធំបំផុតសម្រាប់ធុរេនថៃ ដែលស្មើនឹងជាង ៩៦ភាគរយនៃបរិមាណនាំចេញសរុបនៅក្នុងឆ្នាំមុន។ ក្នុងឆ្នាំ២០២៣ ក្រសួងកសិកម្មថៃបានដាក់គោលដៅនាំចេញទុរេនស្រស់មិនតិចជាង ៧០០ពាន់តោនទៅកាន់ចិន ។ ក្នុងឆ្នាំ២០២២ ថៃស្ថិតក្នុងចំណោមប្រទេសនាំចេញផ្លែឈើច្រើនជាងគេទៅកាន់ចិន ដែលរកចំណូលបានជាង ៤,៩ពាន់លានដុល្លារ កើនឡើង ៣,៧២ភាគរយធៀបនឹងឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_419.txt	នាយករដ្ឋមន្រ្តីសិង្ហបុរី លោក លី សៀនឡុង នៅថ្ងៃទី១១ ខែសីហា បានប្រាប់រដ្ឋមន្រ្តីការ បរទេសចិន លោក វ៉ាង យី ថា ពិភពលោក ក្នុងពេលបច្ចុប្បន្ន មិនមានសន្តិភាពឡើយ។ ត្រង់ចំណុចនេះ ប្រមុខរដ្ឋាភិបាលសិង្ហបុរី សង្ឃឹមថា ប្រទេសមហាអំណាច អាចដើរតួនាទី ដ៏សំខាន់ និងអាចផ្តល់ប្រយោជន៍ និងគោលនយោបាយឈ្នះ-ឈ្នះ ទៅវិញទៅមក។	ក្នុងអំឡុងទស្សនកិច្ចនៅសិង្ហបុរី ដោយផ្តើមពីថ្ងៃទី១១ ខែសីហា លោក វ៉ាង យី រដ្ឋមន្រ្តី ការបរទេសចិនថ្មី បានជួបជាមួយប្រមុខរដ្ឋាភិបាលសិង្ហបុរី លោកលី សៀនឡុង និងមន្រ្តី សិង្ហបុរីផ្សេងទៀត ដើម្បីជជែកពីកិច្ចសហប្រតិបត្តិការ ក៏ដូចជាការលើកកម្ពស់ កម្រិត ទំនាក់ទំនងផ្សេងៗ។ ក្នុងទំនួបទ្វេភាគី លោក លី បានកត់សម្គាល់ថា ពិភពលោក ក្នុងពេលបច្ចុប្បន្ន គឺមិនមានសន្តិភាពឡើយ។ ទាក់ទិននឹងបញ្ហានេះ ប្រមុខរដ្ឋាភិបាលសិង្ហបុរី បានប្រាប់រដ្ឋមន្រ្តីការបរទេសចិនយ៉ាងច្បាស់ៗថា រដ្ឋាភិបាលសិង្ហបុរី រំពឹងថា ប្រទេសមហាអំណាច អាចដើរតួនាទី និងអាចរក្សាការផ្តល់ប្រយោជន៍ទៅវិញទៅមក រួមទាំងគោលនយោបាយឈ្នះ-ឈ្នះ។ នេះបើតាមការចុះផ្សាយរបស់ទូរទស្សន៍ចិន CGTN។ ទន្ទឹមនេះ មេដឹកនាំសិង្ហបុរី ក៏បានអះអាងផងដែរថា រដ្ឋាភិបាលខ្លួន គាំទ្រអាស៊ាន និងចិន ក្នុងការពង្រឹងកិច្ចសហប្រតិបត្តិការ រួមទាំងចូលរួមថែរក្សាការអភិវឌ្ឍ ស្ថិរភាព និងសន្តិភាពក្នុងតំបន់។ ជាការឆ្លើយតប លោក វ៉ាង បានអះអាងថា ចិន បានរកឃើញរួចហើយនូវមាគ៌ាអភិវឌ្ឍ ដែលស្របនឹងលក្ខខណ្ឌជាតិរបស់ខ្លួន។ ជុំវិញបញ្ហានេះ លោកវ៉ាង ជាប្រធានការិយាល័យគណៈកម្មការកិច្ចការបរទេសរបស់បក្សកុម្មុយនីស្តចិនផងនោះ បានបន្តថា ការអភិវឌ្ឍចិន គឺប្រកបដោយសន្តិភាព និងផ្តល់ប្រយោជន៍ដល់ប្រទេសទាំងអស់នៅក្នុងពិភពលោក ជាពិសេសប្រទេសជិតខាង។ មិនតែប៉ុណ្ណោះ ប្រមុខការទូតចិន ក៏បានចោទអាម៉េរិកយ៉ាងច្បាស់ៗផងដែរថា រដ្ឋាភិបាលក្រុងវ៉ាស៊ីនតោន មិនចង់ឃើញការអភិវឌ្ឍរបស់ចិន និងប្រជាជាតិផ្សេងឡើយ។ ក្រៅពីជួបជាមួយប្រមុខរដ្ឋាភិបាលសិង្ហបុរី លោកវ៉ាង យី ក៏បានជួបជាមួយសមភាគីសិង្ហបុរី លោក Vivian Balakrishnan និងរដ្ឋមន្រ្តីហិរញ្ញវត្ថុសិង្ហបុរី Lawrence Wong ផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4190.txt	របាយការណ៍របស់ Fitch Solutions បានព្យាករពីការខ្វះខាតទីផ្សារអង្ករពិភពលោកចំនួន ៨,៧លានតោនក្នុងឆ្នាំដំណាំ ២០២២-២០២៣ នេះ។ ឥទ្ធិពលនៃការប្រែប្រួលអាកាសធាតុបានធ្វើឱ្យប្រទេសផលិតអង្ករធំៗដូចជា ចិន ឥណ្ឌា និងប៉ាគីស្ថាន ទទួលបានទិន្នផលទាប គួបផ្សំជាមួយវិបត្តិសង្គ្រាមនៅអ៊ុយក្រែនផងដែរ។	ក្រុមហ៊ុន Fitch Solutions បានព្យាករថា ទីផ្សារអង្ករពិភពលោក នឹងជួបប្រទះការខ្វះខាតខ្លាំងបំផុតក្នុងរយៈពេល២០ឆ្នាំកន្លងមកនៅឆ្នាំ២០២៣។ បើតាមរបាយការណ៍របស់ក្រុមហ៊ុននេះ តម្លៃអង្ករជាមធ្យមមានតម្លៃ ១៧,៣ដុល្លារក្នុងមួយ cwt (cwt គឺជាឯកតារង្វាស់ទម្ងន់ ដែលមួយ cwt ស្មើនឹង ៥០,៨គីឡូក្រាម)នៅក្នុងឆ្នាំនេះដែលគិតមកដល់បច្ចុប្បន្ន ហើយថយចុះមកត្រឹម ១៤,៥ដុល្លារក្នុងមួយ cwt នៅឆ្នាំ ២០២៤។ របាយការណ៍នេះ ក៏បានព្យាករផងដែរពីការខ្វះខាតទីផ្សារអង្ករពិភពលោកចំនួន ៨,៧លានតោនក្នុងឆ្នាំដំណាំ២០២២-២០២៣ ដែលជាកម្រិតខ្ពស់បំផុតគិតចាប់ពីឆ្នាំ២០០៣-២០០៤ ខណៈនោះកង្វះខាតមានចំនួន១៨,៦លានតោន។ ការផ្គត់ផ្គង់អង្ករខ្វះខាតដោយសារជម្លោះក្នុងប្រទេសអ៊ុយក្រែន ព្រមទាំងអាកាសធាតុមិនល្អក្នុងប្រទេសផលិតអង្ករដូចជាចិន និងប៉ាគីស្ថាន។ នៅឆមាសទីពីរនៃឆ្នាំមុន ទឹកជំនន់ធ្ងន់ធ្ងរ និងភ្លៀងធ្លាក់ខ្លាំងបានវាយប្រហារប្រទេសចិន ដែលជាប្រទេសផលិតអង្ករកំពូលរបស់ពិភពលោក។ យោងតាមក្រុមហ៊ុនវិភាគកសិកម្ម Gro Intelligence បរិមាណទឹកភ្លៀងសរុបនៅក្នុងខេត្តគ័ងស៊ី និងគ័ងតុង ដែលជាជម្រុកស្រូវធំពីររបស់ចិន បានធ្វើឱ្យខូចខាតបរិមាណស្រូវយ៉ាងច្រើន។ ដូចគ្នានេះដែរ ក្រសួងកសិកម្មអាម៉េរិកបានលើកឡើងពីឆ្នាំមុនថា ផលិតកម្មស្រូវនៅប៉ាគីស្ថានដែលមានចំនួន ៧,៦ភាគរយនៃពាណិជ្ជកម្មសកលនៅក្នុងទំនិញនេះ បានធ្លាក់ចុះ ៣១ភាគរយធៀបនឹងឆ្នាំមុន ដោយសារទឹកជំនន់ធ្ងន់ធ្ងរ។ បន្ថែមពីលើបញ្ហាប្រឈមនៃការផ្គត់ផ្គង់ តម្រូវការអង្ករក៏បានកើនឡើងផងដែរ ដោយសារវាក្លាយជាជម្រើសដ៏គួរឱ្យទាក់ទាញសម្រាប់ជំនួសគ្រាប់ធញ្ញជាតិសំខាន់ៗផ្សេងទៀត ចាប់តាំងពីរុស្ស៊ីបានចាប់ផ្តើមយុទ្ធនាការយោធាពិសេសនៅអ៊ុយក្រែនកាលពីខែកុម្ភៈ ឆ្នាំ ២០២២។ លោក Oscar Tjakra អ្នកវិភាគជាន់ខ្ពស់នៅ Rabobank បានឱ្យដឹងថា ការធ្លាក់ចុះនៃផលិតកម្មស្រូវនៅក្នុងប្រទេសផ្សេងទៀតដូចជាអាម៉េរិក និងសហភាពអឺរ៉ុប ក៏បានរួមចំណែកដល់ការខ្វះខាតអង្ករផងដែរ។ លោកបន្តថា កង្វះការផ្គត់ផ្គង់នេះនឹងបង្កើនថ្លៃដើមនៃការនាំចូលអង្ករសម្រាប់ប្រទេសនាំចូលអង្ករសំខាន់ៗដូចជា ឥណ្ឌូនេស៊ី ហ្វីលីពីន ម៉ាឡេស៊ី និងបណ្តាប្រទេសនៅអាហ្វ្រិកក្នុងឆ្នាំ ២០២៣។ អត្ថបទទាក់ទង វៀតណាមនាំចេញអង្ករក្នុងតម្លៃខ្ពស់ជាងគេនៅលើពិភពលោក ជាមួយគ្នានេះ ប្រទេសជាច្រើននឹងត្រូវបង្ខំចិត្តកាត់បន្ថយស្តុកអង្ករក្នុងស្រុករបស់ពួកគេ។ ប្រទេសដែលរងផលប៉ះពាល់ខ្លាំងបំផុតដោយកង្វះខាតនេះ នឹងជាប្រទេសដែលកំពុងរងគ្រោះដោយសារអតិផរណាតម្លៃស្បៀងក្នុងស្រុកខ្ពស់ ដូចជាប៉ាគីស្ថាន ទួរគី ស៊ីរី និងប្រទេសអាហ្វ្រិកជាច្រើន។ នោះបើតាមអ្នកជំនាញនៃក្រុមហ៊ុនវិភាគកសិកម្ម Gro Intelligence លោកស្រី Kelly Goughary ។ ចំណែកលោក Charles Hart អ្នកវិភាគទំនិញនៅក្រុមហ៊ុន Fitch Solutions បានឱ្យដឹងថា ទីផ្សារនាំចេញអង្ករពិភពលោក ជាធម្មតាមានភាពតឹងតែងជាងគ្រាប់ធញ្ញជាតិសំខាន់ៗផ្សេងទៀត ដោយសាររងផលប៉ះពាល់ដោយការរឹតបន្តឹងការនាំចេញរបស់ឥណ្ឌា។ ប្រទេសអាស៊ីមួយនេះបានហាមឃាត់ការនាំចេញអង្ករកាលពីខែកញ្ញាឆ្នាំមុន ដែលជាចំណាត់ការមួយនេះនឹងនាំឱ្យមានការបង្កើនតម្លៃអង្ករពិភពលោក ។ នៅក្នុងរបាយការណ៍របស់ Fitch បានព្យាករពីការស្ទុះងើបឡើងវិញផងដែរនៃផលិតកម្មស្រូវពិភពលោកក្នុងឆ្នាំ២០២៣-២០២៤ ជាមួយនឹងការកើនឡើង២,៥ភាគរយបើប្រៀបធៀបទៅនឹងឆ្នាំមុន ហើយឥណ្ឌាគឺជាអ្នកជំរុញកំណើនផលិតកម្មស្រូវពិភពលោកនៅក្នុងរយៈពេល៥ឆ្នាំក្រោយ។ ទោះជាយ៉ាងណាក៏ដោយ ទស្សនវិស័យផលិតកម្មស្រូវអាស្រ័យលើលក្ខខណ្ឌអាកាសធាតុ។ ទោះបីជាទីភ្នាក់ងារឧតុនិយមរបស់ប្រទេសឥណ្ឌាព្យាករពីកម្រិតទឹកភ្លៀងមានសភាពធម្មតាក៏ដោយ លទ្ធភាពនៃរលកកំដៅខ្លាំងនៅក្នុងត្រីមាសទីពីរនៅឆ្នាំ ២០២៣ នៅតែគំរាមកំហែងដល់ដំណាំស្រូវសាលីរបស់ ឥណ្ឌា។ ចំណែកប្រទេសផ្សេងទៀតអាចស្ថិតក្នុងស្ថានភាពដូចគ្នា។ លោកស្រី Goughary បានបន្ថែមថា ចិន ដែលជាប្រទេសផលិតអង្ករ និងស្រូវសាលីដ៏ធំបំផុតរបស់ពិភពលោក បច្ចុប្បន្នកំពុងជួបប្រទះគ្រោះរាំងស្ងួតធ្ងន់ធ្ងរបំផុតក្នុងរយៈពេលជាង ២០ឆ្នាំមកនេះ នៅក្នុងតំបន់ដែលដាំដុះស្រូវរបស់ខ្លួន។ ចំណែកស្ថានភាពគ្រោះរាំងស្ងួតនៅក្នុងប្រទេសដែលដាំស្រូវធំៗជាច្រើននៅអឺរ៉ុបដូចជាបារាំង អាឡឺម៉ង់ និងអង់គ្លេស ក៏ស្ថិតក្នុងកម្រិតខ្ពស់បំផុតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4191.txt	ការធ្លាក់ចុះនៃបរិមាណប្រេង និងការរំខានការផ្គត់ផ្គង់ប្រមាណ ៥០០ពាន់ប៉ារ៉ែលក្នុងមួយ ថ្ងៃ ពីភាគខាងជើងអ៊ីរ៉ាក់ អាចជំរុញឱ្យតម្លៃប្រេង ឡើងដល់តម្លៃ១០០ដុល្លារក្នុងមួយធុង បារ៉ែល។	របាយការណ៍ទីផ្សារប្រេង ដែលទើបចេញផ្សាយដោយធនាគារ UBS (ស្វីស) បង្ហាញពីការ ប្តេជ្ញាកាត់បន្ថយបរិមាណនាំចេញប្រេង ដោយសមាជិកមួយចំនួននៃអង្គការ នៃប្រទេស នាំចេញប្រេង (OPEC) និងដៃគូរបស់ខ្លួនដែលត្រូវបានគេស្គាល់ថាជា OPEC+ នឹងធ្វើឱ្យ ទីផ្សារប្រេងពិភពលោក កាន់តែមានភាពតឹងតែងគិតចាប់ពីខែឧសភាខាងមុខនេះ ដែល ជំរុញឱ្យតម្លៃប្រេងឆៅកើនឡើង។ សារព័ត៌មានជាតិនៃប្រទេស (UAE) បានដកស្រង់របាយការណ៍របស់ធនាគារ UBS ដែលបានផ្សាយថា ការធ្លាក់ចុះនៃការស្តុកប្រេង និងការរំខានការផ្គត់ផ្គង់ជិត ៥០០ពាន់ប៉ារ៉ែលក្នុងមួយថ្ងៃពីភាគខាងជើងប្រទេសអ៊ីរ៉ាក់ ក៏អាចជំរុញឱ្យតម្លៃប្រេងឡើងដល់ ១០០ដុល្លារក្នុងមួយធុងផងដែរ។ អ្នកជំនាញខាងធនាគារទាំងនេះបានលើកឡើងថា ទោះបីជាការផ្គត់ផ្គង់ពីភាគខាងជើងប្រទេសអ៊ីរ៉ាក់អាចបន្តឡើងវិញក្នុងរយៈពេលខ្លីក៏ដោយ ការរំខាននេះ និងការកាត់បន្ថយបរិមាណនាំចេញប្រេងរបស់បណ្តាប្រទេស OPEC + ចំនួន ៩ នឹងធ្វើឱ្យទីផ្សារប្រេងកាន់តែរឹតបន្តឹង។ តាមរបាយការណ៍ខាងលើ តម្លៃប្រេងអាចនឹងត្រឡប់ទៅរកតម្លៃ ១០០ដុល្លារក្នុងមួយធុងនៅត្រីមាសខាងមុខនេះ។ របាយការណ៍របស់ UBS បានបន្ថែមថា ការធ្លាក់ចុះនៃស្តុកប្រេងស្របពេលមានការកើនឡើងនៃតម្រូវការនៅក្នុងប្រទេសចិន ដែលជាមហាអំណាចសេដ្ឋកិច្ចទីពីររបស់ពិភពលោក ក៏នឹងគាំទ្រដល់ការកើនឡើងតម្លៃប្រេងផងដែរ។ តាមទិន្នន័យចុងក្រោយ បរិមាណប្រេងដែលស្តុកទុកនៅនៅអាម៉េរិក អឺរ៉ុប សិង្ហបុរី ជប៉ុន និងអារ៉ាប់រួមបានធ្លាក់ចុះជាង ៣០លានបារ៉ែលក្នុងរយៈពេល ៣សប្តាហ៍ចុងក្រោយនេះ ដែលបង្ហាញថាទីផ្សារមានការផ្គត់ផ្គង់តិចតួចកាលពីចុងខែមីនា ឆ្នាំ២០២៣។ កាលពីថ្ងៃទី ២ ខែមេសា សមាជិក OPEC + មួយចំនួនរួមមាន អារ៉ាប៊ីសាអូឌីត អារ៉ាប់រួម អ៊ីរ៉ាក់ គុយវ៉ែត អូម៉ង់ និងអាល់ហ្សេរី បានធ្វើឱ្យទីផ្សារភ្ញាក់ផ្អើលដោយការប្រកាសកាត់បន្ថយផលិតកម្មប្រេងសរុបចំនួន ១,១៦លានក្នុងមួយថ្ងៃចាប់ពីខែឧសភា រហូតដល់ដំណាច់ឆ្នាំនេះ។ អាស្រ័យហេតុនេះ អារ៉ាប៊ីសាអូឌីត ដែលជាប្រទេសនាំចេញប្រេងដ៏ធំបំផុតរបស់ពិភពលោក និងជាអ្នកផលិតធំបំផុតរបស់អង្គការ OPEC នឹងកាត់បន្ថយ៥០០ពាន់ប៉ារ៉ែលក្នុងមួយថ្ងៃ ខណៈពេលដែលអារ៉ាប់រួមនឹងកាត់បន្ថយ ១៤៤ពាន់ប៉ារ៉ែលក្នុងមួយថ្ងៃ។ ប្រទេសរុស្ស៊ីដែលជាសមាជិកសំខាន់នៃអង្គការ OPEC+ បាននិយាយថា ខ្លួននឹងរក្សាការកាត់បន្ថយចំនួន ៥០០ពាន់ប៉ារ៉ែលក្នុងមួយថ្ងៃ ដែលកំពុងត្រូវបានអនុវត្តចាប់ពីខែមីនាដល់ខែមិថុនារហូតដល់ដំណាច់ឆ្នាំ។ សមាជិក OPEC + ទទូចថានេះគឺជាវិធានការប្រុងប្រយ័ត្នដើម្បីគាំទ្រដល់ស្ថិរភាពនៃទីផ្សារប្រេង។ ចាប់ពីខែតុលា ឆ្នាំ២០២២ អង្គការ OPEC+ បានសម្រេចកាត់បន្ថយការផលិតសរុបចំនួន ២លានបារ៉ែលក្នុងមួយថ្ងៃ ចាប់ពីខែវិច្ឆិកា ឆ្នាំ២០២២ រហូតដល់ចុងឆ្នាំ២០២៣ ដើម្បីគាំទ្រដល់ការធ្លាក់ថ្លៃប្រេងក្នុងបរិបទនៃទស្សនវិស័យសេដ្ឋកិច្ចពិភពលោកកាន់តែអាក្រក់។ ដូច្នេះជាមួយនឹងការសម្រេចចិត្តចុងក្រោយនេះ ការកាត់បន្ថយសរុបនៃផលិតកម្ម OPEC+ នឹងឈានដល់ប្រហែល ៣,៦៦លានបារ៉ែលក្នុងមួយថ្ងៃ ដែលស្មើនឹងប្រហែល ៣,៦ភាគរយនៃតម្រូវការប្រេងសរុបរបស់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4192.txt	ក្រុមហ៊ុន Apple បានបើកហាងធំដំបូងរបស់ខ្លួននៅក្នុងប្រទេសឥណ្ឌាក្នុងពិធីសម្ពោធមួយដែលគេរង់ចាំជាយូរមកហើយកាលពីថ្ងៃទី១៨ ខែមេសាកន្លងទៅនេះ ដែលនេះបង្ហាញឱ្យឃើញអំពីសេចក្ដីប្រាថ្នារបស់ក្រុមហ៊ុននេះក្នុងការពង្រីកអាជីវកម្មនៅក្នុងប្រទេសនេះក្នុងក្តីសង្ឃឹមថានឹងអាចយកប្រទេសនេះជាកន្លែងផលិតផងដែរ។ នេះបើយោងតាមសេចក្ដីរាយការណ៍របស់ទីភ្នាក់ងារសារព័ត៌មាន AP។	លោក Tim Cook នាយកប្រតិបត្តិនៃក្រុមហ៊ុន Apple បានថតរូបជាមួយមនុស្សពីរបីនាក់ក្នុងចំណោមអ្នកគាំទ្រក្រុមហ៊ុននេះប្រហែល ១០០ នាក់ឬច្រើនជាងនេះដែលបានឈរបន្តគ្នានៅខាងក្រៅហាងដែលមានទំហំជាង ១.៨០០ ម៉ែត្រការ៉េនេះនៅក្នុងទីក្រុង Mumbai ដែលជាទីក្រុងហិរញ្ញវត្ថុរបស់ប្រទេសឥណ្ឌា។ ការរចនាហាងនៃក្រុមហ៊ុននេះទទួលឥទ្ធិពលពីឡានតាក់ស៊ីពណ៌ខ្មៅនិងលឿងរបស់ទីក្រុងនេះ។ លោក Cook បានបញ្ជាក់នៅក្នុងសេចក្តីថ្លែងការណ៍មួយថា៖ «ប្រទេសឥណ្ឌាមានវប្បធម៌ដ៏ល្អផូរផង់និងមានថាមពលខ្លាំង ហើយយើងរីករាយនឹងបន្តអភិវឌ្ឍទៅមុខផ្អែកលើប្រវត្តិសាស្ត្រជាយូរមកហើយរបស់យើង»។ មហាក្រុមហ៊ុនបច្ចេកវិទ្យានេះបានប្រកបអាជីវកម្មនៅឥណ្ឌាជាង ២៥ ឆ្នាំមកហើយ ដោយលក់ផលិតផលរបស់ខ្លួនតាមរយៈហាងលក់រាយដែលមានការអនុញ្ញាតនិងតាមរយៈវេបសាយដែលខ្លួនបានចាប់ផ្តើមប្រើកាលពីប៉ុន្មានឆ្នាំមុន។ ប៉ុន្តែកន្លងមក បញ្ហាខាងនិយតកម្មនិងវិបត្តិជំងឺកូវីដ១៩ បានពន្យារពេលផែនការបើកហាងធំបំផុតរបស់ខ្លួននេះនៅឥណ្ឌា។ លោក Jayanth Kolla អ្នកវិភាគនៅក្រុមហ៊ុន Convergence Catalyst ដែលជាក្រុមហ៊ុនពិគ្រោះយោបល់ខាងបច្ចេកវិទ្យា បាននិយាយថា ហាងថ្មីៗទាំងនេះគឺជាសញ្ញាច្បាស់លាស់មួយនៃការប្តេជ្ញារបស់ក្រុមហ៊ុននេះក្នុងការវិនិយោគនៅឥណ្ឌាដែលជាទីផ្សារទូរសព្ទស្មាតហ្វូនធំបំផុតទីពីរនៅលើពិភពលោក ដែលនៅទីនោះការលក់ទូរសព្ទ iPhone បានកើនឡើង។ លោកបានបន្ថែមថា ហាងទាំងនេះបង្ហាញថា «ឥណ្ឌាមានសារៈសំខាន់បែបណាចំពោះក្រុមហ៊ុន Apple ក្នុងពេលបច្ចុប្បន្ននិងអនាគត»។ សម្រាប់ក្រុមហ៊ុន Apple ដែលមានមូលដ្ឋាននៅទីក្រុង Cupertino រដ្ឋ California នេះ ទំហំដ៏ធំនៃប្រទេសឥណ្ឌាធ្វើឱ្យទីផ្សារនេះមានការលើកទឹកចិត្តជាពិសេស។ លោក Neil Shah ដែលជាអនុប្រធានផ្នែកស្រាវជ្រាវនៃក្រុមហ៊ុន Counterpoint Research ដែលជាក្រុមហ៊ុនស្រាវជ្រាវទីផ្សារបច្ចេកវិទ្យា បាននិយាយថា មនុស្សប្រមាណ ៦០០ លាននាក់ក្នុងចំណោមប្រជាជន ១ ពាន់ ៤ រយលាននាក់នៃប្រទេសឥណ្ឌាមានទូរសព្ទស្មាតហ្វូន «ដែលមានន័យថាទូរសព្ទទំនើបនៅមានតិចនៅឡើយនៅក្នុងប្រទេសនេះ ហើយក្ដីរំពឹងនៃការកើនឡើងនូវទូរសព្ទទំនើបនៅឥណ្ឌាគឺមានច្រើន»។ បើតាមទិន្នន័យរបស់ក្រុមហ៊ុន Counterpoint Research នៅរវាងឆ្នាំ ២០២០ និងឆ្នាំ ២០២២ ក្រុមហ៊ុន Apple មានលទ្ធភាពមួយចំនួនចូលទៅកាន់ទីផ្សារទូរសព្ទស្មាតហ្វូននៅឥណ្ឌា ដោយកើនឡើងពីចំនួនតែ ២% រហូតដល់ ៦%។ តម្លៃខ្ពស់របស់ទូរសព្ទ iPhone ធ្វើឱ្យជនជាតិឥណ្ឌាភាគច្រើនគ្មានលទ្ធភាពទិញបាននៅឡើយ។ ការលក់ទូរសព្ទ iPhone នៅឥណ្ឌាច្រើនតែលក់ដាច់ក្នុងចំណោមមនុស្សមួយចំនួនតូចនៃក្រុមមនុស្សដែលមានជីវភាពលើមធ្យមនិងក្រុមមនុស្សអ្នកមាន ដែលជាក្រុមអ្នកទិញដែលលោក Shah ថ្លែងថាកំពុងកើនឡើង។ បើតាមទិន្នន័យរបស់ក្រុមហ៊ុន Counterpoint Research ក្រុមហ៊ុន Apple គ្រប់គ្រងទីផ្សារទូរសព្ទស្មាតហ្វូន «ទំនើប» ចំនួន ៦៥% ដែលទូរសព្ទនីមួយៗមានតម្លៃចាប់ពី ៣៦០ ដុល្លារឡើងទៅ។ ក្រុមហ៊ុន Apple បានចាប់ផ្តើមផលិតទូរសព្ទ iPhone SE ដំបូងរបស់ខ្លួននៅឥណ្ឌានៅឆ្នាំ ២០១៧ ហើយតាំងពីពេលនោះមកបានបន្តដំឡើងទូរសព្ទ iPhone ប្រភេទផ្សេងៗទៀតពីប្រទេសនេះ។ ទូរសព្ទស្មាតហ្វូននិង tablet ភាគច្រើនរបស់ក្រុមហ៊ុន Apple ត្រូវបានដំឡើងដោយក្រុមហ៊ុនជាប់កុងត្រាជាមួយរោងចក្រនានានៅក្នុងប្រទេសចិន ប៉ុន្តែក្រុមហ៊ុននេះបានចាប់ផ្តើមពិនិត្យមើលលទ្ធភាពនៃការផ្ទេរការផលិតខ្លះទៅអាស៊ីអាគ្នេយ៍ឬកន្លែងផ្សេងទៀត បន្ទាប់ពីការបិទរោងចក្រម្ដងហើយម្ដងទៀតដើម្បីប្រយុទ្ធប្រឆាំងនឹងជំងឺកូវីដ១៩នៅប្រទេសចិនកន្លងមកបានបង្អាក់ដល់លំហូរសាកលនៃផលិតផល។ លោក Kolla បានថ្លែងថា៖ «ក្រុមហ៊ុនធំៗមានការស្រងាកចិត្តហើយយល់ថាពួកគេត្រូវការឱ្យមានយុទ្ធសាស្ត្រត្រៀមទុកមួយនៅក្រៅប្រទេសចិន ដោយសារពួកគេមិនអាចប្រថុយប្រថានជាមួយការរាំងខ្ទប់ម្តងទៀតឬជាមួយការមានជម្លោះខាងភូមិសាស្ត្រនយោបាយណាមួយដែលនាំឱ្យប៉ះពាល់ដល់អាជីវកម្មរបស់ពួកគេទេ»។ បើតាមក្រុមហ៊ុន Counterpoint Research នៅពេលបច្ចុប្បន្ននេះ ឥណ្ឌាផលិតទូរសព្ទ iPhone ជិត ១៣ លានគ្រឿងជារៀងរាល់ឆ្នាំ ដោយកើនឡើងពីចំនួនតិចជាង ៥ លានគ្រឿងកាលពីបីឆ្នាំមុន។ តួលេខនេះគឺស្មើនឹងប្រមាណ ៦% នៃចំនួនទូរសព្ទ iPhone សរុបដែលផលិតនៅលើពិភពលោក ហើយវាគ្រាន់តែជាចំណែកតូចមួយប៉ុណ្ណោះបើប្រៀបធៀបជាមួយប្រទេសចិនដែលនៅតែផលិតទូរសព្ទ Iphone នេះប្រមាណ ៩០% នៅលើពិភពលោក៕ ប្រែសម្រួលដោយលោក ឈឹម សុមេធ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4193.txt	វិបត្តិធនាគារនៅអាម៉េរិក និងស្វីសកំពុងបង្វែរទិសដៅប្រាក់ហូរចូលទៅក្នុងធនាគារនៅអាស៊ី ជាកន្លែងដែលវិនិយោគិនជឿជាក់ថា មានសុវត្ថិភាព។ ទឹកប្រាក់ចំនួន ៥,៥ពាន់លានដុល្លារ បានហូរទៅកាន់បណ្តាប្រទេសកំពុងអភិវឌ្ឍ ក្នុងរយៈពេល ៤សប្តាហ៍ គិតត្រឹមចុងខែមីនា ដែលភាគច្រើនហូរចូលបណ្តាប្រទេសអាស៊ី។	ការវិភាគរបស់ធនាគារ Citibank បង្ហាញថា ទីផ្សារហិរញ្ញវត្ថុអាស៊ី មានភាពរឹតបន្តឹងតិចជាងបើធៀបអាម៉េរិក ហើយរូបិយប័ណ្ណអាស៊ីភាគច្រើនបានឡើងថ្លៃធៀបនឹងដុល្លារ។ ចាប់តាំងពីថ្ងៃទី ១០ ខែមីនា នៅពេលដែលធនាគារ Silicon Valley បានដួលរលំ សន្ទស្សន៍ភាគហ៊ុនរបស់ក្រុមហិរញ្ញវត្ថុអាម៉េរិក បានធ្លាក់ចុះជិត ១០ភាគរយ ខណៈដែលសន្ទស្សន៍នៃអាស៊ី មានការកើនឡើងគួរឱ្យកត់សម្គាល់។ លោកស្រី Johanna Chua នាយកគ្រប់គ្រង និងជាប្រធានផ្នែកវិភាគសេដ្ឋកិច្ចសម្រាប់ទីផ្សារអាស៊ីប៉ាស៊ីហ្វិកប្រចាំធនាគារ Citibank បានលើកឡើងថា អាស៊ីនៅតែត្រូវបានការពារយ៉ាងល្អពីវិបត្តិធនាគារនាពេលថ្មីៗនេះ ដែលកំពុងកើតឡើងនៅប្រទេសលោកខាងលិច។ អ្នកជំនាញរូបនេះបានបន្តថា៖ «ការធ្លាក់ចុះគឺផ្តោតលើសហរដ្ឋអាម៉េរិក ដែលមានន័យថាប្រាក់ដុល្លារមានភាពទន់ខ្សោយ ដែលនេះជាការគាំទ្របន្ថែមទៀតសម្រាប់លំហូរមូលធននៅអាស៊ី»។ បណ្តាអ្នកសេដ្ឋកិច្ចជាច្រើនយល់ថា កត្តាមួយក្នុងការអនុគ្រោះដល់អាស៊ីប៉ាស៊ីហ្វិក គឺគោលនយោបាយរូបិយវត្ថុ ជាទូទៅមានភាពទន់ភ្លន់ជាង។ ធនាគារកណ្តាលក្នុងប្រទេសអូស្ត្រាលី កូរ៉េខាងត្បូង ឥណ្ឌូនេស៊ី និងឥណ្ឌាបានបញ្ឈប់វដ្តនៃការរឹតបន្តឹងរូបិយវត្ថុ។ ទន្ទឹមនឹងនេះ ប្រទេសចិនបានអនុវត្តគោលនយោបាយរូបិយវត្ថុធូររលុង ហើយបានបើកប្រទេសឡើងវិញដែលជាការទាក់ទាញមួយដ៏ខ្លាំងសម្រាប់អ្នកវិនិយោគ។ បើយោងតាមទិន្នន័យពី TD Securities ទឹកប្រាក់ចំនួន ៥,៥ពាន់លានដុល្លារបានហូរចូលប្រទេសកំពុងអភិវឌ្ឍន៍នៅរយៈពេល ៤សប្តាហ៍ គិតត្រឹមចុងខែមីនា ដែលភាគច្រើនហូរចូលបណ្តាប្រទេសអាស៊ី។ ទឹកប្រាក់ជាង ៧០ភាគរយវិនិយោគចាក់ចូលទៅក្នុងប្រទេសចិន។ ទន្ទឹមនឹងនេះ គេក៏ឃើញប្រទេសអភិវឌ្ឍន៍បានលំហូរទឹកប្រាក់ចេញសុទ្ធចំនួន ៨,៦ពាន់លានដុល្លារផងដែរ ក្នុងនោះសហរដ្ឋអាម៉េរិកគឺជាប្រទេសដែលរងគ្រោះខ្លាំងជាងគេ។ លោក David Chao អ្នកយុទ្ធសាស្រ្តទីផ្សារសកលសម្រាប់អាស៊ីប៉ាស៊ីហ្វិកនៅក្រុមហ៊ុន Invesco Asset Management បាននិយាយថា ៖ «វិនិយោគិននៅតែសម្លឹងមើលទីផ្សារដែលកំពុងរីកចម្រើននៅអាស៊ីដែលជាតំបន់ដែលទាក់ទាញបំផុតបន្ទាប់មកគឺអឺរ៉ុប។ ប្រសិនបើ Fed ឈប់ដំឡើងអត្រាការប្រាក់ វាពិតជានឹងជំរុញលំហូរមូលធនត្រឡប់ទៅទីផ្សារដែលកំពុងរីកចម្រើននៅអាស៊ី»។ នៅសប្តាហ៍នេះ ធនាគារអភិវឌ្ឍន៍អាស៊ី (ADB) បាននិយាយថា បណ្តាប្រទេសសេដ្ឋកិច្ចកំពុងអភិវឌ្ឍន៍នៅអាស៊ីដែលនាំមុខចិន កំពុងតែស្ថិតនៅក្នុងកំណើនលឿន ជាមួយអតិផរណាយឺតសម្រាប់ឆ្នាំនេះ និងឆ្នាំក្រោយ។ ផ្ទុយទៅវិញ បណ្តាប្រទេសសេដ្ឋកិច្ចជឿនលឿនកំពុងរួមចំណែកដល់ទស្សនវិស័យពិភពលោកកាន់តែអាប់អួរ។ លោក Frederic Neumann ប្រធានសេដ្ឋវិទូប្រចាំតំបន់អាស៊ីរបស់ធនាគារ HSBC បានឱ្យដឹងថា ការងើបឡើងវិញនៃសេដ្ឋកិច្ចចិន ត្រូវបានគេរំពឹងថានឹងរីកសាយភាយពាសពេញតំបន់ដែលផ្តោតលើអត្ថប្រយោជន៍ជារួមដូចជា ការធ្វើពិពិធកម្មខ្សែច្រវាក់ផ្គត់ផ្គង់ ការកើនឡើងនូវទំនិញ និងការកើនឡើងបំណុលតិចតួច។ ចំណែកលោកស្រី Johanna Chua យល់ថា ហុងកុង និងថៃ ទទួលបានអត្ថប្រយោជន៍យ៉ាងច្រើនពីការបើកដំណើរការឡើងវិញរបស់ចិន។ សេដ្ឋកិច្ចដែលនាំមុខដោយសេវាកម្មក្នុងស្រុកដូចជាឥណ្ឌា និងហ្វីលីពីន ហាក់ដូចជាមានភាពប្រសើរជាង មុនពេលនៃកំណើនពិភពលោក។ ទន្ទឹមនឹងនេះដែរ ប្រទេសនិងតំបន់ដែលមានទំហំសេដ្ឋកិច្ចតូច និងបើកចំហខ្ពស់ដូចជា សិង្ហបុរី វៀតណាម កូរ៉េខាងត្បូង ម៉ាឡេស៊ី និងតៃវ៉ាន់ ទំនងជាងាយរងគ្រោះដោយសារផលប៉ះពាល់នៃតម្រូវការកាត់បន្ថយ។ ជារួមអាស៊ីមិនមានភាពស៊ាំទាំងស្រុងចំពោះភាពចលាចលផ្នែកហិរញ្ញវត្ថុដែលរីករាលដាលពីសហរដ្ឋអាមេរិកនោះទេ។ លោក Jonathan Kearns ប្រមុខសេដ្ឋវិទូនៅក្រុមហ៊ុនគ្រប់គ្រងការវិនិយោគ Challengerបាននិយាយថា ទស្សនវិស័យអាស៊ីនៅតែអាស្រ័យលើស្ថិរភាពអឺរ៉ុប និងអាម៉េរិក។ លោកបានបន្តថា៖ «ប្រសិនបើមានភាពចលាចលបន្ថែមទៀតដល់កម្រិតណាមួយនោះ វានឹងរាលដាលដល់អាស៊ីជាក់ជាមិនខាន»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4194.txt	នាល្ងាចថ្ងៃទី ៤ ខែឧសភា ធនាគារកណ្តាលអឺរ៉ុបបានសម្រេចដំឡើងអត្រាការប្រាក់ជាលើកទី ៧ ជាប់ៗគ្នា ដើម្បីគ្រប់គ្រងអត្រាអតិផរណាកាន់តែខ្ពស់ ដែលអត្រាការប្រាក់បច្ចុប្បន្នបានកើនឡើងដល់ ៣,២៥ភាគរយ។	ដូចដែលបានព្យាករដោយអ្នកជំនាញធនាគារកណ្តាលអឺរ៉ុប (ECB) បានដំឡើងអត្រាការប្រាក់យោងបន្ថែម ០,២៥ភាគរយទៀត ដែលកើនដល់រហូត ៣,២៥ភាគរយ។ ហេតុផលចម្បង ECB ទំនងជានឹងបន្តអនុវត្តគោលនយោបាយនេះ ដើម្បីទប់ស្កាត់ការឡើងថ្លៃ ព្រោះពួកគេជឿជាក់ថា ទស្សនវិស័យអតិផរណានៅតំបន់ចាយប្រាក់អឺរ៉ូ នឹងនៅខ្ពស់ក្នុងរយៈពេលយូរ។ តួលេខចុងក្រោយដែលចេញផ្សាយដោយការិយាល័យស្ថិតិអឺរ៉ុប (Eurostat) បង្ហាញថា អត្រាអតិផរណានៅក្នុងតំបន់អឺរ៉ូក្នុងខែមីនា បានកើនឡើង ៦,៩ភាគរយ បើធៀបនឹងរយៈពេលដូចគ្នា កាលពីឆ្នាំមុន។ នេះគឺទាបជាងការព្យាករ ៧,១ភាគរយ ដែល Bloomberg និងក្រុមហ៊ុនទិន្នន័យហិរញ្ញវត្ថុ FactSet បានព្យាករពីមុន ដែលបានបន្ទាបពីអត្រា ៨,៥ភាគរយកាលពីខែកុម្ភៈ។ នេះគឺជាអត្រាអតិផរណាទាបបំផុតនៅក្នុងតំបន់អឺរ៉ូ ក្នុងរយៈពេលមួយឆ្នាំមកនេះ។ នៅក្នុងការព្យាករថ្មីៗបំផុតរបស់ខ្លួន ECB គិតថាអតិផរណានៅក្នុងតំបន់អឺរ៉ូ នឹងមានអត្រាជាមធ្យម ៥,៣ភាគរយក្នុងឆ្នាំ២០២៣ ដែលលើសពីគោលដៅ ២ភាគរយរបស់ខ្លួន។ បន្ទាប់ពីនោះ អតិផរណា ត្រូវបានព្យាករថា នឹងធ្លាក់ចុះមកត្រឹម ២,៩ភាគរយនៅឆ្នាំ ២០២៤ និង ២,១ភាគរយនៅឆ្នាំ ២០២៥។ បច្ចុប្បន្ននេះទីផ្សារភាគហ៊ុនអឺរ៉ុប កំពុងទទួលបានការកំណត់របស់ ECB ជាមួយនឹងការឆ្លើយតបយ៉ាងប្រុងប្រយ័ត្ន។ សន្ទស្សន៍ STOXX 600 ក្នុងតំបន់បានកត់ត្រាការធ្លាក់ចុះ ០,៦ភាគរយ ខណៈពេលដែលប្រាក់អឺរ៉ូក៏បានធ្លាក់ចុះ ០,៣៨ភាគរយផងដែរធៀបនឹងប្រាក់ដុល្លារ ដោយអត្រាប្តូរប្រាកើក្នុង ១ អឺរ៉ូប្តូរបាន ១,១០២ដុល្លារអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4195.txt	បំណុលសកលបានកើនឡើងរហូតដល់ជាង ៣០០ទ្រីលានដុល្លារ ក្នុងនោះប្រទេសកំពុងអភិវឌ្ឍន៍ទីផ្សារបំណុលសរុបបានកើនឡើងដល់ ១០០,៧ទ្រីលានដុល្លារដែលជាតួលេខខ្ពស់បំផុតមិនធ្លាប់មាន។ មូលហេតុចម្បងៗនោះគឺ កំណើនសេដ្ឋកិច្ចយឺតរបស់ចិន ,ការឡើងថ្លៃដើមនៃបំណុលសេវាកម្ម និងវិបត្តិធនាគារនៅអាម៉េរិក ។	បើតាមការចេញផ្សាយនៅថ្ងៃទី ១៧ ខែឧសភាដោយវិទ្យាស្ថានហិរញ្ញវត្ថុអន្តរជាតិ (IIF) បំណុលសកលបានឈានដល់កម្រិតជិតកំណត់ត្រានៅក្នុងត្រីមាសទី១ ឆ្នាំ ២០២៣ ស្របពេលមានការព្រួយបារម្ភកាន់តែខ្លាំងឡើងថា ការខកខានរបស់រដ្ឋាភិបាលអាម៉េរិក លើបំណុលរបស់ខ្លួន អាចបង្កឱ្យមានភាពវឹកវរក្នុងទីផ្សារហិរញ្ញវត្ថុពិភពលោក។ជាពិសេស បំណុលសកលបានកើនឡើងបន្ថែមចំនួន ៨,៣ ទ្រីលានដុល្លារពីតួលេខចាស់ ដល់៣០៤,៩ ទ្រីលានដុល្លារក្នុងរយៈពេលបីខែដំបូងនៃឆ្នាំនេះ។ នៅក្នុងបណ្តាប្រទេសកំពុងអភិវឌ្ឈន៍ បំណុលសរុបឈានដល់ ១០០,៧ ទ្រីលានដុល្លារ ដែលជាចំនួនខ្ពស់បំផុតមិនធ្លាប់មាន ស្មើនឹង ២៥០ភាគរយនៃផលិតផលក្នុងស្រុកសរុប (GDP) ។ អត្រានេះគឺកើនឡើងពី ៧៥ទ្រីលានដុល្លារក្នុងឆ្នាំ ២០១៩ ឬកើនឡើង ៣៤ភាគរយ។ « បណ្តាប្រទេសអភិវឌ្ឍន៍បានកត់ត្រាការកើនឡើងកាន់តែខ្លាំង ភាគច្រើនមកពីប្រទេសជប៉ុន អាម៉េរិក បារាំង និងអង់គ្លេស។ នៅក្នុងទីផ្សារដែលកំពុងរីកចម្រើន ការកើនឡើងយ៉ាងខ្លាំងត្រូវបានកត់ត្រានៅក្នុងប្រទេសចិន ម៉ិកស៊ិក ប្រេស៊ីល ឥណ្ឌា និងតួកគី»។ នេះបើតាម IIF បានសរសេរនៅក្នុងការវាយតម្លៃរបស់ខ្លួនអំពីស្ថានភាពបំណុលពិភពលោក។ យោងតាមការវាយតម្លៃរបស់វិទ្យាស្ថានជាតិហិរញ្ញវត្ថុ និងអភិវឌ្ឍន៍ (NIFD) ដែលមានមូលដ្ឋាននៅទីក្រុងប៉េកាំង ការថ្លឹងថ្លែងបំណុលម៉ាក្រូនៅក្នុងប្រទេសចិន មាននិន្នាការកើនឡើងជាចម្បង ដោយសារតែកំណើនសេដ្ឋកិច្ចយឺត។ ទិន្នន័យ NIFD បង្ហាញថា សមាមាត្របំណុលទៅ GDP នៃសេដ្ឋកិច្ចធំទីពីររបស់ពិភពលោក បានកើនឡើងយ៉ាងខ្លាំងដល់ ២៨១,៨ភាគរយ នៅក្នុងត្រីមាសទី១ ឆ្នាំ២០២៣ ពី ២៧៣,២ភាគរយ នៅចុងឆ្នាំ ២០២២ ។ ការកើនឡើងនៃថ្លៃដើមបំណុលសេវាកម្ម គឺដោយសារតែការកើនឡើងអត្រាការប្រាក់ និងបញ្ហាសាច់ប្រាក់ងាយស្រួលនៅលើតារាងតុល្យការនៃស្ថាប័នហិរញ្ញវត្ថុ ដែលខ្សោយ ។ នោះក៏ដោយសារតែការរឹតបន្តឹងយ៉ាងឆាប់រហ័សនៃគោលនយោបាយរូបិយវត្ថុដោយរដ្ឋាភិបាល។ កាលពីដើមខែនេះ ធនាគារកណ្តាលអាមេរិក (Fed) បានដំឡើងអត្រាការប្រាក់ជាលើកទី ១០ ជាប់ៗគ្នាក្នុងរយៈពេលត្រឹមតែ ១៤ខែប៉ុណ្ណោះ។ ទន្ទឹមនឹងនេះ មន្ត្រីជាន់ខ្ពស់នៅធនាគារប្រជាជនចិន (PBOC) និងក្រសួងហិរញ្ញវត្ថុរបស់ប្រទេសចិនបានសង្កត់ធ្ងន់ម្តងហើយម្តងទៀតអំពីការព្រួយបារម្ភអំពីលំហូរចេញមូលធនពីទីផ្សារដែលកំពុងរីកចម្រើនដោយសារតែអត្រាការប្រាក់ខ្ពស់ និងវិបត្តិធនាគារនៅអាម៉េរិក។ ទិន្នន័យពី IIF បង្ហាញថា ប្រទេសចិនបានកត់ត្រាលំហូរចេញមូលធនសុទ្ធចំនួន ៨០ពាន់លានដុល្លារក្នុងឆ្នាំ ២០២២។ គិតត្រឹមខែមីនា ឆ្នាំ ២០២៣ រដ្ឋាភិបាលបរទេសបានកាន់កាប់ប្រហែល ៣,៥៧ភាគរយនៃបំណុលជាប្រាក់យ៉ន់នៅក្នុងប្រទេសចិន ធ្លាក់ចុះពី ៤,២២ភាគរយកាលពីឆ្នាំមុន។ ទោះជាយ៉ាងណាក៏ដោយ លំហូរចេញនៃមូលនិធិពីទីផ្សារភាគហ៊ុន និងមូលបត្របំណុលរបស់ប្រទេសចិនបានធ្លាក់ចុះចាប់តាំងពីដើមឆ្នាំមក។ នៅទូទាំងពិភពលោក អ្នកវិនិយោគនៅតែមានការព្រួយបារម្ភថាតើលទ្ធផលនៃការចរចាលើពិដានបំណុលសាធារណៈនៅអាម៉េរិកអាចជួយរដ្ឋាភិបាលជៀសវាងការសងបំណុលបានទេ។ ប្រសិនបើកិច្ចព្រមព្រៀងស្តីពីពិដានបំណុលសាធារណៈមិនអាចសម្រេចបាននោះ រដ្ឋាភិបាលអាម៉េរិកអាចធ្លាក់ចូលទៅក្នុងបំណុលធ្ងន់ធ្ងរជាមួយនឹងបំណុលចំនួន ៣១,៤ទ្រីលានដុល្លារចាប់ពីខែមិថុនាខាងមុខនេះ។ ចិនគឺជាម្ចាស់បំណុលធំទីពីររបស់រដ្ឋាភិបាលអាម៉េរិក បន្ទាប់ពីប្រទេសជប៉ុន។ យោងតាមទិន្នន័យពីក្រសួងរតនាគារអាម៉េរិក គិតត្រឹមខែមីនា ចិនបានកាន់កាប់បំណុលសាធារណៈរបស់អាម៉េរិកប្រហែល ៨៦៩,៣ពាន់លានដុល្លារ កើនឡើងពី ៨៤៨,៨ពាន់លានដុល្លារកាលពីខែកុម្ភៈ។ នេះជាលើកដំបូងដែលចិនបានបង្កើនការកាន់កាប់បំណុលសាធារណៈរបស់អាម៉េរិកបន្ទាប់ពីការកាត់បន្ថយរយៈពេល៧ខែកន្លងមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4196.txt	អស់ជាច្រើនទសវត្សរ៍មកហើយ ប្រាក់ដុល្លារបានគ្របដណ្ដប់លើវិស័យពាណិជ្ជកម្ម និងលំហូរទុនសកល ។ ទោះជាយ៉ាងណាក៏ដោយ ប្រទេសជាច្រើនកំពុងស្វែងរករូបិយប័ណ្ណជំនួសសម្រាប់ប្រាក់ដុល្លារ ដើម្បីកាត់បន្ថយការពឹងផ្អែកលើអាម៉េរិក។	បន្ទាប់ពីសង្គ្រាមលោកលើកទី១ អាម៉េរិកបានក្លាយជាមហាអំណាចហិរញ្ញវត្ថុឈានមុខគេយ៉ាងឆាប់រហ័ស។ ប្រទេសនេះទើបតែចូលរួមសង្រ្គាមនៅឆ្នាំ១៩១៧ ប៉ុន្តែបានពង្រឹងអំណាចខ្លាំងជាងបណ្តាប្រទេសនៅអឺរ៉ុប។ ពេលនោះហើយដែលប្រាក់ដុល្លារអាម៉េរិកចាប់ផ្តើមជំនួសផោនអង់គ្លេសជារូបិយប័ណ្ណបម្រុងអន្តរជាតិ ហើយអាម៉េរិកបានទទួលការផ្លាស់ប្តូរជាមួយរូបិយប័ណ្ណរបស់ខ្លួនទៅនិងលំហូរមាសដ៏ច្រើនក្នុងសម័យសង្គ្រាម។ នៅឆ្នាំ១៩៤៤ តួនាទីរបស់ប្រាក់ដុល្លារបានពង្រីកឥទ្ធិពលរបស់ខ្លួនរហូតដល់៤៤ប្រទេស ដែលបានចុះហត្ថលេខាលើកិច្ចព្រមព្រៀង Bretton Woods ដោយបង្កើតយន្តការផ្លាស់ប្តូររូបិយប័ណ្ណអន្តរជាតិមួយទៅជាប្រាក់ដុល្លារ។ ទន្ទឹមនឹងនេះ ប្រាក់ដុល្លារត្រូវបានកំណត់ថ្លៃទៅតាមតម្លៃមាស ដែលត្រូវបានគេស្គាល់ថាដូចជាស្តង់ដារមាសទូទៅ ។ បន្តមកទៀតនៅចុងទស្សវត្សរ៍ឆ្នាំ១៩៦០ ការនាំចេញរបស់អឺរ៉ុប និងជប៉ុនកាន់តែប្រកួតប្រជែងជាមួយនឹងការនាំចេញរបស់អាម៉េរិក។ ការផ្គត់ផ្គង់ដ៏ច្រើននៃប្រាក់ដុល្លារអាម៉េរិកនៅជុំវិញពិភពលោកធ្វើឱ្យមានការលំបាកបន្ថែមទៀតក្នុងការគាំទ្រប្រាក់ដុល្លារទៅជាមាស។ នៅឆ្នាំ ១៩៧១ ប្រធានាធិបតីអាម៉េរិក រីឆាត និចសុន បានបញ្ឈប់ការប្តូរដោយផ្ទាល់ពីប្រាក់ដុល្លារទៅជាមាស ហើយបានកំណត់ចំនួនរូបិយប័ណ្ណដែលត្រូវបោះពុម្ពវិញ។ ចាប់តាំងពីពេលនោះមក បើទោះបីជានូវបន្តជារូបិយប័ណ្ណបម្រុងអន្តរជាតិក៏ពិតមែន តែប្រាក់ដុល្លារបានបាត់បង់អំណាចទិញបន្តិចម្តងៗ។ ដោយបារម្ភពីការគ្រប់គ្រងរបស់សហរដ្ឋអាម៉េរិកនៅក្នុងប្រព័ន្ធហិរញ្ញវត្ថុពិភពលោក ប្រាក់ដុល្លារអាម៉េរិកឬគេអាចហៅម៉្យាងទៀតថាជា អាវុធគ្មានផ្សែងនិងគ្មានសម្លេង ប្រទេសជាច្រើនបានចាប់ផ្តើមស្វែងរកមធ្យោបាយដើម្បីជំនួសរូបិយប័ណ្ណនេះ។ ក្នុងឆ្នាំ ២០២២ នៅពេលដែលអាម៉េរិក និងបណ្តាប្រទេសលោកខាងលិចបានដាក់ទណ្ឌកម្មជាបន្តបន្ទាប់លើប្រទេសរុស្ស៊ីជាការឆ្លើយតបទៅនឹងសង្គ្រាមនៅអ៊ុយក្រែន ទីក្រុងម៉ូស្គូ និងរដ្ឋាភិបាលចិន បានរួមដៃគ្នាដើម្បីកាត់បន្ថយការពឹងផ្អែកលើប្រាក់ដុល្លារ ហើយបានបង្កើតកិច្ចសហប្រតិបត្តិការប្រព័ន្ធហិរញ្ញវត្ថុរវាងប្រទេសទាំងពីរ។ ចាប់តាំងពីសង្គ្រាមបានចាប់ផ្តើមនៅចុងខែកុម្ភៈ ឆ្នាំ ២០២២ ការជួញដូរជារូបិយប័ណ្ណរវាងប្រាក់រូប្លិ និងប្រាក់យ៉ន់បានកើនឡើង ៨០ដង។ លើសពីនេះទៀតនៅឆ្នាំ ២០២២ ធនាគារកណ្តាលរបស់រុស្ស៊ីនិងចិនបានទិញមាសក្នុងបរិមាណច្រើនបំផុតចាប់តាំងពីឆ្នាំ ១៩៦៧ ដើម្បីធ្វើពិពិធកម្មទុនបម្រុងរបស់ពួកគេដោយកាត់បន្ថយការពឹងផ្អែកលើប្រាក់ដុល្លារអាម៉េរិក។ យោងតាមទីភ្នាក់ងារសារព័ត៌មានរុស្ស៊ី Vedmosti រុស្ស៊ី និងអ៊ីរ៉ង់ក៏កំពុងសហការគ្នាក្នុងការចេញរូបិយប័ណ្ណនិម្មិតដែលគាំទ្រដោយមាសផងដែរ។ ទន្ទឹមនេះ ក្នុងរយៈពេលប៉ុន្មានខែថ្មីៗប្រទេសប្រេស៊ីល និងអាហ្សង់ទីនបានពិភាក្សាគ្នាអំពីការបង្កើតរូបិយប័ណ្ណរួមសម្រាប់ប្រទេសដែលមានសេដ្ឋកិច្ចធំជាងគេពីររបស់អាមេរិកខាងត្បូង។ បើតាមសារព័ត៌មាន Reuters អេមីរ៉ាតអារ៉ាប់រួម (UAE) និងឥណ្ឌាបច្ចុប្បន្នកំពុងពិភាក្សាអំពីការប្រើប្រាស់ប្រាក់រូពីក្នុងពាណិជ្ជកម្មទំនិញមិនមែនប្រេង ដោយកាត់បន្ថយការពឹងផ្អែកលើប្រាក់ដុល្លារអាម៉េរិកផងដែរ។ ក្រៅពីនេះ ជាលើកដំបូងក្នុងរយៈពេល ៤៨ឆ្នាំ ដែលអារ៉ាប៊ីសាអូឌីតបាននិយាយថា ខ្លួនបានត្រៀមខ្លួនរួចជាស្រេចដើម្បីធ្វើពាណិជ្ជកម្មប្រេងជារូបិយប័ណ្ណផ្សេងក្រៅពីដុល្លារ។ ទោះបីជាមានការផ្លាស់ប្តូរបែបនេះពិតមែន ក៏មនុស្សជាច្រើននៅតែជឿថា ឥទ្ធិពលនៃប្រាក់ដុល្លារនឹងមិនបញ្ចប់ក្នុងពេលដ៏ខ្លីខាងមុខនេះទេ។ បច្ចុប្បន្ននេះ ធនាគារកណ្តាលនៅជុំវិញពិភពលោកនៅតែរក្សាបានប្រហែល ៦០ភាគរយនៃទុនបំរុងប្តូរប្រាក់បរទេសជាប្រាក់ដុល្លារ។ បច្ចុប្បន្ននេះ ទុនបំរុងប្តូរប្រាក់បរទេសរបស់ប្រទេសជារូបិយប័ណ្ណផ្សេងនៅទាបជាងប្រាក់ដុល្លារច្រើនណាស់ដែលមានរហូតដល់ ៥៩,៨ភាគរយ។ ជាក់ស្តែងទុនបំរុងជាប្រាក់អឺរ៉ូ (EUR) មានប្រហែល ១៩,៧ភាគរយ, យ៉េនជប៉ុន (JPY) ៥,៣ភាគរយ, ផោនអង់គ្លេស (GBP) ៤,៦ភាគរយ, ប្រាក់យ៉ន់ចិន (RMB) ២,៨ភាគរយ, ដុល្លារកាណាដា (CAD) ២,៥ភាគរយ, ដុល្លារអូស្ត្រាលី (AUD) ១,៩ភាគរយ និងហ្វ្រង់ស្វីស (CHF) ០,២ភាគរយ និង ៣,៣ភាគរយទៀតជារូបិយប័ណ្ណផ្សេង។ នេះបើតាមរបាយការណ៍របស់មូលនិធិហិរញ្ញវត្ថុអន្តរជាតិ (IMF)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4197.txt	សមាជិកសភាអាមេរិកចង់ដំឡើងពន្ធឡើងវិញលើឧបករណ៍ថាមពលពន្លឺព្រះអាទិត្យរបស់ចិន ធ្វើឱ្យអ្នកជំនួញជាច្រើនមានការព្រួយបារម្ភ។ ប្រសិនបើច្បាប់នេះត្រូវបានអនុវត្តពិតមែន អាម៉េរិកនឹងត្រូវបញ្ឈប់ការងារដែលមានប្រាក់ខែខ្ពស់ចំនួន៣០ពាន់កន្លែង នឹងខាតបង់ទឹកប្រាក់ប្រមាណ ៤,២ពាន់លានដុល្លារនៅក្នុងវិស័យនេះ។	សមាជិកសភាមកពីគណបក្សប្រជាធិបតេយ្យអាម៉េរិកកំពុងធ្វើយុទ្ធនាការដើម្បីដាក់ឡើងវិញនូវពន្ធពាណិជ្ជកម្មលើការនាំចូលឧបករណ៍ថាមពលពន្លឺព្រះអាទិត្យដែលនាំចូលពីចិន។ សំណើនេះត្រូវប្រធានាធីបតីលោក ចូ បៃឌិន បង្អាក់រយៈពេល២ឆ្នាំមកហើយដើម្បីផ្តល់ពេលវេលាគ្រប់គ្រាន់សម្រាប់ឧស្សាហកម្មក្នុងស្រុក។ ធុរកិច្ចអាម៉េរិកបានលើកឡើងថា ប្រសិនបើចង់ដាក់របាំងពន្ធឡើងវិញ ផលវិបាកនឹងមានជាក់ជាមិនខានមិនត្រឹមតែក្រុមហ៊ុនសូឡាប៉ុណ្ណោះទេ ថែមទាំងសម្រាប់ម្ចាស់ផ្ទះដែលសង្ឃឹមថានឹងដំឡើងបន្ទះបន្ថែមទៀត អ្នកមានយានជំនិះគ្រប់ប្រភេទដែលចង់សាករថយន្តអគ្គិសនីដោយថាមពលស្អាត និងក្រុមហ៊ុនហេដ្ឋារចនាសម្ព័ន្ធអគ្គិសនីកំពុងព្យាយាមកាត់បន្ថយការបញ្ចេញកាបូន។ លើសពីនេះ បើតាមក្រុមអ្នករកស៊ីអាម៉េរិក ប្រសិនបើផ្តាច់ពាណិជ្ជកម្មជាមួយរោងចក្រ និងអណ្តូងរ៉ែរបស់ចិន អាម៉េរិកនឹងបាត់បង់លទ្ធភាពទទួលបានសម្ភារៈសំខាន់ៗដូចជា បន្ទះស្រូបពន្លឺព្រះអាទិត្យ តួប៊ីនខ្យល់ និងអាគុយរថយន្តអគ្គិសនីសម្រាប់ការផ្លាស់ប្តូរថាមពល។ លោក Jim Kapsis អតីតទីប្រឹក្សានៅក្រសួងហិរញ្ញវត្ថុ និងជាស្ថាបនិកក្រុមហ៊ុនប្រឹក្សាយោបល់ផ្នែកបច្ចេកវិទ្យាអាកាសធាតុ Ad Hoc Group គិតថាគោលដៅអាកាសធាតុ និងបច្ចេកវិទ្យាបៃតងកំពុងក្លាយជាជនរងគ្រោះដោយមិនចង់ទទួលនូវភាពតានតឹងផ្នែកនយោបាយ។ លោកបន្ថែមថា យើងមិនទាន់បានកំណត់ថាតើអ្វីដែលមានឆន្ទៈក្នុងការទិញពីប្រទេសចិន និងអ្វីដែលត្រូវការសម្រាប់ខ្លួនឯង។ ដោយសារមិនទាន់មានចម្លើយ វានឹងមានការពិបាកខ្លាំងពីទីនេះ រហូតដល់ពន្ធគយត្រូវបានបង្កើតឡើងឡើងវិញ។ «គម្រោងដែលមានតម្លៃពី ៣០០លានដុល្លារទៅ ៤០០លានដុល្លារមិនអាចបញ្ឈប់ និងចាប់ផ្តើមឡើងវិញបានដោយងាយស្រួលនោះទេ។ ខ្ញុំមិនដឹងថាហេតុអ្វីបានជាមនុស្សគាំទ្រដំណោះស្រាយនេះទេ» ។ នេះជាការអះអាងរបស់លោក George Hershman នាយកប្រតិបត្តិនៃក្រុមហ៊ុន SOLV Energy ដែលជាអ្នកម៉ៅការគម្រោងថាមពលព្រះអាទិត្យ ។ ប្រទេសចិនគ្រប់គ្រងខ្សែច្រវាក់ផ្គត់ផ្គង់នៃបច្ចេកវិទ្យាថាមពលព្រះអាទិត្យ ខ្យល់ និងថ្ម។ ទិន្នន័យរបស់ BloombergNEF បង្ហាញថាក្រុមហ៊ុនចិនផលិតច្រើនជាង ៨០ភាគរយនៃសមាសធាតុសំខាន់ៗមួយចំនួន។ បច្ចុប្បន្ននេះពួកគេផ្គត់ផ្គង់ច្រើនជាង ៩៥ភាគរយនៃ wafers (ស៊ីលីកូនគ្រីស្តាល់) និង ingots (ដុំលោហៈធាតុ) ដែលត្រូវការដើម្បីប្រមូលផ្គុំបន្ទះស្រូបពន្លឺព្រះអាទិត្យ។ លោក Ethan Zindler ប្រធាន BloombergNEF ប្រចាំទ្វីបអាម៉េរិកបាននិយាយថា ការកាត់ផ្តាច់ក្រុមហ៊ុនថាមពលពន្លឺព្រះអាទិត្យរបស់អាម៉េរិកភ្លាមៗ ពីការផ្គត់ផ្គង់របស់ចិន នឹងបណ្តាលឱ្យមានការរំខានជាខ្លាំង។ លោកបានព្យាករថា ការផ្លាស់ប្តូរគោលនយោបាយភ្លាមៗក្រោយរយៈពេលមួយឆ្នាំមកនេះនឹងបង្កើតភាពចលាចលក្នុងទីផ្សារ។ បើយោងតាមសមាគមឧស្សាហកម្មថាមពលព្រះអាទិត្យអាមេរិក (SEIA) សម្រាប់ការវិនិយោគក្នុងស្រុកប្រសិនបើការផ្អាកយកពន្ធរយៈពេលពីរឆ្នាំរបស់លោក ចូ បៃឌិន ត្រូវបានដកចេញ វិស័យនេះនឹងត្រូវបញ្ឈប់ការងារដែលមានប្រាក់ខែខ្ពស់ចំនួន ៣០ពាន់កន្លែង ដែលគិតជាទឹកប្រាក់ ៤,២ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4198.txt	វិស័យសំណង់នៅអឺរ៉ុបត្រូវតែបំពេញតាមតម្រូវការនៃនិន្នាការកំណើនបៃតង ដោយងាកទៅរកសម្ភារៈសំណង់ដែលមិនប៉ះពាល់ដល់បរិស្ថាន ដែលជាការជំរុញទីផ្សារឈើនៅក្នុងវិស័យនេះ ។ តម្រូវការឈើដែលប្រើប្រាស់នៅក្នុងសាងសង់លំនៅឋាននៅអឺរ៉ុបកំពុងមាននិន្នាការកើនឡើង។	គោលនយោបាយបច្ចុប្បន្ននៅអឺរ៉ុបដាក់កម្រិតលើការប្រើប្រាស់ស៊ីម៉ងត៍ ដែក ឥដ្ឋ ក្បឿង ថ្ម ខ្សាច់...។ ទាំងនេះគឺជាវត្ថុធាតុដើមនៅក្នុងដំណើរការផលិតដែលធ្វើឱ្យខូចបរិស្ថាន។ នៅពេលដែលការជីកអណ្តូងរ៉ែ ត្រូវបំផ្លាញព្រៃភ្នំដើម្បីទទួលបានថ្ម ការជីកដីដើម្បីទទួលបានដីឥដ្ឋ ឬបូមខ្សាច់តាមដងទន្លេ ជាពិសេសការដុតព្រៃអស់រយៈពេលជាច្រើនម៉ោងនៅសីតុណ្ហភាពខ្ពស់ៗ ដែលជាការខាតបង់ថាមពល និងការបង្កើតការបំភាយឧស្ម័នមិនល្អទៅភពផែនដីបន្ថែមទៀត។ កាសែត Le Soir របស់បែលហ្ស៊ិកបានឱ្យដឹងថា នៅពេលដែលតម្លៃឧស្ម័ន និងប្រេងកើនឡើងយ៉ាងខ្លាំងក្នុងឆ្នាំ ២០២២ រោងចក្រជាច្រើនដែលផលិតស៊ីម៉ងត៍ ក្បឿង និងកម្រាលឥដ្ឋត្រូវផ្អាកប្រតិបត្តិការ ពីព្រោះនៅក្នុងដំណើរការផលិតកាន់តែខាតបង់ច្រើន។ ចំណែកនៅក្នុងផលិតកម្មឈើវិញមានតម្រូវការកើនឡើងកាន់តែច្រើនវិញ។ ថាមពលដែលត្រូវការសម្រាប់ដំណើរការក្នុងឧស្សាហកម្មឈើសំណង់គឺតិចជាង ៦ទៅ៩ដងបើធៀបការផលិតឥដ្ឋ និងតិចជាង២០ដងក្នុងការផលិតបេតុង។ ព្រៃឈើមិនត្រឹមតែជាវត្ថុធាតុដើមធម្មជាតិដែលអាចប្រើឡើងវិញបានច្រើនដងប៉ុណ្ណោះទេ ប៉ុន្តែការដាំដើមឈើក៏ជួយកាត់បន្ថយបរិមាណឧស្ម័នកាបូនិកនៅក្នុងបរិយាកាសផងដែរ។ កាសែតបែលហ្ស៊ិក បានសរសេរថា ឈើធម្មជាតិដែលរឹងមាំមានទម្ងន់ដូចគ្នាទៅនិងបេតុង អាចទ្រទម្ងន់ធ្ងន់ជាងបេតុងរហូតដល់៥ដង ការផ្ទុកកាបូនបានយូរអង្វែង នាំមកនូវផាសុកភាពដល់អ្នកប្រើប្រាស់ ហើយអាចរងសម្ពាធសំឡេងបានខ្ពស់ជាង ជាមួយភាពធន់នឹងការរញ្ជួយដីបានកាន់តែប្រសើរ។ កាសែតនេះបានបោះពុម្ពរូបថតនៃអគារការិយាល័យប្រាំបីជាន់ក្នុងទីក្រុងព្រុចសែលធ្វើពីឈើទាំងស្រុង។ យោងតាមអត្ថបទនេះ ឈើត្រូវបានកែច្នៃ សម្ងួត លាបជាមួយសារធាតុប្រឆាំងផ្សិត រលួយ និងកំចាត់មេរោគ ថែមទាំងធន់នឹងអាកាសធាតុដ៏អាក្រក់ និងភ្លើង ដែលផ្ទុយពីការយល់ឃើញរបស់មនុស្សទូទៅ។ ទីផ្សារវត្ថុធាតុដើមក្នុងវិស័យសំណង់នៅអឺរ៉ុបកំពុងផ្លាស់ប្តូរដោយនិយមក្នុងការសាងសង់លំនៅឋានអំពីឈើ។ តម្លៃឈើសំណង់នៅអឺរ៉ុប ១ម៉ែត្រគូបមានតម្លៃត្រឹមតែ ២៣០អឺរ៉ូ (២៤៧ដុល្លារអាម៉េរិក)ប៉ុណ្ណោះ ដែលធ្លាក់ចុះប្រមាណ ៦១ភាគរយបើធៀបនឹងខែមីនា ឆ្នាំ២០២២។ បើធៀបទៅនឹងកាលពី ២ឆ្នាំមុន ធ្នឹមឈើ កម្រាលឥដ្ឋដែលធ្វើអំពីឈើ និងផលិតផលផ្សេងទៀតដូចជាទ្វារ បន្ទះពិដាន មានតម្លៃ ៦៨០អឺរ៉ូ( ៧៣២ដុល្លារអាម៉េរិក)ក្នុងមួយម៉ែត្រគូប ឥឡូវនេះតម្លៃបានធ្លាក់ចុះ៦៦ភាគរយ ។ ហេតុផលគឺដោយសារការផលិត និងកែច្នៃឈើសំណង់មិនអាស្រ័យលើថាមពលខ្លាំងពេកដូចជាការផលិតសម្ភារសំណង់ផ្សេងៗទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4199.txt	បច្ចុប្បន្នចិន គឺជាទីផ្សារនាំចេញផ្លែឈើដ៏ធំបំផុតរបស់ប្រទេសថៃ។ ក្នុងឆ្នាំ២០២២ ថៃបាននាំចេញផ្លែឈើជាង២,១លានតោនទៅកាន់ចិន។	ទំហំទឹកប្រាក់នៃការនាំចេញផ្លែឈើពីថៃទៅចិនបានកើនឡើងជិត៤,៩ពាន់លានដុល្លារបើធៀបនឹងឆ្នាំ២០២១។ ផ្លែឈើភាគច្រើនដែលថៃនាំចេញទៅកាន់ប្រទេសចិនស្ថិតក្នុងទម្រង់ជាផ្លៃឈើស្រស់ ស្ងួត និងកែច្នៃផ្សេងៗ។ ក្នុងនោះគេសង្កេតឃើញការដឹកជញ្ជូនតាមផ្លូវគោក៥១ភាគរយ តាមផ្លូវសមុទ្រ ៤៨ភាគរយនិងតាមផ្លូវអាកាសប្រមាណ១ភាគរយនៃផ្លៃឈើសរុប។ ផ្លែឈើថៃដែលពេញនិយមបំផុតក្នុងចំណោមអ្នកប្រើប្រាស់ចិនមានដូចជា ចេក ដូងខ្ចី ទុរេន ផ្លែស្រកានាគ និងផ្លែមៀន។ ជាពិសេសប្រហែល ៩៥ភាគរយនៃការនាំចូលទុរេនរបស់ចិនកាលពីឆ្នាំមុនគឺមកពីថៃ។ បើតាមក្រសួងពាណិជ្ជកម្មថៃ ចិននៅតែមានតម្រូវការខ្ពស់សម្រាប់ផ្លែឈើពីជុំវិញពិភពលោក ហើយនេះគឺជាទីផ្សារដ៏ធំមួយព្រមទាំងជាឱកាសល្អសម្រាប់កសិករ និងពាណិជ្ជករថៃក្នុងការលើកកម្ពស់គុណភាពផ្លែឈើថៃសម្រាប់ការនាំចេញ។ បច្ចុប្បន្ននេះ ថៃក៏កំពុងសម្របសម្រួលជាមួយអាជ្ញាធរក្នុងស្រុក និងបរទេសជាច្រើន ដើម្បីជំរុញការនាំចេញផ្លែឈើរបស់ប្រទេសទៅកាន់ប្រទេសចិនបន្ថែមទៀត ដោយផ្តោតលើគុណភាព និងល្បឿននៃការដឹកជញ្ជូន។ គួរជម្រាបថា កាលពីឆ្នាំ ២០២២ ចំនួន ៣០ភាគរយនៃការនាំចូលផ្លែឈើសរុបរបស់ចិនគឺមកពីប្រទេសថៃដែលមានតម្លៃសរុប ១៤,៦ពាន់លានដុល្លារ ដែលធ្វើអោយប្រទេសថៃក្លាយជាអ្នកផ្គត់ផ្គង់ផ្លែឈើឈានមុខគេសម្រាប់ប្រទេសចិន។ បច្ចុប្បន្ននេះ ថៃក៏កំពុងជំរុញការនាំចេញផ្លែឈើទៅប្រទេសចិនតាមរយៈផ្លូវដែកឡាវ-ចិនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_420.txt	សមាជិកសភាខេត្ត Phayao លោក Wisut Chainaroon បាននិយាយថា បក្សភឿថៃនឹងស្នើលោក Srettha Thavisin ជាបេក្ខជននាយករដ្ឋមន្រ្តីសម្រាប់ការបោះឆ្នោតនៅថ្ងៃទី៤ ខែសីហាខាងមុខនេះ។ នេះបើតាមសារព័ត៌មានថៃ Thai Enquirer ។	បន្ទាប់ពីលោក Pita Limjaroenrat បរាជ័យក្នុងការស្នើជាបេក្ខភាពនាយករដ្ឋមន្រ្តីកាលពីថ្ងៃទី១៩ កក្កដា បក្សឆ្ពោះទៅមុខបានបោះដៃឱ្យសម្ព័ន្ធរបស់ខ្លួនគឺបក្សភឿថៃ ដើម្បីដឹកនាំបង្កើតរដ្ឋាភិបាល និងស្នើបេក្ខភាពនាយករដ្ឋមន្រ្តីថ្មី ។ នៅថ្ងៃទី ៣១ ខែកក្កដា មានសមាជិកសភាម្នាក់មកពីបក្សភឿថៃបានអះអាងថា លោក Srettha Thavisin នឹងត្រូវដាក់ស្នើជាបេក្ខភាពនាយករដ្ឋមន្រ្តីក្នុងការបោះឆ្នោត នាថ្ងៃទី ៤ សីហា ។ សម្ព័ន្ធចម្រុះទាំងប្រាំបីគណបក្សត្រូវរំពឹងថានឹងជួបប្រជុំជាមួយគ្នានៅថ្ងៃទី២ ឬទី៣ ខែសីហា ដើម្បីពិភាក្សាអំពីការបោះឆ្នោតជ្រើសនាយករដ្ឋមន្រ្តី។ ប្រភពពីកាសែតបាងកកប៉ុស្ត៍បានឱ្យដឹងថា បក្សភឿថៃនឹងអញ្ជើញបក្ស Phumjaithai និង Chart Thai Pattana ឱ្យចូលរួមជាមួយបក្សសម្ព័ន្ធទាំងប្រាំបីផងដែរ។ ដោយមានការគាំទ្រពីសមាជិកសភា ៧១រូបពីបក្ស Phumjai Thai និង ១០រូបពីបក្ស Chart Thai Pattana ព្រមទាំងសមាជិកសភាមកពីបក្សសម្ព័ន្ធទាំងប្រាំបី ចំនួន៣១២រូប ពេលនោះលោក Srettha Thavisin នឹងទទួលបានសម្លេងគ្រប់គ្រាន់ដើម្បីក្លាយជានាយករដ្ឋមន្រ្តី។ យោងតាមរដ្ឋធម្មនុញ្ញថៃ នាយករដ្ឋមន្ត្រីថ្មីត្រូវទទួលបានសំឡេងយ៉ាងតិច៣៧៦សំឡេងក្នុងចំណោមសមាជិកសភាទាំង៧៥០រូប ដែលក្នុងនោះមានសមាជិកសភាតំណាងរាស្រ្ត៥០០រូប និងសមាជិកព្រឹទ្ធសភា២៥០រូប។ យ៉ាងណាមិញ អ្នកឃ្លាំមើលការបោះឆ្នោតនៅថៃជឿថា ប្រសិនបើបក្ស Phumjai Thai និង Chart Thai Pattana ចូលជាមួយសម្ព័ន្ធទាំងប្រាំបី បក្សឆ្ពោះទៅមុខអាចនឹងផ្តាច់ខ្លួនចេញ ប៉ុន្តែនៅតែគាំទ្រឱ្យបេក្ខភាពនាយករដ្ឋមន្ត្រីមកពីបក្សភឿថៃ។ កន្លងមក បក្សឆ្ពោះទៅមុខធ្លាប់បានដាក់ពាក្យបណ្តឹងប្រឆាំងនឹងខុទ្ទកាល័យរដ្ឋមន្រ្តីមកពី Bhumjaithai ដោយចោទប្រកាន់ពួកគេនៅក្នុងការជជែកដេញដោលដោយគ្មានទំនុកចិត្តលើអំពើពុករលួយ ខណៈដែល Bhumjaithai បានបញ្ជាក់យ៉ាងច្បាស់ថាខ្លួននឹងមិនចូលរួមជាមួយរដ្ឋាភិបាលទេ ប្រសិនបើបក្សឆ្ពោះទៅមុខនៅតែចចេសចង់កែច្បាប់ប្រមាថព្រះមហាក្សត្រ។ ជុំវិញរឿងនេះ គណបក្សឆ្ពោះទៅមុខបានច្រានចោលការរំពឹងថា ខ្លួននឹងត្រូវបានដកចេញពីរដ្ឋាភិបាលថ្មីដែលដឹកនាំដោយបក្សភឿថៃ ដោយទទូចថា ការរួបរួមសម្ព័ន្ធអនាគតទាំងប្រាំបីបក្សនៅតែរក្សាដដែល ។ តុលាការធម្មនុញ្ញក៏នឹងប្រជុំនៅថ្ងៃទី៣ ខែសីហា ដើម្បីសម្រេចថាតើពួកគេនឹងទទួលយកញត្តិរបស់គណបក្សឆ្ពោះទៅមុខ ថាតើសមាជិកសភាចំនួន ៣៩៤រូប ដែលបោះឆ្នោតការបដិសេធការតែងតាំងលោក Pita ដែលខុសពីរដ្ឋធម្មនុញ្ញឬយ៉ាងណា ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4200.txt	រុស្ស៊ី នឹងលុបចោលទាំងស្រុងនូវការប្រើប្រាស់ប្រាក់ដុល្លារ និងប្រាក់អឺរ៉ូក្នុងប្រតិបត្តិការថាមពល ដើម្បីប្តូរទៅប្រើប្រាស់រូបិយប័ណ្ណជាតិ និងប្រាក់យ័នរបស់ចិន។	បើតាមលោក Alexander Novak ឧបនាយករដ្ឋមន្ត្រីរុស្ស៊ីបានផ្តល់បទសម្ភាសន៍ជាមួយទូរទស្សន៍ Russia-1 TV កាលពីថ្ងៃទី ២២ ខែមេសា ប្រតិបត្តិការថាមពលភាគច្រើនជាមួយដៃគូបរទេសត្រូវបានធ្វើឡើងជារូប្លិ និងប្រាក់យ័នរបស់ចិន។ នាពេលនេះ ទីក្រុងមូស្គូនឹងដកប្រាក់ដុល្លារ និងអឺរ៉ូចេញទាំងស្រុងពីប្រតិបត្តិការទាំងនេះ។ ចំណាត់ការនេះគឺជាផ្នែកមួយនៃផែនការរបស់រុស្ស៊ីក្នុងការឆ្លើយតបទៅនឹងទណ្ឌកម្មរបស់លោកខាងលិចដែលបានដាក់លើប្រទេសនេះដោយសារតែជម្លោះរុស្ស៊ី-អ៊ុយក្រែន។ បច្ចុប្បន្ន ធនាគាររុស្ស៊ីជាច្រើនត្រូវបានផ្តាច់ចេញពីប្រព័ន្ធទូទាត់អន្តរធនាគារអន្តរជាតិ (SWIFT) ហើយមិនអាចធ្វើប្រតិបត្តិការជាច្រើនបានទេ។ ឧបនាយករដ្ឋមន្ត្រីរុស្ស៊ីបានលើកឡើងថា ដៃគូរបស់ពួកគេនៅក្នុងប្រទេសចិនបានធ្វើប្រតិបត្តិការហិរញ្ញវត្ថុ ឧស្ម័ន និងប្រេងជាប្រាក់យ័ន និងរូប្លិ។ លោកសង្កត់ធ្ងន់ថា ៖ « នៅក្នុងបរិបទបច្ចុប្បន្ន យន្តការទូទាត់អាចត្រូវបានធ្វើឡើងតាមរយៈការប្រើប្រាស់រូបិយប័ណ្ណក្នុងស្រុកតែប៉ុណ្ណោះ»។ កាលពីឆ្នាំមុនចំណែកនៃការទូទាត់របស់រុស្ស៊ីជាប្រាក់អឺរ៉ូ និងដុល្លារក្នុងប្រតិបត្តិការជាមួយដៃគូបរទេសបានធ្លាក់ចុះយ៉ាងខ្លាំងពី ៧៩ភាគរយនៅដើមឆ្នាំទៅ ៥០ភាគរយនៅចុងឆ្នាំ។ ទន្ទឹមនឹងនេះ ចំណែកនៃប្រាក់យ៉ន់ដែលបានប្រើប្រាស់សម្រាប់ប្រតិបត្តិការរូបិយប័ណ្ណក្នុងប្រទេសរុស្ស៊ីបានកើនឡើងជាង ៣០ភាគរយកាលពីឆ្នាំមុន។ នេះបើតាមធនាគារកណ្តាលនៃប្រទេសរុស្ស៊ី។ កាលពីដើមឆ្នាំនេះ ក្រសួងហិរញ្ញវត្ថុរបស់រុស្ស៊ីបានឱ្យដឹងថា ប្រាក់យ័នមានសារសំខាន់កាន់តែខ្លាំងឡើងចំពោះមូលនិធិទ្រព្យសម្បត្តិអធិបតេយ្យរបស់ប្រទេស។ ភាគរយអតិបរមានៃប្រាក់យ័នដែលពួកគេអាចកាន់កាប់បានត្រូវបានកើនឡើងទ្វេរហូតដល់៦០ភាគរយចាប់តាំងពីខែធ្នូឆ្នាំមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4201.txt	ប្រទេសចំនួន ២២ ក្នុងចំណោមប្រទេសក្រីក្របំផុតទាំង ២៥របស់ពិភពលោកស្ថិតនៅក្នុងទ្វីបអាហ្រ្វិក។ ប្រទេសចំនួន ៣ ដែលនៅសេសសល់គឺ តាជីគីស្ថាន យេម៉ែន និងមីយ៉ាន់ម៉ា គឺស្ថិតក្នុងទ្វីបអាស៊ី។	មានវិធីជាច្រើនដើម្បីវាស់ស្ទង់សកម្មភាពសេដ្ឋកិច្ច និងទ្រព្យសម្បត្តិសរុបរបស់ប្រទេសនីមួយៗ។ ក្រាហ្វិកព័ត៌មានខាងក្រោមនេះ បង្ហាញពីប្រទេសក្រីក្របំផុតទាំង ២៥ នៅលើពិភពលោកដោយផ្អែកលើផលិតផលក្នុងស្រុកសរុបសម្រាប់មនុស្សម្នាក់ (GDP per capita) ក្នុងឆ្នាំ ២០២៣ តាមការព្យាកររបស់មូលនិធិរូបិយវត្ថុអន្តរជាតិ (IMF)។ ទិន្ន័យទទួលបានពីមូលនិធិហិរញ្ញវត្ថុអន្តរជាតិ (IMF) ប្រចាំខែកុម្ភៈឆ្នាំ ២០២៣។ បើតាមការព្យាករនេះ ប្រទេសក្រីក្របំផុតភាគច្រើនស្ថិតនៅក្នុងទ្វីបអាហ្រ្វិក ដែលមានតំណាងឱ្យ ២២ប្រទេសក្នុងចំណោម ២៥ប្រទេស ។ ប្រទេសចំនួនបីដែលនៅសេសសល់គឺ យេម៉ែន តាជីគីស្ថាន និងមីយ៉ាន់ម៉ានៅទ្វីបអាស៊ី។ ប៊ូរុនឌី (Burundi) ដែលមានប្រជាជនជិត ១៣លាននាក់គឺជាប្រទេសតូចបំផុតមួយនៅក្នុងទ្វីបអាហ្រ្វិក។ ប្រទេសនេះមាន GDP ទាបបំផុតសម្រាប់មនុស្សម្នាក់ក្នុងពិភពលោកត្រឹមតែ ៣០៨ ដុល្លារប៉ុណ្ណោះ។ ទទួលបានឯករាជ្យនៅឆ្នាំ ១៩៦២ បន្ទាប់ពីឆ្នាំនៃការធ្វើជាអាណានិគមរបស់អាល្លឺម៉ង់ និងបែលហ្ស៊ិកនោះ ប៊ូរុនឌី បានតស៊ូនឹងជម្លោះស៊ីវិល ប្រឆាំងអំពើពុករលួយអស់រយៈពេលប្រាំទសវត្សរ៍។ ទោះជាយ៉ាងណាក៏ដោយ IMF ព្យាករណ៍ថាសេដ្ឋកិច្ចរបស់ប្រទេសនេះកំពុងដំណើរការក្នុងទិសដៅវិជ្ជមាន ដោយសារកំណែទម្រង់សេដ្ឋកិច្ចនាពេលថ្មីៗនេះ។ ភាពខុសគ្នានៃផលិតផលក្នុងស្រុកសរុបសម្រាប់មនុស្សម្នាក់រវាងប្រទេសប៊ូរុនឌី និងប្រទេសដែលមានជាងគេបំផុតនៅលើពិភពលោកលុចសំបួ គឺមានអត្រាខុសគ្នារហូតដល់ ៤១៥ ដង។ ប្រទេសក្រីក្របំផុតទី២ និងទី៣របស់ពិភពលោកគឺ សៀរ៉ាឡេអូន (Sierra Leone) និងម៉ាឡាវី (Malawi) ដែលមានទីតាំងនៅទ្វីបអាហ្រ្វិក ដោយមានផលិតផលក្នុងស្រុកសរុបសម្រាប់មនុស្សម្នាក់ជាង ៤៧១ដុល្លារនិង ៤៨២ដុល្លាររៀងគ្នា។ បន្ថែមពីនេះ ប្រទេសមិនមែនទ្វីបអាហ្វ្រិកចំនួនបីដែលស្ថិតក្នុងបញ្ជីប្រទេសក្រីក្របំផុតទាំង២៥ផងដែរនោះរបស់ពិភពលោកគឺ យេម៉ែន តាហ្ស៊ីគីស្ថាន និងមីយ៉ាន់ម៉ា ដែលមាន GDP សម្រាប់មនុស្សម្នាក់ជាង ៨៧១ ដុល្លារ, ១ ១០០ ដុល្លារ និង ១ ២០០ ដុល្លាររៀងគ្នា៕ ទិន្ន័យទទួលបានពីមូលនិធិហិរញ្ញវត្ថុអន្តរជាតិ (IMF) ប្រចាំខែកុម្ភៈឆ្នាំ ២០២៣។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4202.txt	យោងតាមការព្យាកររបស់មូលនិធិរូបិយវត្ថុអន្តរជាតិ (IMF) ប្រទេសសេដ្ឋកិច្ចឈានមុខគេចំនួន ៤ ក្នុងចំណោម ១០ នៅលើពិភពលោកជាមួយនិងទំហំផលិតផលក្នុងស្រុកសរុប (GDP) ក្នុងលក្ខខណ្ឌគិតតាមភាពស្មើគ្នានៃអំណាចការទិញ (PPP) នៅឆ្នាំ ២០២៨ គឺស្ថិតនៅទ្វីបអាស៊ី។	នៅអាស៊ីចាប់តាំងពីទសវត្សរ៍ឆ្នាំ ១៩៩០មក ចិន និងឥណ្ឌាមានការរីកចម្រើនយ៉ាងខ្លាំង។ ទន្ទឹមនឹងនោះ ឥណ្ឌូណេស៊ីក៏ទើបតែបានចូលក្នុងចំណាត់ថ្នាក់កំពូលទាំង ១០ ក្នុងចំណោមប្រទេសដែលមានសេដ្ឋកិច្ចធំជាងគេលើពិភពលោក ហើយត្រូវបានគេព្យាករថានឹងជាប់ចំណាត់ថ្នាក់ទី៦ នៅឆ្នាំ ២០២៨។ ប្រទេសជប៉ុនត្រូវបានគេព្យាករថានឹងធ្លាក់ចុះមកចំណាត់ថ្នាក់លេខ៤ នៅឆ្នាំ ២០២៤។ សន្ទុះកំណើនសេដ្ឋកិច្ចនៅអាស៊ី គឺជាហេតុផលមួយសម្រាប់ការផ្លាស់ប្តូរផលិតផលក្នុងស្រុកសរុប។ ទោះបីជាបានឃើញកំណើនដ៏ប្រសើរបំផុតមួយក្នុងប៉ុន្មានទសវត្សរ៍ថ្មីៗនេះក៏ដោយ ក៏ចិនបច្ចុប្បន្ននេះកំពុងប្រឈមមុខនឹងប្រជាជនវ័យចំណាស់ ដែលជាឧបសគ្គចំពោះការចំណាយរបស់អ្នកប្រើប្រាស់ក្នុងស្រុក។ ទន្ទឹមនឹងនេះ ឥណ្ឌូណេស៊ី ហ្វីលីពីន និងម៉ាឡេស៊ី ត្រូវបានគេព្យាករថានឹងឃើញការកើនឡើងយ៉ាងខ្លាំងនៃកម្លាំងការងាររបស់ពួកគេនៅក្នុងប៉ុន្មានឆ្នាំខាងមុខនេះ។ នេះនឹងរួមចំណែកដល់ការកើនឡើងនៃប្រាក់ចំណូលជាមធ្យមរបស់ប្រជាជន។ នេះបើយោងតាមវេទិកាសេដ្ឋកិច្ចពិភពលោក (WEF) ។ បើតាមការព្យាកររបស់ IMF ប្រទេសដែលមានសេដ្ឋកិច្ចធំបំផុតរបស់ពិភពលោកក្នុងឆ្នាំ ២០២៨ រួមមានប្រទេសចិនជាប់ចំណាត់ថ្នាក់លេខ ១ ខណៈដែលអាម៉េរិកមហាអំណាចសេដ្ឋកិច្ចកំពូលបច្ចុប្បន្នជាប់ចំណាត់ថ្នាក់លេខ ២។ ជប៉ុនបានធ្លាក់ទៅចំណាត់ថ្នាក់លេខ ៤ ស្របពេលឥណ្ឌាឡើងមកគ្រងដំណែងលេខ ៣ ជំនួសជប៉ុនបច្ចុប្បន្នវិញ ឯចំណាត់ថ្នាក់បន្តបន្ទាប់មាន អាល្លឺម៉ង់, ឥណ្ឌូណេស៊ី, រុស្ស៊ី, ប្រេស៊ីល, បារាំង និងអង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4203.txt	ក្រុមហ៊ុនផលិតរថយន្តអគ្គិសនីចិន (EV) មានបំណងចង់ក្លាយជាសមាជិកនៃសហព័ន្ធឧស្សាហកម្មថៃ (FTI) ដើម្បីជួយជំរុញឧស្សាហកម្មរថយន្តអគ្គិសនីដែលកំពុងរីកចម្រើននៅថៃ។	លោក Surapong Paisitpatanapong អនុប្រធាន FTI និងជាអ្នកនាំពាក្យក្លឹបបាននិយាយថា សហព័ន្ធកំពុងពិភាក្សាជាមួយក្រុមហ៊ុនផលិតរថយន្តអគ្គិសនីចិន ហើយសង្ឃឹមថានឹងឈានដល់កិច្ចព្រៀមព្រៀងក្នុងពេលឆាប់ៗនេះ។ លោក Surapong បានបញ្ជាក់យ៉ាងដូច្នេះ ៖ « ក្រុមហ៊ុនផលិតរថយន្តអគ្គិសនីភាគច្រើនមកពីចិន រួមទាំងក្រុមហ៊ុនដែលបានប្រកាសរួចហើយនូវផែនការវិនិយោគនៅថៃ ក៏ដូចជាអ្នកចំណូលថ្មីកំពុងបង្ហាញចំណាប់អារម្មណ៍ក្នុងការក្លាយជាសមាជិកនៃក្លឹបឧស្សាហកម្មរថយន្ត »។ ក្រុមហ៊ុនផលិតរថយន្តមកពីជប៉ុន អឺរ៉ុប និងអាម៉េរិក គឺជាសមាជិកបច្ចុប្បន្ននៃក្លឹប ហើយដើរតួយ៉ាងសំខាន់ក្នុងការជំរុញឧស្សាហកម្មនៅក្នុងថៃ។ ប្រសិនបើមានការព្រមព្រៀងដាក់បញ្ចូលក្រុមហ៊ុនចិន នឹងអាចឱ្យថៃមានសមត្ថភាពផលិតរថយន្តបន្ថែម ១០០ពាន់គ្រឿងក្នុងមួយឆ្នាំ។ នេះការអះអាងរបស់លោក Surapong Paisitpatanapong ។ បើតាមការព្យាកររបស់ក្លឹបឧស្សាហកម្មរថយន្ត ថៃនឹងផលិតរថយន្តសរុបចំនួន ១,៩៥លានគ្រឿងនៅឆ្នាំនេះ បើទោះបីជាមានការធ្លាក់ចុះនៃទិន្នផលនៅក្នុងខែមេសាក៏ដោយ។កាលពីឆ្នាំមុន ផលិតកម្មរថយន្តមានចំនួនសរុបត្រឹមតែ ១,៨៨ លានគ្រឿង។ ចំនួនរថយន្តដែលថៃបានផលិតក្នុងខែមេសាឆ្នាំនេះ បានថយចុះ ០,១៣ភាគរយបើធៀបគ្រាដូចគ្នាឆ្នាំមុនមានត្រឹមតែ ១១៧ ៦៣៦គ្រឿង ដោយសាររដូវកាលចូលឆ្នាំថ្មី និងការធ្លាក់ចុះនៃការលក់ក្នុងស្រុកជាពិសេសសម្រាប់ប្រភេទរថយន្តភីកអាប់។ ចំណែកចាប់ពីខែមករាដល់ខែមេសា ការផលិតរថយន្តបានកើនឡើង ៤,៦១ភាគរយបើធៀបពេលដូចគ្នានាឆ្នាំមុន មានចំនួន ៦២៥ ៤២៣គ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4204.txt	សិង្ហបុរីបានដំឡើងពន្ធសម្រាប់អ្នកទិញផ្ទះទីពីរ ជាពិសេសបានដំឡើងអត្រាពន្ធទ្វេដងសម្រាប់ជនបរទេស។ មូលហេតុចម្បងៗនៅពីក្រោយការដំឡើងពន្ធនេះ ដោយសារតែមានការព្រួយបារម្ភអំពីលំហូរអ្នកមានដែលនឹងចូលមកទិញអចលនទ្រព្យ ដែលបណ្តាលឱ្យអ្នករស់នៅក្នុងតំបន់ដាក់កម្រិតលទ្ធភាពក្នុងការទិញផ្ទះ។ នេះក៏ជាវិធានការកាត់បន្ថយការប្រកួតប្រជែងប្រទេសនេះជាកន្លែងមជ្ឈមណ្ឌលហិរញ្ញវត្ថុ។	សិង្ហបុរីបានសម្រេចដំឡើងអត្រាពន្ធទិញផ្ទះទ្វេដងសម្រាប់ជនបរទេសណាដែលទិញផ្ទះពី ៣០ភាគរយទៅ៦០ភាគរយ។ ពលរដ្ឋសិង្ហបុរីនៅពេលទិញផ្ទះទីពីរនឹងត្រូវបង់ពន្ធ២០ភាគរយ (អត្រាចាស់មានត្រឹម ១៧ភាគរយ) ឯសម្រាប់អ្នករស់នៅអចិន្ត្រៃយ៍អត្រាពន្ធគឺ ៣០ភាគរយកើនឡើងដែលកើនឡើងប្រមាណ ៥ភាគរយ ។ លើសពីនេះ អត្រាពន្ធសម្រាប់ពលរដ្ឋនៃប្រទេសនេះនៅពេលទិញអចលនទ្រព្យទីបី ឬច្រើនជាងនេះ ក៏ត្រូវបានដំឡើងពី ២៥ភាគរយទៅ ៣០ភាគរយផងដែរ។ គោលនយោបាយពន្ធចុងក្រោយរបស់សិង្ហបុរីនេះធ្វើឡើងបន្ទាប់ពីការដំឡើងពន្ធដែលបានណែនាំនៅក្នុងខែធ្នូ ឆ្នាំ ២០២១ និងបានរឹតបន្តឹងបទប្បញ្ញត្តិទិញផ្ទះនៅក្នុងខែកញ្ញា ឆ្នាំ ២០២២។ រដ្ឋាភិបាលក៏បានដំឡើងពន្ធលើអ្នកទិញអចលនទ្រព្យប្រណីតផងដែរនៅដើមឆ្នាំនេះ។ រដ្ឋាភិបាលសិង្ហបុរីបានលើកឡើងថា ប្រសិនបើមិនបានត្រួតពិនិត្យទេ តម្លៃអាចឈានទៅហួសនៃមូលដ្ឋានគ្រឹះនៃសេដ្ឋកិច្ច ដែលនាំឱ្យមានហានិភ័យនៃការកើនឡើងតម្លៃផ្ទះជាបន្តបន្ទាប់បើធៀបទៅនឹងប្រាក់ចំណូល។ បច្ចុប្បន្ននេះ សិង្ហបុរិកំពុងមានសន្ទុះខ្លាំងទៅលើតម្រូវការទិញផ្ទះសម្រាប់រស់នៅរបស់ប្រជាពលរដ្ឋ និងការវិនិយោគពីអ្នកមានក្នុង និងក្រៅប្រទេស។ អ្នកវិភាគរបស់ក្រុមហ៊ុន Citigroup លោក Brandon Lee បានបញ្ជាក់ថា ការកើនឡើងតម្លៃផ្ទះជាមួយអ្នកទិញបរទេសត្រូវបានរំពឹងទុក ប៉ុន្តែជាមួយការកើនឡើងទ្វេដងត្រូវបានគេចាត់ទុកថាជាករណីធ្ងន់ធ្ងរ នេះអាចជះឥទ្ធិពលអវិជ្ជមានដល់ភាគហ៊ុនរបស់អ្នកអភិវឌ្ឍន៍អចលនទ្រព្យ។ បើតាមការព្យាកររបស់របស់ Citigroup កំណើនតម្លៃផ្ទះនឹងថយចុះនៅក្នុងប៉ុន្មានត្រីមាសបន្ទាប់។ ទោះជាយ៉ាងណាក៏ដោយការកាត់បន្ថយអតិបរមាគឺត្រឹមតែប្រហែល២ភាគរយប៉ុណ្ណោះ។ តម្លៃផ្ទះបានកើនឡើង៣,២ភាគរយនៅក្នុងត្រីមាសទីមួយ។ វិស័យអចលនទ្រព្យនៅសិង្ហបុរីនៅតែមានភាពរស់រវើកនាពេលបច្ចុប្បន្ននេះ ខណៈដែលប្រទេសផ្សេងទៀតកំពុងប្រឈមនឹងវិបត្តិសេដ្ឋកិច្ចដោយសារតែអត្រាការប្រាក់ខ្ពស់ និងអតិផរណា។ មូលហេតុចម្បងនោះគឺការហូរចូលទុនក្នុងការទិញកាន់កាប់អចលនទ្រព្យនៅទីនោះ ជាពិសេសពីអ្នកមានទ្រព្យស្តុកស្តម្ភចិនហូរចូលមកជាបន្តបន្ទាប់។ កង្វះការផ្គត់ផ្គង់ ថ្លៃសំណង់ខ្ពស់ក្នុងកំឡុងជំងឺរាតត្បាតក៏បានជំរុញឱ្យតម្លៃផ្ទះ និងការជួលកើនឡើង ដែលបណ្តាលឱ្យមានការមិនសប្បាយចិត្តពីសំណាក់ប្រជាជនរបស់ពួកគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4205.txt	ក្រុមហ៊ុន JPMorgan Chase ព្យាករថាផលិតផលក្នុងស្រុកសរុប (GDP) របស់រុស្ស៊ីនឹងកើនឡើង ១ភាគរយនៅឆ្នាំនេះ ខណៈដែលអង្គការសម្រាប់កិច្ចសហប្រតិបត្តិការ និងអភិវឌ្ឍន៍សេដ្ឋកិច្ច (OECD) បានព្យាករថានឹងធ្លាក់ចុះ ២,៥ភាគរយ។	បណ្តាអង្គការនិងក្រុមហ៊ុននានាជុំវិញពិភពលោកកំពុ ងផ្តល់តួលេខខុសគ្នាខ្លាំងអំពីកំណើនសេដ្ឋកិច្ចនៅរុស្ស៊ី ។ នេះបង្ហាញពីបញ្ហាប្រឈមដែលអ្នកសេដ្ឋកិច្ចបានជួបប្រទះនៅពេលវាយតម្លៃស្ថានភាពនៅក្នុងប្រទេសមួយនេះ។ វិមានក្រឹមឡាំងបានបញ្ឈប់ការចេញផ្សាយតួរលេខសំខាន់ៗ ដូចជារបាយការណ៍ធនាគារ ប្រេង និងបំណុលសម្រាប់រយៈពេលពីរបីខែដំបូង បន្ទាប់ពីចាប់ផ្តើមប្រតិបត្តិការយោធានៅអ៊ុយក្រែនកាលពីខែកុម្ភៈ ឆ្នាំ ២០២២។ នៅពេលនោះ អ្នកសេដ្ឋកិច្ចត្រូវរកមើលប្រភពទិន្នន័យដែលមិនមានភាពងាយស្រួលដូចពីមុនដើម្បីធ្វើការព្យាករ។ ពីមុនទិន្នន័យទាំងនេះត្រូវបានទទួលយកដោយអ្នកសេដ្ឋកិច្ចឯករាជ្យ។ ហើយចាប់តាំងពីជម្លោះ ពួកគេបានក្លាយជាចំណុចកណ្តាលនៃជម្លោះ។ លោក Jeffrey Sonnenfeld សាស្ត្រាចារ្យនៅសាលាគ្រប់គ្រង Yale បាននិយាយថា ការព្យាករផ្អែកលើតួលេខផ្លូវការរបស់រុស្ស៊ី ងាយនឹងមានការយល់ច្រឡំ ព្រោះវាមិនអាចជឿទុកចិត្តបាន។ ដោយសារទិន្នន័យដែលទទួលបាន ការព្យាកររបស់អ្នកសេដ្ឋកិច្ចសម្រាប់ប្រទេសរុស្ស៊ីក៏ប្រែប្រួលផ្សេងៗផងដែរ។ ក្រុមហ៊ុន JPMorgan មានសុទិដ្ឋិនិយមបំផុតជាមួយនឹងស្ថានភាពសេដ្ឋកិច្ចរុស្ស៊ីនៅឆ្នាំនេះ។ ពួកគេព្យាករថាកំណើន ១ភាគរយ ខណៈដែលមូលនិធិរូបិយវត្ថុអន្តរជាតិ (IMF) កាលពីម្សិលមិញក៏បានបញ្ចេញទិន្នន័យវិជ្ជមានផងដែរ ជាមួយនឹងអត្រាកំណើន ០,៧ភាគរយកើនឡើងពីការព្យាករកាលពីខែមករា ០,៣ភាគរយ។ លោក Pierre-Olivier Gourinchas នាយកស្រាវជ្រាវរបស់ IMF បានប្រាប់កាសែត WSJ ថា ៖ «ពួកគេនៅតែរក្សាបានកំណើនសេដ្ឋកិច្ចល្អ ជាមួយនឹងគោលនយោបាយសារពើពន្ធដ៏រឹងមាំ។ ចំណូលនៃការនាំចេញរបស់ប្រទេសនេះនៅតែល្អ ព្រោះវាបានរកឃើញអ្នកទិញថាមពលជំនួសសម្រាប់លោកខាងលិច»។ ផ្ទុយទៅវិញអង្គការ OECD បែរជាមើលឃើញកំណើនសេដ្ឋកិច្ចនៅរុស្ស៊ីមិនសូវជាល្អទៅវិញ។ អង្គការមួយនេះបានព្យាករថាកំណើនសេដ្ឋកិច្ចរុស្ស៊ីនឹងធ្លាក់ចុះ២,៥ភាគរយឆ្នាំនេះ ។ OECD ពន្យល់ថា ផលប៉ះពាល់នៃទណ្ឌកម្មលើការនាំចេញថាមពលរបស់រុស្ស៊ីគឺតូចជាងការរំពឹងទុកដូចពេលដំបូងៗ។ ប្រទេសរុស្ស៊ីបានគ្រប់គ្រងកម្រិតនៃការនាំចេញដោយសារការកើនឡើងនៃការលក់ទៅកាន់ទីផ្សារប្រទេសផ្សេងទៀតទោះបីជាមានតម្លៃទាបជាង។ ភាពខ្វះចន្លោះនៃទិន្នន័យ បណ្តាលឱ្យអ្នកសេដ្ឋកិច្ចត្រូវបានបង្ខំឱ្យកែសម្រួលគំរូព្យាកររបស់ពួកគេ អាស្រ័យលើសូចនាករដូចជាតម្លៃប្រេង ការលក់ប្រេង ឱនភាពពាណិជ្ជកម្ម និងថវិកា។ តួលេខទាំងនេះបង្ហាញថាសេដ្ឋកិច្ចរុស្ស៊ីហាក់ដូចជាស្ថិតនៅក្រោមសម្ពាធ។ ទោះបីជាបានបង្កើនការព្យាករកំណើនរបស់ខ្លួនសម្រាប់ប្រទេសរុស្ស៊ីនៅឆ្នាំនេះក៏ដោយ IMF ជឿជាក់ថាសង្រ្គាមអាចកាត់បន្ថយ GDP របស់រុស្ស៊ីនៅឆ្នាំ ២០២៧យ៉ាងខ្លាំងបើប្រៀបធៀបទៅនឹងការព្យាករពីមុនរបស់ខ្លួន។ លោក David Malpass ប្រធានធនាគារពិភពលោកបាននិយាយថា ប្រជាជនរុស្ស៊ីកំពុងរងផលប៉ះពាល់យ៉ាងធ្ងន់ធ្ងរដោយសង្រ្គាមនៅអ៊ុយក្រែន។ តួលេខផលិតផលក្នុងស្រុកសរុប (GDP) មិនអាចឆ្លុះបញ្ចាំងឱ្យបានពេញលេញពីគុណភាពជីវិត និងកម្រិតជីវភាពរបស់ពួកគេត្រូវបានប៉ះពាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4206.txt	នាយករដ្ឋមន្ត្រី អាន់វ៉ា អ៊៊ីប្រាហ៊ីម បានស្វាគមន៍ចំពោះសេចក្តីប្រកាសរបស់មេដឹកនាំអាស៊ានស្តីពីការលើកកម្ពស់ការតភ្ជាប់ការទូទាត់ក្នុងតំបន់ និងបានបង្កើនការប្រើប្រាស់រូបិយប័ណ្ណក្នុងស្រុកដើម្បីគាំទ្រដល់ពាណិជ្ជកម្មឆ្លងព្រំដែនក្នុងអាស៊ាន។ ទន្ទឹមនេះលោកក៏អំពាវនាវឱ្យមានការបង្កើតមូលនិធិរូបិយវត្ថុអាស៊ីផងដែរ។	នាយករដ្ឋមន្ត្រីម៉ាឡេស៊ីលោក អាន់វ៉ា អ៊ីប្រាហ៊ីម បានអំពាវនាវជាថ្មីម្តងទៀតឱ្យបង្កើតមូលនិធិរូបិយវត្ថុអាស៊ី ស្របតាមគំនិតផ្តួចផ្តើមរបស់អាស៊ាន ដើម្បីពង្រឹងសំណាញ់សុវត្ថិភាព និងឯករាជ្យភាពសេដ្ឋកិច្ចក្នុងតំបន់។ ថ្លែងនៅក្នុងកិច្ចប្រជុំកំពូលអាស៊ានលើកទី ៤២ នាថ្ងៃទី១០ ខែឧសភា នាយករដ្ឋមន្ត្រី អាន់វ៉ា បានស្វាគមន៍ចំពោះសេចក្តីប្រកាសរបស់មេដឹកនាំអាស៊ានស្តីពីការលើកកម្ពស់ការតភ្ជាប់ការទូទាត់ក្នុងតំបន់ និងការលើកកម្ពស់ប្រតិបត្តិការរូបិយប័ណ្ណក្នុងស្រុក ។ ពង្រឹងការប្រើប្រាស់រូបិយប័ណ្ណក្នុងស្រុកដើម្បីគាំទ្រដល់ពាណិជ្ជកម្មឆ្លងព្រំដែន និងការវិនិយោគក្នុងអាស៊ាន។ កាលពីប៉ុន្មានខែមុននៅឯវេទិកា Boao ដែលធ្វើឡើងក្នុងប្រទេសចិន នាយករដ្ឋមន្ត្រីម៉ាឡេស៊ីក៏ធ្លាប់បានលើកឡើងពីគំនិតនៃការបង្កើតមូលនិធិរូបិយវត្ថុអាស៊ី ដើម្បីកាត់បន្ថយការពឹងផ្អែកលើប្រាក់ដុល្លារអាម៉េរិក ឬមូលនិធិរូបិយវត្ថុអន្តរជាតិផងដែរ។ បើតាមលោក អាន់វ៉ា យន្តការថ្នាក់តំបន់នេះនឹងជួយឱ្យយល់កាន់តែច្បាស់ពីការពិត និងតម្រូវការរបស់រដ្ឋសមាជិកអាស៊ាន។ ដោយសំដៅលើចក្ខុវិស័យសហគមន៍អាស៊ានក្រោយឆ្នាំ ២០២៥ នាយករដ្ឋមន្ត្រីម៉ាឡេស៊ីរូបនេះបានបញ្ជាក់ថា អាស៊ានត្រូវតែបង្ហាញទំនុកចិត្ត និងការត្រៀមខ្លួនបន្ថែមទៀតដើម្បីចាប់យកឱកាសដើម្បីនាំមកនូវការផ្លាស់ប្តូរជាវិជ្ជមានសម្រាប់ប្រជាជន និងតំបន់ ហើយបន្ថែមពីនេះ ក៏ត្រូវតែពង្រឹងជំហរភូមិសាស្ត្រនយោបាយ និងភូមិសាស្ត្រសេដ្ឋកិច្ច និងបង្កើតសណ្តាប់ធ្នាប់អន្តរជាតិដ៏ត្រឹមត្រូវ សមហេតុផល និងសីលធម៌ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4207.txt	មហាសេដ្ឋី Elon Musk និងក្រុមអ្នកជំនាញផ្នែកបញ្ញាសិប្បនិម្មិត (AI) រាប់ពាន់នាក់ បានអំពាវនាវឱ្យមានការផ្អាករយៈពេលប្រាំមួយខែ បន្ទាប់ពីក្រុមហ៊ុនអាម៉េរិក OpenAI បានប្រកាស GPT-4 ដែលជាកំណែបច្ចេកវិទ្យាដ៏មានឥទ្ធិពលជាងនៅពីក្រោយ ChatGPT ដែលកំពុងធ្វើឱ្យពិភពលោកមានព្យុះផ្គរនៅក្នុងវិស័យបច្ចេកវិទ្យា។	បើតាម CNN បណ្តាក្រុមហ៊ុនធំៗមួយចំនួននៅក្នុងវិស័យបច្ចេកវិទ្យាកំពុងអំពាវនាវដល់មន្ទីរពិសោធន៍បញ្ញាសិប្បនិមិត្ត (AI) ឱ្យបញ្ឈប់ការបណ្តុះបណ្តាលប្រព័ន្ធ AI ដ៏មានឥទ្ធិពលបំផុតរបស់ពិភពលោកយ៉ាងហោចណាស់ ៦ខែ ដើម្បីជៀសវាងបញ្ហាដែលអាចកើតមានដែលជាហានិភ័យ និងជះឥទ្ធិពលដល់សង្គម និងមនុស្សជាតិ។ មហាសេដ្ឋី Elon Musk ស្ថិតក្នុងចំណោមអ្នកដឹកនាំបច្ចេកវិទ្យាជាង ១១០០នាក់ ដែលរួមមាន សាស្រ្តាចារ្យ និងអ្នកស្រាវជ្រាវដែលបានចុះហត្ថលេខាលើញត្តិដែលបានបង្ហោះកាលពីថ្ងៃទី ២៩ ខែមីនា ដោយវិទ្យាស្ថាន Future of Life ។ នេះគឺជាអង្គការមិនរកប្រាក់ចំណេញដែលគាំទ្រដោយ Musk រួមសហការជាមួយលោក Max Tegmark ជាអ្នកស្រាវជ្រាវ AI នៅវិទ្យាស្ថានបច្ចេកវិទ្យា Massachusetts។ ការចូលរួមក្នុងញត្តិនោះក៏មានសាស្ត្រាចារ្យ និងអ្នកស្រាវជ្រាវ AI លំដាប់កំពូលៗដូចជា Stuart Russell និង Yoshua Bengio សហស្ថាបនិក Apple, Pinterest និង Skype, Stability AI ។ មួយចំនួនទៀតមកពីវិស្វករ និងអ្នកស្រាវជ្រាវជាច្រើននៅ Microsoft, Google, Amazon, Meta និង DeepMind (គ្រប់គ្រងដោយ Alphabet) ក៏បានចុះហត្ថលេខាលើញត្តិនេះផងដែរ។ ញត្តិនេះត្រូវបានធ្វើឡើងតែពីរសប្តាហ៍បន្ទាប់ពីការចាប់ផ្តើមក្រុមហ៊ុនអាម៉េរិក OpenAI បានប្រកាស GPT-4 ដែលជាកំណែបច្ចេកវិទ្យាដ៏មានឥទ្ធិពលជាងតាមពីក្រោយ ChatGPT ដែលកំពុងធ្វើឱ្យពិភពលោកបង្កើតភាពងាយស្រួលនិងមានប្រសិទ្ធភាពជាងមុនក្នុងវិស័យការងារ ហើយក៏ជាក្តីបារម្ភពីភាពអត់ការងារធ្វើ។ ក្នុងអំឡុងពេលនៃការសាកល្បង និងការបង្ហាញដំបូងរបស់ក្រុមហ៊ុន GPT-4 បានបង្ហាញពីសមត្ថភាពរបស់ខ្លួនក្នុងការធ្វើការយ៉ាងឆាប់រហ័ស មានស្តង់ដារ និងបង្កើតគេហទំព័របានយ៉ាងលឿន ជាពិសេសទៅលើការរចនាប្លង់ ម៉ូដផ្សេងៗ។ នៅក្នុងញត្តិនេះបានបញ្ជាក់ថា ៖ «យើងជំរុញឱ្យមន្ទីរពិសោធន៍ AI ទាំងអស់បញ្ឈប់ជាបន្ទាន់នូវការបង្កើតប្រព័ន្ធ AI ខ្លាំងជាង GPT-4 យ៉ាងហោចណាស់ ៦ខែ។ ការផ្អាកនេះត្រូវតែជាសាធារណៈ និងអាចផ្ទៀងផ្ទាត់បាន ដោយមានការត្រួតពិនិត្យពីអ្នកចូលរួមសំខាន់ៗទាំងអស់។ ប្រសិនបើការបញ្ឈប់បែបនេះមិនអាចអនុវត្តទៅបាន រដ្ឋាភិបាលគួរតែលូកដៃចូលក្នុងរឿងនេះ ហើយណែនាំ ក៏ដូចជាហាមឃាត់តែម្តង»។ អ្នកជំនាញខាងបញ្ញាសិប្បនិម្មិតជាច្រើនមានការព្រួយបារម្ភកាន់តែខ្លាំងឡើងអំពីបច្ចេកវិទ្យា AI ដែលអាចផ្តល់នូវការឆ្លើយតបដោយលំអៀង ផ្សព្វផ្សាយព័ត៌មានមិនពិត និងប៉ះពាល់ដល់ភាពឯកជនរបស់អ្នកប្រើប្រាស់។ បច្ចេកវិទ្យាទាំងនេះក៏ចោទជាសំណួរអំពីរបៀបដែល AI អាចផ្លាស់ប្តូរអាជីព អនុញ្ញាតឱ្យសិស្សបោកប្រាស់តាមការសិក្សា និងផ្លាស់ប្តូរទំនាក់ទំនងរបស់មនុស្សជាមួយនឹងបច្ចេកវិទ្យា។ គួរជម្រាបថា ថ្មីៗនេះនៅជុំវិញពិភពលោកនៅក្នុងប្រទេសមួយចំនួនដូចជា ចិន សិង្ហបុរី និងប្រទេសជាសមាជិកសហភាពអឺរ៉ុប (EU)អាជ្ញាធរបានចាប់ផ្តើមកំណែដំបូងនៃក្របខ័ណ្ឌច្បាប់មួយចំនួនសម្រាប់អភិបាលកិច្ច AI នៅក្នុងប្រទេសរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4208.txt	រដ្ឋាភិបាលថៃរំពឹងថាការនាំចេញអង្កររបស់ប្រទេសខ្លួន នឹងបន្តកើនឡើងដោយសារតែតម្រូវការកើនឡើងនៅក្នុងប្រទេសជាច្រើន ហើយតួលេខនាំចេញអង្ករក្នុងឆ្នាំ២០២៣ អាចឈានដល់៨លានតោន។	នៅថ្ងៃទី ២២ ខែឧសភា អ្នកនាំពាក្យរដ្ឋាភិបាលថៃលោក Anucha Burapachaisri បានឱ្យដឹងថា ក្នុងរយៈពេល ៤ខែដើមឆ្នាំនេះ ថៃបាននាំចេញអង្ករចំនួន២,៧៩លានតោន ដែលមានតម្លៃ១,៥ពាន់លានដុល្លារកើនឡើង ២៣ភាគរយបើធៀបនឹងពេលដូចគ្នាកាលពីឆ្នាំមុន។ រដ្ឋាភិបាលថៃរំពឹងថា ការនាំចេញអង្ករនៅឆ្នាំនេះនឹងបន្តកើនឡើងដោយសារតែមានតម្រូវការខ្ពស់នៅបណ្តាប្រទេសជាច្រើន ហើយសម្រាប់តួលេខនាំចេញនៅឆ្នាំ២០២៣ អាចឈានដល់ ៨ លានតោនអង្ករ។ បច្ចុប្បន្ន ថៃជាប្រទេសនាំចេញអង្ករធំទីពីរក្នុងពិភពលោកបន្ទាប់ពីឥណ្ឌា។ ថ្មីៗនេះ ការកើនឡើងតម្លៃអង្ករត្រូវបានគេសន្មតថាដោយសារតែប្រាក់បាតមានស្ថិរភាព ដែលធ្វើឱ្យវាមុខទំនិញនេះមានការប្រកួតប្រជែងនៅក្នុងទីផ្សារបរទេស។ ជាលទ្ធផល តម្លៃពូជស្រូវភាគច្រើនបានឡើងថ្លៃលើសពីការធានាតម្លៃរបស់រដ្ឋាភិបាល។ បើតាមលោក Anucha បើគិតត្រឹមថ្ងៃទី១០ ខែឧសភាវិញ ការនាំចេញអង្ករសម្រេចបាន ៣,០៥លានតោន ហើយការបញ្ជាទិញអង្ករថៃពីបរទេសនៅតែបន្តកើនឡើង។ ទីផ្សារសំខាន់ៗសម្រាប់អង្ករថៃរួមមាន អ៊ីរ៉ាក់ ឥណ្ឌូណេស៊ី អាម៉េរិក អាហ្រ្វិកខាងត្បូង សេណេហ្គាល់ បង់ក្លាដែស ចិន ជប៉ុន កាមេរូន និងម៉ូសំប៊ិក។ ថៃនាំចេញអង្ករសច្រើនជាងគេ បន្ទាប់មកគឺអង្ករក្រអូប។ កន្លងមកលោក ប្រាយុទ្ធ ចាន់អូចា ដែលបច្ចុប្បន្នជានាយករដ្ឋមន្ត្រីចាំផ្ទះថៃ ក៏ធ្លាប់បានព្រមានពីការអនុវត្តការនាំចេញដែលក្លែងបន្លំណាមួយនឹងធ្វើឱ្យខូចកេរ្តិ៍ឈ្មោះអង្ករថៃក្នុងឆាកអន្តរជាតិ។ ចំណែកឯប្រធានសមាគមអ្នកនាំចេញអង្ករថៃ លោក Charoen Laothamthat បានលើកឡើងថា រដ្ឋាភិបាលថ្មីដែលនឹងមកកាន់ដំណែងនាពេលខាងមុខដ៏ខ្លីនេះ មិនគួរពន្យារពេល ឬណែនាំការផ្លាស់ប្តូរភ្លាមៗចំពោះគោលនយោបាយដែលអាចរារាំងដល់ការអភិវឌ្ឍន៍នៃដំណាំសំខាន់ៗនៅក្នុងប្រទេសនេះឡើយ ដែលវាអាចជាការរាំងស្ទះក្នុងការនាំចេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4209.txt	កំណើននៃការនាំចេញទុរេនវៀតណាមទៅក្នុងទីផ្សារចិន បានជំរុញឲ្យតម្រូវការផ្លែឈើសរុបកើនដល់ជិត១លានតោនក្នុងមួយឆ្នាំពីវៀតណាម។ សន្ទុះនៃការនាំចេញទុរេនវៀតណាម ដោយសារមានតម្លៃថោកជាងទុរេនថៃប្រហែល១៥ ភាគរយ ។	ក្រុមហ៊ុននាំចូលផ្លែឈើនៅភាគខាងត្បូងចិន បានចុះកិច្ចព្រមព្រៀងជាមួយកសិដ្ឋានទុរេនវៀតណាមចាប់តាំងពីខែកញ្ញាឆ្នាំ ២០២២ លើផ្ទៃដីដាំសរុបប្រហែល៣០០០ ហិចតា។ លោក Wang ស្ថាបនិកក្រុមហ៊ុន TWT Supply China រំពឹងថាក្រុមហ៊ុនខ្លួន នឹងនាំចូលទុរេនវៀតណាមច្រើនជាង៣ពាន់កុងតឺន័រ ឬ៦០ពាន់តោនក្នុងឆ្នាំនេះ។ ទុរេនបានក្លាយជាផ្លែឈើនាំចូលពេញនិយមបំផុតសម្រាប់ជនជាតិចិន។ ទោះបីជាមានការត្រួតពិនិត្យការនាំចូលតឹងរឹងខ្លាំងក្នុងអំឡុងពេលជំងឺរាលដាលក៏ដោយ ចិនបាននាំចូលទុរេនច្រើនជាងបួនដងនៅក្នុងឆ្នាំ២០២២ បើធៀបនឹងឆ្នាំ ២០១៧ ដែលនាំឱ្យតម្លៃសរុបកើនឡើងដល់ជាង៤ពាន់លានដុល្លារ។ « កាលពីឆ្នាំមុន ចិនបាននាំចូលទុរេនជាង៨២០,០០០តោន។ ខ្ញុំមានទំនុកចិត្តយ៉ាងខ្លាំងថាការនាំចូលសរុបនឹងអាចកើនដល់ជាង ៩០ ម៉ឺនតោននៅឆ្នាំនេះ»។ លោក Wang បានអះអាងបែបនេះ។ តាមពិតទៅ ទុរេនថៃបានគ្រប់គ្រងទីផ្សារចិនអស់រយៈពេលជាច្រើនឆ្នាំ ប៉ុន្តែភាពលេចធ្លោនោះកំពុងត្រូវបានប្រឈមដោយសារតែការកើនឡើងនៃលំហូរចូលពីទុរេនវៀតណាម និងប្រទេសដទៃទៀតនៅក្នុងតំបន់អាស៊ីអាគ្នេយ៍ដូចជាម៉ាឡេស៊ី និងហ្វីលីពីនដែលកំពុងសម្លឹងមើលការពង្រីកការនាំចូលទុរេនទៅកាន់ចិនផងដែរ។ លោក Wang បានបន្តថា៖ «ការនាំចូលពីថៃត្រូវបានគេរំពឹងថានឹងកើនឡើងច្រើននាឆ្នាំនេះ ខណៈចំណែកទីផ្សារនៃទុរេនវៀតណាមក្នុងប្រទេសចិនក៏នឹងកើនឡើងដែរ។ ហើយនៅក្នុងឆ្នាំ ២០២២ ការនាំចូលទុរេនទៅប្រទេសចិនមានចំនួន ៧៨ ម៉ឺនតោនគឺមកពីប្រទេសថៃ។ អ្នកលក់ផ្លែឈើជនជាតិចិនម្នាក់បានពន្យល់ថា ធុរេនថៃមានតម្លៃថ្លៃ ប៉ុន្តែវាមានរសជាតិឆ្ងាញ់ជាង ហើយផ្លែទុរេនវៀតណាមកំពុងត្រូវបានស្វាគមន៍យ៉ាងឆាប់រហ័ស ដោយសារតម្លៃរបស់វាថោកជាង។ លោក Wang បានកត់សម្គាល់ដូចគ្នាថា ទុរេនវៀតណាមមានតម្លៃថោកជាងទុរេនថៃប្រហែល១៥ភាគរយ។ សក្តានុពលទីផ្សារដែលកំពុងកើនឡើងសម្រាប់ផ្លែទុរេនក្នុងប្រទេសចិនបានជំរុញទីក្រុងនានាក្នុងតំបន់ស្វយ័តគ័ងស៊ី ដែលមានព្រំប្រទល់ជាប់នឹងវៀតណាម ដើម្បីពង្រឹងផ្នែកដឹកជញ្ជូនដើម្បីជួយសម្រួលដល់ការនាំចូលពីប្រទេសជិតខាង។ លោក Liu Yeke អនុប្រធានការិយាល័យអភិវឌ្ឍន៍ និងកំណែទម្រង់របស់ទីក្រុងបាននិយាយថា Chongzuo ដែលជាទីក្រុងព្រំដែនក្នុងខេត្ត គ័ងស៊ីកំពុងសាងសង់មជ្ឈមណ្ឌលដឹកជញ្ជូនទំនើបមួយដែលមានកន្លែងផ្ទុកខ្សែច្រវាក់ផ្គត់ផ្គង់ និងជាកន្លែងកែច្នៃអាហារដ៏ធំ ដើម្បីធ្វើឱ្យមានភាពប្រសើរឡើងនៃការនាំចូល។ គម្រោងនេះបោះទុនវិនិយោគប្រមាណ ១,៨ពាន់លានយ័ន (២៥៤ លានដុល្លារ) ហើយគម្រោងនឹងបញ្ចប់ដាក់ឱ្យប្រើប្រាស់នៅឆ្នាំ ២០២៥ ។ ជាមួយកំណើនតម្រូវការ ការដឹកជញ្ជូនក៏កាន់តែមមាញឹកដែរ។ យោងតាមលោក Huang Wenhan អ្នកគ្រប់គ្រងទំនិញជាមួយសាខា Pingxiang នៃ China Railway Nanning Bureau Group ចាប់តាំងពីខែមេសាមក មានរថភ្លើងឆ្លងកាត់ព្រំដែនចំនួនពីរក្នុងមួយថ្ងៃដែលដឹកជញ្ជូនផ្លែឈើវៀតណាមឆ្លងកាត់ទីក្រុងព្រំដែន Pingxiang ដែលគ្រប់គ្រងដោយ Chongzuo ។ ភាគច្រើននៃផ្លែឈើដឹកជញ្ជូនគឺជាធុរេន និងមង្ឃុត ព្រោះវាទទួលបានផលចំណេញច្រើនបំផុតក្នុងចំណោមផ្លែឈើនៅតំបន់ត្រូពិច។ លោក Huang បានបន្ថែមថា ជាធម្មតាវាចំណាយពេលត្រឹមតែមួយ ឬពីរម៉ោងប៉ុណ្ណោះ ដើម្បីបំពេញបែបបទចូល និងដាក់ផ្លែឈើនៅលើឡានដឹកទំនិញដែលមានទូត្រជាក់ដើម្បីរក្សាគុណភាព ដែលអាចទៅដល់ផ្សារទំនើបទូទាំងប្រទេសក្នុងរយៈពេលតិចជាងបីថ្ងៃ។ បុរសជនជាតិវៀតណាមឈ្មោះ Rog Chau ដែលបើកកសិដ្ឋានផ្លែឈើមួយកន្លែងនៅជិតទីក្រុងហូជីមិញបានលើកឡើងថា ជនជាតិចិនបានចាប់ផ្តើមវិនិយោគលើកសិដ្ឋានទុរេននៅស្រុកកំណើតរបស់គាត់។ លោក Chau បានបន្តថា៖ «កសិករដាំផ្លែឈើជាច្រើននៅប្រទេសវៀតណាមកំពុងងាកមកដាំទុរេនព្រោះវាទទួលបានប្រាក់ចំណេញច្រើនដោយសារចំណង់ចំណូលចិត្តទីផ្សាររបស់ប្រទេសចិនយ៉ាងច្រើន។ លោក Wang ដែលជាអ្នកនាំចូលផ្លែឈើក៏រំពឹងថា ភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) នឹងជួយសម្រួលដល់ការធ្វើពាណិជ្ជកម្មទុរេនកាន់តែច្រើននាពេលអនាគត ហើយកិច្ចព្រមព្រៀងដែលបានធ្វើឡើងតាមរយៈកតិកាសញ្ញាពាណិជ្ជកម្មដ៏ធំបំផុតរបស់ពិភពលោកក៏អាចនាំឱ្យប្រទេសអាស៊ានជាច្រើនទៀតដូចជាឥណ្ឌូណេស៊ីក្លាយជាអ្នកផ្គត់ផ្គង់ទុរេនដ៏សំខាន់ដល់ប្រទេសចិនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_421.txt	នៅថ្ងៃទី ២៤ សីហា ប្រធានាធិបតីអាហ្វ្រិកខាងត្បូងលោក Cyril Ramaphosa បានប្រកាសថា ក្រុម BRICS ដែលរួមមានប្រេស៊ីល រុស្ស៊ី ឥណ្ឌា ចិន និងអាហ្វ្រិកខាងត្បូងបានសម្រេចបន្ថែមសមាជិក ៦ បន្ថែមទៀត។ ប្រទេសទាំងនោះមាន អាហ្សង់ទីន អេហ្ស៊ីប អ៊ីរ៉ង់ អេត្យូពី អារ៉ាប៊ីសាអូឌីត និងអេមីរ៉ាតអារ៉ាប់រួមដែលនឹងចូលជាផ្លូវការចាប់ពីថ្ងៃទី១ ខែមករា ឆ្នាំ២០២៤។	ការសម្រេចចិត្តនេះធ្វើឡើងនៅក្នុងកិច្ចប្រជុំកំពូលប្រចាំឆ្នាំលើកទី១៥ របស់ BRICS នៅទីក្រុងអាហ្វ្រិកខាងត្បូង ពីថ្ងៃទី២២ ដល់ថ្ងៃទី២៤ខែសីហា។ បើតាមសេចក្តីថ្លែងការណ៍ចុងក្រោយរបស់ប្រធានាធិបតីអាហ្វ្រិកខាងត្បូង ប្រទេសទាំង៦ រួមមាន អាហ្សង់ទីន អេហ្ស៊ីប អ៊ីរ៉ង់ អេត្យូពី អារ៉ាប៊ីសាអូឌីត និងអេមីរ៉ាតអារ៉ាប់រួមនឹងត្រូវបានទទួលយកជាសមាជិក BRICS ចាប់ពីថ្ងៃទី១ ខែមករា ឆ្នាំ២០២៤។ ថ្លែងក្នុងសន្និសីទសារព័ត៌មានក្រោយកិច្ចប្រជុំ ប្រធានាធិបតីប្រេស៊ីល Luiz Inacio Lula da Silva បាននិយាយថា ការពិតមានប្រទេសជាច្រើនទៀតចាប់អារម្មណ៍ចូលរួមជាមួយ BRICS ដែលមានបំណងចង់រៀបចំសណ្តាប់ធ្នាប់សេដ្ឋកិច្ចពិភពលោកថ្មី។ មេដឹកនាំប្រេស៊ីលបានបញ្ជាក់ថា ប្លុកនេះតែងតែត្រៀមខ្លួនជាស្រេចដើម្បីស្វាគមន៍បេក្ខជនថ្មី។ ក្រុម BRICS មានប្រជាជនសរុប ៤០ភាគរយនៃចំនួនប្រជាជនពិភពលោក និង ២៥ភាគរយនៃផលិតផលិតក្នុងស្រុកសរុបសកល។ មន្ត្រីអាហ្រ្វិកខាងត្បូងបានលើកឡើងថាប្រទេសជាង ៤០ បានបង្ហាញពីចំណាប់អារម្មណ៍ក្នុងការចូលរួមក្នុងប្លុកនេះ ដែលក្នុងនោះ ២២ប្រទេសបានដាក់ពាក្យស្នើសុំចូលរួមជាផ្លូវការរួចមកហើយ។ ក្នុងអំឡុងពេលកិច្ចប្រជុំកំពូលនេះ មេដឹកនាំនៃសមាជិក BRICS បានអនុម័តជាឯកច្ឆ័ន្ទនូវដំណោះស្រាយមួយដើម្បីស្រាវជ្រាវ និងបង្កើតរូបិយប័ណ្ណទូទាត់ថ្មី ។ BRICS ត្រូវបានបង្កើតឡើងនៅក្នុងឆ្នាំ២០០៩ ជាមួយនឹងសមាជិកចំនួន៤ មានប្រេស៊ីល រុស្ស៊ី ឥណ្ឌា ចិន ក្រោយមកបានបន្ថែមអាហ្វ្រិកខាងត្បូងមួយទៀតនៅឆ្នាំ២០១០ ។ ក្រៅពីភូមិសាស្ត្រនយោបាយ ប្លុកផ្តោតសំខាន់លើកិច្ចសហប្រតិបត្តិការសេដ្ឋកិច្ច ការបង្កើនពាណិជ្ជកម្ម និងការអភិវឌ្ឍន៍ពហុភាគី។ ប្រទេសទាំងអស់នៅក្នុង BRICS គឺជាសមាជិក G20 ដែលជាក្រុមប្រទេសទាំង២០ ដែលមានសេដ្ឋកិច្ចអភិវឌ្ឍ និងរីកចម្រើនធំបំផុតនៅលើពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4210.txt	យោងតាមរបាយការណ៍សន្ទស្សន៍លទ្ធភាពប្រើប្រាស់លំនៅឋានរបស់វិទ្យាស្ថាន Urban Land (ULI) តម្លៃជាមធ្យមនៃផ្ទះសម្រាប់គ្រួសារតែមួយនៅក្នុងប្រទេសសិង្ហបុរីមានតម្លៃ ១,២លានដុល្លារនៅឆ្នាំ ២០២២ ដែលជាតម្លៃខ្ពស់បំផុតក្នុងចំណោមទីក្រុងនានានៅអាស៊ីប៉ាស៊ីហ្វិ ។ ចំណែកទីក្រុងស៊ីដនី និងហុងកុង ជាប់ចំណាត់ថ្នាក់ទី ២ និងទី ៣ ។	នៅក្នុងលក្ខខណ្ឌនៃតម្លៃសមរម្យ តម្លៃផ្ទះជាមធ្យមនៅក្នុងប្រទេសសិង្ហបុរី គឺខ្ពស់ជាង ១៣,៧ដងនៃប្រាក់ចំណូលគ្រួសារជាមធ្យម។ តួលេខនេះគឺស្មើនឹង ៤,៧ នៃអាផាតមិន ជាមធ្យមរបស់គណៈកម្មការលំនៅដ្ឋានសាធារណៈ។ ក្នុងរយៈពេលមួយឆ្នាំកន្លងទៅ តម្លៃផ្ទះមធ្យមក្នុងវិស័យឯកជនរបស់សិង្ហបុរី បានកើនឡើងជាង ៨ភាគរយ ខណៈតម្លៃផ្ទះមធ្យមនៅហុងកុង បានធ្លាក់ចុះ ៨,៧ភាគរយ។ មានកត្តាមួយចំនួន ដែលនាំទៅរកការកើនឡើងតម្លៃនៅក្នុងប្រទេសសិង្ហបុរី រួមទាំងលំហូរចូលដ៏ច្រើននៃជនអន្តោប្រវេសន៍ និងនិន្នាការកើនឡើងនៃកម្មករ ដែលមានគុណភាពខ្ពស់វ័យក្មេងចាកចេញពីផ្ទះគ្រួសារ ដើម្បីរកកន្លែងដែលពួកគេគិតថាមានសេរីភាព។ នេះបើតាមការចុះផ្សាយរបស់វិទ្យាស្ថាន ULI កាលពីថ្ងៃ ៣០ ខែឧសភា។ ចំណែកការផ្គត់ផ្គង់លំនៅឋានថ្មីក៏មានការថយចុះផងដែរ ក្នុងរយៈពេលប៉ុន្មានឆ្នាំចុងក្រោយនេះ ដោយសារតែការរំខាននៅក្នុងខ្សែច្រវាក់ផ្គត់ផ្គង់សម្ភារសំណង់ និងកម្លាំងពលកម្ម ដែលបណ្តាលមកពីជំងឺកូវីដ-១៩។ រដ្ឋាភិបាលសិង្ហបុរី បានព្យាយាមដោះស្រាយបញ្ហានៃការកើនឡើងតម្លៃជាមួយនឹងវិធានការជាបន្តបន្ទាប់ ដើម្បីធ្វើឱ្យអចលនទ្រព្យត្រជាក់ចុះ។ គោលនយោបាយដែលបានណែនាំកាលពីខែមេសាកន្លងទៅរួមមាន ការបង្កើនពន្ធទ្វេដងលើអ្នកទិញផ្ទះបរទេសដល់ ៦០ភាគរយជាដើម ។ ដោយឡែក តម្លៃផ្ទះជាមធ្យមនៅក្នុងតំបន់រដ្ឋបាលពិសេសហុងកុង (ប្រទេសចិន) គឺប្រហែល ១៩,៧៦៨ដុល្លារក្នុងមួយម៉ែត្រការ៉េ ដែលជិតពីរដងបើធៀបនឹង ១០,៧១៥ដុល្លារក្នុងមួយម៉ែត្រការ៉េនៅប្រទេសសិង្ហបុរី។ តាមរយៈការវាស់វែងនេះ តម្លៃលំនៅឋានរបស់សិង្ហបុរីជាប់ចំណាត់ថ្នាក់លេខបី ក្នុងតំបន់ បន្ទាប់ពីទីក្រុងហុងកុង និងក្រុង Shenzhen។ សម្រាប់ផ្ទះឯកជនមានចំនួនប្រហែល ២០ភាគរយនៃការផ្គត់ផ្គង់លំនៅដ្ឋាននៅក្នុងប្រទេសសិង្ហបុរី ខណៈដែលភាគច្រើនជាផ្ទះល្វែង Housing and Development Board -HDB ។ សិង្ហបុរីក៏បន្តមានអត្រាកម្មសិទ្ធិផ្ទះខ្ពស់បំផុតជាមួយនឹងជិត ៩០ភាគរយសម្រាប់លំនៅឋានសាធារណៈ និងឯកជន។ ទោះជាយ៉ាងណាក៏ដោយ តាមស្តង់ដារដែលបានលើកឡើងដោយរបាយការណ៍នេះ អាផាតមិន HDB នៅសិង្ហបុរី និងអាផាតមិននៅទីក្រុងមែលប៊ន និងប្រ៊ីសបេន នៅតែត្រូវបានចាត់ទុកថាមានតម្លៃសមរម្យ។ការជួលផ្ទះនៅសិង្ហបុរីបានកើនឡើងជិត ៣០ភាគរយពីមួយឆ្នាំទៅមួយឆ្នាំ ដោយតម្លៃជួលប្រចាំខែជាមធ្យមសម្រាប់ អចលនទ្រព្យឯកជន នៅសិង្ហបុរីគឺខ្ពស់បំផុតក្នុងចំណោមទីក្រុងដែលត្រូវបានស្ទង់មតិ។ របាយការណ៍នេះបានលើកឡើងពីការកើនឡើងភ្លាមៗនៃចំនួនជនចំណាកស្រុក ល្បឿនយឺតនៃការបញ្ចប់ការសាងសង់ និងការផ្គត់ផ្គង់អចលនទ្រព្យជួល ដែលមានកម្រិតតិចតួច និងជាកម្មសិទ្ធិរបស់អង្គការ ឬបុគ្គល ដែលជាកត្តាបង្កឱ្យតម្លៃជួលកើនឡើងខ្ពស់។ ចំណាត់ថ្នាក់ទី ២ និងទី ៣ បន្ទាប់ពីសិង្ហបុរីគឺតម្លៃផ្ទះនៅទីក្រុងស៊ីដនី និងហុងកុង។ ជារួមនៅក្នុងលក្ខខណ្ឌនៃតម្លៃសមរម្យ ការជួលជាមធ្យមសម្រាប់ផ្ទះឯកជននៅប្រទេសសិង្ហបុរី គឺ ៣៥ភាគរយនៃប្រាក់ចំណូលគ្រួសារ។ សម្រាប់ការជួលប្រចាំខែជាមធ្យមនៅទីក្រុងតូក្យូ និងទីក្រុងសេអ៊ូលប្រែប្រួលប្រហែល ២៥ភាគរយបើប្រៀបធៀបទៅនឹងប្រទេសសិង្ហបុរី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4211.txt	ឥណ្ឌូណេស៊ី និងម៉ាឡេស៊ីនឹងពន្យារពេលកិច្ចចរចាពាណិជ្ជកម្មជាមួយសហភាពអឺរ៉ុប (EU) ខណៈពួកគេកំពុងស្វែងរកការគាំទ្រដោយស្មើភាព សម្រាប់អ្នកផលិតប្រេងដូងខ្នាតតូចនៅប្រទេសរបស់ខ្លួន។ នេះបើតាមកាសែត Financial Time។	ឧបនាយករដ្ឋមន្ត្រីម៉ាឡេស៊ីលោក Fadillah Yusof បាននិយាយថា ច្បាប់ដែលអនុម័តនាពេលថ្មីៗនេះរបស់សហភាពអឺរ៉ុប ដែលហាមប្រាមការនាំចូលផលិតផល ដែលមកពីដីកាប់រានព្រៃឈើ ជាការដាក់ទណ្ឌកម្ម និងមិនមានភាពយុត្តិធម៌ សម្រាប់អ្នកនាំចេញតូចតាច។ ចំណែករដ្ឋមន្ត្រីសម្របសម្រួលកិច្ចការសេដ្ឋកិច្ចឥណ្ឌូណេស៊ីលោក Airlangga Hartarto បាននិយាយថា គោលនយោបាយនេះ បានអនុគ្រោះដល់សាជីវកម្មធំៗ ឬក្រុមហ៊ុនចម្រុះជាតិសាសន៍ ដែលអាចផ្តល់លទ្ធភាពដល់កម្រិតនៃការិយាធិបតេយ្យ ដែលបទប្បញ្ញត្តិនឹងទាមទារ។ ឥណ្ឌូណេស៊ី និងម៉ាឡេស៊ី កាលពីដើមខែនេះ បានបញ្ជូនមន្ត្រីជាន់ខ្ពស់ទៅកាន់សហភាពអឺរ៉ុប ដើម្បីសម្តែងការព្រួយបារម្ភលើច្បាប់ការកាប់បំផ្លាញព្រៃឈើ ដែលពួកគេជឿថាអាចប៉ះពាល់ដល់អាជីវកម្មកសិកម្មខ្នាតតូច។ នេះបើតាមទីភ្នាក់ងារសារព័ត៌មានរ៉យទ័រ។ ជាការពិតប្រទេសទាំងពីរនេះ គឺជាអ្នកផលិតប្រេងដូងដ៏ធំបំផុតរបស់ពិភពលោក ហើយមានចំណែកប្រហែល ៨៥ភាគរយនៃការនាំចេញប្រេងដូងពិភពលោក។ សហភាពអឺរ៉ុបគឺជាទីផ្សារធំទីបីរបស់ពួកគេ។ ច្បាប់ស្តីពីការកាប់បំផ្លាញព្រៃឈើរបស់សហភាពអឺរ៉ុប ក៏នឹងហាមឃាត់ការនាំចូលផលិតផលដូចជា កាហ្វេ សាច់គោ សណ្តែកសៀង និងទំនិញផ្សេងៗ លុះត្រាតែក្រុមហ៊ុនអាចផ្តល់ព័ត៌មានដែលអាចផ្ទៀងផ្ទាត់បានថា ផលិតផលមិនត្រូវបានដាំដុះនៅលើដីដែលត្រូវបានកាប់បំផ្លាញព្រៃឈើក្រោយឆ្នាំ ២០២០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4212.txt	គណបក្សនយោបាយសំខាន់ៗរបស់ថៃមានមនោគមវិជ្ជា និងមូលដ្ឋានគាំទ្រខុសៗគ្នា ប៉ុន្តែរបៀបនៃការដាក់គោលនយោបាយមានភាពស្រដៀងគ្នាច្រើន។ បក្សនយោបាយភាគច្រើនបានផ្តោតលើការយកចិត្តចំពោះជនក្រីក្រនៅជនបទ និងពលរដ្ឋរាប់លាននាក់ដែលកំពុងជាប់គាំងដោយបំណុលគ្រួសារ។	ខាងក្រោមនេះគឺជាគោលនយោបាយរបស់គណបក្សធំៗបី ដែលគេជឿជាក់ថានឹងមានអសនៈនៅក្នុងសភា៖ គណបក្សភឿថៃ បក្សនេះដឹកនាំដោយលោកស្រី Paetongtarn Shinawatra កូនស្រីអតីតនាយករដ្ឋមន្រ្តី ថាក់ស៊ីន ស៊ីណាវ៉ាត់ បានដាក់គោលដៅសេដ្ឋកិច្ចប្រចាំឆ្នាំក្នុងអត្រាកំណើន៥ភាគរយ ផ្តល់ជូនប័ណ្ណចែកចាយចំនួន ១០ពាន់បាត (២៩៥ដុល្លារ) តាមរយៈកញ្ចប់ឌីជីថលដល់អ្នកដែលមានអាយុចាប់ពី ១៦ ឆ្នាំឡើងទៅសម្រាប់ការចំណាយក្នុងសហគមន៍របស់ពួកគេ ដែលជាគម្រោងនេះមានតម្លៃរហូតដល់ ៥៦០ពាន់លានបាត (១៦,៥៥ពាន់លានដុល្លារ)។ បន្ថែមពីនេះ បក្សភឿថៃក៏បានសន្យាដំឡើងប្រាក់ឈ្នួលអប្បបរមាប្រចាំថ្ងៃចំនួន ៦០០បាត (ពីមុនមានជាមធ្យម ៣៣៧បាត) និងប្រាក់បៀវត្សរ៍អប្បបរមាប្រចាំខែសម្រាប់និស្សិតបញ្ចប់ការសិក្សានៅសាកលវិទ្យាល័យដល់ ២៥ពាន់បាតនៅឆ្នាំ ២០២៧ ជួយរាល់បណ្តាគ្រួសារសន្សំបានចំណូលបានយ៉ាងតិច ២០ពាន់បាតក្នុងមួយខែ និងផ្តល់ប្រាក់ចំណូលជាមធ្យមដល់កសិករ ៣០ពាន់បាតក្នុងមួយរ៉ៃ (តំបន់ដែលមានដី ០,១៦ហិចតា) ក្នុងមួយឆ្នាំនៅឆ្នាំ ២០២៧។ លើសពីនេះ បក្សនេះក៏នឹងមានការផ្អាកបំណុលរយៈពេល ៣ឆ្នាំលើដើមទុន និងការប្រាក់សម្រាប់កសិករ និងរយៈពេល ១ឆ្នាំសម្រាប់អាជីវកម្មខ្នាតតូចដែលរងគ្រោះដោយវិបត្តិកូវីដ-១៩ បូករួមទាំងការរៀបចំរចនាសម្ព័ន្ធបំណុលឡើងវិញ។ បក្សនេះ ក៏អះអាងថានឹងធ្វើឱ្យប្រសើរឡើងនូវកម្មវិធីថែទាំសុខភាពជាសកល ហើយមានកញ្ចប់សុខុមាលភាពសម្រាប់មនុស្សចាស់ដែលមានតម្លៃ ៣០០ ពាន់លានបាតផងដែរ។ ក្រៅពីនេះ គោលនយោបាុយបក្សក៏មានការបណ្តុះបណ្តាលកម្មករជំនាញខ្ពស់ចំនួន២០លាននាក់ និងបង្កើតការងារចំនួន២០លានកន្លែង ព្រមទាំងកាត់បន្ថយថ្លៃផ្លូវរថភ្លើងក្នុងទីក្រុង ថ្លៃថាមពល ថ្លៃអគ្គិសនី និងឧស្ម័ន គាំទ្រថាមពលស្អាត ជាពិសេសមានការផ្តល់កុំព្យូទ័រថេប្លេតមួយគ្រឿងសម្រាប់សិស្សម្នាក់ និងគ្រូម្នាក់ដោយប្រើប្រាស់អ៊ីនធឺណិតឥតគិតថ្លៃ។ គណបក្សឆ្ពោះទៅមុខ បក្សនេះដឹកនាំដោយលោក Pita Limjaroenrat ដែលជាអតីតសាស្ត្រាចារ្យផ្នែកច្បាប់ ហើយសមាជិកក្នុងបក្សសុទ្ធសឹងតែជាយុវជន។ បក្សឆ្ពោះទៅមុខសន្យាដំឡើងប្រាក់ឈ្នួលអប្បបរមាប្រចាំថ្ងៃដល់៤៥០បាត នឹងមានការដំឡើងជាប្រចាំឆ្នាំ ហើយបង្កើនប្រាក់ឧបត្ថម្ភប្រចាំខែសម្រាប់មនុស្សចាស់ដល់ ៣០០០បាតនៅឆ្នាំ ២០២៧។ បក្សរបស់លោក Pita Limjaroenrat ក៏បានសន្យាកាត់បន្ថយថ្លៃអគ្គិសនី ចរចាឡើងវិញនូវកិច្ចសន្យាទិញថាមពល ព្រមទាំងបន្ធូរបន្ថយបំណុលសម្រាប់កសិករវ័យចំណាស់ដែលអាចសងបំណុលពាក់កណ្តាលរបស់ពួកគេដោយរដ្ឋាភិបាលជាអ្នកសង។ ចំណែកឯថ្លៃឈ្នួលរថយន្តក្រុង និងផ្លូវរថភ្លើងស្ថិតក្នុងតម្លៃថេរ ។ លើសពីនេះក៏ បក្សនេះក៏មានឧបត្ថម្ភធនកម្ចីទិញផ្ទះ និងបង់ថ្លៃជួលសម្រាប់ក្រុមសមាជិកដែលបានកំណត់ ហើយក៏មានប្រាក់ឧបត្ថម្ភបុណ្យសព ១០ពាន់បាត ផ្តល់ការឥតគិតថ្លៃសេវាអ៊ីនធឺណិត ១GB ក្នុងមួយខែ ហើយក៏សន្យាធ្វើឱ្យកាស៊ីណូស្របច្បាប់ និងការភ្នាល់តាមអ៊ីនធឺណិតត្រូវបានគ្រប់គ្រងដោយរដ្ឋ។ ក្រៅពីនេះ បក្សសន្យាថានឹងមានច្បាប់រដ្ឋធម្មនុញ្ញថ្មី និងកំណែទម្រង់កងកម្លាំងប្រដាប់អាវុធផងដែរ។ គណបក្សជាតិថៃរូបរួម បក្សនេះដឹកនាំដោយលោក ប្រាយុទ្ធ ចន្ទអូចា ដែលជានាយករដ្ឋមន្រ្តីបណ្តោះអាសន្នដោយសន្យាបង្កើនជំនួយប្រចាំខែតាមរយៈប័ណ្ណសុខុមាលភាពរដ្ឋដល់ ១០០០បាតសម្រាប់មនុស្សម្នាក់ និងផ្តល់ប្រាក់កម្ចីសង្គ្រោះបន្ទាន់រហូតដល់ ១០ពាន់បាត។ បន្ថែមពីនេះគេក៏ឃើញមានការសន្យាប្រាក់ឧបត្ថម្ភប្រចាំខែសម្រាប់មនុស្សចាស់ចំនួន ១០០០បាត និងកាត់បន្ថយថ្លៃភ្លើងសម្រាប់អ្នកដែលមានចំណូលទាប និងកសិករ ព្រមទាំងមូលនិធិសង្គ្រោះបន្ទាន់ចំនួន ៣០ពាន់លានបាត (៨៨៦,២៦លានដុល្លារ) សម្រាប់ក្រុមងាយរងគ្រោះ។ លើសពីនេះក៏ បក្សរបស់នាយករដ្ឋមន្រ្តីចាំផ្ទះ មានឧបត្ថម្ភធនសម្រាប់ការធ្វើដំណើរក្នុងស្រុក គម្រោងទូទាត់រួមគ្នាដើម្បីទិញទំនិញ ឬសេវាកម្ម ជាពិសេសអនុញ្ញាតឱ្យអ្នកខ្ចីសងកម្ចីរដ្ឋមួយចំនួនដូចជាកម្ចីសិស្សដោយធ្វើការឱ្យវិស័យសាធារណៈ ហើយក៏មានឧបត្ថម្ភធនលើការប្រមូលផលរបស់កសិករផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4213.txt	រដ្ឋមន្ត្រីការបរទេសរុស្ស៊ីលោក Sergei Lavrov បាននិយាយពីពេលថ្មីៗនេះថា រុស្ស៊ីកំពុងមានការជាប់គាំងលុយរាប់ពាន់លានរ៉ូពីនៅក្នុងធនាគារឥណ្ឌា ហើយដើម្បីប្រើប្រាស់ប្រាក់នេះបាន គឺតម្រូវឱ្យរុស្ស៊ីប្តូរទៅជារូបិយប័ណ្ណមួយផ្សេងទៀត។	កំណើនចំនួនប្រាក់រ៉ូពីដែលរុស្ស៊ីប្រមូលបាននៅក្នុងធនាគារឥណ្ឌាបានកើនឡើងនៅពេលមានអតិរេកពាណិជ្ជកម្មជាមួយទីក្រុងញូវដែលី ។ ការនាំចេញរបស់ឥណ្ឌាទៅកាន់រុស៊ី្សបានធ្លាក់ចុះ ១១,៦ភាគរយមកនៅត្រឹម ២,៨ពាន់លានដុល្លារក្នុងរយៈពេល ១១ខែនៅចន្លោះឆ្នាំ ២០២២-២០២៣ ទន្ទឹមនឹងនេះការនាំចូលបានកើនឡើង ៥ដងដែលមានចំនួន ៤១,៥ពាន់លានដុល្លារ។ នេះបើយោងតាមទិន្នន័យរបស់ក្រសួងពាណិជ្ជកម្ម និងឧស្សាហកម្មឥណ្ឌា។ រោងចក្រចម្រាញ់ប្រេងរបស់ឥណ្ឌាក៏កំពុងទិញប្រេងពីរុស្ស៊ីដែលមានតំលៃថោកក្នុងប៉ុន្មានឆ្នាំចុងក្រោយនេះ ដោយសារតែផលិតផលនេះត្រូវបានលោកខាងលិចដាក់ទណ្ឌកម្មបន្ទាប់ពីមានសង្គ្រាមនៅអ៊ុយក្រែន។ បើតាមក្រុមហ៊ុនទិន្នន័យ Vortex ការនាំចូលប្រេងឆៅរបស់រុស្ស៊ីទៅកាន់ឥណ្ឌាបានកើនឡើងដល់ ១,៦៨លានបារ៉ែលក្នុងមួយថ្ងៃកាលពីខែមុន ពោលគឺកើនឡើង ៦ ដងបើធៀបនឹងឆ្នាំមុន។ ដំបូងឡើយ រុស្ស៊ីចង់លើកទឹកចិត្តឥណ្ឌាឱ្យប្រើប្រាស់ប្រាក់រូប្លិ និងប្រាក់រ៉ូពីក្នុងពាណិជ្ជកម្មរវាងប្រទេសទាំងពីរ។ ដោយសារតែធនាគាររុស្ស៊ីត្រូវបានដាក់ទណ្ឌកម្មដោយលោកខាងលិច និងដកចេញពីប្រព័ន្ធទូទាត់អន្តរជាតិ SWIFT។ ប៉ុន្តែដោយសារការប្រែប្រួលដ៏ធំនៃប្រាក់រូប្លិ បន្ទាប់ពីសង្រ្គាមបានបណ្តាលឱ្យយន្តការទូទាត់ប្រាក់រ៉ូពី - រូប្លិជាមួយប្រេងឆៅត្រូវបានលុបចោល។ ឥណ្ឌានៅតែមិនអើពើនឹងសម្ពាធរបស់អាម៉េរិកក្នុងការកាត់បន្ថយទំនាក់ទំនងពាណិជ្ជកម្មជាមួយរុស្ស៊ី។ រុស្ស៊ីគឺជាអ្នកផ្គត់ផ្គង់សព្វាវុធ និងសម្ភារៈយោធាធំជាងគេដល់ឥណ្ឌា។ ទោះជាយ៉ាងណាក៏ដោយ សកម្មភាពនេះបានថយចុះនាពេលថ្មីៗនេះ ដោយសារកង្វះយន្តការបង់ប្រាក់ដែលមិនបំពានលើទណ្ឌកម្មរបស់អាម៉េរិក។ រហូតមកដល់ពេលនេះក្រុមហ៊ុនចម្រាញ់ប្រេងរបស់ឥណ្ឌាបានព្យាយាមបង់ប្រាក់ជារូបិយប័ណ្ណរ៉ូពី អារ៉ាប់រួម និងប្រាក់រូប្លិ។ ហើយការទិញ-លក់នេះក៏នឹងមិនហ៊ានបំពានលើទណ្ឌកម្មលោកខាងលិចទេប្រសិនបើតម្លៃលក់ក្រោម ៦០ ដុល្លារក្នុងមួយធុង។ បណ្តាធនាគារឥណ្ឌាបានបើកគណនីពិសេសនៅរុស្ស៊ីដូចជា Sberbank និង VTB Bank ដើម្បីគាំទ្រពាណិជ្ជកម្មបរទេសក្នុងប្រាក់រ៉ូពី និងរក្សាលំហូរនៃប្រេងឆៅ។ កាលពីថ្ងៃទី ២៨ ខែមេសា ទេសាភិបាលធនាគារកណ្តាលនៃប្រទេសរុស្ស៊ី Elvira Nabiullina ក៏បានលើកឡើងផងដែរថា ឧបសគ្គនៃរូបិយប័ណ្ណបច្ចុប្បន្នធ្វើឱ្យមានការពិបាកសម្រាប់អ្នកនាំចេញរុស្ស៊ីក្នុងការនាំយកប្រាក់ចំណូលជាប្រាក់រ៉ូពីដែលជាប់គាំងនៅឥណ្ឌាត្រឡប់មកផ្ទះវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4214.txt	៥ខែនេះ សហគ្រាសអចលនទ្រព្យវៀតណាម ៥៥៤ ក្រុមហ៊ុន បានក្ស័យធន។ ចំនួននេះកើនឡើង ៣០,៤ភាគរយ បើធៀបនឹងគ្រាដូចគ្នាកាលពីឆ្នាំមុន។ អ្នកជំនាញបាននិយាយថា ទីផ្សារអចលនទ្រព្យវៀតណាម កំពុងធ្លាក់ក្នុងស្ថានភាពលំបាកខ្លាំង ដោយអាជីវកម្មជាច្រើនស្ថិតក្នុងស្ថានភាពហានិភ័យ។	យោងតាមរបាយការណ៍ចុងក្រោយពីអគ្គនាយកដ្ឋានស្ថិតិវៀតណាម ក្នុងរយៈពេល ៥ខែនៃឆ្នាំ ២០២៣ ចំនួនអាជីវកម្មអចលនទ្រព្យ ដែលទើបបង្កើតថ្មីមានត្រឹមតែ ១ ៧៤៤ក្រុមហ៊ុនប៉ុណ្ណោះ ធ្លាក់ចុះ ៦១,៤ភាគរយបើធៀបនឹងរយៈពេលដូចគ្នាកាលពីឆ្នាំមុន។ ទន្ទឹមនឹងនេះ ចំនួនសហគ្រាសអចលនទ្រព្យដែលត្រូវបានក្ស័យធន មានចំនួន ៥៥៤ ក្រុមហ៊ុនដែលកើនឡើង ៣០,៤ភាគរយ។ បើតាមប្រធាននាយកដ្ឋានគ្រប់គ្រងទីផ្សារលំនៅឋាន និងអចលនវត្ថុរបស់ក្រសួងសំណង់វៀតណាមលោក ង្វៀន ហ័ងហាយ បច្ចុប្បន្ននេះ អាជីវកម្មអចលនទ្រព្យ កំពុងប្រឈមមុខនឹងការលំបាក និងបញ្ហាជាច្រើន។ បច្ចុប្បន្ន អាជីវកម្មជាច្រើនត្រូវផ្លាស់ប្តូរផែនការអាជីវកម្ម និងការគ្រប់គ្រងរបស់ពួកគេ។ ក្នុងនោះ សហគ្រាសភាគច្រើនត្រូវរៀបចំរចនាសម្ព័ន្ធបំណុល និងផែនការអាជីវកម្មឡើងវិញ ,បង្រួមទំហំផលិតកម្ម និងការវិនិយោគអាជីវកម្ម ជាពិសេសកាត់បន្ថយកម្លាំងពលកម្ម។ បន្ថែមពីនេះអាជីវកម្មជាច្រើន បានឈប់អនុវត្តគម្រោងថ្មី និងបញ្ឈប់ការចេញភាគហ៊ុន ដើម្បីបង្កើនដើមទុនជាដើម។ អាជីវកម្មមួយចំនួនបានកាត់បន្ថយកម្លាំងពលកម្មរបស់ពួកគេរហូតដល់ ៥០ភាគរយ ដើម្បីទប់ទល់នឹងស្ថានភាពលំបាកនាពេលបច្ចុប្បន្ន។ លើសពីនេះ អាជីវកម្មអចលនវត្ថុនៅតែបន្តប្រឈមមុខនឹងការលំបាកធំៗនាពេលបច្ចុប្បន្ន ដូចជាការលំបាកក្នុងការទទួលបានកម្ចីឥណទាន ការចេញមូលបត្របំណុល និងការកៀរគរដើមទុនពីអតិថិជន ដែលនាំឱ្យសហគ្រាសខ្វះខាតដើមទុន ក្នុងការអនុវត្តគម្រោង។ ទោះបីជាអត្រាការប្រាក់ប្រតិបត្តិការបានថយចុះក៏ដោយ ក៏វានៅតែស្ថិតក្នុងកម្រិតមួយ ដែលពិបាកសម្រាប់អាជីវកម្មក្នុងការចូលប្រើប្រាស់។ ទន្ទឹមនឹងនោះ អត្រាប្តូរប្រាក់បរទេស តម្លៃប្រេងសាំង និងតម្លៃសម្ភារៈសំណង់មានការប្រែប្រួល ដែលនាំឱ្យថ្លៃដើមអាជីវកម្មកើនឡើង ប៉ះពាល់ដល់ផលិតកម្ម និងសកម្មភាពអាជីវកម្ម។ នេះបើតាមការបញ្ជាក់ពីលោក ង្វៀន ហ័ងហាយ។ ដើម្បីយកឈ្នះនូវវិបត្តិទីផ្សារអចលនទ្រព្យដែលកំពុងប្រឈមការលំបាក អ្នកជំនាញវៀតណាមជាច្រើន បានលើកឡើងថា រដ្ឋាភិបាល ត្រូវជួយជ្រោមជ្រែងនូវដំណោះស្រាយអ្នកវិនិយោគ។ ចំណែក អ្នកអភិវឌ្ឍន៍អចលនទ្រព្យ ត្រូវរៀបចំរចនាសម្ព័ន្ធផលិតផលរបស់ខ្លួនឡើងវិញ ដោយផ្តោតលើការផ្តល់ជូនតម្រូវការលំនៅដ្ឋានពិតប្រាកដ ដោយរក្សាភាពជឿជាក់ និងការប្តេជ្ញាចិត្ត ព្រមទាំងបង្កើតទំនុកចិត្តជាមួយអ្នកវិនិយោគ និងអ្នកទិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4215.txt	យន្តហោះដឹកអ្នកដំណើរដែលផលិតក្នុងស្រុកលើកដំបូងរបស់ចិន បានហោះហើរជើងពាណិជ្ជកម្មដំបូងរបស់ខ្លួនកាលពីថ្ងៃ២៨ ឧសភា ដើម្បីប្រកួតប្រជែងជាមួយក្រុមហ៊ុនឧស្សាហកម្មយក្សដូចជា Boeing និង Airbus នៅក្នុងទីផ្សារយន្តហោះពិភពលោក។	បើតាមកាសែត China Daily យន្តហោះប្រភេទ C919 ផលិតដោយសាជីវកម្មអាកាសចរណ៍ពាណិជ្ជកម្មនៃប្រទេសចិន បានដឹកអ្នកដំណើរប្រហែល ១៣០នាក់នៅលើយន្តហោះ។ យន្តហោះនេះបានហោះចេញពីអាកាសយានដ្ឋាន Shanghai Hongqiao ហើយបានចុះចតរយៈពេលជិត២ម៉ោងក្រោយនៅទីក្រុងប៉េកាំង។ ជើងហោះហើរនេះ ដំណើរការដោយក្រុមហ៊ុនអាកាសចរណ៍រដ្ឋ China Eastern Airlines ហើយផ្នែកម្ខាងនៃយន្តហោះត្រូវបានសរសេរដោយពាក្យថា «The World's First C919»។ ការដាក់សម្ពោធហោះហើរនេះ ធ្វើឡើងនៅពេលដែលក្រុមហ៊ុន COMAC សម្លឹងរកការវាយលុកទីផ្សារយន្តហោះ ដែលត្រូវតែមានការប្រកួតប្រជែងខ្លាំងជាមួយនឹងក្រុមហ៊ុន Airbus និង Boeing ។ យន្តហោះប្រភេទ A320 របស់ក្រុមហ៊ុន Airbus និង B737 របស់ Boeing គឺជាយន្តហោះពេញនិយមបំផុត ដែលជាធម្មតាត្រូវបានប្រើប្រាស់សម្រាប់ការហោះហើរក្នុងស្រុក និងក្នុងតំបន់។ ទន្ទឹមនេះ ក្រុមហ៊ុន COMAC បានរចនាផ្នែកជាច្រើននៃយន្តហោះប្រភេទ C919 សមាសធាតុសំខាន់ៗមួយចំនួនរបស់វានៅតែមានប្រភពមកពីលោកខាងលិច រួមទាំងម៉ាស៊ីនរបស់វាផងដែរ។ ក្រុមហ៊ុនគ្រោងនឹងផលិតយន្តហោះប្រភេទ C919 ចំនួន ១៥០ គ្រឿងក្នុងមួយឆ្នាំសម្រាប់រយៈពេល ៥ ឆ្នាំខាងមុខ។ យន្តហោះប្រភេទ C919 ដែលស្ថិតក្នុងការអភិវឌ្ឍអស់រយៈពេល ១៦ឆ្នាំ មានសមត្ថភាពអាចហោះហើរក្នុងរយៈចម្ងាយអតិបរមាប្រហែល ៣៥០០ម៉ាយ (៥៦៣០ គីឡូម៉ែត្រ) ហើយត្រូវបានរចនាឡើងដើម្បីផ្ទុកអ្នកដំណើរពី ១៥៨ ទៅ ១៦៨ នាក់។ ក្រុមហ៊ុន COMAC បានអះអាងថាយន្តហោះប្រភេទ C919 ជាង ១២០០ គ្រឿងកំពុងត្រូវបានបញ្ជាទិញជាមួយនឹងក្រុមហ៊ុន China Eastern Airlines ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4216.txt	ចិនបានទទួលបរាជ័យក្នុងការគាំទ្រពីអូស្ត្រាលីដើម្បីចូលរួមក្នុងកិច្ចព្រមព្រៀងគ្រប់ជ្រុងជ្រោយ និងជឿនលឿនសម្រាប់ភាពជាដៃគូអន្តរប៉ាស៊ីហ្វិក CPTPP ។ ការប៉ុនប៉ងចូលកិច្ចព្រមព្រៀងពាណិជ្ជកម្មរបស់ចិន នឹងមិនអាចទៅរួចសម្រាប់អូស្ត្រាលី ដ៏រាបណាការដាក់ទណ្ឌកម្មរបស់ទីក្រុងប៉េកាំងនៅតែមាន។	បើតាមកាសែត South China Morning Post បញ្ហាដែលចិនចូលរួម CPTPP គឺជាចំណុចសំខាន់ក្នុងរបៀបវារៈនៅលើតុចរចារវាងទីក្រុងប៉េកាំង និងទីក្រុងកង់បេរ៉ាអំឡុងទស្សនកិច្ចរបស់រដ្ឋមន្រ្តីពាណិជ្ជកម្មអូស្ត្រាលី Don Farrell នៅប៉េកាំងក្នុងបរិបទនៃទំនាក់ទំនងកំពុងមានភាពតានតឹង។ ទោះបីជាយ៉ាងណាក៏ដោយ រដ្ឋាភិបាលអូស្ត្រាលីនឹងមិនគាំទ្រដោយបើកចំហចំពោះសមាជិកភាពរបស់ចិនទេ ស្របពេលដែលប្រទេសខ្លួននៅតែទទួលរងទណ្ឌកម្មពាណិជ្ជកម្មពីប្រទេសសេដ្ឋកិច្ចធំទីពីររបស់ពិភពលោកមួយនេះ។ ក្នុងដំណើរទស្សនកិច្ចនេះដែរ លោក Farrell បានបញ្ជាក់ជាថ្មីថា អូស្រ្តាលីក៏មិនគាំទ្រសមាជិកភាព CPTPP របស់តៃវ៉ាន់ដែរ។ ជំហរនេះត្រូវបានលើកឡើងដោយនាយករដ្ឋមន្ត្រីអូស្ត្រាលីលោក Anthony Albanese កាលពីឆ្នាំមុន។ ប្រទេសចិនបានដាក់ពាក្យចូលរួមជាមួយ CPTPP កាលពីខែកញ្ញា ឆ្នាំ ២០២១ ហើយភ្លាមៗនោះក៏មានការដាក់ពាក្យរបស់តៃវ៉ាន់ផងដែរ។ ទន្ទឹមនឹងនេះ ចក្រភពអង់គ្លេសត្រូវបានយល់ព្រមចូលរួមនៅក្នុងខែមីនា ហើយត្រូវបានគេរំពឹងថានឹងចុះហត្ថលេខាជាផ្លូវការនៅចុងឆ្នាំនេះ។ កិច្ចព្រមព្រៀង CPTPP មានប្រទេសសមាជិកចំនួន ១១ ដូចជា អូស្ត្រាលី ព្រុយណេ កាណាដា ឈីលី ជប៉ុន ម៉ាឡេស៊ី ម៉ិកស៊ិក សិង្ហបុរី នូវែលសេឡង់ ប៉េរូ និងវៀតណាម។ ប្រទេសទាំងនេះមានប្រជាជនរស់នៅប្រហែល ៥០០លាននាក់។ មូលនិធិរូបិយវត្ថុអន្តរជាតិ (IMF) ប៉ាន់ប្រមាណថា ដោយមានការចូលរួមពីចក្រភពអង់គ្លេស ក្រុមនេះនឹងរួមចំណែក ១៥ភាគរយនៃផលិតផលក្នុងស្រុកសរុបរបស់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4217.txt	ផលិតកម្មស្រូវអង្កររបស់អាស៊ីត្រូវបានគេរំពឹងថានឹងកើនឡើងនៅឆ្នាំនេះ ដោយសារតម្លៃកាន់តែខ្ពស់ ដែលជំរុញឱ្យកសិករពង្រីកផ្ទៃដី និងប្រើប្រាស់ជីកាន់តែច្រើន។	ការព្យាករអំពីកំណើននៃការផ្គត់ផ្គង់បរិមាណអង្ករត្រូវបានត្រឡប់មកវិញ បន្ទាប់ពីទិន្នផលស្រូវក្នុងឆ្នាំ ២០២២ បានធ្លាក់ចុះជាលើកដំបូង ក្នុងរយៈពេល ៧ឆ្នាំ។ ទិន្នផលស្រូវនារដូវច្រូតកាត់ដែលទើបនឹងប្រមូលផលថ្មីៗនេះនៅឥណ្ឌា និងថៃ ដែលជាប្រទេសនាំចេញអង្កដ៏ធំរបស់ពិភពលោក បានកើនឡើងខ្លាំងបើធៀបឆ្នាំមុន។ លោក Shirley Mustafa សេដ្ឋវិទូនៅអង្គការស្បៀងអាហារ និងកសិកម្មនៃអង្គការសហប្រជាជាតិ (FAO) បាននិយាយថា អ្នកផលិតធំៗនៅឥណ្ឌា ប៉ាគីស្ថាន និងថៃ នឹងចាប់ផ្តើមដាំដំណាំសំខាន់ៗរបស់ពួកគេនៅខែឧសភា និងមិថុនា។ តំបន់ទាំងនោះដែលភាគច្រើនដាំដុះស្រូវបានកើនឡើង ស្របពេលដែលតម្លៃស្រូវ និងការទទួលបានជីគ្រប់គ្រាន់អាចទ្រទ្រង់ការពង្រីកទិន្នផល។ សង្រ្គាមនៅអ៊ុយក្រែន, ការរឹតបន្តឹងការនាំចេញរបស់ឥណ្ឌាកាលពីឆ្នាំមុន រួមជាមួយនឹងការធ្លាក់ចុះនៃទិន្នផលសកលបន្ទាប់ពីរលកកម្តៅនៅចិន និងទឹកជំនន់នៅប៉ាគីស្ថាន បានធ្វើឱ្យតម្លៃអាហារូបត្ថម្ភកើនឡើង និងការព្រួយបារម្ភកាន់តែខ្លាំងអំពីអតិផរណា។ ទោះជាយ៉ាងណាក៏ដោយ តម្លៃអង្ករបានធ្លាក់ចុះក្នុងរយៈពេលប៉ុន្មានសប្តាហ៍ថ្មីៗនេះ ដោយអង្ករដែលពេញនិយមនៅឥណ្ឌាបានធ្លាក់ថ្លៃ ៥ភាគរយ ដែលទាបជាងកម្រិតខ្ពស់បំផុតក្នុងរយៈពេលពីរឆ្នាំដែលបានកត់ត្រាក្នុងឆ្នាំ ២០២៣ ។ ផលិតកម្មស្រូវរដូវរងានៅឥណ្ឌាបានកើនឡើងដល់ ២២,៨លានតោនពី ១៨,៥លានតោនកាលពីឆ្នាំមុន ដោយសារទឹកភ្លៀងលើសពីមធ្យមក្នុងខែកញ្ញា និងខែតុលាបានជំរុញឱ្យកសិករពង្រីកផលិតកម្ម។ សន្ទុះនៃការងើបឡើងវិញបានទូទាត់ការធ្លាក់ចុះនៃដំណាំរដូវក្តៅ។ តាមទិន្នន័យរបស់អង្គការ FAO ផលិតកម្មស្រូវក្រៅរដូវនៅថៃក្នុងឆ្នាំនេះ ត្រូវបានគេរំពឹងថានឹងកើនឡើងដល់៥,១លានតោន ពោលគឺកើនឡើង២៤ភាគរយធៀបនឹងឆ្នាំមុន ។ ក្រុមប្រឹក្សាធញ្ញជាតិអន្តរជាតិ (IGC) បានលើកឡើងថា នៅទូទាំងពិភពលោក ផ្ទៃដីស្រូវអង្ករ ត្រូវបានគេរំពឹងថានឹងកើនឡើងពី ១៦៣.៧៤លានហិចតាដល់ ១៦៥,៧លានហិចតាក្នុងឆ្នាំដាំដុះ ២០២៣-២០២៤ ជាមួយនឹងទំហំផលិតកម្ម កើនឡើងពី ៥០៩,៣០លានតោនដល់ ៥២១,៤៩លានតោន។ តម្លៃជីបានធ្លាក់ចុះនៅក្នុងត្រីមាសទី១ ឆ្នាំ២០២៣ ដោយសារមានការផ្គត់ផ្គង់ពីប្រទេសបេឡារុសដែលជាអ្នកនាំចេញធំបំផុតទី៣ នៃប៉ូតាស្យូម (សមាសធាតុប៉ូតាស្យូម វត្ថុធាតុដើមសំខាន់ៗសម្រាប់ផលិតជី) បានបន្តឡើងវិញ ។ ទោះជាយ៉ាងណាក៏ដោយអាកាសធាតុនៅតែជាកត្តាសំខាន់សម្រាប់ផលិតកម្មស្រូវនៅអាស៊ី។ អ្នកឧតុនិយមខ្លះព្យាករថា បាតុភូត El Nino នឹងបង្កគ្រោះរាំងស្ងួតសម្រាប់តំបន់អាស៊ីភាគច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4218.txt	បញ្ញាសិប្បនិមិត្ត ( AI ) ត្រូវបានព្យាករថានឹងក្លាយទៅជាទីផ្សារមួយ ដែលមានតម្លៃរាប់ពាន់លានដុល្លារនាពេលខាងមុខ។ នោះក៏ដោយសារតម្រូវការស្វ័យប្រវត្តិកម្មនៅក្នុងវិស័យការងារពីមួយថ្ងៃទៅមួយថ្ងៃកើនឡើង ហើយអាស៊ីដែលរួមមានឥណ្ឌា ជប៉ុន ចិនជាដើម នឹងក្លាយជាមជ្ឈមណ្ឌលទីផ្សារ AI ដែលមានការរីកចម្រើនខ្លាំង។	បើតាមគេហទំព័រព័ត៌មានហិរញ្ញវត្ថុ Finbold តម្លៃប៉ាន់ស្មាននៃទីផ្សារបញ្ញាសិប្បនិមិត្ត (AI) នៅឆ្នាំនេះ គឺមានលើសពី ២០៧ពាន់លានដុល្លារ ហើយត្រូវបានគេព្យាករថា នឹងកើនឡើង ៧៨៨,៦៤ភាគរយ ដើម្បីឈានឱ្យដល់តម្លៃ ១,៨៧ទ្រីលានដុល្លារនៅឆ្នាំ ២០៣០។ អាជីវកម្មជាច្រើនដែលកំពុងស្វែងរកដំណើរការស្វ័យប្រវត្តិ ដើម្បីកាត់បន្ថយការចំណាយ និងបង្កើនប្រសិទ្ធភាព ឧបករណ៍ស្វ័យប្រវត្តិកម្មដែលដំណើរការដោយ AI អាចជួយសម្រេចបាននូវគោលដៅទាំងនេះបាន។ ការកើនឡើងនៃទិន្នន័យ ដែលអាចរកបានពីប្រភពផ្សេងៗគ្នា អាចត្រូវបានប្រើប្រាស់ដើម្បីអភិវឌ្ឍ ក្នុងការដោះស្រាយ AI កាន់តែទំនើប និងជំរុញកំណើនផងដែរ។ ឥណ្ឌាបានជាប់ចំណាត់ថ្នាក់លេខ១ ក្នុងចំណោមប្រទេស ដែលមានកម្រិតជឿជាក់ខ្ពស់បំផុតលើប្រព័ន្ធបញ្ញាសិប្បនិមិត្ត ដោយមានពិន្ទុ ៧៥ភាគរយ ខណៈចិនជាប់ចំណាត់ថ្នាក់លេខ២ ដោយមានពិន្ទុ៦៧ភាគរយ តាមពីក្រោយដោយអាហ្វ្រិកខាងត្បូង ស្ថិតនៅលេខ៣មានពិន្ទុ៥៧ភាគរយ។ ប្រេស៊ីលជាប់លេខ៤ ដោយមានពិន្ទុ៥៦ភាគរយ ខណៈសិង្ហបុរី ជាប់លេខ៥មានពិន្ទុ៤៥ភាគរយ។ចំណែកអាម៉េរិក បានជាប់ចំណាត់ថ្នាក់លេខ៦ ដោយមានពិន្ទុ៤០ភាគរយ។ បច្ចុប្បន្នអាម៉េរិកខាងជើងត្រូវបានគេមើលឃើញថា ជាមជ្ឈមណ្ឌលសកលសម្រាប់កម្មវិធីបញ្ញាសិប្បនិមិត្ត ដែលមាននៅក្នុងគ្រឿងអេឡិចត្រូនិកប្រើប្រាស់ភាគច្រើន។ វាក៏ជាកន្លែងប្រជុំដោយបណ្តាក្រុមហ៊ុនធំៗជាច្រើន ដូចជា Google, Microsoft និង Amazon ដែលធ្វើឱ្យវាទាក់ទាញអ្នកវិនិយោគ ដែលកំពុងស្វែងរកពង្រីកប្រតិបត្តិការរបស់ពួកគេ នៅក្នុងវិស័យកម្មវិធី AI ។ តំបន់អាស៊ីប៉ាស៊ីហ្វិក ក៏ត្រូវបានគេព្យាករថា នឹងក្លាយទៅជាទីផ្សារ AI ដែលមានការអភិវឌ្ឍន៍ខ្លាំង ដោយឥណ្ឌា ចិន និងជប៉ុន ត្រូវបានគេមើលឃើញថា ជាមជ្ឈមណ្ឌលសំខាន់សម្រាប់ការអភិវឌ្ឍន៍នេះ។ កត្តាចម្បងដែលរួមចំណែកដល់ការអភិវឌ្ឍនេះ គឺការផ្តោតសំខាន់លើការលើកទឹកចិត្តអក្ខរកម្មឌីជីថល និងវឌ្ឍនភាពបច្ចេកវិទ្យា ដោយជួយប្រជាពលរដ្ឋឱ្យយល់កាន់តែច្បាស់អំពីតម្លៃ និងអត្ថប្រយោជន៍នៃ AI ។ ឥណ្ឌាបានអភិវឌ្ឍឧស្សាហកម្មបច្ចេកវិទ្យាដោយជោគជ័យជាយូរមកហើយ ជាមួយនឹងការលេចឡើងនៃការត្រួសត្រាយផ្លូវ សម្រាប់ការចាប់ផ្តើមអាជីវកម្មក្នុងការអភិវឌ្ឍន៍កម្មវិធី AI ដែលជួយបង្កើនទំនុកចិត្តរបស់មនុស្សលើប្រព័ន្ធនេះផងដែរ។ ចំណែកចិនក៏កំពុងលេចចេញជាមជ្ឈមណ្ឌល AI ជាមួយនឹងការរីកចម្រើនយ៉ាងខ្លាំងនៃទីផ្សារបច្ចេកវិទ្យា និងការច្នៃប្រឌិតដ៏អស្ចារ្យជាច្រើនដូចជា ការសម្គាល់ផ្ទៃមុខ និងការជជែកវែកញែកជាដើម។ លើសពីនេះ ក្រុមហ៊ុននៅក្នុងវិស័យ AI ក៏ទទួលបានអត្ថប្រយោជន៍ពីកិច្ចសន្យារបស់រដ្ឋាភិបាល ទាក់ទងនឹងការផ្តល់ទិន្នន័យធំផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4219.txt	រដ្ឋមន្ត្រីហិរញ្ញវត្ថុឥណ្ឌាលោកស្រី Nirmala Sitharaman បាននិយាយថា ឥណ្ឌាចង់ចូលរួមកាន់តែច្រើននៅក្នុងខ្សែសង្វាក់ផ្គត់ផ្គង់ពិភពលោក ហើយជំនួសតួនាទីរបស់ចិន ដោយសារតែប្រទេសខ្លួន បានគ្របដណ្តប់វិស័យផលិតកម្មធំៗលើពិភពលោក។	នៅក្នុងវេទិកាមួយរបស់វិទ្យាស្ថានសេដ្ឋកិច្ចអន្តរជាតិ Peterson កាលពីថ្ងៃទី ១០ ខែមេសា នៅសហរដ្ឋអាម៉េរិក លោកស្រី Sitharaman បានឱ្យដឹងថា គំនិតផ្តួចផ្តើមជំរុញផលិតកម្មរបស់ឥណ្ឌា បានគ្របដណ្តប់លើវិស័យចំនួន ១៣ រួមទាំងសឺមីកុងឌុចទ័រផងដែរ។ កម្មវិធីទាំងនេះ នឹងនាំខ្សែច្រវាក់តម្លៃសកលទៅកាន់ឥណ្ឌា។ លោកស្រីរំពឹងថា នឹងមានផលិតទំនិញប្រើប្រាស់ក្នុងបរិមាណច្រើនជាងមុន ដើម្បីបំពេញតម្រូវការក្នុងស្រុក និងអន្តរជាតិ។ កាលពីខែមុន ឥណ្ឌា បានកំណត់គោលដៅក្នុងការនាំចេញឱ្យបាន ២ទ្រីលានដុល្លារនៅឆ្នាំ ២០៣០។ ប្រទេសអាស៊ីខាងត្បូងមួយនេះ កំពុងព្យាយាមក្លាយជាជម្រើសដ៏សំខាន់ សម្រាប់ក្រុមហ៊ុនដែលកំពុងស្វែងរកការផ្លាស់ប្តូរផលិតកម្មចេញពីប្រទេសចិន។ នៅឆ្នាំ ២០១៤ ឥណ្ឌាមានក្រុមផលិតសម្ភារៈប្រើប្រាស់តិចតួចណាស់។ ប៉ុន្តែមកដល់ពេលនេះ ពួកគេបានក្លាយជាក្រុមហ៊ុននាំចេញទូរស័ព្ទដ៏ធំបំផុតមួយ នៅក្នុងពិភពលោក។ កន្លងទៅ ឥណ្ឌា បានបន្តកិច្ចព្រមព្រៀងពាណិជ្ជកម្មសេរីទ្វេភាគីយ៉ាងសកម្មជាមួយប្រទេសជាច្រើន រួមមានអូស្ត្រាលី អង់គ្លេស និងកាណាដា។ បើតាមលោកស្រី Sitharaman ប្រទេសដែលមានប្រជាជនចំនួន ១,៤ពាន់លាននាក់ ក៏កំពុងជំរុញឱ្យមានកិច្ចព្រមព្រៀងពាណិជ្ជកម្មជាមួយសហភាពអឺរ៉ុប (EU) ផងដែរ។ ចាប់តាំងពីឆ្នាំ ២០១៤ មក ប្រទេសឥណ្ឌា បានចាប់ផ្តើមយុទ្ធនាការ Made in India ដើម្បីជួយធ្វើឱ្យឥណ្ឌា ក្លាយជាមជ្ឈមណ្ឌលផលិតកម្មពិភពលោក និងលើកទឹកចិត្តឱ្យអាជីវកម្មពហុជាតិបង្កើនផលិតកម្មនៅទីនេះ។ គោលដៅរបស់ពួកគេគឺថាវិស័យនេះ រួមចំណែក ២៥ភាគរយនៃផលិតផលក្នុងស្រុកសរុប។ ភាពតានតឹងភូមិសាស្ត្រនយោបាយ និងវិបត្តិជំងឺកូវីដ-១៩ បានធ្វើឱ្យមានភាពផុយស្រួយនៃខ្សែសង្វាក់ផ្គត់ផ្គង់សកល ដែលជំរុញឱ្យអាជីវកម្មស្វែងរកវិធី ដើម្បីធ្វើពិពិធកម្មការផ្គត់ផ្គង់របស់ពួកគេ។ ក្នុងរយៈពេលប៉ុន្មានឆ្នាំចុងក្រោយនេះ បណ្តាក្រុមហ៊ុនជាច្រើនបានអនុវត្តគោលនយោបាយ China+1 ដែលមានន័យថា ពួកគេមានរោងចក្រយ៉ាងហោចណាស់មួយ នៅខាងក្រៅប្រទេសចិន ដែលជាមូលដ្ឋានផលិតកម្មសកល។ ក្រុមហ៊ុន Foxconn Technology Group គ្រោងនឹងសាងសង់រោងចក្រថ្មីតម្លៃ ៧០០លានដុល្លារនៅឥណ្ឌា ដើម្បីផលិតគ្រឿងបន្លាស់ iPhone ។ ក្រុមហ៊ុនដំឡើង AirPods GoerTek ក៏មានគម្រោងបើករោងចក្រនៅប្រទេសវៀតណាម ហើយកំពុងពិចារណាពង្រីកទៅឥណ្ឌា។ ទោះជាយ៉ាងណាក៏ដោយ CNBC ជឿជាក់ថា មហិច្ឆតារបស់ឥណ្ឌា ក្នុងការក្លាយជារោងចក្រថ្មី សម្រាប់ពិភពលោក គឺពិបាកនឹងអាចទៅរួច។ ជាឧទាហរណ៍ ការិយាធិបតេយ្យ ហេដ្ឋារចនាសម្ព័ន្ធហួសសម័យ និងអំពើពុករលួយ ដែលបានបង្ខំឱ្យអាជីវកម្មបរទេសជាច្រើន ចាកចេញពីប្រទេសឥណ្ឌា។ កង្វះកម្លាំងពលកម្មជំនាញ និងកង្វះរបកគំហើញច្នៃប្រឌិត គុណភាពផលិតផលមិនល្អ និងការស្ទាក់ស្ទើរក្នុងការអនុវត្តបច្ចេកវិទ្យា ក៏ត្រូវបានចាត់ទុកថាជាបញ្ហាប្រឈមនៅទីនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_422.txt	សភាថៃ បានបើកកិច្ចប្រជុំជាថ្មីនៅថ្ងៃទី១៩ ខែកក្កដា ដើម្បីជ្រើសរើសនាយករដ្ឋមន្រ្តីថ្មី។ លោក Pita Limjaroenrat នៅតែជាបេក្ខជនរបស់សម្ព័ន្ធភាពចម្រុះដដែល។ ប៉ុន្តែឱកាសរបស់លោក ត្រូវមើលឃើញថា កាន់តែខើចខ្លីទៅហើយ។ ផ្ទុយទៅវិញ សមាជិកសភាបក្សភឿថៃគឺលោក Srettha Thavisin កំពុងទទទួលបានប្រជាប្រិយភាព ដែលអាចឆក់ឱកាសឈរឈ្មោះជាបេក្ខភាពនាយករដ្ឋមន្ត្រី នៃការបោះឆ្នោតជ្រើសនាយករដ្ឋមន្រ្តីនៅជុំទីបី។	បេក្ខជននាយករដ្ឋមន្រ្តីបក្សឆ្ពោះទៅមុខ លោក Pita Limjaroenrat កំពុងព្យាយាមជាលើកចុងក្រោយ ដើម្បីទទួលបានការយល់ព្រមពីសភាទាំង២ថ្នាក់ ក្នុងការដឹកនាំប្រទេស។ ប៉ុន្តែអ្នកជំនាញនៅថៃ យល់ឃើញថា ភាគរយរបស់លោកមានមិនច្រើនឡើយ។ លោក Wanwichit Boonprong សាស្ត្រាចារ្យវិទ្យាសាស្ត្រនយោបាយ នៅសាកលវិទ្យាល័យ Rangsit បានប្រាប់កាសែតបាងកកប៉ុស្តិថា ឱកាសដែលមេដឹកនាំគណបក្សឆ្ពោះទៅមុខ លោក Pita Limjaroenrat ក្លាយជានាយករដ្ឋមន្ត្រីថ្មី បានធ្លាក់ចុះមុនការបោះឆ្នោតជុំទីពីរ។ លោក Wanwichit បាននិយាយថា មុនការបោះឆ្នោតជុំទីមួយនៅថ្ងៃទី ១៣ ខែកក្កដា ឱកាសមានតិចជាង ៥០ភាគរយ ប៉ុន្តែបច្ចុប្បន្នវាមានត្រឹមតែ៣០ភាគរយប៉ុណ្ណោះ។ ការប៉ុនប៉ងធ្វើជានាយករដ្ឋមន្ត្រីរបស់លោក Pita ត្រូវបានរារាំងដោយកត្តាជាច្រើនរួមមាន ការចចេសចង់កែច្បាប់ប្រមាថព្រះមហាក្សត្ រដែលមិនមានការគាំទ្រពីសមាជិកសភាជាច្រើន ខណៈដែលតុលាការធម្មនុញ្ញ នឹងសម្រេចទទួលយកសម្រាប់ការពិចារណាលើសំណុំរឿងដែលពាក់ព័ន្ធ និងការកាន់កាប់ភាគហ៊ុនរបស់ទូរទស្សន៍ផងដែរ។ ប្រសិនបើលោក Pita នៅតែបរាជ័យក្នុងការទទួលបានការគាំទ្រសម្រាប់តំណែងនាយករដ្ឋមន្ត្រី នៅក្នុងការបោះឆ្នោតជុំទីពីរនេះ លោកនឹងលែងមានភាពស្របច្បាប់ ក្នុងការបន្តឈរឈ្មោះជាបេក្ខភាពនាយករដ្ឋមន្ត្រីទៀតហើយ។ លោក Wanwichit បានលើកឡើងបែបនេះ។ ប្រសិនបើលោក Srettha Thavisin ដែលជាបេក្ខភាពនាយករដ្ឋមន្ត្រីមួយរូប ក្នុងចំណោមបេក្ខភាពនាយករដ្ឋមន្ត្រីទាំងបី របស់គណបក្សភឿថៃ នឹងត្រូវបានតែងតាំងសម្រាប់តួនាទីនេះ អាចនឹងទទួលបានការគាំទ្រពីសមាជិកព្រឹទ្ធសភាច្រើនជាង លោក Pita ។ លោក Wanwichit បន្តថា៖« ប្រូបាប៊ីលីតេ បានបង្ហាញថា ៨០ភាគរយ គឺបែបនេះ ប៉ុន្តែថាតើការគាំទ្រពីសមាជិកព្រឹទ្ធសភា នឹងមានគ្រប់គ្រាន់យ៉ាងណានោះ នឹងត្រូវចាំមើលនៅពេលបន្ទាប់»។ ស្រដៀងគ្នានេះដែរ លោក Olarn Thinbangtieo សាស្ត្រាចារ្យវិទ្យាសាស្ត្រនយោបាយមកពីសាកលវិទ្យាល័យ Burapha បានលើកឡើងថា លោក Pita មានឱកាសតិចតួចក្នុងការក្លាយជានាយករដ្ឋមន្ត្រីក្នុងការបោះឆ្នោតជុំទីពីរ ខណៈដែលសមាជិកព្រឹទ្ធសភាភាគច្រើន មិនគាំទ្រលោក Pita ស្រាប់ទៅហើយ។ លោកបញ្ជាក់ថាឱកាសមានតែ ៣០ ភាគរយប៉ុណ្ណោះ។ លោកបានបន្តថា ចំពោះលោក Srettha Thavisin ទំនងជានឹងត្រូវបានតែងតាំងជាបេក្ខភាពនាយករដ្ឋមន្ត្រី ទោះបីសមាជិកព្រឹទ្ធសភា នឹងមិនបោះឆ្នោតឲ្យលោកក៏ដោយ ប្រសិនបើបក្សឆ្ពោះទៅមុខនៅតែជាសម្ព័ន្ធមិត្តរបស់ភឿថៃ។ លោក Olarn Thinbangtieo បានបង្ហាញនូវសេណារីយ៉ូមួយ គឺបង្កើតសម្ព័ន្ធមួយផ្សេងទៀតដោយមិនមានបក្សឆ្ពោះទៅមុខ បន្ទាប់ពីការបោះឆ្នោតជ្រើសនាយករដ្ឋមន្ត្រីជុំទីពីរនេះ។ លោកបាននិយាយថា ប្រសិនបើលោក Pita បរាជ័យក្នុងការទទួលបានការគាំទ្រ គណបក្សភឿថៃ នឹងមានហេតុផលដើម្បីបដិសេធមិនអនុវត្ត តាមអនុស្សរណៈយោគយល់គ្នា (MoU) ដែលពួកគេបានចុះហត្ថលេខា។ ការបោះឆ្នោតជ្រើសនាយករដ្ឋមន្ត្រីនៅជុំបន្ទាប់ នឹងត្រូវធ្វើឡើងនៅថ្ងៃទី១៩ សម្រាប់ជុំទីពីរ និងជុំទីបីនៅថ្ងៃទី២០ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4220.txt	សិង្ហបុរីជាប្រទេសនាំមុខគេក្នុងគម្រោងដែលទើបទទួលបានអាជ្ញាប័ណ្ណថ្មីនៅទីក្រុងហូជីមិញដោយមាន៧២គម្រោង ដើមទុនចុះបញ្ជីឈានដល់ ១២១,៥ លានដុល្លារ ស្មើនឹង ៦០,៨ភាគរយនៃដើមទុនដែលបានចុះបញ្ជីថ្មី។	យោងតាមនាយកដ្ឋានស្ថិតិទីក្រុងហូជីមិញ ចាប់ពីដើមឆ្នាំ២០២៣ រហូតដល់បច្ចុប្បន្ន ទុនវិនិយោគបរទេសសរុប ដែលបានបោះទុនមានចំនួន១១៤៤,៣លានដុល្លារ បានធ្លាក់ចុះ១៣,៥ភាគរយបើធៀបនឹងរយៈពេលដូចគ្នាក្នុងឆ្នាំ ២០២២។ សិង្ហបុរី គឺជាប្រទេសនាំមុខគេក្នុងលក្ខខណ្ឌនៃគម្រោងដែលមានអាជ្ញាប័ណ្ណថ្មីៗ ក៏ដូចជាការរួមចំណែកដើមទុន និងការទិញភាគហ៊ុនជាដើម។ សិង្ហបុរីទើបតែទទួលបានអាជ្ញាប័ណ្ណថ្មីជាមួយនឹងគម្រោងចំនួន៧២ ដែលមានដើមទុនចុះបញ្ជីប្រមាណ១២១,៥លានដុល្លារស្មើនឹង៦០,៨ភាគរយនៃដើមទុនដែលបានចុះបញ្ជីថ្មី។ តាមពីក្រោយសិង្ហបុរីមានជប៉ុនជាមួយគម្រោងចំនួន៣២ ខណៈដើមទុនចុះបញ្ជីមានចំនួន១៦,៥ លានដុល្លារដែលស្មើនឹង ៨,៣ភាគរយនៃគម្រោងចុះបញ្ជីថ្មី។ ជុំវិញការកែសម្រួលដើមទុនចុះបញ្ជី ក្នុងរយៈពេល៥ខែដើមឆ្នាំ២០២៣នេះ មានគម្រោងសរុបចំនួន ១២១គម្រោងនៅក្នុងទីក្រុងហូជីមិញ ជាមួយនឹងដើមទុនដែលបានកែសម្រួលបានកើនឡើងចំនួន ៤០៣,៣លានដុល្លារ។ គម្រោងទាំងនោះភាគច្រើនវិនិយោគក្នុងវិស័យវិទ្យាសាស្ត្រ និងបច្ចេកវិទ្យា ព័ត៌មាន និងទំនាក់ទំនង ជួសជុលរថយន្ត ជាពិសេសវិស័យលក់ដុំ និងរាយ។ អាម៉េរិកគឺជាប្រទេសដែលមានដើមទុនកែតម្រូវខ្ពស់បំផុតក្នុងរយៈពេល៥ខែកន្លងមកនេះ ដែលមានទុនសរុប២១៥,១លានដុល្លារស្មើនឹង៥៣,៣ភាគរយនៃដើមទុនដែលបានកែតម្រូវ។ ដោយគិតចាប់ពីឆ្នាំ ១៩៨៨ មកដល់បច្ចុប្បន្ននេះ ទីក្រុងហូជីមិញមានគម្រោងវិនិយោគបរទេសដែលមានសុពលភាពសរុបចំនួន ១១ ៧៣៤គម្រោង ជាមួយនឹងទុនសរុបដែលទើបទទួលបានថ្មីសរុបមានជាង ៥៦,៧១ពាន់លានដុល្លារ។ ហូជីមិញគឺជាទីក្រុងដែលនាំមុខនៃចំនួនគម្រោងវិនិយោគបរទេសច្រើននៅវៀតណាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4221.txt	ជប៉ុនមានបំណងទាក់ទាញការវិនិយោគផ្ទាល់ពីបរទេស (FDI) ចំនួន ៧៤៦ពាន់លានដុល្លារនៅឆ្នាំ ២០៣០ ។ គោលដៅសំខាន់គឺដើម្បីបង្កើនការវិនិយោគផ្ទាល់ពីបរទេសទ្វេដងនៅក្នុងប្រទេស និងទាក់ទាញធនធានមនុស្សពីប្រទេសដទៃទៀត។	បច្ចុប្បន្នការវិនិយោគផ្ទាល់ពីបរទេសនៅជប៉ុនមានតម្លៃ៤៦ទ្រីលានយ៉េន (ប្រហែល ៣៤៣ពាន់លានដុល្លារ) ឯផែនការថ្មីនេះគឺបង្កើនដើមទុននេះរហូតដល់១០០ទ្រីលានយ៉េន (ប្រហែល ៧៤៦ ពាន់លានដុល្លារ) នៅឆ្នាំ២០៣០។ ជប៉ុននឹងប្រើប្រាស់ថវិកានេះដើម្បីជួយដល់មូលដ្ឋានដើម្បីទាក់ទាញការវិនិយោគផ្ទាល់ពីបរទេស ដើម្បីកែប្រែបរិស្ថានវិនិយោគក្នុងស្រុកដែលជាឱកាសមួយសម្រាប់កំណើនសេដ្ឋកិច្ច ។ វិស័យយុទ្ធសាស្ត្រសំខាន់ៗដែលជប៉ុននិងវិនិយោគមានដូចជា កសាងបណ្តាញផ្គត់ផ្គង់សកលឡើងវិញ ដែលខ្លួនបានកំណត់ដើម្បីធ្វើឱ្យប្រទេសមួយនេះក្លាយជាមជ្ឈមណ្ឌលចាប់ផ្តើមអាជីវកម្មធំជាងគេនៅអាស៊ី។ លើសពីនេះ ជប៉ុនទាក់ទាញអ្នកមានទេព្យកោសល្យបរទេសដែលមានជំនាញខ្ពស់ និងអភិវឌ្ឍសហគ្រាស កែលម្អបរិយាកាសអំណោយផល ដើម្បីទាក់ទាញទុនវិនិយោគផ្ទាល់ពីបរទេស និងធនធានមនុស្សពីក្រៅប្រទេស។ វិស័យយុទ្ធសាស្ត្រសំខាន់ៗមួយចំនួន ដែលដើរតួនាទីក្នុងការកំណត់អនាគតនៃសេដ្ឋកិច្ចជប៉ុនត្រូវបានកំណត់ថាជា សឺមីកុងឌុចទ័រ និងការផ្លាស់ប្តូរឌីជីថល។ រដ្ឋាភិបាលជប៉ុននឹងប្រើប្រាស់ថវិកាដើម្បីគាំទ្រដល់ការទាក់ទាញក្នុងស្រុក ដូចជាគាំទ្រដល់ការអភិវឌ្ឍន៍ធនធានមនុស្ស គាំទ្រឧស្សាហកម្មតាមរយៈយន្តការកិច្ចសហប្រតិបត្តិការរវាងរោងចក្រ-រដ្ឋាភិបាល-វិទ្យាស្ថានស្រាវជ្រាវ។ ក្រៅពីនេះ ជប៉ុនក៏កំពុងពិចារណាផងដែរអំពីយន្តការដើម្បីផ្លាស់ប្តូរនីតិវិធីទិដ្ឋាការ ក៏ដូចជាប្រព័ន្ធនៃឯកសារផ្លូវច្បាប់ពាក់ព័ន្ធ ដើម្បីសម្រួលដល់ការទាក់ទាញការវិនិយោគផ្ទាល់ពីបរទេស និងធនធានមនុស្ស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4222.txt	អាម៉េរិក និងសម្ព័ន្ធមិត្តកំពុងសម្លឹងមើលកាត់បន្ថយទំនាក់ទំនងសេដ្ឋកិច្ចជាមួយចិន ដោយចង់ដាក់កម្រិតទំនាក់ទំនងក្នុងវិស័យមួយចំនួនដែលពួកគេចាត់ទុកថាជាយុទ្ធសាស្ត្រ ប៉ុន្តែរក្សាលំហូរពាណិជ្ជកម្ម និងការវិនិយោគដ៏ធំទូលាយជាមួយប្រទេសចិន ដែលជាមហាអំណាចសេដ្ឋកិច្ចទីពីររបស់ពិភពលោក។	ជម្លោះនៅអ៊ុយក្រែនបានផ្លាស់ប្តូរការគិតរបស់លោកខាងលិចអំពីយុទ្ធសាស្ត្រជាមួយចិនដែលកាន់តែជិតស្និទ្ធជាមួយរុស្ស៊ី។ ការកាត់បន្ថយការនាំចេញឧស្ម័នធម្មជាតិរបស់រុស្ស៊ីទៅកាន់អឺរ៉ុបកាលពីឆ្នាំមុន បានធ្វើឱ្យទីផ្សារថាមពលពិភពលោកមានអស្ថិរភាព។ ក្រុមប្រទេស G7 មានបារាំង អាល្លឺម៉ង់ អ៊ីតាលី ជប៉ុន អាម៉េរិក អង់គ្លេស និងកាណាដា មានការព្រួយបារម្ភកាន់តែខ្លាំងឡើងអំពីចិន ដែលជាប្រទេសលេចធ្លោខាងការផ្គត់ផ្គង់ទំនិញ និងសម្ភារៈជាច្រើនក្នុងពិភពលោក។ បើតាមមន្ត្រីសេដ្ឋកិច្ចលោកខាងលិច ចិនអាចកាត់បន្ថយការនាំចេញទំនិញសំខាន់ៗ ប្រសិនបើជម្លោះ ឬជំងឺរាតត្បាតផ្សេងទៀតកើតឡើង។ ពួកគេក៏បារម្ភអំពីការវិនិយោគរបស់លោកខាងលិចផងដែរ ប្រសិនបើមិនបានត្រួតពិនិត្យនោះអាចជួយចិនក្នុងការអភិវឌ្ឍសមត្ថភាពយោធារបស់ខ្លួន។ ទោះជាយ៉ាងណាក៏ដោយមន្ត្រី G7 បានលើកឡើងថា ពួកគេកំពុងព្យាយាមគិតអំពីដំណោះស្រាយ ដើម្បីជៀសវាងការប៉ះពាល់ដល់កំណើនសកលលោកជារួម។ លោក Jeremy Hunt រដ្ឋមន្រ្តីហិរញ្ញវត្ថុអង់គ្លេសបាននិយាយនៅក្នុងបទសម្ភាសន៍មួយកាលពីសប្តាហ៍មុននៅទីក្រុងវ៉ាស៊ីនតោនថា ៖« ជម្រើសយុទ្ធសាស្រ្តរបស់យើងគឺដើម្បីពង្រឹងខ្សែច្រវាក់ផ្គត់ផ្គង់»។ កាលពីសប្តាហ៍មុន នៅខាងក្រៅកិច្ចប្រជុំប្រចាំឆ្នាំរបស់មូលនិធិរូបិយវត្ថុអន្តរជាតិ (IMF) និងធនាគារពិភពលោក (WB) ក្រុមមន្ត្រី G7 បានយល់ព្រមអនុវត្តគំនិតផ្តួចផ្តើមថ្មីដើម្បីពង្រឹងខ្សែច្រវាក់ផ្គត់ផ្គង់។ ការផ្លាស់ប្តូរនេះធ្វើឡើងបន្ទាប់ពីការប្តេជ្ញាចិត្តនាពេលថ្មីៗនេះដោយអាម៉េរិក និងសម្ព័ន្ធមិត្តរបស់ខ្លួនក្នុងការអភិវឌ្ឍទម្រង់គោលនយោបាយថ្មីដើម្បីឆ្លើយតបទៅនឹងការផ្លាស់ប្តូរសេដ្ឋកិច្ចដែលមិនចុះសម្រុងគ្នា។ ក្នុងនោះ IMF ក៏បានព្រមានអំពីផលប៉ះពាល់សេដ្ឋកិច្ចពិភពលោកផងដែរ នៅពេលដែលប្រទេសសេដ្ឋកិច្ចធំៗ ដូចជាអាម៉េរិក និងចិនបានបែកបាក់គ្នា។ ការកាត់ផ្តាច់នេះនឹងធ្វើឱ្យខូចដល់ពាណិជ្ជកម្ម និងកំណើនសេដ្ឋកិច្ចពិភពលោក។ នាយកគ្រប់គ្រង IMF លោកស្រី Kristalina Georgieva បាននិយាយនៅក្នុងសន្និសីទសារព័ត៌មានមួយបានលើកសំណួរពីវិធីដើម្បីពង្រឹងសន្តិសុខផ្គត់ផ្គង់ ដោយមិនរុញច្រានពិភពលោកឱ្យចូលទៅក្នុងសង្រ្គាមត្រជាក់លើកទីពីរ។ លោកស្រីបានបន្ថែមថា ៖ «ខ្ញុំជាសមាជិកនៃក្រុមមនុស្សដែលបានឆ្លងកាត់ក្រោយសង្រ្គាមត្រជាក់។ វាបានធ្វើឲ្យពិភពលោកខាតបង់ច្រើន។ ខ្ញុំមិនចង់ឃើញរឿងនោះកើតឡើងទៀតទេ»។ នៅក្នុងបណ្តាប្រទេស G7 អាម៉េរិកគឺជាអ្នកសកម្មបំផុតក្នុងការជំរុញសេដ្ឋកិច្ចពិភពលោកឱ្យផ្លាស់ប្តូរការពឹងផ្អែករបស់ខ្លួនឱ្យឆ្ងាយពីប្រទេសចិន។ កាលពីឆ្នាំមុន ប្រទេសនេះបានអនុម័តច្បាប់ឧបត្ថម្ភធនថ្មីជាច្រើនដែលមានគោលបំណងទាក់ទាញក្រុមហ៊ុនបច្ចេកវិទ្យាថាមពលស្អាត និងសឺមីកុងឌុចទ័រអាម៉េរិក។ ទាក់ទងរឿងនេះ រដ្ឋមន្ត្រីក្រសួងរតនាគាអាម៉េរិកលោកស្រី Janet Yellen បានអំពាវនាវម្តងហើយម្តងទៀតឱ្យអាម៉េរិកពឹងផ្អែកបន្ថែមទៀតលើសម្ព័ន្ធមិត្តសម្រាប់វិស័យពាណិជ្ជកម្ម។ នៅក្នុងសន្និសីទសារព័ត៌មានមួយកាលពីសប្តាហ៍មុន លោកស្រីបានលើកឡើងថា ការព្រមានរបស់ IMF អំពីផលវិបាកអវិជ្ជមាននៃការបែកបាក់រវាងចិននិងអាម៉េរិកគឺនិយាយបំផ្លើស។ « អត្ថប្រយោជន៍នៃពាណិជ្ជកម្មបើកចំហនៅតែមានជាមួយនឹងវិធីសាស្រ្តនេះ។ ធនធានសកលនៅតែត្រូវបានចែកចាយប្រកបដោយប្រសិទ្ធភាព។ ដូច្នេះហើយ ខ្ញុំគិតថាទស្សនៈដែលថាមិត្តភាពបណ្តាលឱ្យមានការបែកបាក់គ្នា និងការខាតបង់ដ៏ធំនៃពាណិជ្ជកម្មគឺមិនពិតទេ»។ រដ្ឋមន្រ្តីអាម៉េរិកអះអាងបែបនេះ។ រហូតមកដល់ពេលនេះ សម្ព័ន្ធមិត្តមួយចំនួននៅតែមានការព្រួយបារម្ភអំពីចេតនារបស់រដ្ឋបាលលោក ចូ បៃឌិន ក្នុងការកាត់បន្ថយទំនាក់ទំនងសេដ្ឋកិច្ចជាមួយប្រទេសចិន។ ការឧបត្ថម្ភធនរបស់អាម៉េរិកសម្រាប់វិស័យថាមពលស្អាតបាននាំឱ្យមន្ត្រីអឺរ៉ុបជាច្រើនគិតថាអាជីវកម្មរបស់ពួកគេនឹងអាចប្រឈមបញ្ហា ។ មន្ត្រីអាម៉េរិកបានបន្ធូរបន្ថយកង្វល់ទាំងនេះ ជាមួយនឹងកិច្ចព្រមព្រៀងពាណិជ្ជកម្មជាបន្តបន្ទាប់ ដើម្បីរួមគ្នាទិញរ៉ែសំខាន់ៗ។ ពួកគេក៏បានបើកវេទិកាស្តីពីគំនិតផ្តួចផ្តើមថាមពលស្អាតជាមួយអឺរ៉ុប ដើម្បីទប់ស្កាត់នៃការប្រកួតប្រជែងតម្លៃ។ បញ្ហាប្រឈមមួយទៀតគឺនៅក្នុងវិស័យបញ្ញាសិប្បនិម្មិត។ មន្ត្រីអាម៉េរិកកំពុងព្យាយាមគូសខ្សែបន្ទាត់រវាងប្រភេទនៃ AI ដែលអាចប្រើសម្រាប់គោលបំណងយោធា និងស៊ីវិល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4223.txt	បន្ទាប់ពីវិបត្តិហិរញ្ញវត្ថុបានកើតឡើងចន្លោះឆ្នាំ២០០៧ ដល់ឆ្នាំ២០០៩ គេសង្កេតឃើញតម្លៃផ្ទះនៅក្នុងប្រទេសអ្នកមានបានបន្តហក់ឡើងថ្លៃ ប៉ុន្តែបើធៀបស្ថានភាពបច្ចុប្បន្ននេះគឺមានភាពខុសគ្នាខ្លាំង។ បណ្តាប្រទេសដែលមានខឿនសេដ្ឋកិច្ចជឿនលឿនដូចជា អាម៉េរិក អូស្រ្តាលី និងនូវែលសេឡង់ អត្រានៃការលក់ផ្ទះបានធ្លាក់ចុះកាលពីឆ្នាំមុន ខណៈដែលធនាគារកណ្តាលបានចាប់ផ្តើមការរឹតបន្តឹងគោលនយោបាយរូបិយវត្ថុ ។	ជាមួយនឹងការដំឡើងអត្រាការប្រាក់របស់ធនាគារកណ្តាលភាគច្រើន តម្លៃអចលនទ្រព្យភាគច្រើនកំពុងចាប់ផ្តើមផ្តល់នូវសញ្ញាណអាក្រក់មួយចំនួនពីការធ្លាក់ថ្លៃ។ នៅក្នុងខែមីនានេះ ទាំងធនាគារកណ្តាលអាម៉េរិក (Fed) និងធនាគារអង់គ្លេស (BoE) បានដំឡើងអត្រាការប្រាក់សំខាន់ៗរបស់ពួកគេត្រឹមតែ០,២៥ភាគរយប៉ុណ្ណោះ។ រហូតមកដល់ពេលនេះ សេដ្ឋកិច្ចពិភពលោកបានបង្ហាញពីភាពធន់នឹងសម្ពាធនៃគោលនយោបាយកាន់តែតឹងរ៉ឹង ទោះបីជាធនាគារពាណិជ្ជមួយចំនួនបានដួលរលំក៏ដោយ។ រឿងនេះបានធ្វើឱ្យអ្នកវិនិយោគ និងប្រទេសជាច្រើនសង្ឃឹមថាតម្លៃអាចនឹងធ្លាក់ចុះក្នុងពេលឆាប់ៗនេះ មានន័យថាទីផ្សារអចលនទ្រព្យនឹងមានភាពលំបាកតិចជាងការរំពឹងទុក។ ទោះយ៉ាងណាក៏ដោយ វាអាចនឹងមានឥទ្ធិពលតិចតួចចំពោះសុទិដ្ឋិនិយមបែបនេះ។ ការដំឡើងអត្រាការប្រាក់ត្រូវការពេលវេលាដើម្បីមានឥទ្ធិពលដល់ទីផ្សារអចលនទ្រព្យ។ ប្រាក់កម្ចីទិញផ្ទះច្រើនតែមានអត្រាការប្រាក់ថេរនៅក្នុងទីផ្សារមួយចំនួន ហើយការកំណត់រយៈពេលក៏ខ្លីផងដែរ។ ជាឧទាហរណ៍ នៅចក្រភពអង់គ្លេស ស្ទើរតែពាក់កណ្តាលនៃប្រាក់កម្ចីមានរយៈពេលកំណត់មិនលើសពីពីរឆ្នាំ។ ប្រហែល ២០ភាគរយនៃអ្នកទិញផ្ទះនឹងប្តូរទៅលក្ខខណ្ឌថ្មីនៅឆ្នាំនេះ។ ទន្ទឹមនឹងនេះ ការសន្សំលើសក្នុងអំឡុងពេលជំងឺរាតត្បាតកូវីដក៏បានកំពុងថយចុះ។ ការស្ទង់មតិបង្ហាញថា គ្រួសារដែលមានចំណូលទាបនៅក្នុងតំបន់ចាយប្រាក់អឺរ៉ូបានចាយអស់ប្រាក់សន្សំភាគច្រើនរបស់ពួកគេ។ បើតាម The Economist និន្នាការចំនួន៣ នឹងកើតឡើងនៅក្នុងប្រទេសអ្នកមាន។ ទីមួយគឺក្រុមប្រទេសដែលតម្លៃផ្ទះបន្តធ្លាក់ចុះដូចជាអូស្ត្រាលី កាណាដា នូវែលសេឡង់ និងស៊ុយអែត។ ប្រទេសទាំងនេះ ធនាគារកណ្តាលបានឆ្លើយតបយ៉ាងរហ័សចំពោះអតិផរណា។ ប្រទេសទាំងនេះ ឃើញតម្លៃផ្ទះកើនឡើងខ្ពស់ក្នុងអំឡុងពេលជំងឺជំងឺកូវីដ-19 ដោយសារអ្នកទិញទាញយកអត្ថប្រយោជន៍ឥណទានធូរថ្លៃ។ របាយការណ៍របស់អង្គការ OECD បច្ចុប្បន្នតម្លៃផ្ទះនៅស៊ុយអែត នូវែលសេឡង់បានធ្លាក់ចុះ១៤ភាគរយ ខណៈនៅអូស្ត្រាលីធ្លាក់ចុះ១៩ភាគរយ។ ឯធនាគារកណ្តាលរបស់ប្រទេសអូស្ត្រាលីមិនដំឡើងអត្រាការប្រាក់រហូតដល់ខែឧសភា ប៉ុន្តែចំនួនគ្រួសារបានជំពាក់បំណុលគេ បានកើនឡើងជាមធ្យមមានច្រើនជាង ២០០ភាគរយនៃប្រាក់ចំណូលសុទ្ធបើធៀបឆ្នាំ ២០២១។ ក្រុមទីពីរគឺជាបណ្តាប្រទេសដែលមិនទាន់មានការខាតបង់ធ្ងន់ធ្ងរ ។ ផ្តើមពីប្រទេសដែលលេចធ្លោជាងគេគឺអាម៉េរិកដែលអត្រាការប្រាក់ប្រាក់កម្ចីទិញផ្ទះជាធម្មតាមានរយៈពេលពី ២០ទៅ៣០ឆ្នាំដោយផ្តល់ឱ្យអ្នកទិញអាចកាត់បន្ថយហានិភ័យបានខ្លះពីការកើនឡើងអត្រាការប្រាក់។ បន្ទាប់ពីការចាប់ផ្តើមវិបត្តិហិរញ្ញវត្ថុឆ្នាំ២០០៧ អាម៉េរិកបានផ្សព្វផ្សាយគោលនយោបាយការប្រាក់ថេរ ដើម្បីកាត់បន្ថយសម្ពាធនៃការខកខានសងរបស់អ្នកខ្ចី ព្រមទាំងជួយឱ្យប្រព័ន្ធធនាគារជៀសវាងហានិភ័យ។ យោងតាមទិន្នន័យរបស់ក្រុមហ៊ុន Goldman Sachs តម្លៃផ្ទះនៅអាម៉េរិកនឹងធ្លាក់ចុះត្រឹមតែ៥ភាគរយ ប៉ុណ្ណោះ។ ទន្ទឹមនឹងនេះដែរបារាំង ដែលតម្លៃផ្ទះមានស្ថិរភាពក្នុងឆ្នាំ២០២២ ក៏មើលឃើញការធ្លាក់ចុះ ៤ភាគរយ។ ក្រុមទីបីគឺជាទីផ្សារដែលមិនទាន់ទទួលរងផលប៉ះពាល់ធ្ងន់ធ្ងរប៉ុន្តែមិនទាន់បញ្ចប់។ អង់គ្លេស តម្លៃផ្ទះបានធ្លាក់ចុះ ៥ភាគរយ ប៉ុន្តែស្ថានភាពអាចកាន់តែអាក្រក់ជាងនេះ ។ ស្ថាប័ន Capital Economics ព្យាករថា តម្លៃផ្ទះក្នុងប្រទេសមួយនេះអាចធ្លាក់ចុះរហូតដល់១២ភាគរយ។ អ្នកអភិវឌ្ឍអចលនទ្រព្យជាច្រើនកំពុងពន្យារពេលសាងសង់ផ្ទះថ្មី ហើយខ្លះកំពុងផ្តល់ប្រាក់រង្វាន់លើកទឹកចិត្តដល់អ្នកទិញ។ ជាមួយគ្នានេះ ក្រុមហ៊ុន Persimmon ដែលជាក្រុមហ៊ុនសំណង់ធំជាងគេទីពីររបស់អង់គ្លេស ថែមទាំងផ្តល់ប្រាក់កម្ចីរយៈពេល១០ខែសម្រាប់អ្នកទិញផ្ទះដើម្បីជំរុញតម្រូវការ។ ស្ថានភាពគឺស្រដៀងគ្នានឹងប្រទេសអឺរ៉ុបផ្សេងទៀត។ សហព័ន្ធអចលនទ្រព្យអាឡឺម៉ង់ព្យាករថាមានតែចំនួន២៤៥ពាន់អាផាតមិន នឹងត្រូវបញ្ចប់នៅឆ្នាំនេះ ពោលគឺទាបជាងគោលដៅរបស់រដ្ឋាភិបាលដែលមានចំនួន ៤០០ពាន់អាផាតមិន។ ជារួមការធ្លាក់ចុះនៃតម្លៃផ្ទះនៅបណ្តាប្រទេសអ្នកមាន ភាគច្រើនដោយសារតែអត្រាការប្រាក់កាន់តែខ្ពស់ ដែលទំនងជាពិបាកធ្វើឱ្យអចលនទ្រព្យត្រឡប់មកតម្លៃថ្លៃដូចដើមវិញតាមការរំពឹងទុករបស់ម្ចាស់ផ្ទះ។ ចំណែកអ្នកដែលចង់បានផ្ទះជាកម្មសិទ្ធផ្ទាល់ខ្លួនក៏ត្រូវប្រឈមមុខនិងការចំណាយកើនឡើងប្រចាំថ្ងៃផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4224.txt	បរិមាណប្រេងរបស់សហភាពអឺរ៉ុបដែលនាំចូលពីអាម៉េរិកបានកើនឡើងបន្តិចម្តងៗ នាត្រីមាសចុងក្រោយនៃឆ្នាំ ២០២២ ។ បើគិតត្រឹមខែធ្នូ ឆ្នាំមុន គឺមានអត្រាកើនឡើងខ្ពស់ ៤ដង ច្រើនជាងប្រេងដែលនាំចូលពីប្រទេសរុស្ស៊ី។	បើតាមទីភ្នាក់ងារស្ថិតិអឺរ៉ុប Eurostat នៅថ្ងៃទី ២៨ ខែមីនា ប្រេងឆៅសហភាពអឺរ៉ុប (EU) ក្នុងអត្រា ១៨ភាគរយគឺនាំចូលពីអាម៉េរិក ក្នុងនោះមានតែ ៤ភាគរយប៉ុណ្ណោះដែលនាំចូលពីរុស្ស៊ី ។ នេះបើគិតត្រឹមខែធ្នូឆ្នាំ ២០២២ ។ នេះគឺជារបត់ដ៏ធំមួយ ដែលផ្លាស់ពីរុស្ស៊ី មកអាម៉េរិក ជាអ្នកផ្គត់ផ្គង់ប្រេងឆៅដ៏ធំបំផុតដល់ប្លុកនេះ។ កាលពីខែមករាឆ្នាំ ២០២២ ការនាំចូលប្រេងសរុបរបស់សហភាពអឺរ៉ុប មានចំនួន ៣១ភាគរយ គឺបានមកពីរុស្ស៊ី ខណៈអាម៉េរិកបានចូលរួមចំណែកត្រឹមតែ ១៣ភាគរយប៉ុណ្ណោះ។ បន្ទាប់ពីរុស្ស៊ីបានឈ្លានពានទៅលើអ៊ុយក្រែន បណ្តាប្រទេសនៅអឺរ៉ុប កាត់បន្ថយការនាំចូលថាមពលពីរុស្ស៊ី។ ប្លុកនេះក៏បានដាក់ទណ្ឌកម្មលើការនាំចេញប្រេង និងធ្យូងថ្មរបស់រុស្ស៊ីផងដែរ។ កាលពីខែធ្នូ ឆ្នាំ២០២២ សហភាពអឺរ៉ុបបានហាមឃាត់ការនាំចូលប្រេងពីរុស្ស៊ីតាមសមុទ្រ ហើយក្នុងពេលដំណាលគ្នា ក៏បានដាក់កម្រិតលើតម្លៃប្រេងរបស់រុស្ស៊ី ហើយបានហាមឃាត់ក្រុមហ៊ុនដឹកជញ្ជូន ក្រុមហ៊ុនធានារ៉ាប់រង និងធនាគារមិនឱ្យផ្តល់សេវាកម្ម ប្រសិនបើប្រេងរុស្ស៊ី មិនអាចទិញបានក្នុងតម្លៃទាបជាង ៦០ដុល្លារក្នុងមួយធុង។ ការនាំចេញប្រេងរបស់អាម៉េរិកទៅកាន់អឺរ៉ុប បានកើនឡើងតាំងពីមុនការចាប់ផ្តើមសង្គ្រាមឯណោះ ដូច្នេះហើយ កំណើននៃការនាំចូលនេះ គ្រាន់តែបង្កើនតម្រូវការរបស់ EU សម្រាប់ប្រភពជំនួសតែប៉ុណ្ណោះ។ នេះបើតាមការពន្យល់របស់លោក Jay Maroo អ្នកវិភាគជាន់ខ្ពស់នៅក្រុមហ៊ុនទិន្នន័យ Vortexa ។ អត្ថបទទាក់ទង រុស្ស៊ីក្លាយជាអ្នកផ្គត់ផ្គង់ប្រេងឆៅធំជាងគេរបស់ចិន ឥណ្ឌាសន្សំប្រាក់បានជាង ៣,៦ពាន់លានដុល្លារពីការទិញប្រេងតម្លៃទាបពីរុស្ស៊ី នៅក្នុងរបាយការណ៍របស់ Eurostat បានលើកឡើងថា ការនាំចូលប្រេងរបស់រុស្ស៊ីចូលទៅក្នុងប្លុកអឺរ៉ុប មានការប្រែប្រួលតាំងពីនៅចន្លោះខែកុម្ភៈដល់ខែមេសា កាលពីឆ្នាំមុន។ ប៉ុន្តែចាប់ពីខែកញ្ញា បរិមាណផ្គត់ផ្គង់បានចាប់ផ្តើមធ្លាក់ចុះ រហូតដល់មកត្រឹមតែ ៤ភាគរយក្នុងខែធ្នូ។ គួរបញ្ជាក់ថា អ្នកផ្គត់ផ្គង់ប្រេងឆៅធំជាងគេទៅកាន់សហភាពអឺរ៉ុប មានដូចជាអាម៉េរិក ន័រវេស និងកាហ្សាក់ស្ថាន។ ចំណែកឯរុស្ស៊ីក៏បានរកឃើញអ្នកទិញថ្មីផងដែរ ក្នុងនោះមានឥណ្ឌា និងចិន ដែលកំពុងធ្វើសកម្មភាពទិញប្រេងពីរុស្ស៊ី ក្នុងតម្លៃថោកនាពេលថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4225.txt	ក្រុមប្រឹក្សាអភិវឌ្ឍន៍សេដ្ឋកិច្ច និងសង្គមជាតិ (NESDC) បានដាក់បញ្ហាប្រឈមសេដ្ឋកិច្ចចំនួនបួន ដែលរដ្ឋាភិបាលថ្មីរបស់ថៃត្រូវតែដោះស្រាយនៅឆ្នាំនេះ។ ហានិភ័យនៃការធ្លាក់ចុះសេដ្ឋកិច្ចខ្លាំងជាងការរំពឹងទុក និងកម្រិតខ្ពស់នៃបំណុលគ្រួសារ អាជីវកម្មក្នុងស្រុក ស្របពេលមានការកើនឡើងនូវអត្រាការប្រាក់ ទន្ទឹមនោះការប្រែប្រួលនៃលក្ខខណ្ឌអាកាសធាតុ នឹងអាចប៉ះពាល់ដល់ផលិតកម្មកសិកម្ម រួមជាមួយបញ្ហាប្រឈមផ្នែកនយោបាយ សេដ្ឋកិច្ចក្រោយការបោះឆ្នោត និងការពន្យារពេលក្នុងការអនុម័តថវិកាឆ្នាំសារពើពន្ធ ២០២៤ កំពុងរង់ចាំរដ្ឋាភិបាលថ្មី។	ទោះបីជាទិដ្ឋភាពនយោបាយនៅក្នុងប្រទេសថៃមានភាពច្បាស់លាស់នៅពេលនេះក៏ពិតមែន ដោយការបោះឆ្នោតសកលត្រូវបានបញ្ចប់ ក៏នៅតែមានភាពស្រពេចស្រពិលអំពីគណបក្សដែលនឹងបង្កើតរដ្ឋាភិបាលចម្រុះថ្មី។ ការចេញផ្សាយទិន្នន័យសេដ្ឋកិច្ចសំខាន់ៗដោយ NESDC នាពេលថ្មីៗនេះ បង្ហាញពីហានិភ័យដ៏ច្រើនសម្រាប់សេដ្ឋកិច្ចថៃនាពេលទៅមុខ។ រដ្ឋាភិបាលថ្មីនឹងត្រូវរុករកវិធានការណ៍នានាដើម្បីចូលខ្លួនមកដោះស្រាយ ពីព្រោះតែទាំងសេដ្ឋកិច្ចថៃ និងសេដ្ឋកិច្ចពិភពលោកបច្ចុប្បន្នកំពុងប្រឈមមុខនឹងភាពមិនប្រាកដប្រជា។ លោក Danucha Pichayanan អគ្គលេខាធិការ NESDC បានព្យាករថា សេដ្ឋកិច្ចថៃនឹងកើនឡើងក្នុងចន្លោះពី២,៧ភាគរយទៅ៣,៧ភាគរយនៅឆ្នាំនេះ។ ទោះយ៉ាងណាក៏ដោយ វានឹងនៅតែប្រឈមនឹងហានិភ័យ និងឧបសគ្គផ្សេងៗ។ ក្រៅពីបញ្ហាប្រឈមក្នុងស្រុក សេដ្ឋកិច្ចថៃក៏នឹងត្រូវដោះស្រាយជាមួយកត្តាខាងក្រៅដែលមិនច្បាស់លាស់ដែលអាចប៉ះពាល់ដល់ដំណើរការកំណើនរបស់ខ្លួន។ កត្តាទាំងនេះរួមមាននិន្នាការសេដ្ឋកិច្ចសកល គោលនយោបាយពាណិជ្ជកម្មនៃសេដ្ឋកិច្ចធំៗ និងការអភិវឌ្ឍន៍ភូមិសាស្ត្រនយោបាយ។ ហានិភ័យនៃការធ្លាក់ចុះសេដ្ឋកិច្ចខ្លាំងជាងការរំពឹងទុក ការធ្លាក់ចុះសេដ្ឋកិច្ចខ្លាំងជាងការរំពឹងទុក ខណៈសម្ពាធអតិផរណាខ្ពស់ដែលកំពុងបន្តបាននាំឱ្យធនាគារកណ្តាលបង្កើនអត្រាការប្រាក់ជាបន្តបន្ទាប់ ជាហេតុធ្វើឱ្យទីផ្សារហិរញ្ញវត្ថុមានភាពតឹងតែង ស្របពេលដែលថ្លៃដើមកម្ចីកាន់តែខ្ពស់។ ទន្ទឹមនេះអស្ថិរភាពនៃស្ថាប័នហិរញ្ញវត្ថុក្នុងប្រទេសសេដ្ឋកិច្ចធំៗដូចជានៅអាម៉េរិក និងអឺរ៉ុបកំពុងប្រឈមមុខនឹងបញ្ហាសាច់ប្រាក់ងាយស្រួល ដែលនាំឱ្យមានការប្រែប្រួលនៅក្នុងទីផ្សារហិរញ្ញវត្ថុ ជាពិសេសក្នុងវិស័យធនាគារ។ នេះអាចប៉ះពាល់ដល់ចំនួនប្រាក់បញ្ញើ និងការផ្លាស់ប្តូរការវិនិយោគពីទ្រព្យសកម្មដែលមានហានិភ័យទៅជាសុវត្ថិភាពជាង។ បន្ថែមពីឯជម្លោះភូមិសាស្ត្រនយោបាយភាពតានតឹងរវាងប្រជាជាតិនានា និងការស្ទុះងើបឡើងវិញនៃសេដ្ឋកិច្ចពិភពលោក ជាពិសេសរវាងអាម៉េរិក និងចិននៅតែមានបង្កភាពតានតឹង និងមានទំនោរនាំទៅរកការកើនឡើងពាណិជ្ជកម្ម ការវិនិយោគ និងការប្រកួតប្រជែងផ្នែកបច្ចេកវិទ្យា ដែលបណ្តាលឱ្យមានការរំខាននៅក្នុងច្រវាក់ផលិតកម្មពិភពលោក។ បញ្ហាពិដានបំណុលសាធារណៈរបស់អាម៉េរិក ក៏អាចនាំឱ្យមានការខកខានរបស់រដ្ឋាភិបាល និងជះឥទ្ធិពលលើទំនុកចិត្ត និងសេដ្ឋកិច្ចអាម៉េរិកទាំងមូល ក៏ដូចជាសេដ្ឋកិច្ចពិភពលោក និងស្ថិរភាពនៃសេដ្ឋកិច្ចដែលកាន់សញ្ញាប័ណ្ណរដ្ឋាភិបាលអាម៉េរិក។ កម្រិតខ្ពស់នៃបំណុលគ្រួសារ និងអាជីវកម្មក្នុងស្រុកស្របពេលមានការកើនឡើងអត្រាការប្រាក់ ប្រាក់កម្ចីមិនដំណើរការ (NPLs) ជាមួយសមាមាត្រនៃប្រាក់កម្ចីពិសេស (SML) ធៀបនឹងប្រាក់កម្ចីសរុបនៅក្នុងសហគ្រាសធុនតូច និងមធ្យម (SMEs) នៅតែមានកម្រិតខ្ពស់នៅក្នុងត្រីមាសទី៤ ក្នុងអត្រា ៧,៤ភាគរយនិង ១២,១ភាគរយរៀងគ្នាបើធៀប ៤,៦ភាគរយនិង ៣,៥ភាគរយនៅក្នុងត្រីមាសដូចគ្នានៃឆ្នាំ ២០២២។ អនុបាតបំណុលគ្រួសារធៀបផលិតផលក្នុងស្រុកសរុបនៅក្នុងត្រីមាសទីបួនបានធ្លាក់ចុះបន្តិចមក ៨៦,៩ភាគរយពី ៨៧ភាគរយនៅក្នុងត្រីមាសមុន ប៉ុន្តែនៅតែខ្ពស់ជាង៧៩,៩ភាគរយនៅក្នុងត្រីមាសដូចគ្នានៃឆ្នាំ ២០២២។ បំណុលកម្រិតខ្ពស់ទាំងនេះសម្រាប់អាជីវកម្ម និងគ្រួសារអាចកំណត់កិច្ចខិតខំប្រឹងប្រែងស្តារឡើងវិញក្នុងស្រុក និងលទ្ធភាពរបស់ពួកគេក្នុងការសងបំណុលក្នុងអត្រាការប្រាក់ខ្ពស់ ជាពិសេសសម្រាប់សហគ្រាសធុនតូច និងមធ្យម និងគ្រួសារដែលមានចំណូលទាប។ លើសពីនេះ ក្រុមជនងាយរងគ្រោះមួយចំនួនដែលពឹងផ្អែកលើប្រាក់កម្ចីពីស្ថាប័នហិរញ្ញវត្ថុមិនមែនធនាគារដែលមិនទាន់បានជាសះស្បើយពេញលេញពីផលប៉ះពាល់នៃកូវីដ-១៩ អាចប្រឈមនឹងការលំបាក។ ការប្រែប្រួលនៃលក្ខខណ្ឌអាកាសធាតុដែលអាចប៉ះពាល់ដល់ផលិតកម្មកសិកម្ម យោងតាមរដ្ឋបាលមហាសមុទ្រ និងបរិយាកាសជាតិ (NOAA) ថៃប្រឈមមុខលទ្ធភាពដល់ ៦២ភាគរយក្នុងការឈានចូលដំណាក់កាលបាតុភូតរាំងស្ងួត El Niño នៅក្នុងតំបន់អាស៊ីប៉ាស៊ីហ្វិក ចាប់ពីខែឧសភា ដល់ខែធ្នូឆ្នាំ ២០២៣ ដោយបន្តរហូតដល់ខែកុម្ភៈ ឆ្នាំ ២០២៤។ សម្រាប់ថៃ នេះអាចបណ្តាលឱ្យមានភ្លៀងធ្លាក់កម្រិតទាបជាងកម្រិតមធ្យម ដោយនាយកដ្ឋានឧតុនិយមបានព្យាករថានឹងមានភ្លៀងធ្លាក់ជាមធ្យម ១៣៣,៦មីលីម៉ែត្រនៅត្រីមាសទីពីរនៃឆ្នាំ ២០២៣ ទាបជាងមធ្យមភាគធម្មតា ១៥៤មីលីម៉ែត្រ។ សីតុណ្ហភាពជាមធ្យមក៏ត្រូវបានគេរំពឹងថានឹងមាន ៣០,៣អង្សាសេ ដែលខ្ពស់ជាងមធ្យមភាគធម្មតា ២៩,១អង្សាសេ។ ការប្រែប្រួលអាកាសធាតុទាំងនេះអាចប៉ះពាល់ដល់ផលិតកម្មកសិកម្ម។ បញ្ហាប្រឈមផ្នែកនយោបាយ សេដ្ឋកិច្ចក្រោយការបោះឆ្នោត និងការពន្យារពេលក្នុងការអនុម័តថវិកាឆ្នាំសារពើពន្ធ ២០២៤ ខណៈពេលដែលការបង្កើតរដ្ឋាភិបាលថ្មីត្រូវបានគេរំពឹងថានឹងដំណើរការដោយរលូន បរិយាកាសនយោបាយ និងទិសដៅគោលនយោបាយក្រោយការបោះឆ្នោតអាចនៅតែបង្កបញ្ហាប្រឈម។ ការពន្យារពេលក្នុងការអនុម័តថវិកាឆ្នាំសារពើពន្ធ២០២៤ ក៏អាចប៉ះពាល់ដល់សកម្មភាពសេដ្ឋកិច្ច និងការវិនិយោគផងដែរ។ គោលជំហរគោលនយោបាយ និងការបែងចែកថវិការបស់រដ្ឋាភិបាល នឹងត្រូវបានឃ្លាំមើលយ៉ាងជិតដិតចំពោះឥទ្ធិពលដែលមានទៅលើវិស័យផ្សេងៗ និងទំនុកចិត្តរបស់អ្នកវិនិយោគ។ នេះបើយោងតាមការវិភាគរបស់ NESDB ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4226.txt	ទិន្នន័យដែលបានចេញផ្សាយថ្មីបង្ហាញថា GDP របស់អាល្លឺម៉ង់ក្នុងត្រីមាសទីមួយបានធ្លាក់ចុះខ្លាំង បើធៀបនឹងត្រីមាសមុន ដែលបណ្តាលឱ្យសេដ្ឋកិច្ចដ៏ធំបំផុតរបស់អឺរ៉ុបមួយនេះធ្លាក់ចូលទៅក្នុងវិបត្តិសេដ្ឋកិច្ចជាផ្លូវការតាមកម្រិតបច្ចេកទេស។	បើតាមនាយកដ្ឋានស្ថិតិអាល្លឺម៉ង់ Destatis នៅថ្ងៃទី ២៥ ខែឧសភា ផលិតផលក្នុងស្រុកសរុប (GDP) របស់អាល្លឺម៉ង់បានធ្លាក់ចុះ០,៣ភាគរយក្នុងរយៈពេលបីខែដើមឆ្នាំ២០២៣ ខណៈនៅត្រីមាសទី៤ ឆ្នាំ២០២២ សេដ្ឋកិច្ចអាល្លឺម៉ង់ក៏បានធ្លាក់ចុះ០,៥ភាគរយផងដែរ។ អ្នកជំនាញបានលើកឡើងថា ព័ត៌មាននេះមិនគួរឱ្យភ្ញាក់ផ្អើលពេកនោះទេ ដោយសារតែផលិតកម្មឧស្សាហកម្មរបស់អាល្លឺម៉ង់ក្នុងខែមីនា ឆ្នាំ២០២៣ បានកត់ត្រាការធ្លាក់ចុះយ៉ាងខ្លាំងក្នុងរយៈពេល១២ខែ។ បើតាមកម្រិតបច្ចេកទេស ការដែល GDP ធ្លាក់ចុះពីរត្រីមាសជាប់ៗគ្នា សេដ្ឋកិច្ចអាល្លឺម៉ង់បានធ្លាក់ចូលទៅក្នុងវិបត្តិហើយ។ អតិផរណាបានបន្តដាក់បន្ទុកលើសេដ្ឋកិច្ចអាល្លឺម៉ង់នៅដើមឆ្នាំនេះ។ ការចំណាយរបស់គ្រួសារដែលបានធ្លាក់ចុះ ១,២ភាគរយនៅក្នុងត្រីមាសទីមួយធៀបនឹងត្រីមាសមុន។ ការស្ទាក់ស្ទើររបស់មនុស្សក្នុងការទិញទំនិញនៅក្នុងត្រីមាសទីមួយនៃឆ្នាំ២០២៣ បានកាត់បន្ថយការចំណាយលើអាហារ ទឹក សម្លៀកបំពាក់ ស្បែកជើង និងគ្រឿងសង្ហារឹម បើប្រៀបធៀបទៅនឹងត្រីមាសមុន។ ទន្ទឹមនេះការលក់រថយន្តក៏បានធ្លាក់ចុះផងដែរ នៅពេលដែលអាល្លឺម៉ង់បានកាត់បន្ថយការឧបត្ថម្ភធនសម្រាប់ការទិញរថយន្តកូនកាត់ និងអគ្គិសនីចាប់ពីដើមឆ្នាំ ២០២៣។ ការចំណាយរបស់រដ្ឋាភិបាលក៏បានធ្លាក់ចុះ ៤,៩ភាគរយផងដែរ។ ក្រៅពីនេះ សកម្មភាពពាណិជ្ជកម្មបានជះឥទ្ធិពលដល់សេដ្ឋកិច្ច ដោយសារការនាំចូលរបស់អាល្លឺម៉ង់បានធ្លាក់ចុះ ០,៩ភាគរយ ខណៈពេលដែលការនាំចេញកើនឡើងតែ ០,៤ភាគរយប៉ុណ្ណោះ នៅក្នុងត្រីមាសទីមួយនៃឆ្នាំ ២០២៣។ នៅក្នុងត្រីមាសទីមួយនៃឆ្នាំ ២០២៣ ទិន្នផលផលិតកម្មបានកើនឡើង២ភាគរយ បើប្រៀបធៀបទៅនឹងត្រីមាសមុន ប៉ុន្តែការធ្លាក់ចុះនេះគឺជាក់ស្តែងនៅក្នុងខែមីនា ឆ្នាំ២០២៣ ហើយរដ្ឋាភិបាលអាល្លឺម៉ង់ព្យាករថា សេដ្ឋកិច្ចអាល្លឺម៉ង់នឹងកើនឡើង ០,៤ភាគរយសម្រាប់ឆ្នាំ ២០២៣។ ចំណែកមូលនិធិរូបិយវត្ថុអន្តរជាតិ (IMF) បានព្យាករថា អាល្លឺម៉ង់នឹងក្លាយជាប្រទេសដែលមានដំណើរការសេដ្ឋកិច្ចខ្សោយបំផុតនៃបណ្តាប្រទេសធំៗលើពិភពលោកក្នុងឆ្នាំ ២០២៣ ។ GDP អាល្លឺម៉ង់នឹងធ្លាក់ចុះ ០,១ភាគរយនៅឆ្នាំនេះ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4227.txt	តម្រូវការរបស់ជនជាតិចិនបានរួមចំណែកដល់ការឡើងថ្លៃនៃអចលនទ្រព្យនៅអាស៊ី។ ទន្ទឹមនេះ ខុនដូ និងសណ្ឋាគាជាច្រើននៅថៃ ក៏កំពុងមានតម្រូវការខ្ពស់ពីជនជាតិចិនផងដែរ។	ទិន្នន័យពីឈ្មួញកណ្តាលអចលនទ្រព្យនៅអូស្ត្រាលីនិងសិង្ហបុរីបានឱ្យដឹងថា ការបើកប្រទេសឡើងវិញពីសំណាក់ចិន កំពុងជំរុញលំហូរសាច់ប្រាក់ទៅកាន់ប្រទេសផ្សេងទៀតនៅក្នុងតំបន់។ លោក Ian Chen ស្ថាបនិក និងជានាយកប្រតិបត្តិនៃក្រុមហ៊ុន Jalin Realty ដែលមានប្រតិបត្តិការនៅចិន អូស្ត្រាលី ម៉ាឡេស៊ី និងសិង្ហបុរី បាននិយាយថា វាមិនមែនជាជំរុញដ៏ខ្លាំងខ្លានោះទេ ប៉ុន្តែវាបានបង្ហាញពីសញ្ញាណយ៉ាងច្បាស់ ជាពិសេសបន្ទាប់ពីនិស្សិតដែលនឹងត្រឡប់ទៅអូស្ត្រាលីវិញ។ មហាសេដ្ឋី និងអ្នកដែលមានជីវភាពធូរធារនៅចិន បានផ្លាស់ប្តូរទ្រព្យសម្បត្តិរបស់ពួកគេទៅក្រៅប្រទេស ដើម្បីបង្វែរទិសដៅវិនិយោគ ទោះមានការរឹតត្បិតលើលំហូរសាច់ប្រាក់ក្ដី។ នៅអូស្ត្រាលី ឈ្មួញកណ្តាលនិយាយពីចំណាប់អារម្មណ៍ថ្មីៗចំពោះជនបរទេសដែលមករស់នៅទីនេះ ដែដែលបានរួមចំណែកដល់ស្ថិរភាពតម្លៃ។ ចំណែកសិង្ហបុរីក៏ជាកន្លែងដែលស័ក្តិសមបំផុតសម្រាប់ប្រជាជនចិនចង់រស់នៅ ជាមួយទ្រព្យសម្បត្តិរបស់ពួកគេ។ បើតាមប្រធានផ្នែកទីផ្សារ Jenny Yan នៅឯក្រុមហ៊ុន Shenzhen ដែលមានជំនាញខាងប្រតិបត្តិការអចលនទ្រព្យនៅក្រៅប្រទេស មនុស្សជាច្រើនធ្វើដំណើរទៅកាន់ប្រទេសថៃចាប់តាំងពីប្រទេសបើកដំណើរការ ហើយជាពិសេសបានចាប់អារម្មណ៍លើទីផ្សារអចលនទ្រព្យ។ តម្លៃអចលនទ្រព្យនៅថៃ និងម៉ាឡេស៊ីមានតម្លៃថោក ហើយថោកជាងនៅទីក្រុងចិនលំដាប់ទីបី ដែលផ្ទះប្រណីតមានតម្លៃប្រហែល ២លានយន់ (៣០ម៉ឺនដុល្លារ) ខណៈដែលនៅថៃ និងម៉ាឡេស៊ីមានត្រឹមតែ ១ភាគ៣ នៃតម្លៃនេះប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4228.txt	នាយកប្រតិបត្តិក្រុមហ៊ុន Boeing លោក Calhoun មិនមានការព្រួយបារម្ភខ្លាំងពេកទេអំពីយន្តហោះដឹកអ្នកដំណើរដែលផលិតដោយចិន ដោយលោកអះអាងថាយន្តហោះប្រភេទ C919 របស់ចិន នឹងមិនអាចប្រជែងជាមួយក្រុមហ៊ុន Boeing និង Airbus នោះទេ ។	«ក្រុមហ៊ុនផលិតយន្តហោះចំនួន ៣ នៅក្នុងទីផ្សារពិភពលោកដែលកំពុងរីកចម្រើននៃទំហំ និងវិសាលភាពនេះ មិនមែនជារឿងដ៏គួរឱ្យខ្លាចបំផុតនៅក្នុងពិភពលោកនោះទេ។ វាជារឿងឆ្កួតសម្រាប់ពួកយើងក្នុងការព្រួយបារម្ភខ្លាំងពេក។» នាយកប្រតិបត្តិក្រុមហ៊ុន Boeing បានលើកឡើងបែបនេះ ដោយសំដៅលើយន្តហោះប្រភេទ C919 របស់ចិនដែលទើបហោះហើរដោយជោគជ័យដឹកអ្នកដំណើរជាលើកដំបូងគេនៅក្នុងស្រុក។ យន្តហោះប្រភេទ C919 ត្រូវបានសាងសង់ដោយសាជីវកម្មអាកាសចរណ៍ពាណិជ្ជកម្មចិន (COMAC) ប៉ុន្តែផ្នែកជាច្រើននៃ C919 ត្រូវបាននាំចូលពីបរទេស រួមទាំងម៉ាស៊ីន និងប្រព័ន្ធអេឡិកត្រូនិចផ្សេងទៀត។ បើតាមការបញ្ជាក់របស់លោក Calhoun យន្តហោះ C919 ជាយន្តហោះល្អ ប៉ុន្តែវានឹងចំណាយពេលយូរសម្រាប់ក្រុមហ៊ុន COMAC ក្នុងការកសាងសមត្ថភាពផលិតចាំបាច់ ដើម្បីបំពេញតម្រូវការរបស់ក្រុមហ៊ុនអាកាសចរណ៍ចិន មុនពេលឈានទៅដល់ការប្រជែងកម្រិតពិភពលោក។ នាយកប្រតិបត្តិរូបនេះក៏បានស្នើឱ្យ Boeing គួរតែផ្តោតលើកិច្ចខិតខំប្រឹងប្រែងដើម្បីឈ្នះការប្រណាំងបច្ចេកវិទ្យាជាមួយ Airbus នៅពេលបច្ចុប្បន្ន ហើយបានអះអាងថា ចិននៅតែជាមិត្ត និងអតិថិជនរបស់ខ្លួនដដែល ប៉ុន្តែសកម្មភាពអាជីវកម្មអាចមានភាពមិនប្រក្រតី ដោយសារភាពតានតឹងភូមិសាស្ត្រនយោបាយ។ អត្ថបទទាក់ទង យន្តហោះ Made in China ហោះហើរក្នុងស្រុកជាលើកដំបូង ដើម្បីប្រជែង Boeing និង Airbus កាលពីដើមឆ្នាំនេះ ក្រុមហ៊ុនអាកាសចរណ៍ចិនបានចាប់ផ្តើមនាំយកយន្តហោះ Boeing 737 MAX ត្រឡប់មកវិញ បន្ទាប់ពីធ្លាក់នៅឥណ្ឌូណេស៊ីក្នុងឆ្នាំ ២០១៨ និងអេត្យូពីក្នុងឆ្នាំ ២០១៩ ដែលបានសម្លាប់មនុស្សសរុបចំនួន ៣៤៦នាក់។ ទោះជាយ៉ាងណាក៏ដោយ ការដឹកជញ្ជូនយន្តហោះត្រឡប់មកវិញនេះត្រូវបានពន្យារពេល ដោយសារភាពតានតឹងរវាងអាម៉េរិក និងចិន។ ក្រុមហ៊ុន Boeing របស់អាម៉េរិក និងក្រុមហ៊ុន Airbus របស់បារាំង ជាក្រុមហ៊ុនផលិតយន្តហោះដ៏ធំបំផុតពីរនៅលើពិភពលោក និងជាគូប្រជែងអស់រយៈពេលជាច្រើនឆ្នាំ។ អាស៊ីរួមទាំងចិន ជាទីផ្សារគោលដៅសំខាន់សម្រាប់ទាំងក្រុមហ៊ុន Airbus និង Boeing ដែលកំពុងស្វែងរកទុនលើតម្រូវការកើនឡើងសម្រាប់ការធ្វើដំណើរតាមផ្លូវអាកាស។ ចិនបានវិនិយោគយ៉ាងច្រើននៅក្នុងការផលិតយន្តហោះក្នុងស្រុក ក្នុងកិច្ចខិតខំប្រឹងប្រែងដើម្បីក្លាយជាស្វ័យភាពនៅក្នុងបច្ចេកវិទ្យាសំខាន់ៗ។ ក្រុមហ៊ុន COMAC បានចាប់ផ្តើមអភិវឌ្ឍ C919 កាលពី ១៥ ឆ្នាំមុន ហើយទីក្រុងប៉េកាំងសង្ឃឹមថាវានឹងប្រកួតជាមួយម៉ូដែលបរទេសដ៏ពេញនិយមដូចជា Boeing 737 MAX និង Airbus A320 ។ លោក Li Hanming អ្នកជំនាញឯករាជ្យផ្នែកអាកាសចរណ៍ចិនបាននិយាយថា ប្រភេទ C919 គឺសម្រាប់ទីផ្សារក្នុងស្រុកដែលមានទំហំធំល្មម ។ ចំណែកលោក Greg Waldron អ្នកនិពន្ធអាស៊ីនៃ FlightGlobal បាននិយាយថា C919 បច្ចុប្បន្នមិនអាចទៅដល់ទីផ្សារអន្តរជាតិបានទេ ដោយសារតែវាមិនត្រូវបានអនុម័តដោយទីភ្នាក់ងារសុវត្ថិភាពអាកាសចរណ៍សហភាពអឺរ៉ុប (EASA) និងរដ្ឋបាលអាកាសចរណ៍សហព័ន្ធអាម៉េរិក (FAA) ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4229.txt	អង្គការកិច្ចសហប្រតិបត្តិការសេដ្ឋកិច្ច និងអភិវឌ្ឍន៍ (OECD) នៅថ្ងៃទី៧ ខែមិថុនា បានបង្កើនការព្យាករណ៍កំណើនផលិតផលក្នុងស្រុកសរុប (GDP) ពិភពលោកឆ្នាំ២០១៣ ដល់ទៅ២,៧ភាគរយ ដោយសារអតិផរណាបានធូរស្រាល និងការបើកឡើងបើកប្រទេសឡើងវិញរបស់ចិនដែលបានផ្តល់ការជំរុញដល់សេដ្ឋកិច្ចពិភពលោក។ យ៉ាងណាមិញ OECD ព្រមានថា ការស្ទុះងើបឡើងវិញជាសកលស្ថិតលើផ្លូវដ៏វែងឆ្ងាយ។	បើយោងតាមរបាយការណ៍ទស្សនវិស័យចុងក្រោយរបស់ OECD សេដ្ឋកិច្ចពិភពលោក បានចាប់ផ្តើមប្រសើរឡើងដោយសារតម្លៃថាមពលទាបកំពុងបន្ធូរបន្ថយភាពតានតឹងលើថវិកាគ្រួសារ ខ្សែច្រវាក់អាជីវកម្ម ឯអ្នកប្រើប្រាស់កំពុងបង្កើនសកម្មភាពឡើងវិញ។ OECD ព្យាករណ៍ពីការពង្រីកសេដ្ឋកិច្ចជាសកល២,៧ភាគរយសម្រាប់ឆ្នាំនេះ ដែលជាការកើនឡើងពីការព្យាករណ៍២,៦ភាគរយនៅក្នុងរបាយការណ៍បញ្ចេញក្នុងខែមីនា។ ទោះបីជាយ៉ាងណាក៏ដោយ អង្គការនេះបានព្រមានថាការកើនឡើងនេះនៅតែផុយស្រួយ ហើយហានិភ័យនៅតែមានដោយសារភាពមិនប្រាកដប្រជាលើការវិវត្តនៃជម្លោះរុស្ស៊ី-អ៊ុយក្រែន និងការបន្តកើនឡើងរបស់អតិផរណា។ «សេដ្ឋកិច្ចពិភពលោកកំពុងបត់ទៅជ្រុងមួយប៉ុន្តែត្រូវប្រឈមមុខនឹងផ្លូវដ៏វែងឆ្ងាយឆ្ពោះទៅមុខដើម្បីទទួលបានកំណើនដ៏រឹងមាំ និងនិរន្តរភាព»។ ប្រធានសេដ្ឋវិទូរបស់ OECD លោកស្រី Clare Lombardelli បានសរសេរនៅក្នុងរបាយការណ៍ខាងលើ។ ចំពោះចិនត្រូវបានរំពឹងថានឹងឃើញការផ្លាស់ប្តូរវិជ្ជមានបំផុត បន្ទាប់ពីបានដកគោលនយោបាយរឹតត្បិតដើម្បីបង្ការជំងឺកូវីដ-១៩។ របាយការណ៍បានបញ្ជាក់ថា កំណើនផលិតផលក្នុងស្រុកសរុបរបស់ចិនត្រូវបានព្យាករណ៍នឹងកើនឡើងដល់៥,៤ភាគរយនៅឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_423.txt	ភ្នំពេញ៖ ក្រសួងមហាផ្ទៃ សម្រេចទទួលស្គាល់ គណបក្សសន្តិភាពជាតិ (គ.ស.ជ) កាលថ្ងៃ ទី២១មីនា។ បក្សនេះ មានទីស្នាក់ការកណ្ដាលនៅផ្ទះលេខ៦៩Z ផ្លូវបេតុង ភូមិអូរណ្ដូង១ សង្កាត់ព្រែកប្រា ខណ្ឌច្បារអំពៅ រាជធានីភ្នំពេញ។ នេះបើតាម ប្រកាសស្ដីពី ការចុះបញ្ជី គណបក្សសន្តិភាពជាតិ ចេញដោយលោក ស សុខា រដ្ឋមន្ត្រីក្រសួងមហាផ្ទៃ។	គណបក្សសន្តិភាពជាតិ មានលោក រស់ សារ៉ុម ជាប្រធានគណៈកម្មាធិការបណ្ដោះ អាសន្ន ។ ក្នុងកិច្ចសម្ភាសជាមួយសារព័ត៌មានឌីជីថលថ្មីៗ ប្រធានរូបនេះ អះអាង ពីគោលជំហរ គណបក្ស ជាបក្សប្រកាន់កណ្ដាលនិងស្ដាំនិយម។ ចំពោះ បាវចនាបក្ស គឺ ការពារសមធម៌ វឌ្ឍនភាព សង្គម។ លោក សារ៉ុម បញ្ជាក់ពីបេសកកម្មរបស់បក្សខ្លួនយ៉ាងដូច្នេះ៖ «ធ្វើយ៉ាងណា ការពារ សន្តិភាពឱ្យបាន ហើយសមធម៌ ក្នុងការអភិវឌ្ឍ។ វាមានន័យថា ពលរដ្ឋនៅកម្ពុជាទទួល យកការអភិវឌ្ឍបានពីសង្គម។ យើងរក្សាស្ថេរភាពនយោបាយនិងការអភិវឌ្ឍន ឆ្ពោះទៅប្រទេសអភិវឌ្ឍន៍ពេញលេញ នៅឆ្នាំ២០៥០ ដូចរដ្ឋាភិបាលមានគោលដៅដែរ»។ បច្ចុប្បន្ន សមាជិក រួមទាំងអ្នកគាំទ្រ ប្រមាណ៥០០០នាក់។ គណបក្សថ្មីនេះ ក៏មានបំណង ចូលរួមការប្រកួតប្រជែងការបោះឆ្នោត ក្រុមប្រឹក្សាឃុំ-សង្កាត់ និងថ្នាក់ជាតិខាងមុខផង ដែរ។ រីឯគោលនយោបាយរបស់គណបក្សសន្តិភាពជាតិ គឺគោរពឆន្ទៈរបស់ពលរដ្ឋ តាម រយៈការបោះឆ្នោត ពិសេសទទួលរដ្ឋាភិបាលដែលកើតចេញពី ឆន្ទៈប្រជាជន។ គោលនយោបាយ ចម្បងផ្សេងទៀត ស្វែងរកសុភម្គល សេចក្ដីថ្លៃថ្នូ ដល់ពលរដ្ឋ, ការពារ របររាជានិយម, ការពារអធិបតេយ្យជាតិ, ការពារមិនឱ្យបែកបាក់ផ្ទៃក្នុង និងដឹកនាំស្របតាម រដ្ឋធម្មនុញ្ញ។ នេះជាការបញ្ជាក់របស់ លោក រស់ សារ៉ុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4230.txt	ធនាគារកណ្តាលអាមេរិក (Fed) កាលពីថ្ងៃទី ៣ ខែឧសភាបានប្រកាសថា នឹងដំឡើងអត្រាការប្រាក់យោង ០,២៥ភាគរយបន្ថែមទៀត បើទោះបីជាមានបញ្ហាចម្រូងចម្រាស់នៅក្នុងវិស័យធនាគារក៏ដោយ។ អត្រាការប្រាក់បច្ចុប្បន្ននៅក្នុងអាម៉េរិកមានប្រហែល ៥ ទៅ ៥,២៥ភាគរយ ដែលនេះគឺជាកម្រិតខ្ពស់បំផុតក្នុងរយៈពេលជាង ១៥ឆ្នាំ។	ធនាគារកណ្តាលអាម៉េរិក (Fed) បានដំឡើងអត្រាការប្រាក់ ១០ដងជាប់ៗគ្នាចាប់តាំងពីខែមីនាឆ្នាំ ២០២២។ អត្រាការប្រាក់កម្រិតនេះ គឺមិនមែនជាអ្វីដែលអ្នកប្រើប្រាស់ចង់បាននោះទេ ប៉ុន្តែការផ្លាស់ប្តូររបស់ Fed នៅតែអាចប៉ះពាល់ដល់អត្រាការប្រាក់លើប្រាក់កម្ចី និងការសន្សំ ជាពិសេសការដកប្រាក់កម្ចីទិញផ្ទះ ទិញរថយន្ត ឬប្រើប្រាស់ប័ណ្ណឥណទានជាដើម។ ការដំឡើងអត្រាការប្រាក់ បានកើតឡើងនៅក្នុងបរិបទមួយ ដែលវិស័យធនាគារទទួលរងនូវហានិភ័យ ដោយសារអត្រាការប្រាក់ខ្ពស់ ស្របពេលដែលធនាគារចំនួន ៣ នៅអាម៉េរិកបានដួលរលំក្នុងរយៈពេលត្រឹមតែ ២ខែ។ នៅក្នុងសេចក្តីប្រកាសបន្ទាប់ពីកិច្ចប្រជុំរបស់ Fed បានបន្តសង្កត់ធ្ងន់លើការប្តេជ្ញាចិត្តក្នុងការទប់ស្កាត់អតិផរណា។ នៅពេលត្រូវបានសួរនៅក្នុងសន្និសីទសារព័ត៌មាន ថាតើ Fed នឹងត្រូវបានបញ្ឈប់ការដំឡើងនៅពេលណា ? ឆ្លើយតបបញ្ហានេះ ប្រធានកណ្តាលអាមេរិកលោក Jerome Powell បាននិយាយថាពួកគេនឹងពិភាក្សាអំពីរឿងនេះនៅឯកិច្ចប្រជុំខែមិថុនា។ «ក្រុមប្រឹក្សាគាំទ្រយ៉ាងខ្លាំងចំពោះការដំឡើងអត្រាការប្រាក់លើកនេះ ប៉ុន្តែក៏មានការពិភាក្សាអំពីការបញ្ឈប់ដែរ»។ លោក Powell បានបញ្ជាក់បែបនេះ នៅថ្ងៃទី៣ ខែឧសភា។ ការពិភាក្សានៅ Fed អាចនឹងកាន់តែខ្លាំងក្នុងប៉ុន្មានសប្តាហ៍ខាងមុខ ដោយសារការខ្ចីប្រាក់មានការធ្លាក់ចុះ ហើយសេដ្ឋកិច្ចត្រូវបានព្រមានថា ស្ថិតនៅលើមាត់ជ្រោះនៃវិបត្តិ។ ការរឹតបន្តឹង និងការបន្ធូរបន្ថយរបស់ Fed នឹងត្រូវជជែកគ្នា ថាតើគោលនយោបាយបច្ចុប្បន្ន គឺគ្រប់គ្រាន់ ដើម្បីនាំអតិផរណាត្រឡប់ទៅគោលដៅ ២ភាគរយវិញដែរឬយ៉ាងណា។ ពួកគេត្រូវការពិចារណាពីស្ថានភាពសេដ្ឋកិច្ច ទិសដៅនៃអតិផរណា និងហានិភ័យសេដ្ឋកិច្ចជាបន្តបន្ទាប់។ នេះបើតាមលោក Joseph Brusuelas ប្រធានសេដ្ឋវិទូនៅ RSM US បាននិយាយនៅកម្មវិធីទូរទស្សន៍ CNN ។ ទោះជាយ៉ាងណាក៏ដោយលោក Powell មានសុទិដ្ឋិនិយមចំពោះសេដ្ឋកិច្ចអាម៉េរិក។ លោកបានចង្អុលបង្ហាញថា ការធ្លាក់ចុះយ៉ាងខ្លាំងនៃការងារថ្មី មិនបានទាញអត្រាអ្នកអត់ការងារធ្វើឱ្យឡើងខ្ពស់នោះទេ។ កាលពីខែមីនា អាម៉េរិកបានបន្ថែមការងារថ្មីចំនួន ៩,៥៩លានកន្លែង ដែលធ្លាក់ចុះពីកម្រិតខ្ពស់បំផុតចំនួន ១២លានក្នុងរយៈពេលដូចគ្នាកាលពីឆ្នាំមុន ហើយអត្រាគ្មានការងារធ្វើក្នុងឆ្នាំ២០២២ ក៏មិនលើសពី ៣,៧ភាគរយដែរ។ ធនាគារកណ្តាលបាននិយាយថាការរឹតបន្តឹងលក្ខខណ្ឌផ្តល់ប្រាក់កម្ចីអាចធ្វើឱ្យសេដ្ឋកិច្ចធ្លាក់ចុះដែលបណ្តាលឱ្យវាឈានដល់គោលដៅអតិផរណារបស់ខ្លួន។ Fed បាននិយាយនៅក្នុងសេចក្តីថ្លែងការណ៍មួយថា ឥណទានដែលត្រូវបានរឹតបន្តឹងអាចថ្លឹងថ្លែងលើសកម្មភាពសេដ្ឋកិច្ច ការងារ និងអតិផរណា ហើយទំហំនៃផលប៉ះពាល់ទាំងនេះនៅតែមានភាពមិនប្រាកដប្រជា។ ទោះបីជាមានការដួលរលំនៃធនាគារ First Republic កាលពីសប្តាហ៍មុនក៏ដោយ លោក Powell គិតថា ភាពចលាចលនៅក្នុងវិស័យធនាគារមិនគួរឱ្យព្រួយបារម្ភពេកនោះទេ។ លោកបានបន្តថា ស្ថានភាពនេះមានភាពប្រសើរឡើងចាប់តាំងពីខែមីនា ហើយធនាគារជាច្រើនមានការព្រួយបារម្ភអំពីសាច់ប្រាក់ងាយស្រួល។ ជុំវិញកិច្ចព្រមព្រៀងរបស់ JP Morgan ក្នុងការទិញ First Republic លោក Powell បាននិយាយថា វាគឺជារឿងល្អសម្រាប់ប្រព័ន្ធធនាគារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4231.txt	នៅមជ្ឈិមបូព៌ា បញ្ហាប្រឈមតម្លៃស្បៀងអាហារកំពុងក្លាយជាវិបត្តិ។ បើតាមទិន្នន័យ មានប្រទេសចំនួន ៥ ដែលតម្លៃអាហារបានកើនឡើងជាង ៦០ភាគរយ។ យោងតាមកាសែតធុរកិច្ចអារ៉ាប់ អតិផរណាតម្លៃស្បៀងអាហារ បានរុញច្រានមនុស្សជាង ៤០លាននាក់នៅក្នុងតំបន់នេះ ឱ្យធ្លាក់ចូលទៅក្នុងវិបត្តិសន្តិសុខស្បៀង។	នៅអ៊ីរ៉ង់ ទួរគី និងអេហ្ស៊ីប តម្លៃអាហារទាំងអស់បានកើនឡើងជាង ៦០ភាគរយ ខណៈនៅប្រទេសលីបង់ តម្លៃម្ហូបអាហារក៏បានកើនឡើង ១៤០ភាគរយ។ ប្រជាជនជាច្រើនអាចទិញបានត្រឹមតែមួយភាគបួននៃអាហារ ដែលពួកគេធ្លាប់បរិភោគតែប៉ុណ្ណោះ។ ដំណាំនៅមជ្ឈិមបូព៌ាកាលពីឆ្នាំមុន បានជួបវិបត្តិដោយសារគ្រោះរាំងស្ងួត។ គ្រោះរាំងស្ងួតបានកើតឡើងម្តងទៀត នៅក្នុងស្ថានភាពភូមិសាស្ត្រនយោបាយពិភពលោក ដែលងាយនឹងបង្កជាហេតុ ដោយបង្កើតឱ្យមានផលប៉ះពាល់ទ្វេដង ដល់ការផ្គត់ផ្គង់ស្បៀងអាហារនៅតំបន់នេះ។ កាសែតអារ៉ាប់បានឱ្យដឹងថា នៅមជ្ឈិមបូព៌ានិងអាហ្វ្រិកខាងជើង មានអាហាររហូតដល់ ៩០ភាគរយ ត្រូវបាននាំចូល។ ជម្លោះមិនចេះចប់រវាងរុស្ស៊ី និងអ៊ុយក្រែន បានរុញច្រានប្រទេសមួយចំនួននៅតំបន់នេះ ឱ្យស្ថិតក្នុងស្ថានភាពលំបាក។ តួយ៉ាងដូចជាអេហ្ស៊ីប ស្រូវសាលីភាគច្រើនត្រូវបាននាំចូលពីរុស្ស៊ី និងអ៊ុយក្រែន ។ បច្ចុប្បន្នប្រជាជននៅទីនេះកំពុងជួបនូវស្ថានភាពតម្លៃម្ហូបអាហារប្រែប្រួល ពីមួយថ្ងៃទៅមួយថ្ងៃ។ អតិផរណាតម្លៃស្បៀង មិនត្រឹមតែជាការព្រួយបារម្ភចំពោះប្រទេសអភិវឌ្ឍន៍មធ្យមនៅមជ្ឈិមបូព៌ាប៉ុណ្ណោះទេ សូម្បីតែប្រទេសអ្នកមានដែលនៅឈូងសមុទ្រ ក៏រងឥទ្ធិពលពីវិបត្តិស្បៀងឡើងថ្លៃផងដែរ។ ថ្មីៗនេះ មន្ត្រីក្នុងប្រទេសអារ៉ាប់រួម បានធានាដល់ប្រជាជនរបស់ពួកគេថា នឹងមិនបណ្តោយឱ្យតម្លៃអាហារសំខាន់ៗបន្តកើនថ្លៃទៀតឡើយ។ បច្ចុប្បន្ន ប្រទេសនេះ ត្រូវដាក់ការត្រួតពិនិត្យតម្លៃលើផលិតផលអាហារសំខាន់ៗដូចជា ប្រេងឆា ស៊ុត ទឹកដោះគោ អង្ករ ស្ករ ឬនំប៉័ង។ ស្របពេលដែលតម្លៃអាហារខ្ពស់នាពេលបច្ចុប្បន្ន បានធ្វើឱ្យគ្រួសារជាច្រើននៅមជ្ឈិមបូព៌ាមានការព្រួយបារម្ភនៅថ្ងៃ បុណ្យរ៉ាម៉ាដានឆ្នាំនេះ។ ពួកគេនឹងមិនត្រឹមតែតមអាហារនៅពេលថ្ងៃប៉ុណ្ណោះទេ ថែមទាំងនៅពេលល្ងាចទៀតផង។ បើតាមកាសែត Al Jazeera របស់កាតា នៅក្នុងប្រទេសលីបង់ តួលេខ៨០ភាគរយនៃចំនួនប្រជាជន ស្ថិតនៅក្នុងស្ថានភាពមិនមានលទ្ធភាពទទួលទានអាហារ បន្ទាប់ពីការតមអាហារមួយថ្ងៃ។ ចំណែកនៅស៊ីរី ៩០ភាគរយនៃប្រជាជន រស់នៅក្រោមបន្ទាត់នៃភាពក្រីក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4232.txt	ក្នុងចំណោមពាណិជ្ជករប្រហែល១ពាន់នាក់ដែលត្រូវបានសម្ភាស ៣៩,៦ភាគរយចង់ឱ្យរដ្ឋាភិបាលកាត់បន្ថយទំហំកម្មវិធីគោលនយោបាយជំរុញសេដ្ឋកិច្ចមួយចំនួនដែលពួកគេយល់ថាជាការខ្ជះខ្ជាយថវិកាជាតិ ខណៈ៣៦,៤ភាគរយបានអំពាវនាវឱ្យធនាគារកណ្តាលជប៉ុន (BoJ) គួរតែបន្តរក្សាអត្រាការប្រាក់ទាបបំផុតដើម្បីគាំទ្រសេដ្ឋកិច្ច។ នេះបើតាមការស្រាវជ្រាវមួយ។	ការស្ទង់មតិថ្មីៗនេះដោយក្រុមហ៊ុនស្រាវជ្រាវ Teikoku Databank Ltd. បានបង្ហាញថាប្រមាណ ៤០ភាគរយនៃក្រុមហ៊ុនដែលបានសម្ភាសចង់ឱ្យធនាគារកណ្តាលជប៉ុន (BoJ) បន្ធូរបន្ថយគោលនយោបាយរូបិយវត្ថុឱ្យមានភាពធូរលុងជាងនេះបន្ថែមទៀតនាឆ្នាំក្រោយ។ ក្រុមហ៊ុនស្រាវជ្រាវដែលមានមូលដ្ឋាននៅទីក្រុងតូក្យូមួយនេះបានឱ្យដឹងថា អ្នកដែលត្រូវបានសម្ភាសនៅតែមានការព្រួយបារម្ភអំពីហានិភ័យដែលបណ្តាលមកពីការផ្លាស់ប្តូរគោលនយោបាយភ្លាមៗ និងអំពាវនាវឱ្យមានការផ្លាស់ប្តូរបន្តិចម្តងៗ ស្របពេលដែលធនាគារកណ្ដាលជប៉ុន ពិចារណាវិធានការដើម្បីជំរុញសេដ្ឋកិច្ចនោះ។ ក្នុងការស្ទង់មតិតាមអ៊ីនធឺណិតដែលធ្វើឡើងនៅពាក់កណ្តាលខែកុម្ភៈ អ្នកឆ្លើយសំណួរ ១៧,៦ភាគរយបាននិយាយថាពួកគេចង់ឱ្យ BOJ បន្តបន្ធូរបន្ថយគោលនយោបាយរូបិយវត្ថុ ខណៈដែល ៦,៤ភាគរយគាំទ្រឱ្យ BoJ បន្តការរឹតបន្តឹង។ នេះបើតាមទេសាភិបាលធនាគារកណ្តាលជប៉ុនលោក Haruhiko Kuroda ។ បច្ចុប្បន្ន BoJ បានរក្សាអត្រាការប្រាក់រយៈពេលខ្លី និងរយៈពេលវែងទាបបំផុត តាមរយៈកម្មវិធីទិញមូលបត្របំណុលដ៏ធំរបស់ខ្លួន។ អ្នកជំនាញមួយចំនួនបានចង្អុលបង្ហាញពីហានិភ័យ និងផលប៉ះពាល់ពីការធ្លាក់ថ្លៃខ្លាំងនៃប្រាក់យ៉េន និងការបង្ខូចទ្រង់ទ្រាយនៅក្នុងទីផ្សារមូលបត្របំណុល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4233.txt	ជាលើកដំបូងក្នុងរយៈពេលជាង៣០ឆ្នាំ អតិផរណានៅក្នុងប្រទេសអាហ្សង់ទីនបានកើនលើស ១០០ភាគរយ ដែលជាសញ្ញាណបង្ហាញថារដ្ឋាភិបាលបានបរាជ័យក្នុងការគ្រប់គ្រងការកើនឡើងតម្លៃទំនិញ។	ទីភ្នាក់ងារស្ថិតិជាតិរបស់ប្រទេសអាហ្សង់ទីន (INDEC) បានឱ្យដឹងថា សន្ទស្សន៍តម្លៃទំនិញប្រើប្រាស់ (CPI) នៅក្នុងខែកុម្ភៈបានកើនឡើងចំនួន ១០២,៥ភាគរយបើធៀបទៅគ្រាដូចគ្នានៅឆ្នាំមុន។ អត្រានេះស្ថិតក្នុងចំណោមសន្ទស្សន៍ខ្ពស់បំផុតក្នុងពិភពលោក។ បើធៀបនឹងខែមុន អតិផរណាក្នុងប្រទេសនេះមាន ៦,៦ភាគរយ។ អាហារ និងភេសជ្ជៈស្ថិតក្នុងចំណោមអត្រាកើនខ្ពស់ជាងគេបំផុតដោយមានសន្ទស្សន៍ ៩,៨ភាគរយនៅក្នុងខែកុម្ភៈធៀបនឹងខែមុន ហើយតាមពីក្រោយដោយទំនិញនៅក្នុងវិស័យបច្ចេកវិទ្យាព័ត៌មាន-ទំនាក់ទំនង និងភោជនីយដ្ឋាន-សណ្ឋាគារជាដើម។ ប្រទេសមានសេដ្ឋកិច្ចធំជាងគេទីបីរបស់អាម៉េរិកឡាទីន កំពុងវិលត្រលប់ទៅក្នុងវិបត្តិហិរញ្ញវត្ថុ និងសង្គមក្នុងរយៈពេលប៉ុន្មានឆ្នាំកន្លងមកនេះ។ ថ្មីៗនេះ ស្ថានភាពសេដ្ឋកិច្ចរបស់ប្រទេសកាន់តែយ៉ាប់យ៉ឺនបន្ថែមទៀតដោយសាររងឥទ្ធិពលពីជម្លោះរុស្ស៊ី និងអ៊ុយក្រែន។ ប្រទេសនេះបានទទួលរងនូវអតិផរណាលើស ៤ភាគរយ រយៈពេល ១៣ខែជាប់ៗគ្នា។ ដើម្បីដោះស្រាយអតិផរណា និងការពារប្រាក់ប៉េសូពីការធ្លាក់ថ្លៃ រដ្ឋបាលរបស់ប្រធានាធិបតី Alberto Fernandez បានអនុវត្តគោលនយោបាយគាំទ្រអត្រាប្តូរប្រាក់សម្រាប់វិស័យមួយចំនួន ដើម្បីជួយអាជីវកម្មក្នុងវិស័យទាំងនេះ ក្នុងការទិញប្រាក់ដុល្លារក្នុងតម្លៃថោកជាងទីផ្សារ។ រដ្ឋមន្ត្រីសេដ្ឋកិច្ចថ្មីរបស់ប្រទេសនេះ លោក Sergio Massa កំពុងដំណើរការការប្រយុទ្ធប្រឆាំងនឹងអតិផរណាជាមួយនឹងវិធីសាស្រ្តដែលទំនើបជាងមុន។ ទាក់ទងនឹងការដំឡើងអត្រាការប្រាក់ រដ្ឋមន្ត្រីរូបនេះបានសន្យាថា នឹងមិនស្នើសុំឱ្យធនាគារកណ្តាលបោះពុម្ពប្រាក់បន្ថែមទៀតដើម្បីបម្រើការចំណាយសាធារណៈនៅឆ្នាំនេះនោះទេ។ មិនត្រឹមតែអាហ្សង់ទីនទេ ប្រទេសជាច្រើននៅជុំវិញពិភពលោកក៏កំពុងជួបវិបត្តិតម្លៃរស់នៅដែរ។ តួលេខផ្លូវការចុងក្រោយដែលចេញផ្សាយដោយវេណេស៊ុយអេឡាគឺចាប់ពីខែតុលាឆ្នាំមុន ជាមួយនឹងអតិផរណា ១៥៥ភាគរយ។ នៅប្រទេសលីបង់ សន្ទស្សន៍តម្លៃអ្នកប្រើប្រាស់បានកើនឡើង ១២៤ភាគរយក្នុងខែមករា។ អតិផរណានៅហ្ស៊ីមបាវ៉េក្នុងខែមករាក៏បានកើនឡើងដល់ ១០១,៥ភាគរយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4234.txt	នៅក្នុងឆ្នាំ ២០២២ រដ្ឋាភិបាលឥណ្ឌា បានសន្សំប្រាក់បានជាង ៣,៦ពាន់លានដុល្លារ តាមរយៈការបង្កើនការនាំចូលប្រេងពីរុស្ស៊ីដែលមានតម្លៃទាប ស្របពេលដែលប្រទេសលោកខាងលិច កំពុងដាក់ទណ្ឌកម្មជាបន្តបន្ទាប់មកលើរុស្ស៊ី។	បើតាមរបាយការណ៍របស់ Quartz ចំនួនទឹកប្រាក់ដែលឥណ្ឌាចំណេញអាចខ្ពស់ជាងនេះទៅទៀត។ កាលពីខែឧសភា ឆ្នាំ ២០២២ ប្រភពប្រេងរបស់រុស្ស៊ី ដែលផ្គត់ផ្គង់ទៅឱ្យឥណ្ឌាមានតម្លៃថោកជាង១៦ដុល្លារ ក្នុងមួយធុងប៉ារែល បើធៀបតម្លៃមធ្យម ១១០ដុល្លារក្នុងមួយធុងប៉ារ៉ែល ដែលឥណ្ឌាបាននាំចូល។ នាពេលនោះ រុស្ស៊ីថែមទាំងបានផ្ដល់ការបញ្ចុះតម្លៃ ៣០ដុល្លារ សម្រាប់រាល់ធុងប្រេងដែលខ្លួនលក់ទៅឱ្យឥណ្ឌាផងដែរ។ ប្រទេសអាស៊ីខាងត្បូងមួយនេះ បានទិញប្រេងពីរុស្ស៊ី ក្រោមតម្លៃ៦០ដុល្លារក្នុងមួយបារ៉ែល ដែលលោកខាងលិចបានកំណត់។ ជាមួយនឹងកិច្ចព្រមព្រៀងជាច្រើន តម្លៃប្រេង Urals របស់រុស្ស៊ីនៅកំពង់ផែឥណ្ឌា រួមទាំងថ្លៃធានារ៉ាប់រង និងការដឹកជញ្ជូន បានធ្លាក់ចុះក្រោមតម្លៃមធ្យមប្រមាណពី១២ ទៅ១៥ដុល្លារនៅក្នុងមួយធុងប៉ារែល បើធៀបតម្លៃប្រចាំខែនៃប្រេង Brent ។ ពីមុនកម្រិតថ្លៃនៃភាពខុសគ្នានេះ មានប្រមាណតែ៥ ទៅ៨ដុល្លារ ក្នុងមួយធុងប៉ារែល កាលពីខែតុលាឆ្នាំ ២០២២ និងពី១០ ទៅ១១ដុល្លារ កាលពីខែវិច្ឆិកា។ នេះបើតាម Reuters ។ ចាប់តាំងពីមានសង្គ្រាមបានផ្ទុះឡើង រុស្ស៊ីបានផ្លាស់ប្តូរទីផ្សារគោលដៅសម្រាប់ការផ្គត់ផ្គង់ប្រេង ពីអឺរ៉ុប មកអាស៊ី ខណៈដែលអាម៉េរិក និងសហភាពអឺរ៉ុប បានដាក់ទណ្ឌកម្មម្តងហើយម្តងទៀត។ ឥណ្ឌាកំពុងដើរតួនាទីយ៉ាងសំខាន់ក្នុងការរក្សាតារាងតុល្យភាពនៃប្រេងរុស្ស៊ីឱ្យមានស្ថិរភាព។ ទន្ទឹមនេះ រុស្ស៊ីបានក្លាយជាអ្នកផ្គត់ផ្គង់ប្រេងឆៅលំដាប់កំពូលរបស់ឥណ្ឌា ដែលតាមពីក្រោយដោយអ៊ីរ៉ាក់ និងអារ៉ាប៊ីសាអូឌីត។ សម្រាប់តែខែមករា ការនាំចូលប្រេងរបស់រុស្ស៊ីទៅកាន់ប្រទេសឥណ្ឌាបានកើនឡើងខ្លាំងដល់១,៤លានបារ៉ែលក្នុងមួយថ្ងៃ កើនក្នុងអត្រា៩,២ភាគរយ ធៀបនឹងខែធ្នូឆ្នាំ២០២២ ។ តួលេខនេះតំណាងឱ្យ ២៧ភាគរយនៃការនាំចូលប្រេងឆៅសរុបរបស់ឥណ្ឌា៥លានបារ៉ែលក្នុងមួយថ្ងៃ។ គួរបញ្ជាក់ថា ឥណ្ឌាបង្កើនការនាំចូលប្រេងឆៅខ្ពស់នៅក្នុងខែធ្នូ និងខែមករាជារៀងរាល់ឆ្នាំដោយសាររោងចក្រចម្រាញ់ប្រេងរបស់ប្រទេសនេះ នឹងត្រូវបិទសម្រាប់ការថែទាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4235.txt	ប្រជាជនរស់នៅក្នុងទីក្រុងប៉េកាំងប្រទេសចិនដែលមានចំណូលទាប ក្នុងម្នាក់ៗនឹងទទួលបានប្រាក់ឧបត្ថម្ភចំនួន ៦ដុល្លារក្នុងមួយខែ។ បើតាមការបញ្ជាក់ពីអាជ្ញាធរទីក្រុងប៉េកាំង ការផ្តល់ប្រាក់នេះអាចជួយកាត់បន្ថយអតិផរណា ដោយសារតម្លៃអាហារឡើងថ្លៃខ្ពស់។	គណៈកម្មាធិការកំណែទម្រង់ និងការអភិវឌ្ឍន៍ទីក្រុងប៉េកាំងបានប្រកាសកាលពីចុងសប្តាហ៍មុនថា ប្រជាជនជាង ៣០០ពាន់នាក់ដែលមានចំណូលទាប នឹងទទួលបានប្រាក់ឧបត្ថម្ភ៤០យ័ន (៦ដុល្លារ) ក្នុងមួយខែ។ កញ្ចប់ជំនួយដំបូងនឹងត្រូវបានឧបត្ថម្ភក្នុងខែនេះ ហើយវាមិនច្បាស់ទេថាតើគោលការណ៍នេះនឹងមានរយៈពេលប៉ុន្មានយូរយ៉ាងណា។ «នៅក្នុងខែមករា តម្លៃអាហារនៅទីក្រុងប៉េកាំងបានកើនឡើង ៦,៦ភាគរយដែលមានលក្ខណៈគ្រប់គ្រាន់សម្រាប់កម្មវិធីជំនួយ។ យើងនឹងខិតខំរក្សាកម្រិតជីវភាពជាមូលដ្ឋានសម្រាប់អ្នកដែលមានតម្រូវការ»។ នេះបើតាមសារព័ត៌មាន Beijing Daily បានដកស្រង់សម្ដីមន្ត្រីគណៈកម្មាការមួយរូប។ ការប្រកាសនេះបានធ្វើឡើងនៅពេលដែលអតិផរណាតម្លៃម្ហូបអាហារបានកើនឡើង បន្ទាប់ពីរដ្ឋាភិបាលបានលុបចោលគោលនយោបាយសូន្យកូវីដរបស់ខ្លួនកាលពីចុងឆ្នាំមុន និងបានបន្ធូរបន្ថយគោលនយោបាយរូបិយវត្ថុដើម្បីជំរុញការងើបឡើងវិញនៃសេដ្ឋកិច្ច។ សន្ទស្សន៍តម្លៃទំនិញប្រើប្រាស់ (CPI) នៅចិនក្នុងខែមករាបានកើនឡើង២,១ភាគរយ បើធៀបនឹងពេលដូចគ្នាកាលពីឆ្នាំមុន ក្នុងនោះតម្លៃអាហារកើនឡើងជាង៦ភាគរយ ភាគច្រើនដោយសារសាច់ជ្រូក និងផ្លែឈើ។ ប៉ុន្តែដំណឹងនៃការគាំទ្រជាផ្លូវការមិនសូវទទួលបានការគាំទ្រពីប្រជាពលរដ្ឋឡើយ។ នៅលើប្រព័ន្ធផ្សព្វផ្សាយសង្គមរបស់ចិន មនុស្សជាច្រើនត្អូញត្អែរអំពីតម្លៃនៃការរស់នៅខ្ពស់នៅទីក្រុងប៉េកាំង។ មនុស្សជាច្រើនរិះគន់ប្រព័ន្ធសន្តិសុខសង្គមនៅក្នុងប្រទេសចិន។ អ្នកខ្លះទៀតសម្ដែងការមិនពេញចិត្តនឹង រដ្ឋាភិបាលចំពោះការលើកលែងបំណុលរាប់ពាន់លានដុល្លារពីប្រទេសដទៃ។ ចិនបានអនុវត្តកម្មវិធីមួយដើម្បីគាំទ្រប្រជាជនដែលមានប្រាក់ចំណូលទាបចាប់តាំងពីឆ្នាំ ២០១១ ដោយផ្តល់ប្រាក់ដល់អ្នកដែលត្រូវការជំនួយ នៅពេលដែលសន្ទស្សន៍តម្លៃទំនិញប្រើប្រាស់ ឬតម្លៃអាហារឈានដល់កម្រិតជាក់លាក់ណាមួយដែលអាជ្ញាធរបានកំណត់។ នៅចិន ទីក្រុង ឬតំបន់នីមួយៗមានស្តង់ដារផ្សេងៗគ្នា ដោយសារតម្លៃនៃការរស់នៅប្រែប្រួលពីកន្លែងមួយទៅកន្លែងមួយ។ ទោះជាយ៉ាងណាក៏ដោយ តំបន់ជាច្រើននៅក្នុងប្រទេសនេះក៏កំពុងប្រឈមមុខនឹងសម្ពាធផ្នែកហិរញ្ញវត្ថុផងដែរ ពីព្រោះរយៈពេល ៣ឆ្នាំនៃការអនុវត្តគោលនយោបាយសូន្យកូវីដ បណ្តាលឱ្យបាត់បង់ថវិការបស់ពួកគេ។ ការធ្លាក់ចុះនៃទីផ្សារអចលនទ្រព្យបានធ្វើឱ្យរដ្ឋាភិបាលក្នុងតំបន់បាត់បង់ប្រាក់ចំណូលមួយចំនួនធំផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4236.txt	ទីផ្សារភាគហ៊ុនអាស៊ីបានធ្លាក់ចុះនៅក្នុងក្នុងបន្ទាត់ពណ៌ក្រហម នៅក្នុងសន្ទស្សន៍នៃការជួញដូរនាថ្ងៃទី១៤ ខែមីនា ស្របពេលដែលអ្នកវិនិយោគជាច្រើនបានលក់ភាគហ៊ុនរបស់ខ្លួន បន្ទាប់ពីមានការដួលរលំធនាគារធំៗចំនួនពីរនៅអាម៉េរិកគឺ Silicon Valley Bank និង Signature Bank ។	សន្ទស្សន៍នៃទីផ្សារភាគហ៊ុនតូក្យូ (ជប៉ុន) ភាគហ៊ុនស៊ីដនី (អូស្ត្រាលី) និងភាគហ៊ុនសេអ៊ូល (កូរ៉េខាងត្បូង) លាក់ចុះជិត២ភាគរយ ខណៈដែលទីផ្សារភាគហ៊ុនហុងកុង និងសៀងហៃ (ចិន) សិង្ហបុរី និងតៃប៉ិបានឃើញទិដ្ឋភាពនៃការលក់ភាគហ៊ុនដ៏ច្រើនសន្ធឹកសន្ទាប់។ ក្នុងចំណោមធនាគារក្នុងតំបន់ ភាគហ៊ុនរបស់ក្រុមហ៊ុន Mitsubishi UFJ Financial Group (MUFG) និង Sumitomo Mitsui Financial Group ទាំងពីរនេះបានធ្លាក់ចុះជាង ៧ភាគរយ ខណៈដែលភាគហ៊ុនរបស់ HSBC ដែលបានចុះបញ្ជីក្នុងទីក្រុងហុងកុងបានធ្លាក់ចុះជាង៣ភាគរយ។ ធនាគារជាតិអូស្រ្តាលីបានធ្លាក់ចុះជាង ២ភាគរយ ខណៈ KB Financial Group របស់កូរ៉េខាងត្បូងបានធ្លាក់ចុះ ៣ភាគរយ ។ បើតាម Bloomberg ភាគហ៊ុនដែលមានតម្លៃប្រមាណ ៤៦៥ពាន់លានដុល្លារត្រូវបានដកហូតចេញពីទីផ្សារភាគហ៊ុនហិរញ្ញវត្ថុពិភពលោក ក្នុងរយៈពេល ៣ថ្ងៃចុងក្រោយនេះ បើទោះបីជាមានការធានាដល់អ្នកវិនិយោគពីអាជ្ញាធរអាម៉េរិកដែលរួមមានធនាគារកណ្តាល (FED) រតនាគារជាតិអាម៉េរិក និងសាជីវកម្មធានារ៉ាប់រងប្រាក់បញ្ញើសហព័ន្ធអាម៉េរិក (FDIC)ក៏ដោយ។ ជុំវិញការដួលរលំនៃធនាគារខាងលើនេះ អាជ្ញាធរអាម៉េរិកបានសន្យាការពារអ្នកដាក់ប្រាក់បញ្ញើ និងគាំទ្រធនាគារទាំងអស់ដែលត្រូវការសាច់ប្រាក់ ដោយបន្ធូរបន្ថយលក្ខខណ្ឌសម្រាប់ការផ្តល់ប្រាក់កម្ចីរយៈពេលខ្លី។ អ្នកជំនាញជាច្រើនបានបង្ហាញពីមូលហេតុនៃការដួលរលំរបស់ SVB និង Signature Bank ដោយសារតែ FED បានដំឡើងអត្រាការប្រាក់យ៉ាងខ្លាំងដើម្បីទប់ស្កាត់អតិផរណាដែលបានជះឥទ្ធិពលយ៉ាងខ្លាំងលើទីផ្សារភាគហ៊ុន។ ដូច្នោះហើយ អ្នកជំនាញរំពឹងថា FED ប្រហែលជាត្រូវផ្អាកគោលនយោបាយបច្ចុប្បន្ន ដើម្បីរក្សាស្ថិរភាពទីផ្សារហិរញ្ញវត្ថុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4237.txt	ធនាគារពិភពលោក (WB) បានបន្ទាបការព្យាកររបស់ខ្លួនសម្រាប់កំណើនសេដ្ឋកិច្ចពិភពលោកក្នុងឆ្នាំ ២០២៣ ដោយអះអាងថា បណ្តាប្រទេសនានានឹងបន្តប្រឈមមុខការលំបាកជាច្រើន។	ធនាគារពិភពលោកទើបតែចេញផ្សាយនូវការព្យាករចុងក្រោយរបស់ខ្លួនដោយបានទម្លាក់ការព្យាកររបស់ខ្លួនសម្រាប់កំណើនសេដ្ឋកិច្ចពិភពលោកក្នុងឆ្នាំ ២០២៣ មកត្រឹម ១,៧៥ភាគរយ ជំនួសឱ្យអត្រា ៣ភាគរយដែលខ្លួនបានព្យាករកន្លងមក។ ការធ្លាក់ចុះនៃកំណើននេះ បានកើតឡើងស្របពេលដែលប្រទេសមានសេដ្ឋកិច្ចខ្លាំងខ្លាភាគច្រើនមានសន្ទុះកំណើនយឺតយ៉ាវ។ ធនាគារពិភពលោកបានព្យាករកំណើនសេដ្ឋកិច្ចអាម៉េរិកមានកំណើនត្រឹមតែ ០,៥ភាគរយប៉ុណ្ណោះក្នុងឆ្នាំ២០២៣ ខណៈប្រទេសចិនមានកំណើន ៤,៣ភាគរយ។ ប្រទេសវៀតណាមត្រូវបានគេព្យាករថានឹងមានអត្រាកំណើនខ្ពស់នៅក្នុងតំបន់អាស៊ីប៉ាស៊ីហ្វិកជាមួយនឹងអត្រា ៦,៣ភាគរយនៅឆ្នាំ ២០២៣។ លោក Ayhan Kose នាយកនៃក្រុមទស្សនវិស័យធនាគារពិភពលោកបានអះអាងថា ៖« ជារួមបណ្តាប្រទេសនានាត្រូវតែធានាឱ្យមានការអភិវឌ្ឍន៍ប្រកបដោយភាពច្បាស់លាស់ មានក្របខ័ណ្ឌគោលនយោបាយរឹងមាំ និងផែនការរយៈពេលមធ្យមច្បាស់លាស់។ ពួកគេកំពុងអនុវត្តកំណែទម្រង់ដែលចាំបាច់ ដើម្បីជំរុញកំណើនសេដ្ឋកិច្ច» ។ ការកើនឡើងអត្រាការប្រាក់ វិបត្តិស្បៀងអាហារ និងថាមពល និងជម្លោះប្រដាប់អាវុធបាននាំឱ្យបណ្តាប្រទេសជាច្រើនប្រឈមមុខនឹងវិបត្តិសេដ្ឋកិច្ច។ ប្រទេសកំពុងអភិវឌ្ឍន៍ និងប្រទេសរីកចម្រើន អាចប្រឈមមុខនឹងការលំបាកជាច្រើននៅពេលដោះស្រាយបន្ទុកបំណុលសាធារណៈ និងរូបិយប័ណ្ណក្នុងស្រុកធ្លាក់ចុះ។ ធនាគារពិភពលោកក៏ជឿជាក់ផងដែរថាការរំខានដល់ខ្សែច្រវាក់ផ្គត់ផ្គង់ និងអតិផរណាខ្ពស់នឹងបង្ខំឱ្យធនាគារកណ្តាលបន្តរឹតបន្តឹងអត្រាការប្រាក់។ នេះទំនងជាធ្វើឱ្យកំណើនសេដ្ឋកិច្ចពិភពលោកកាន់តែបន្តធ្លាក់ចុះថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4238.txt	ឧស្សាហកម្មរថយន្តរបស់រុស្ស៊ីត្រូវបានរងផលប៉ះពាល់ដោយការដាក់ទណ្ឌកម្ម ដែលបណ្តាលឱ្យផលិតកម្មធ្លាក់ចុះ តម្លៃកើនឡើងយ៉ាងខ្លាំង ហើយអ្នកទិញត្រូវប្តូរទៅប្រើប្រាស់រថយន្តដែលមានតម្លៃថោក។	ខណៈអ្នកវិភាគនៅតែជជែកគ្នាអំពីប្រសិទ្ធភាពនៃទណ្ឌកម្មសេដ្ឋកិច្ចរបស់លោកខាងលិចមកលើរុស្ស៊ី ឧស្សាហកម្មរថយន្តប្រទេស ត្រូវមើលឃើញថា រងផលប៉ះពាល់យ៉ាងច្បាស់ ដោយសារតែរុស្ស៊ីពឹងផ្អែកលើក្រុមហ៊ុនផលិតរថយន្តបរទេស និងគ្រឿងបន្លាស់ដែលនាំចូល។ ចំនួនទឹកប្រាក់ដែលជនជាតិរុស្ស៊ីចំណាយលើរថយន្តថ្មីបានធ្លាក់ចុះ៥២ភាគរយមកនៅត្រឹម ១,៥ទ្រីលានរូប្លិ (២០,៤ពាន់លានដុល្លារ) កាលពីឆ្នាំមុន។ ការលក់រថយន្តថ្មីបានថយចុះ ៥៨,៨ភាគរយ។ ការផលិតរថយន្តក៏បានធ្លាក់ចុះដល់កម្រិតទាបបំផុតចាប់តាំងពីឆ្នាំ ១៩៩១នៅពេលដែលក្រុមហ៊ុនផលិតរថយន្តលោកខាងលិចបានបិទប្រតិបត្តិការ និងលក់រោងចក្រ។ បើតាមទិន្នន័យពីក្រុមហ៊ុនវិភាគទិន្នន័យរថយន្តរុស្ស៊ី Autostat ការចំណាយសរុបទាំងរថយន្តថ្មី និងរថយន្តប្រើរួចគឺធ្លាក់ចុះ ១៥ភាគរយក្នុងឆ្នាំ ២០២២។ ផ្ទុយមកវិញ ការចំណាយលើរថយន្តជជុះបានកើនឡើង ១៤ភាគរយ។ រថយន្តប្រើរួចបានរួមចំណែកជិតបីភាគបួននៃរថយន្តដែលបានលក់កើនឡើង ៥៥ភាគរយបើធៀបនឹងឆ្នាំ ២០២១។ នាយកប្រតិបត្តិក្រុមហ៊ុន Autostat លោក Sergei Udalov បានឱ្យដឹងថា ៖ «ទឹកប្រាក់កំពុងហូរទៅកាន់ទីផ្សាររថយន្តជជុះ។ ទន្ទឹមនឹងនោះ រចនាសម្ព័ន្ធនៃទីផ្សាររថយន្តថ្មីបានផ្លាស់ប្តូរយ៉ាងខ្លាំង។ រថយន្ត Lada និងរថយន្តចិនមានតម្លៃប្រហែល ២លានរូប្លិ នៅតែមានលក់នៅក្នុងប្រទេសរុស្ស៊ី។ ប៉ុន្តែម៉ាករថយន្តប្រណីតស្ទើរតែបាត់បង់ទៅហើយ»។ បើតាមទីភ្នាក់ងារស្ថិតិរុស្ស៊ី Rosstat អត្រាអតិផរណា ១២ភាគរយកាលពីឆ្នាំមុនបានកាត់បន្ថយមួយផ្នែកនៃប្រាក់ចំណូលដែលអាចប្រើប្រាស់បានរបស់ប្រជាជនរុស្ស៊ី ១ភាគរយ ។ អ្នកលក់រាយបានបណ្តាក់ទុនយ៉ាងច្រើននៅក្នុងប្រភេទហាងដែលមានតម្លៃទាបៗ។ និន្នាការនេះក៏បង្ហាញឱ្យឃើញនៅក្នុងឧស្សាហកម្មរថយន្តផងដែរ។ ទិន្នន័យរបស់ក្រុមហ៊ុន Autostat បានបង្ហាញដែរថា តម្លៃជាមធ្យមនៃរថយន្តថ្មីដែលបានលក់កាលពីឆ្នាំមុនបានកើនឡើងដល់ ១៧ភាគរយ ដែលមានតម្លៃ ២,៣៣លានរូប្លិ ខណៈតម្លៃរថយន្តប្រើរួចបានកើនឡើងកាន់តែខ្លាំងដោយបន្ថែម ៣២ភាគរយទៅ។ ទាក់ទងរឿងនេះ ក្រុមហ៊ុន Skoda Auto ដែលជាផ្នែកមួយនៃក្រុមហ៊ុន Volkswagen បានលើកឡើងថា ការដឹកជញ្ជូនទៅកាន់ប្រទេសរុស្ស៊ីបានធ្លាក់ចុះ ៨០ភាគរយកាលពីឆ្នាំមុន។ ក្រុមហ៊ុន Volkswagen បានបិទរោងចក្ររបស់ខ្លួននៅក្នុងប្រទេសរុស្ស៊ី និងបញ្ឈប់ការនាំចូល។ យ៉ាងណាក៏ដោយ ពួកគេមិនទាន់ព្រមលក់រោងចក្រដូចក្រុមហ៊ុនមួយចំនួនទៀតនៅឡើយទេ។ រលកនៃអាជីវកម្មលោកខាងលិចដែលចាកចេញពីរុស្ស៊ីក៏ជួយម៉ាកយីហោចិនគ្រប់គ្រងទីផ្សារបណ្តើរៗដែរដូចជាម៉ាស៊ីនរបស់ JAC (ចិន) ត្រូវបានប្រើដើម្បីស្តារឡើងវិញនូវក្រុមហ៊ុន Moskvich ក្នុងប្រទេសរុស្ស៊ី។ អ្នកវិភាគបានព្យាករថា ការលក់រថយន្តថ្មីនៅក្នុងប្រទេសអាចនឹងកើនឡើងដល់ ៨០០ពាន់គ្រឿងនៅឆ្នាំនេះ ធៀបនឹងជិត ៦៩០ពាន់គ្រឿងកាលពីឆ្នាំមុន។ ទោះជាយ៉ាងណាក៏ដោយ តួលេខនេះនៅតែទាបជាង ១,៦លានគ្រឿងក្នុងឆ្នាំ ២០២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4239.txt	ប្រេស៊ីល និងអាហ្សង់ទីនមានបំណងធ្វើសមាហរណកម្មសេដ្ឋកិច្ចកាន់តែច្រើនបន្ថែមទៀត រួមទាំងផែនការដាក់ឱ្យប្រើប្រាស់នូវរូបិយប័ណ្ណរួមគ្នា។ ផែនការនេះ មានគោលដៅក្នុងការពង្រឹងសហប្រតិបត្តិការពាណិជ្ជកម្មក្នុងតំបន់ និងកាត់បន្ថយហានិភ័យនៃការប្រើប្រាស់ប្រាក់ដុល្លារ។	បើតាមកាសែត Financial Times ប្រេស៊ីល និងអាហ្សង់ទីន នឹងប្រកាសអំពីការចាប់ផ្តើមដំណើរការនៃការដាក់ឱ្យប្រើនូវរូបិយប័ណ្ណរួមគ្នានៅសប្តាហ៍ក្រោយក្នុងអំឡុងពេលសន្និសីទមួយនៅទីក្រុងប៊ុយណូស៊ែ។ គោលបំណងនៃការប្រើប្រាស់រូបិយប័ណ្ណររួមគ្នានេះ គឺផ្តោតសំខាន់លើរបៀបដែលអាចជំរុញពាណិជ្ជកម្មក្នុងតំបន់ លំហូរហិរញ្ញវត្ថុ កាត់បន្ថយប្រតិបត្តិការចំណាយ ជាពិសេសកាត់បន្ថយការពឹងផ្អែកលើប្រាក់ដុល្លារ។ ប្រេស៊ីលបានស្នើឱ្យដាក់ឈ្មោះនៃរូបិយប័ណ្ណនេះថា«sur» ដែលមានន័យថាភាគខាងត្បូង។ នៅក្នុងបទសម្ភាសជាមួយកាសែត Financial Times រដ្ឋមន្ត្រីហិរញ្ញវត្ថុអាហ្សង់ទីន លោក Sergio Massa បានអះអាងថា ភាគីនានានឹងធ្វើការសម្រេចចិត្តជាផ្លូវការមួយស្តីពីការចាប់ផ្តើមសិក្សាភាពចាំបាច់សម្រាប់ការប្រើប្រាស់រូបិយប័ណ្ណរួមនេះ ដោយរួមបញ្ចូលទាំងបញ្ហាស្តីពីហិរញ្ញវត្ថុ ទំហំសេដ្ឋកិច្ច និងតួនាទីរបស់ធនាគារកណ្តាល។ គំនិតផ្តួចផ្តើមខាងលើនេះ ត្រូវបានអ្នកនយោបាយនៃប្រទេសទាំងពីរបានពិភាក្សាគ្នាតាំងពីឆ្នាំ ២០១៩ ប៉ុន្តែនាពេលនោះ មានការប្រឆាំងពីធនាគារកណ្តាលរបស់ប្រេស៊ីល។ ការចាប់ផ្តើមដំបូងជាគម្រោងទ្វេភាគី ហើយជាបន្តបន្ទាប់គំនិតផ្តួចផ្តើមនេះ នឹងត្រូវបានពង្រីកដោយរួមបញ្ចូលប្រទេសអាម៉េរិកឡាទីនផ្សេងទៀតនាពេលក្រោយ។ កាសែត Financial Times បានបន្ថែមថា ការសម្រេចចិត្តជាផ្លូវការក្នុងការដាក់ឱ្យប្រើប្រាស់រូបិយប័ណ្ណរួមនេះ ត្រូវបានគេរំពឹងថានឹងប្រកាសក្នុងអំឡុងពេលដំណើរទស្សនកិច្ចរបស់ប្រធានាធិបតីប្រេស៊ីល លោក Luiz Inacio Lula da Silva ទៅកាន់ប្រទេសអាហ្សង់ទីនចាប់ពីថ្ងៃទី ២២ ខែមករា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_424.txt	បន្ទាប់ពីមានការរារាំងបេក្ខភាពនាយករដ្ឋមន្រ្តីរបស់លោក Pita Limjaroenrat បក្សឆ្ពោះទៅមុខបានសម្រេចបើកផ្លូវឱ្យបក្សភឿថៃដែលជាដៃគូសម្ព័ន្ធរបស់ខ្លួន ដឹកនាំបង្កើតរដ្ឋាភិបាលវិញ ។ អគ្គលេខាធិការបក្សឆ្ពោះទៅមុខបានចេញមុខអះអាងថា បក្សភឿថៃនឹងដឹកនាំក្នុងការបង្កើតរដ្ឋភិបាលថ្មី។	ស្របពេលដែលមានការប្រឆាំងមិនគាំទ្រមេបក្សឆ្ពោះទៅមុខក្នុងការឈានទៅដឹកនាំ និងឈានបង្កើតរដ្ឋាភិបាលថ្មីនោះ បក្សនេះក៏បានផ្តល់សិទ្ធិឱ្យបក្សភឿថៃដឹកនាំកិច្ចការនោះជំនួសខ្លួនវិញម្តង។ លោក Chaitawat Tulaton អគ្គលេខាធិការបក្សឆ្ពោះទៅមុខបាននិយាយថា បច្ចុប្បន្ននេះ គណបក្សភឿថៃនឹងនាំមុខក្នុងការបង្កើតរដ្ឋាភិបាលថ្មីនេះ។ បើតាមលោក Chaitawat Tulaton បក្សឆ្ពោះទៅមុខនឹងដកខ្លួនពីសម្ព័ន្ធទាំងប្រាំបីនេះភ្លាម ប្រសិនបើដៃគូសម្ព័ន្ធថ្មីដែលបក្សភឿថៃនឹងបង្កើតឡើងរួមជាមួយបក្ស Ruam Thai Sang Chart របស់លោក ប្រាយុទ្ធ ចាន់អូចា ឬបក្ស Palang Pracharath ។ លោកថា ៖ «គោលជំហររបស់យើងគឺច្បាស់លាស់លើរឿងនេះ ដោយមិនចាំបាច់ពិភាក្សាទេ »។ បក្សទាំងពីរមិនទាន់បានឯកភាពគ្នាថាតើគណបក្សណានឹងចូលរួមក្នុងក្រុមចម្រុះនោះទេ។ ទាក់ទិននឹងលទ្ធភាពដែលបក្សឆ្ពោះទៅមុខ ទម្លាក់ការធ្វើវិសោធនកម្មច្បាប់ប្រមាថព្រះមហាក្សត្រ ដើម្បីអនុញ្ញាតឱ្យបក្សថ្មីចូលរួមជាមួយសម្ព័ន្ធទាំងប្រាំបីនេះ កំពុងស្ថិតក្រោមការពិភាក្សានៅឡើយ។ មេដឹកនាំបក្សភឿថៃ លោក Chonlanan Srikaew បានអរគុណដែលបក្សឆ្ពោះទៅមុខបានប្រគល់ឱ្យពួកគេនូវការទទួលខុសត្រូវក្នុងការដឹកនាំក្នុងការបង្កើតរដ្ឋាភិបាល។ លោកថា ពួកគេនឹងស្វែងរកដៃគូចម្រុះថ្មី ហើយចូលរួមពិភាក្សាជាមួយសមាជិកព្រឹទ្ធសភា ដើម្បីធានាថាអាចប្រមូលបាន ៣៧៥សំឡេងសម្រាប់បេក្ខជននាយករដ្ឋមន្ត្រីថ្មី។ លោក Chonlanan បាននិយាយថា ៖ « យើងនឹងពិភាក្សាជាមួយក្រុមចម្រុះទាំងប្រាំបី អំពីលទ្ធភាពនៃការបន្ថែមដៃគូថ្មី មុនពេលការចរចាចាប់ផ្តើម»។ អនុប្រធានបក្សភឿថៃ លោក Phumtham Wechayachai បាននិយាយថា ដៃគូចម្រុះនឹងកំណត់ឧបសគ្គដែលរារាំងការបង្កើតរដ្ឋាភិបាលនៅក្នុងកិច្ចប្រជុំរបស់ពួកគេនៅថ្ងៃនេះ។ លោកបន្តថា ការធ្វើវិសោធនកម្មច្បាប់ប្រមាថព្រះមហាក្សត្រ មិនមែនជាហេតុផលតែមួយគត់ដែលពួកគេមិនអាចបង្កើតរដ្ឋាភិបាលរហូតមកដល់ពេលនេះទេ។ ពួកគេនឹងកំណត់អត្តសញ្ញាណ និងធ្វើការរួមគ្នាដើម្បីស្វែងរកដំណោះស្រាយសម្រាប់បញ្ហាដែលពួកគេជួបប្រទះ។ មកទល់ពេលនេះ បក្សភឿថៃមិនទាន់បានប្រកាសបេក្ខភាពនាយករដ្ឋមន្ត្រីរបស់ពួកគេសម្រាប់ការបោះឆ្នោតថ្ងៃទី ២៧ ខែកក្កដា និងបង្ហាញពីបក្សចម្រុះដែលនឹងត្រូវបង្កើតថ្មីនៅឡើយទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4240.txt	ទិន្នន័យកាលពីខែកុម្ភៈបង្ហាញថា រុស្ស៊ីបានវ៉ាដាច់អារ៉ាប៊ីសាអូឌីត ដើម្បីក្លាយជាអ្នកផ្គត់ផ្គង់ប្រេងឆៅដ៏ធំបំផុតរបស់ចិន ខណៈដែលតម្រូវការនៅទីនោះបានកើនឡើងយ៉ាងខ្លាំង។	កាលពីខែមុនប្រទេសចិនបាននាំចូលប្រេងឆៅពីរុស្ស៊ីចំនួន៧,៦៩តោន ឬស្មើនឹង ២លានបារ៉ែលក្នុងមួយថ្ងៃ។ នេះបើយោងតាមទិន្នន័យពីគយចិន។ ផ្ទុយទៅវិញ ការនាំចូលប្រេងពីអារ៉ាប៊ីសាអូឌីតបានធ្លាក់ចុះដល់កម្រិតទាបបំផុតចាប់តាំងពីខែមិថុនាមក ពោលគឺធ្លាក់ចុះក្នុងអត្រា២៩ភាគរយធៀបនឹងខែមុន។ បច្ចុប្បន្នចិន និងឥណ្ឌា បានក្លាយជាអ្នកទិញប្រេងសំខាន់ៗពីរុស្ស៊ី ដោយសារសង្រ្គាមនៅអ៊ុយក្រែនដែលធ្វើឱ្យទីក្រុងមូស្គូផ្គត់ផ្គង់ប្រេងក្នុងតម្លៃថោកជាងមុន ដើម្បីទាក់ទាញប្រភពអ្នកទិញពីបណ្តាប្រទេសនានា។ ការផ្លាស់ប្តូរនេះត្រូវបានស្វាគមន៍ដោយប្រទេសអាស៊ីជាច្រើនដែលកំពុងតស៊ូក្នុងការគ្រប់គ្រងតម្លៃជាមួយសន្ទុះអតិផរណា។ កិច្ចសហប្រតិបត្តិការរវាងចិន និងរុស្ស៊ីក្នុងវិស័យថាមពលមានអត្ថប្រយោជន៍សម្រាប់ភាគីទាំងពីរ។ រុស្ស៊ីត្រូវការអតិថិជនថ្មី ខណៈឥន្ធនៈហ្វូស៊ីលរបស់ខ្លួនត្រូវបានលោកខាងលិចដាក់ទណ្ឌកម្មជារឿយៗ។ ចំណែកឯចិន គោលដៅចម្បងគឺធ្វើឲ្យសេដ្ឋកិច្ចរស់ឡើងវិញបន្ទាប់ពីដាក់គោលនយោបាយសូន្យកូវីដអស់រយៈពេលជាច្រើនឆ្នាំ។ ដូច្នេះហើយពួកគេត្រូវការថាមពលក្នុងតម្លៃថោកៗ ដើម្បីដំណើរការវិស័យផលិតកម្មដ៏ធំ។ បន្ថែមពីនេះ តម្រូវការប្រេងឥន្ធនៈសម្រាប់យានជំនិះនៅចិនក៏បានកើនឡើងយ៉ាងខ្លាំងចាប់តាំងពីចុងឆ្នាំមុន បន្ទាប់ពីប្រទេសនេះបានបញ្ចប់គោលនយោបាយសូន្យកូវីដ ដែលពីមុន តម្រូវការនៅទីនេះមានសភាពទន់ខ្សោយដោយសារគោលនយោបាយបិទផ្លូវដ៏តឹងរ៉ឹង វិស័យអចលនទ្រព្យបានធ្លាក់ចុះ ហើយកំណើនសេដ្ឋកិច្ចធ្លាក់ចុះ។ ទិន្នន័យគយរបស់ចិនបង្ហាញថា មួយឆ្នាំក្រោយសង្គ្រាម ចិនបានចំណាយប្រាក់ចំនួន ៨៨ពាន់លានដុល្លារទិញថាមពលពីរុស្ស៊ី រួមទាំងប្រេងឆៅ ផលិតផលប្រេង ធ្យូងថ្ម និងឧស្ម័នធម្មជាតិ។ តួលេខនេះគឺកើនឡើងយ៉ាងខ្លាំងពី ៥៧ពាន់លានដុល្លារក្នុងរយៈពេល ១២ខែមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4241.txt	ការភ័យខ្លាចនៃវិបត្តិសេដ្ឋកិច្ចអាចបន្តទាញប្រាក់ដុល្លារឱ្យឡើងថ្លៃនៅឆ្នាំ២០២៣ បន្ទាប់ពីបានកើនឡើងប្រហែល ១០ភាគរយធៀបនឹងរូបិយប័ណ្ណសំខាន់ៗនៅក្នុងឆ្នាំនេះ។	កាលពីខែកញ្ញា តម្លៃប្រាក់ដុល្លារបានឡើងដល់កម្រិតខ្ពស់ក្នុងរយៈពេល២០ឆ្នាំ ដោយបានកើនឡើងដល់កម្រិត២០ភាគរយធៀបនឹងរូបិយប័ណ្ណសំខាន់ៗ។ ការកើនឡើងនេះគឺត្រឹមតែពាក់កណ្តាលប៉ុណ្ណោះ ពីព្រោះវិនិយោគិនបានដាក់ប្រាក់បញ្ចាំនៅធនាគារកណ្តាលអាម៉េរិក ហើយបានកាត់បន្ថយល្បឿននៃការដំឡើងអត្រាការប្រាក់ ដែលជាហេតុផលចម្បងសម្រាប់ការឡើងថ្លៃនៃប្រាក់ដុល្លារអាម៉េរិក។ សន្ទស្សន៍ប្រាក់ដុល្លារប្រចាំឆ្នាំនៃការស្ទង់ភាពរឹងមាំប្រាក់ដុល្លារធៀបនឹងរូបិយប័ណ្ណសំខាន់ៗ។ រូបភាព ៖ Reuters ។ អត្រាការប្រាក់គឺជាកត្តាចម្បងនៅពីក្រោយការឡើងថ្លៃនៃប្រាក់ដុល្លារ។ វិនិយោគិនបានសម្រុកទិញប្រាក់ដុល្លារ ដើម្បីការពារភាពប្រែប្រួលទីផ្សារដែលបណ្តាលមកពីការកើនឡើងនៃអតិផរណាពិភពលោក តម្លៃថាមពលខ្ពស់ និងជម្លោះរុស្ស៊ី-អ៊ុយក្រែន។ ហេតុផលមួយទៀតនោះគឺសេដ្ឋកិច្ចអាម៉េរិកមានភាពរឹងមាំជាងបើធៀបនឹងអឺរ៉ុបដែលកំពុងជួបវិបត្តិថាមពល ហើយប្រទេសចិនត្រូវបានរារាំងដោយគោលនយោបាយសូន្យកូវីដ។ ផលប៉ះពាល់នៃសេដ្ឋកិច្ចពិភពលោក ប្រាក់ដុល្លារឡើងថ្លៃបានដាក់សម្ពាធលើប្រេងឥន្ធនៈ និងទំនិញផ្សេងទៀតដែលកំណត់ដោយប្រាក់ដុល្លារ ព្រោះវាធ្វើឱ្យផលិតផលទាំងនេះមានតម្លៃថ្លៃសម្រាប់អ្នកទិញបរទេស។ វាក៏បានដាក់សម្ពាធដល់អាជីវកម្មបរទេស និងរដ្ឋាភិបាលក្នុងការខ្ចីប្រាក់ជាដុល្លារផងដែរ។ ទន្ទឹមនេះ ការឡើងថ្លៃនៃប្រាក់ដុល្លារអាចទប់ស្កាត់អតិផរណារបស់អាម៉េរិក ប៉ុន្តែវាក៏បណ្តាលឱ្យរូបិយប័ណ្ណរបស់ប្រទេសផ្សេងទៀតធ្លាក់ចុះ ដែលធ្វើឱ្យបញ្ហាអតិផរណាពិភពលោកកាន់តែធ្ងន់ធ្ងរ។ នៅក្នុងខែតុលា មូលនិធិរូបិយវត្ថុអន្តរជាតិ (IMF) បានប៉ាន់ប្រមាណថា រាល់ការកើនឡើង១០ភាគរយនៃតម្លៃប្រាក់ដុល្លារ អតិផរណាពិភពលោកនឹងកើនឡើង ១ភាគរយ។ ការធ្លាក់ចុះរបស់ប្រាក់ដុល្លារអាចរក្សាបានឬអត់នោះ គឺអាស្រ័យលើសមត្ថភាពរបស់ធនាគារកណ្ដាលងាម៉េរិកក្នុងការគ្រប់គ្រងអតិផរណា។ កាលពីសប្តាហ៍មុន អតិផរណានៅខែវិច្ឆិការបស់អាម៉េរិកបានធ្លាក់ចុះបន្តិច នៅពេលដែលសន្ទស្សន៍ថ្លៃអ្នកប្រើប្រាស់ (CPI) បានកើនឡើងត្រឹមតែ៧,១ភាគរយ ធៀបនឹងរយៈពេលដូចគ្នាកាលពីឆ្នាំមុន ខណៈនៅខែតុលាបានធ្លាក់ចុះដល់ ៧,៧ភាគរយ។ កាលពីថ្ងៃទី ១៤ធ្នូ ធនាគារកណ្តាលអាម៉េរិកបានសម្រេចចិត្តពន្យឺតការដំឡើងអត្រាការប្រាក់ត្រឹម០,៥ភាគរយ បើធៀបនឹងពេលមុនៗ។ ក្នុងរយៈពេលវែង ការព្រួយបារម្ភផ្នែកសេដ្ឋកិច្ចអាចជាកត្តាជំរុញដល់ការបង្វែរទិសដៅនៃប្រាក់ដុល្លារ។ ប្រមាណជា ៨០ភាគរយនៃអ្នកយុទ្ធសាស្រ្តដែលត្រូវបានស្ទង់មតិដោយ Reuters បាននិយាយថា គោលនយោបាយរូបិយវត្ថុនឹងទំនងជាមានឥទ្ធិពលតិចតួចណាស់ ក្នុងការទាញប្រាក់ដុល្លារដែលនឹងកើនឡើងខ្ពស់នៅឆ្នាំក្រោយ៕ សន្ទស្សន៍ប្រាក់ដុល្លារប្រចាំឆ្នាំនៃការស្ទង់ភាពរឹងមាំប្រាក់ដុល្លារធៀបនឹងរូបិយប័ណ្ណសំខាន់ៗ។ រូបភាព ៖ Reuters ។ សន្ទស្សន៍ប្រាក់ដុល្លារប្រចាំឆ្នាំនៃការស្ទង់ភាពរឹងមាំប្រាក់ដុល្លារធៀបនឹងរូបិយប័ណ្ណសំខាន់ៗ។ រូបភាព ៖ Reuters ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4242.txt	ធនាគារពិភពលោក (WB) បានវាយតម្លៃពីគ្រោះមហន្តរាយរញ្ជួយដីនាពេលថ្មីៗនេះ ដែលបានកើតឡើងនៅស៊ីរីដែលធ្វើឱ្យខាតបង់សរុបចំនួន៥,២ពាន់លានដុល្លារ ក្នុងនោះ ៣,៧ពាន់លានដុល្លារលើវិស័យហេដ្ឋារចនាសម្ព័ន្ធ និង ១,៥ពាន់លានដុល្លារនៅក្នុងបញ្ហាផ្សេងទៀតដែលទាក់ទងនឹងសេដ្ឋកិច្ច។	ធនាគារពិភពលោកបានលើកឡើងនៅថ្ងៃទី ២០ ខែមីនាថា គ្រោះរញ្ជួយដីនៅស៊ីរីកាលពីខែកុម្ភៈ នឹងកាត់បន្ថយផលិតផលក្នុងស្រុកសរុបពិត (Real GDP) របស់ស៊ីរីចំនួន៥,៥ភាគរយនៅឆ្នាំ២០២៣ ហើយប្រទេសនេះត្រូវការទឹកប្រាក់ចំនួន៧,៩ពាន់លានដុល្លារក្នុងរយៈពេល ៣ឆ្នាំសម្រាប់ការកសាងឡើងវិញ។ កន្លងមកធនាគារពិភពលោកបានព្យាករថា GDP របស់ស៊ីរីក្នុងឆ្នាំ ២០២៣ នឹងធ្លាក់ចុះ ៣,២ភាគរយដោយសារតែជម្លោះប្រដាប់អាវុធនៅតែបន្ត រួមជាមួយថ្លៃអាហារ និងថាមពលខ្ពស់ និងគ្រោះរាំងស្ងួតនាំឱ្យផលិតផលស្បៀងធ្លាក់ចុះ។ ផលប៉ះពាល់អវិជ្ជមាននៃការរញ្ជួយដីនេះបានធ្វើឱ្យផលិតផលក្នុងស្រុកសរុបរបស់ស៊ីរីធ្លាក់ចុះពី ២,៣ភាគរយដល់៥,៥ភាគរយនៅឆ្នាំនេះ ដែលធ្វើឱ្យស្ថានភាពនៅក្នុងប្រទេសកាន់តែអាក្រក់ទៅបន្ទាប់ពីជម្លោះដ៏រាំរ៉ៃរយៈពេល១២ឆ្នាំ។ បើតាមរបាយការណ៍វាយតម្លៃការខូចខាត និងតម្រូវការឆាប់រហ័សរបស់ធនាគារពិភពលោក ការរញ្ជួយដីនាពេលថ្មីៗនេះបានបណ្តាលឱ្យខូចខាតសរុបចំនួន ៥,២ពាន់លានដុល្លារ ក្នុងនោះហេដ្ឋារចនាសម្ព័ន្ធចំនួន ៣,៧ពាន់លានដុល្លារ និងការខូចខាតចំនួន ១,៥ពាន់លានដុល្លារជាមួយបញ្ហាសេដ្ឋកិច្ចពាក់ព័ន្ធផ្សេងទៀត។ វិស័យដែលរងគ្រោះខ្លាំងជាងគេគឺលំនៅដ្ឋាន ការដឹកជញ្ជូន បរិស្ថាន និងកសិកម្ម។ យោងតាមធនាគារពិភពលោក ក្នុងចំណោមទឹកប្រាក់ចំនួន៧,៩ពាន់លានដុល្លារ ដែលត្រូវការសម្រាប់ការកសាងឡើងវិញនោះ ៣,៧ពាន់លានដុល្លារគឺត្រូវការក្នុងឆ្នាំដំបូង និង ៤,២ពាន់លានដុល្លារត្រូវការសម្រាប់ពីរឆ្នាំបន្ទាប់។ ក្នុងចំណោមនោះ វិស័យកសិកម្មមានតម្រូវការច្រើនជាងគេ (២៧ភាគរយ) បន្ទាប់មកគឺលំនៅឋាន (១៨ភាគរយ) ការគាំពារសង្គម (១៦ភាគរយ) និងមធ្យោបាយដឹកជញ្ជូន (១២ភាគរយ)។ «ការធ្លាក់ចុះសេដ្ឋកិច្ចបានកើនឡើងជាចម្បងដោយសារតែហេដ្ឋារចនាសម្ព័ន្ធដែលខូចខាត និងសកម្មភាពពាណិជ្ជកម្មដែលជាប់គាំង»។ ធនាគារខាងលើបញ្ជាក់បែបនេះ មុនព្រមានថា អតិផរណានឹងកើនឡើងយ៉ាងខ្លាំង ដែលភាគច្រើនបណ្តាលមកពីកង្វះទំនិញ ថ្លៃដឹកជញ្ជូន និងការកើនឡើងនៃតម្រូវការទូទៅសម្រាប់សម្ភារៈសំណង់។ សូមបញ្ជាក់ថា គ្រោះរញ្ជួយដីបានឆក់យកជីវិតមនុស្សជិត ៦.០០០នាក់ និងរបួសរាប់ពាន់នាក់ទៀតនៅក្នុងប្រទេសស៊ីរី។ អគារជិត ១៨០០បានដួលរលំ ហើយហេដ្ឋារចនាសម្ព័ន្ធជាច្រើនត្រូវបានខូចខាតយ៉ាងធ្ងន់ធ្ងរ។ ស្ថិរភាពជីវិតរបស់ប្រជាជននៅតំបន់រងគ្រោះ និងការកសាងហេដ្ឋារចនាសម្ព័ន្ធឡើងវិញគឺជាអាទិភាពចម្បង។ ទោះបីជាយ៉ាងណាក៏ដោយ អស្ថិរភាពនយោបាយ និងវិបត្តិសេដ្ឋកិច្ចក្នុងប្រទេសស៊ីរីធ្វើឱ្យការងើបឡើងវិញកំពុងជួបនៅស្ថានភាពដ៏លំបាក ។ កិច្ចខិតខំប្រឹងប្រែងដើម្បីបន្ធូរបន្ថយ កសាងឡើងវិញ និងរក្សាលំនឹងជីវិតរបស់ប្រជាជន នឹងប្រឈមមុខនឹងបញ្ហាប្រឈមជាច្រើន ដោយសារតំបន់ភាគពាយ័ព្យនៃប្រទេសស៊ីរីនៅតែត្រូវបានគ្រប់គ្រងដោយកងកម្លាំងប្រឆាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4243.txt	ឥណ្ឌាអាចក្លាយជាប្រទេសមហាអំណាចសេដ្ឋកិច្ចទី៤ នាចុងឆ្នាំនេះ ដោយផ្អែកលើទំហំនៃផលិតផលក្នុងស្រុកសរុប។ បើតាមមន្ត្រីជាន់ខ្ពស់រដ្ឋាភិបាលឥណ្ឌា បច្ចុប្បន្នទំហំផលិតផលក្នុងស្រុកសរុប (GDP) របស់ប្រទេសនេះមានទំហំ៣,៥ទ្រីលានដុល្លារ។	នាយកគ្រប់គ្រង និងជានាយកប្រតិបត្តិនៃការិយាល័យជាតិជំរុញការវិនិយោគឥណ្ឌា (Invest India) លោក Deepak Bagla បានព្យាករថា ឥណ្ឌានឹងត្រៀមខ្លួនរួចជាស្រេចក្នុងការយកឈ្នះប្រទេសអាល្លឺម៉ង់ដើម្បីក្លាយជាប្រទេសដែលមានសេដ្ឋកិច្ចធំជាងគេទីបួននៅលើពិភពលោកនាចុងឆ្នាំនេះ។ ចាប់ពីឆ្នាំ២០១៥ ដល់បច្ចុប្បន្ន ឥណ្ឌាបាននាំមុខប្រេស៊ីល អង់គ្លេស រុស្ស៊ី អ៊ីតាលី និងបារាំង លើទំហំផលិតផលក្នុងស្រុកសរុប ( GDP )។ ប្រទេសឥណ្ឌាគឺជាប្រទេសដែលមានសេដ្ឋកិច្ចធំជាងគេទី៥ នៅលើពិភពលោក។ បើតាមលោក Deepak Bagla ផលិតផលក្នុងស្រុកសរុបរបស់ឥណ្ឌាបច្ចុប្បន្ន មានទំហំ ៣,៥ទ្រីលានដុល្លារ។ ចំនួន២ភាគ៣នៃ GDP របស់ឥណ្ឌាត្រូវបានជំរុញដោយតម្រូវការក្នុងស្រុក និងបច្ចុប្បន្នតម្រូវការកំពុងលើសពីការផ្គត់ផ្គង់។ បច្ចុប្បន្ននេះ ឥណ្ឌាបានទទួលការវិនិយោគផ្ទាល់ពីបរទេស (FDI) សរុបចំនួន៩៥០ ពាន់លានដុល្លារចាប់តាំងពីឆ្នាំ ១៩៤៧ ដែលក្នុងនោះ៥៣២ពាន់លានដុល្លារបានមកក្នុងរយៈពេល ៩០ ខែកន្លងមកពីប្រទេសចំនួន ១៦២ ។ សម្រាប់រយៈពេល៨ឆ្នាំចុងក្រោយនេះ ឥណ្ឌាបានបង្កើតកំណត់ត្រាថ្មីសម្រាប់ FDI ជារៀងរាល់ឆ្នាំ។ បរិមាណនៃការវិនិយោគផ្ទាល់ពីបរទេសដែលទទួលបានគ្របដណ្តប់លើវិស័យចំនួន ៦១ នៅក្នុងរដ្ឋ និងដែនដីសហព័ន្ធចំនួន ៣១ ដែលជាកំណត់ត្រាពិភពលោកជាថ្មីម្តងទៀតដែលបង្ហាញថាកំណើនថ្មីរបស់ប្រទេសឥណ្ឌាគឺមានលក្ខណៈទូលំទូលាយ។ នៅក្នុងលក្ខខណ្ឌនៃការផ្លាស់ប្តូរឌីជីថលនៅឆ្នាំ ២០២២ ឥណ្ឌានឹងកត់ត្រាចំនួន ៤១ភាគរយនៃចំនួនប្រតិបត្តិការឌីជីថលតាមពេលវេលាជាក់ស្តែងសរុបនៅក្នុងពិភពលោក ដោយជាប់ចំណាត់ថ្នាក់លេខ១ ទាក់ទងនឹងចំនួនប្រតិបត្តិការមានចំនួន ៤៨ពាន់លានប្រតិបត្តិការ ដោយនាំមុខប្រទេសចិនមានត្រឹមតែ១៨ ពាន់លានប្រតិបត្តិការ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4244.txt	កម្ពុជា បាននាំចេញគ្រាប់ស្វាយចន្ទីឆៅប្រមាណ ៩៨,៥ភាគរយ ទៅប្រទេសវៀតណាមកាលពីឆ្នាំមុន ដែលមានតម្លៃប្រមាណជាង ១ពាន់លានដុល្លារ ។	បើតាមការិយាល័យពាណិជ្ជកម្មវៀតណាមប្រចាំនៅកម្ពុជា នៅឆ្នាំ២០២២ កម្ពុជាបាននាំចេញគ្រាប់ស្វាយចន្ទីឆៅចំនួន ៦៧០ពាន់តោន ទៅកាន់ទីផ្សារអន្តរជាតិដែលមានតម្លៃ ១,០៧ ពាន់លានដុល្លារ។ បរិមាណនាំចេញនេះ ធ្លាក់ចុះប្រមាណ ៣៤,៦៥ភាគរយ បើធៀបឆ្នាំ ២០២១។ ក្នុងចំណោមស្វាយចន្ទីដែលកម្ពុជាបាននាំចេញនោះ ៩៨,៥ភាគរយ ឬស្មើនឹង៦៦០ពាន់តោន គឺលក់ទៅឱ្យប្រទេសវៀតណាម ដែលមានតម្លៃជាង ១ ពាន់លានដុល្លារ។ គ្រាប់ស្វាយចន្ទីឆៅកម្ពុជា គឺជាប្រភពដ៏សំខាន់មួយនៃការកែច្នៃគ្រាប់ស្វាយចន្ទីនៅវៀតណាម។ បើតាមសមាគមស្វាយចន្ទីវៀតណាម (Vinacas) នៅឆ្នាំ២០២២ វៀតណាមនឹងនាំចូលគ្រាប់ស្វាយចន្ទីឆៅប្រហែល ១,៩លានតោន ជាមួយនឹងតម្លៃជាមធ្យម ១ ៤០០ដុល្លារក្នុងមួយតោន ដែលចំណាយប្រហែល ២,៦៦ពាន់លានដុល្លារ ។ វៀតណាម នៅតែជាប្រទេសនាំមុខគេ លើការនាំចូលគ្រាប់ស្វាយចន្ទីឆៅ ទូទាំងពិភពលោក។ ប្រភពសំខាន់ៗ នៃនាំចូលគ្រាប់ស្វាយចន្ទីសម្រាប់ប្រទេសវៀតណាមមាន កម្ពុជា ឡាវ និងបណ្តាប្រទេសអាហ្វ្រិកដូចជា កូតឌីវ័រ ហ្គាណា នីហ្សេរីយ៉ា តង់ហ្សានី...។ បច្ចុប្បន្ននេះ ផ្ទៃដីដាំដុះស្វាយចន្ទីរបស់វៀតណាម មានត្រឹមតែ ៣០០ពាន់ហិកតាប៉ុណ្ណោះ ដែលអាចផ្តល់វត្ថុធាតុដើមប្រហែល ៣០ភាគរយ សម្រាប់តម្រូវការកែច្នៃរបស់អាជីវកម្ម។ សមាគមស្វាយចន្ទីវៀតណាម ក៏បានស្នើទៅក្រសួងកសិកម្ម និងអភិវឌ្ឍន៍ជនបទវៀតណាម ដើម្បីបង្កលក្ខណៈងាយស្រួលក្នុងការដាំដុះក្នុងស្រុក ជាពិសេសស្នើដំណោះស្រាយផ្សេងៗ ដើម្បីសហការក្នុងការធ្វើអាជីវកម្ម និងអភិវឌ្ឍតំបន់ដាំដុះគ្រាប់ស្វាយចន្ទីនៅកម្ពុជា និងឡាវភាគខាងត្បូង។ គួរបញ្ជាក់ថា កាលពីឆ្នាំ២០២២ កម្ពុជាបានចេញគោលនយោបាយជាតិស្តីពីគ្រាប់ស្វាយចន្ទី ដែលមានគោលបំណងលើកកម្ពស់ផលិតភាពផលិតកម្ម និងគុណភាពគ្រាប់ស្វាយចន្ទី ព្រមទាំងបង្កើនការប្រកួតប្រជែង ជំរុញឧស្សាហូបនីយកម្ម ដើម្បីបង្កើនតម្លៃក្រោយការប្រមូលផល។ ជាមួយគ្នានេះ កម្ពុជាបានដាក់គោលដៅកែច្នៃគ្រាប់ស្វាយចន្ទី ឱ្យបាន ២៥ភាគរយនៅឆ្នាំ ២០២៧ និងជំរុញការនាំចេញតាមរយៈការធ្វើពិពិធកម្មទីផ្សារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4245.txt	ប្រធានាធិបតីអាម៉េរិកលោក ចូ បៃឌិន បានអះអាងថា ការវិនិយោគដែលមានទឹកប្រាក់ចំនួន ៣,៥ពាន់លានដុល្លារក្នុងវិស័យផលិតកម្ម និងបច្ចេកវិទ្យាក្នុងរយៈពេលមួយទសវត្សរ៍ខាងមុខនឹងជំរុញសេដ្ឋកិច្ចអាម៉េរិក។	កាលពីថ្ងៃទី ០៥ ខែមករា ប្រធានាធិបតីអាម៉េរិកលោក ចូ បៃឌិន បានបញ្ជាក់ថា ៖« សេដ្ឋកិច្ចអាម៉េរិកកំពុងមើលឃើញនូវពន្លឺ បន្ទាប់ពីឆ្លងកាត់នូវបណ្តាឆ្នាំដ៏លំបាក ហើយសេដ្ឋកិច្ចអាម៉េរិកកំពុងឆ្ពោះទៅរកស្ថានភាពថ្មីមួយដែលមានកំណើនយឺត ប៉ុន្តែមានស្ថិរភាព»។ ទោះបីជាអ្នកវិនិយោគ និងអ្នកសេដ្ឋកិច្ច និងអ្នកដឹកនាំធុរកិច្ចជាច្រើនបានព្រមានកាលពីពេលថ្មីៗនេះអំពីហានិភ័យនៃការធ្លាក់ចុះសេដ្ឋកិច្ចរបស់អាម៉េរិកនៅឆ្នាំ ២០២៣ក៏ដោយ ក៏រដ្ឋបាលលោក បៃឌិន នៅតែចាត់ទុកថារឿងនេះមិនទំនងកើតឡើង ដោយសារផ្នែកខ្លះនៃផែនការចំណាយរបស់សហព័ន្ធ។ ថ្លែងទៅកាន់សមាជិកនៃគណៈរដ្ឋមន្ត្រីអាម៉េរិកលោក បៃឌិន បាននិយាយថា ការវិនិយោគសាធារណៈ និងឯកជនចំនួន ៣,៥ពាន់លានដុល្លារក្នុងវិស័យផលិតកម្ម និងបច្ចេកវិទ្យាក្នុងរយៈពេលមួយទសវត្សរ៍ខាងមុខនឹងជំរុញសេដ្ឋកិច្ចអាម៉េរិក និងពង្រឹងទស្សនវិស័យសម្រាប់សេដ្ឋកិច្ចអាម៉េរិកជាមួយនឹងក្រុមហ៊ុន និងបុគ្គលិកអាម៉េរិក។ លោក ចូ បៃឌិន បានកត់សម្គាល់ឃើញថា អាម៉េរិកគឺជាប្រទេសតែមួយគត់ក្នុងពិភពលោកដែលចេញពីវិបត្តិដោយទទួលបានលទ្ធផលល្អប្រសើរជាងមុនវិបត្តិ ហើយបានលើកឡើងពីទិន្នន័យថ្មីៗបង្ហាញពីស្ថានភាពអតិផរណាធ្លាក់ចុះមកវិញបន្តិច កំណើនសេដ្ឋកិច្ចមានភាពរឹងមាំ និងទីផ្សារការងារមានភាពប្រសើរឡើង។ បើតាមការព្យាកររបស់សាខាធនាគារកណ្តាលអាម៉េរិកអាត្លង់តា (FED) សេដ្ឋកិច្ចអាម៉េរិកកើនឡើង ៣,៨ភាគរយក្នុងត្រីមាសទី៤ ឆ្នាំ២០២២ ខណៈដែលសន្ទស្សន៍តម្លៃទំនិញប្រើប្រាស់នឹងកើនឡើង ០,១ភាគរយក្នុងខែវិច្ឆិកា ឆ្នាំ២០២២។ មិនត្រឹមតែលោក បៃឌិន នោះទេដែលមានសុទិដ្ឋិនិយមចំពោះសេដ្ឋកិច្ចអាម៉េរិក កាលពីថ្ងៃទី ១ខែមករា ប្រធានមូលនិធិរូបិយវត្ថុអន្តរជាតិ (IMF) លោកស្រី Kristalina Georgieva បានលើកឡើងថា ៖« អាម៉េរិកអាចជៀសផុតពីសេណារីយ៉ូនៃវិបត្តិសេដ្ឋកិច្ចពេញលេញ ដែលអាចនាំឱ្យប៉ះពាល់ដល់មួយភាគបីនៃសេដ្ឋកិច្ចពិភពលោក» ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4246.txt	មូលនិធិរូបិយវត្ថុអន្តរជាតិ (IMF) បានលើកឡើងកាលពីថ្ងៃទី១៩ ធ្នូថា កិច្ចព្រៀមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) និងកិច្ចព្រមព្រៀងពាណិជ្ជកម្មសេរីកម្ពុជា-ចិន (CCFTA) នឹងគាំទ្រដល់កំណើនសេដ្ឋកិច្ចរបស់កម្ពុជាជុំវិញក្នុងរយៈពេលមធ្យម។	សេដ្ឋកិច្ចកម្ពុជាត្រូវបានព្យាករថា នឹងកើនឡើងក្នុងអត្រា៥ភាគរយនៅឆ្នាំ ២០២២ និងរង្វង់ ៥,៥ភាគរយនៅឆ្នាំ ២០២៣។ អត្រាទាំងនេះហាក់មិនទាន់មានសន្ទុះដូចមុនពេលផ្ទុះវិបត្តិកូវីដ-១៩នោះទេ ដោយសារការជះឥទ្ធិពលពីសម្ពាធខាងក្រៅនៃការធ្លាក់ចុះសេដ្ឋកិច្ចពិភពលោក ជាមួយការទាញទម្លាក់កំណើនមួយចំនួនពីវិស័យអចលនទ្រព្យ និងសំណង់។ បើតាមរបាយការណ៍ចុងក្រោយរបស់ IMF កំណើនត្រូវបានរំពឹងថានឹងកើនឡើងដល់ជាង ៦ភាគរយនៅឆ្នាំ២០២៤ ហើយដើម្បីត្រឡប់ទៅជាបណ្តើរៗនូវអត្រាកំណើននៃនិន្នាការប្រហែល ៦,៥ភាគរយក្នុងរយៈពេលមធ្យម។ ទន្ទឹមនេះ អតិផរណាត្រូវបានគេរំពឹងថានឹងឈានដល់៥,៨ភាគរយនៅឆ្នាំនេះ មុនពេលធ្លាក់ចុះដល់៣,៥ភាគរយនៅឆ្នាំក្រោយ។ . IMF បានសង្កត់ធ្ងន់ថា ៖« ទោះបីជាវិបត្តិកូវីដ-១៩ មានផលប៉ះពាល់ខ្លះៗដល់កំណើនសេដ្ឋកិច្ចកម្ពុជាក៏ដោយ ការកំណែទម្រង់ដែលកំពុងដំណើរការរបស់រដ្ឋាភិបាលដូចជា ច្បាប់វិនិយោគថ្មីដែលមានគោលដៅក្នុងការទាក់ទាញវិនិយោគក្រៅប្រទេស ជាពិសេសកិច្ចព្រមព្រៀងពាណិជ្ជកម្មថ្មីពីរគឺ RCEP និង CCFTA នឹងគាំទ្រដល់កំណើនក្នុងរយៈពេលមធ្យម »។ វិទ្យាស្ថានសេដ្ឋកិច្ចអាស៊ាន និងអាស៊ីបូព៌ា (ERIA) វាយតម្លៃកាលពីដើមឆ្នាំ២០២២ថា RCEP នឹងជួយឱ្យផលិតផលក្នុងស្រុក (GDP) របស់កម្ពុជា កើនឡើងពី២ភាគរយ ទៅ៣,៨ ភាគរយ , ការនាំចេញកើនពីរង្វង់៩,៤ភាគរយ ទៅ១៨ភាគរយ , ឱកាសការងារប្រចាំឆ្នាំកើនពី៣,២ ភាគរយ ទៅ៦,២ភាគរយ , ចំណូលពន្ធប្រចាំឆ្នាំកើនឡើង២ភាគរយ ទៅ៣,៩ ភាគរយក្នុងមួយឆ្នាំ ខណៈការវិនិយោគជារួមកើនឡើង២៣,៤ភាគរយ។ RCEP មានសមាជិកសរុបចំនួន ១៥ប្រទេសក្នុងតំបន់អាស៊ីប៉ាស៊ីហ្វិក រួមទាំងប្រទេសសមាជិកអាស៊ានចំនួន ១០ និងដៃគូពាណិជ្ជកម្មចំនួន ៥ទៀតគឺ ចិន ជប៉ុន កូរ៉េខាងត្បូង អូស្ត្រាលី និងនូវែលសេឡង់។កិច្ចព្រមព្រៀង RCEP និង CCFTA បានចូលជាធរមានកាលពីថ្ងៃទី១ មករា ឆ្នាំ ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4247.txt	បណ្តាក្រុមហ៊ុននាំចេញរបស់រុស្ស៊ីទទួលយកការទូទាត់ជាប្រាក់យ័ន ស្របពេលដែលប្រាក់កម្ចីអាជីវកម្ម និងការសន្សំរបស់ប្រជាជនក៏ត្រូវបានធ្វើឡើងជារូបិយប័ណ្ណនេះផងដែរ។ ការបង្កើនការទូទាត់ប្រាក់យ័នបិយប័ណ្ណអន្តរជាតិនេះ ដើម្បីកាត់បន្ថយការប្រើប្រាស់ប្រាក់ដុល្លារ។	ចាប់តាំងពីឆ្នាំ២០១៤ រុស្ស៊ីបានចាប់ផ្តើមកាត់បន្ថយការពឹងផ្អែកលើប្រាក់ដុល្លារអាម៉េរិក បន្ទាប់ពីខ្លួនបានបញ្ចូលតំបន់គ្រីមៀ ខណៈនៅឆ្នាំ ២០១៨ នៅពេលដែលអាម៉េរិកដាក់ទណ្ឌកម្មសេដ្ឋកិច្ចកាន់តែច្រើន រុស្ស៊ីបានចាប់ផ្តើមលក់មូលបត្របំណុលរបស់រដ្ឋាភិបាលអាម៉េរិក និងស្វែងរកការជួញដូរជារូបិយបណ្ណ័រូប្លិ ក៏ដូចជារូបិយប័ណ្ណផ្សេងទៀត។ ទន្ទឹមនេះ កាលពីឆ្នាំមុនរុស្ស៊ីក៏បានកាត់បន្ថយការប្រើប្រាស់ប្រាក់អឺរ៉ូជាបណ្តើរៗផងដែរ។ វិបត្តិសង្រ្គាមនៅអ៊ុយក្រែនបានជំរុញឱ្យលោកខាងលិចដាក់ទណ្ឌកម្មជាបន្តបន្ទាប់លើហិរញ្ញវត្ថុរបស់ទីក្រុងមូស្គូ ដោយរាប់ចាប់ពីការបង្កកទុនបម្រុងរបស់ខ្លួននៅបរទេស រហូតដល់ការដកធនាគាររុស្ស៊ីចេញពីប្រព័ន្ធទូទាត់សកល SWIFT ។ តម្រូវការប្រាក់យ័នបានកើនឡើងយ៉ាងខ្លាំង ដោយសារការរីកចម្រើននៃពាណិជ្ជកម្មរវាងរុស្ស៊ីនិងចិន។ ចិនបានក្លាយជាអ្នកទិញប្រេងសំខាន់របស់រុស្ស៊ី ហើយរុស្ស៊ីក៏ត្រូវការចិនកាន់តែខ្លាំងក្នុងវិស័យអេឡិចត្រូនិក និងបច្ចេកវិទ្យាផ្សេងទៀត។ អ្នកនាំពាក្យក្រសួងហិរញ្ញវត្ថុរុស្ស៊ីបានអះអាងថា ប្រាក់យ័នពិតជាមានសារសំខាន់ខ្លាំងណាស់ ចំពោះមូលនិធិវិនិយោគជាតិរបស់រុស្ស៊ី។ ទំហំនៃប្រាក់យ័នដែលពួកគេអាចកាន់បាន មានការកើនឡើងទ្វេដងរហូតដល់៦០ភាគរយ ចាប់តាំងពីខែធ្នូឆ្នាំមុន។ ក្រសួងក៏បានចាប់ផ្តើមលក់ប្រាក់យ័នក្នុងខែមករាផងដែរ ដើម្បីការពារឱនភាពថវិកាពីការពង្រីក។ ចំណែកឯការនាំចេញរបស់រុស្ស៊ីដែលបានទូទាត់ជាប្រាក់យ័នមានការកើនឡើង ១៤ភាគរយបើគិតត្រឹមខែកញ្ញា ឆ្នាំ២០២២។ ទំហំនេះគឺជាសញ្ញាណនៃការកើនឡើងយ៉ាងខ្លាំង ដែលកាលពីពេលទើបតែចាប់ផ្តើមសង្រ្គាមមានត្រឹមតែ ០,៤ភាគរយ ។ នេះបើយោងតាមទិន្នន័យពីធនាគារកណ្តាលរុស្ស៊ី។ បើយោងតាមទិន្នន័យពី Refinitiv ធុរកិច្ចរុស្ស៊ីក៏បានចេញមូលបត្របំណុលជារូបិយប័ណ្ណប្រាក់យ៉ន់ផងដែរ ជាមួយនឹងទំហំ ៧ពាន់លានដុល្លារកាលពីឆ្នាំមុន ។ នាប៉ុន្មានសប្តាហ៍ថ្មីៗនេះ ប្រាក់យ៉ន់-រូប្លិ បានក្លាយជាគូរូបិយប័ណ្ណដែលមានការជួញដូរច្រើនបំផុតនៅលើផ្សារហ៊ុនទីក្រុងម៉ូស្គូ។ គួរបញ្ជាក់ថា ស្របពេលដែលការប្រើប្រាស់ប្រាក់យ៉ន់មានការកើនឡើងនៅក្នុងប្រទេសរុស្ស៊ី មិនមានន័យថាប្រាក់ដុល្លារអាម៉េរិកបានបាត់បង់ឥទ្ធិពលនោះទេ វាក៏អាចជាសញ្ញាណមួយដែលធ្វើឱ្យអាម៉េរិកមានការលំបាកក្នុងការប្រើប្រាស់ប្រាក់ដុល្លារ ជាអាវុធនៃទណ្ឌកម្មហិរញ្ញវត្ថុនៅពេលក្រោយ។ លោក Daniel McDowell សាស្ត្រាចារ្យនៅសាកលវិទ្យាល័យ Syracus បានលើកឡើងថា ៖ «នៅពេលដែលអ្នកបង្ខំប្រទេសមួយ ឱ្យស្វែងរកជម្រើសកាន់តែច្រើន អ្នកអាចធ្វើឱ្យពួកគេមានបទពិសោធន៍ និងបង្កើនទំហំសម្រាប់ការដោះស្រាយបញ្ហានេះ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4248.txt	ប្រាក់រូប្លិរបស់រុស្ស៊ីបានធ្លាក់ចុះខ្លាំង ខណៈដែលប្រាក់ចំណូលរូបិយប័ណ្ណបរទេសបានមកពីការនាំចេញថាមពល បានធ្លាក់ចុះដូចគ្នា ស្របពេលដែលការនាំចូលបានកើនឡើងនៅពេលដែលបណ្តាក្រុមហ៊ុនបានសាងសង់ខ្សែច្រវាក់ផ្គត់ផ្គង់ថ្មី។	ប្រាក់រូប្លិរបស់រុស្ស៊ីបានធ្លាក់ចុះមកនៅត្រឹម៧៣,៩៨7រូប្លិក្នុងមួយដុល្លារកាលពីរសៀលថ្ងៃទី១៤ ខែកុម្ភៈ។ នេះគឺជាអត្រាទាបបំផុតចាប់តាំងពីខែមេសា ឆ្នាំ ២០២២។ បច្ចុប្បន្នអត្រាប្តូរប្រាក់គឺ ៧៣,៨រូប្លិក្នុងមួយដុល្លារ។ រូបិយប័ណ្ណរុស្ស៊ីក៏បានធ្លាក់ចុះធៀបនឹងប្រាក់អឺរ៉ូ និងប្រាក់យ័នផងដែរ។ ១អឺរ៉ូអាចប្កូរបាន៧៩,៥២រូប្លិ ខណៈដែល ១យ៉ន់អាចប្តូរបាន ១០,៨រូប្លិ ។ អ្នកវិភាគនៅ Alfa Capital បានឱ្យដឹងថា ភាពទន់ខ្សោយរបស់ប្រាក់រូប្លិ ដោយសារសកម្មភាពនាំចូល និងការប្រែប្រួលនៅក្នុងទីផ្សារប្តូរប្រាក់បរទេស។ អាជ្ញាធររុស្ស៊ីបានបន្ធូរបន្ថយវិធានការត្រួតពិនិត្យទុនដែលបានដាក់កាលពីឆ្នាំមុនក្រោយមានជម្លោះជាមួយអ៊ុយក្រែន។ ដូចនេះអ្នកនាំចេញមួយចំនួននៅក្នុងប្រទេសរុស្ស៊ីត្រូវបានលើកលែងពីការក្នុងការទូទាត់ជារូបិយប័ណ្ណបរទេស។ ជាមួយគ្នានេះ គេក៏ឃើញមមានសញ្ញាជាច្រើនដែលបង្ហាញថាការនាំចូលបានស្ទុះងើបឡើងវិញដោយសារការសាងសង់ខ្សែច្រវាក់ផ្គត់ផ្គង់ថ្មីតាមរយៈបណ្តាប្រទេសជាមិត្ត។ ដូច្នេះតម្រូវការរូបិយប័ណ្ណបរទេសរបស់អ្នកនាំចូលក៏កើនឡើងផងដែរ។ នេះបើតាមអ្នកជំនាញនៅ Alfa Capital។ រដ្ឋាភិបាលរុស្ស៊ីបានជួញដូររូបិយប័ណ្ណបរទេសចំនួន ៨,៩ ពាន់លានរូប្លិ (១២០ លានដុល្លារ) ក្នុងមួយថ្ងៃ ដើម្បីបំពេញចន្លោះថវិកាដែលបណ្តាលមកពីការធ្លាក់ចុះនៃប្រាក់ចំណូលប្រេង និងឧស្ម័ន។ ប្រាក់រូប្លិក៏ស្ថិតនៅក្រោមសម្ពាធពីការលក់ថាមពលក្នុងតម្លៃទាបផងដែរ។ កាលពីសប្តាហ៍មុន ធនាគារកណ្តាលរុស្ស៊ីបានទម្លាក់ការព្យាកររបស់ខ្លួនសម្រាប់តម្លៃប្រេងប្រភេទ Urals ក្នុងឆ្នាំនេះពី ៧០ ដុល្លារមកត្រឹម ៥៥ ដុល្លារក្នុងមួយបារ៉ែល។ ទន្ទឹមនេះ ទីផ្សាររុស្ស៊ីក៏កំពុងសម្របខ្លួនទៅនឹងប្រព័ន្ធបង់ពន្ធថ្មីផងដែរ ដែលការបង់ប្រាក់ត្រូវបានធ្វើឡើងក្នុងរយៈពេល២សប្តាហ៍ចុងក្រោយនៃខែនីមួយៗ អាចជួយទាញប្រាក់រូប្លិឡើងថ្លៃបន្តិចក្នុងចន្លោះពេលនោះ។ ប៉ុន្តែចាប់ពីពេលនេះ គឺបង់ពន្ធបានតែម្តងប៉ុណ្ណោះនៅចុងខែ។ លើសពីនេះ ផ្សារហ៊ុនរុស្ស៊ីក៏ធ្លាក់ចុះនៅថ្ងៃនេះ។ សន្ទស្សន៍ RTS នៅរសៀលថ្ងៃទី ១៤ បានធ្លាក់ចុះ ១ភាគរយដែលជាកម្រិតទាបបំផុតចាប់តាំងពីខែមករា ខណៈសន្ទស្សន៍ MOEX រុស្ស៊ីក៏បានធ្លាក់ចុះ ១,៣ភាគរយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4249.txt	អាមេរិកគ្រោងនឹងដាក់ពន្ធ២០០ភាគរយលើអាលុយមីញ៉ូមរបស់រុស្ស៊ីឱ្យបានឆាប់បំផុតក្នុងសប្តាហ៍នេះ ខណៈដែលសង្រ្គាមរវាងរុស្ស៊ី និងអ៊ុយក្រែននៅតែបន្ត។ មួយវិញទៀត អាម៉េរិកបារម្ភខ្លាចការនាំចូលអាលុយមីញ៉ូមដ៏សន្ធឹកសន្ធាប់នេះ ប៉ះពាល់ដល់វិស័យឧស្សាហកម្មរបស់ខ្លួន។	បើតាមទូរទស្សន៍ Bloomberg គម្រោងនៃការដាក់ពន្ធលើអាលុយមីញ៉ូមរបស់រុស្ស៊ីនេះ ត្រូវបានគ្រោងទុកជាច្រើនខែមកហើយ ដោយហេតុផលថាទីក្រុងម៉ូស្គូបាននាំចូលអាលុយមីញ៉ូមនៅលើទីផ្សារអាម៉េរិកយ៉ាងច្រើន ដែលអាចបង្កហានិភ័យដល់ក្រុមហ៊ុនអាម៉េរិកនៅក្នុងវិស័យនេះ។ ប្រធានាធិបតីអាម៉េរិក ចូ បៃឌិន មិនបានធ្វើការសម្រេចចិត្តជាផ្លូវការនោះទេ។ ប៉ុន្តែអ្នកជំនាញនៅខាងក្នុងរដ្ឋបាលអាម៉េរិកបារម្ភថា ការផ្លាស់ប្តូរនេះនឹងធ្វើឱ្យខូចខាតដល់ឧស្សាហកម្មអាម៉េរិក រួមទាំងវិស័យអវកាស និងរថយន្ត។ រុស្ស៊ីជាប្រទេសនាំចេញអាលុយមីញ៉ូមធំជាងគេទីពីររបស់ពិភពលោកបន្ទាប់ពីប្រទេសចិន ព្រមទាំងជាប្រភពអាលុយមីញ៉ូមដ៏សំខាន់សម្រាប់ទីផ្សារអាម៉េរិក។ អាលុយមីញ៉ូរបស់រុស្ស៊ីត្រូវបានប្រើប្រាស់ជាចម្បងក្នុងវត្ថុដែលមានតម្លៃនៅវិស័យសំណង់ ហេដ្ឋារចនាសម្ព័ន្ធ និងរថយន្តជាដើម។ បើតាមអ្នកវិភាគ ការដាក់ពន្ធខ្ពស់បែបនេះអាចបញ្ចប់ការនាំចូលអាលុយមីញ៉ូមរបស់អាម៉េរិកពីរុស្ស៊ី។ យោងតាមទិន្នន័យពីក្រសួងពាណិជ្ជកម្មអាម៉េរិក បើទោះបីជាប្រទេសរុស្ស៊ីធ្លាប់មានចំណែកប្រហែល ១០ភាគរយនៃការនាំចូលអាលុយមីញ៉ូមទាំងអស់ទៅកាន់អាម៉េរិកក៏ដោយ ប៉ុន្តែចំណែកនេះបានធ្លាក់ចុះមកត្រឹមតែជាង ៣ភាគរយប៉ុណ្ណោះនាពេលបច្ចុប្បន្ន។ គម្រោងនៃការដាក់ពន្ធគយលើអាលុយមីញ៉ូមនាពេលនេះ គឺមិនសូវធ្ងន់ធ្ងរដូចប៉ុន្មានឆ្នាំមុនដែលទីក្រុងវ៉ាស៊ីនតោនបានធ្វើទៅលើទីក្រុងមូស្គូនោះទេ ក្នុងការឆ្លើយតបទៅនឹងសង្គ្រាមរុស្ស៊ីឈ្លានពានអ៊ុយក្រែន ដោយហាមឃាត់ទាំងស្រុង និងការដាក់ទណ្ឌកម្មលើក្រុមហ៊ុនផលិតដែកឈានមុខគេរបស់រុស្ស៊ី United Co. Rusal International PJSC។ ប៉ុន្តែសកម្មភាពបែបនេះ ក៏អាចបណ្តាលឱ្យមានការរំខានទីផ្សារទ្រង់ទ្រាយធំ ដោយធ្វើឱ្យការផ្គត់ផ្គង់អាលុយមីញ៉ូមរបស់រុស្ស៊ីពិបាកទៅដល់អតិថិជនទូទាំងពិភពលោកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_425.txt	សិស្សដែលបញ្ចប់ការសិក្សានៅវិទ្យាល័យចំនួន១៧ពាន់នាក់ បានចូលរៀននៅសាលាយោធាចិននៅឆ្នាំនេះ។ នេះជាអត្រាចុះឈ្មោះខ្ពស់បំផុតចាប់តាំងពីការបញ្ចប់កំណែទម្រង់ក្នុងឆ្នាំ២០១៧ ក្នុងគោលបំណងបណ្តុះបណ្តាលកងកម្លាំងប្រដាប់អាវុធទំនើបជាងមុន។	បើតាមកាសែតកងទ័ពរំដោះប្រជាជនចិន PLA Daily ចំនួនអ្នកចូលរៀននៅសាលាយោធានីមួយៗទាំង ២៧របស់ចិនមានលើសពី ២០០០នាក់បើធៀបនឹងឆ្នាំមុន។ ការចុះឈ្មោះចូលរៀនយោធាដ៏ច្រើននេះ កើតឡើងនៅពេលអត្រាអត់ការងារធ្វើរបស់យុវជនចិនកើនកម្រិតខ្ពស់ ហើយសេដ្ឋកិច្ចធំទីពីររបស់ពិភពលោកកំពុងតស៊ូក្នុងការងើបឡើងវិញពីជំងឺរាលដាល កូវីដ-១៩។ ជាងមួយភាគប្រាំនៃមនុស្សពេញវ័យអាយុពី១៦ឆ្នាំ ទៅ២៤ឆ្នាំរស់នៅក្នុងទីក្រុងបានអត់ការងារធ្វើនៅក្នុងខែមិថុនា។ កាលពីសប្តាហ៍មុន ទីក្រុងប៉េកាំងបានផ្អាកការចេញផ្សាយទិន្នន័យជាតិអត់ការងារធ្វើរបស់យុវជនប្រចាំខែដោយពន្យល់ថា ស្ថិតិកម្លាំងពលកម្មចាំបាច់ត្រូវកែលម្អ និងធ្វើឱ្យប្រសើរបន្ថែមទៀត។ នៅឆ្នាំ២០២៣ សិស្ស ១៣៥ពាន់នាក់នៅទូទាំងប្រទេសបានដាក់ពាក្យសុំចូលរៀនសាលាយោធា កើន១៥ភាគរយបើធៀបឆ្នាំ២០២២។ បន្ទាប់មកមានតែ ៥០ពាន់នាក់បានឆ្លងផុតជុំទីមួយដើម្បីធ្វើការសម្ភាសន៍ និងពិនិត្យសុខភាព។ ជាលើកដំបូងនៅឆ្នាំនេះដែលការចុះឈ្មោះចូលរៀនបានបញ្ចូលជំនាញរួមគ្នានូវការបញ្ជា និងការហ្វឹកហ្វឺនបច្ចេកទេស ដើម្បីឆ្លើយតបទៅនឹងតម្រូវការចាំបាច់របស់យោធាជំនាន់ថ្មីដែលមានទេពកោសល្យក្នុងការហ្វឹកហាត់ និងត្រៀមខ្លួនសម្រាប់សង្គ្រាម។ ថ្មីៗនេះ ប្រធានាធិបតីចិន ស៊ី ជិនភីង បានគូសបញ្ជាក់ពីបញ្ហាសន្តិសុខដ៏ស្មុគស្មាញដែលចិនប្រឈមមុខ។ លោក ស៊ី បានអំពាវនាវឱ្យយោធាផ្តោតលើសមត្ថភាពប្រយុទ្ធ ស្របពេលគោលដៅរបស់ចិនចង់ក្លាយជាកងកម្លាំងប្រដាប់អាវុធលំដាប់ពិភពលោកនៅឆ្នាំ២០២៧ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4250.txt	កាលពីពេលថ្មីៗនេះ អាជ្ញាធរស្ថិតិហ្វីលីពីនបានចេញផ្សាយទិន្នន័យមួយដោយបង្ហាញថា អតិផរណានៅក្នុងប្រទេសនេះបានកើនឡើងដល់ ៨,៧ភាគរយក្នុងខែមករា ឆ្នាំ២០២៣ បើធៀបនឹងគ្រាដូចគ្នាក្នុងឆ្នាំ ២០២២ ខណៈប្រទេសឡាវ អតិផរណាបន្តហក់ឡើងដល់ ៤០,៣ភាគរយ។	ប្រមុខអាជ្ញាធរស្ថិតិហ្វីលីពីនលោក Dennis Mapa បានលើកឡើងថា មូលហេតុចម្បងនៃអតិផរណាខ្ពស់គឺដោយសារការកើនឡើងនៃសន្ទស្សន៍លំនៅដ្ឋាន អគ្គិសនី ទឹក ឧស្ម័ន និងឥន្ធនៈផ្សេងទៀតក្នុងអត្រា៨,៥ភាគរយ។ តម្លៃអាហារ និងភេសជ្ជៈគ្មានជាតិអាល់កុលបានកើនឡើង ១០,៧ភាគរយក៏បានរួមចំណែកដល់ការកើនឡើងនៃអតិផរណា ខណៈពេលដែលការកើនឡើងនៃសេវាកម្មភោជនីយដ្ឋាន និងសណ្ឋាគារមានការកើនឡើងចំនួន ៧,៦ភាគរយ។ រដ្ឋាភិបាលហ្វីលីពីនបានព្យាករណ៍ថា សម្ពាធអតិផរណានឹងធូរស្រាលមកវិញនៅចន្លោះឆ្នាំ២០២៣ និង ២០២៤ ដោយសារការស្ទុះងើបឡើងវិញជាសកលមានកម្រិតទាបជាងការរំពឹងទុក។ ចំណែកនៅឡាវវិញ អតិផរណាបានបន្តហក់ឡើងដល់ ៤០,៣ភាគរយនៅខែមករា ឆ្នាំ ២០២៣នេះ ដោយកើនឡើង ១,០៣ភាគរយ បើធៀបនឹងខែធ្នូ ឆ្នាំ២០២២។ នេះជាអត្រាអតិផរណាខ្ពស់បំផុត ក្នុងរយៈពេល២៣ឆ្នាំចុងក្រោយ នៅក្នុងប្រទេសឡាវ។ នេះបើតាមការិយាល័យស្ថិតិរបស់ឡាវ។ មូលហេតុសំខាន់ៗ ដែលនាំឱ្យឡាវមានកម្រិតអតិផរណាខ្ពស់បែបនេះ ដោយសារតែប្រាក់គីបបានធ្លាក់ចុះខ្លាំងធៀបនឹងប្រាក់ដុល្លារ និងប្រាក់បាត ស្របពេលថ្លៃដើមផលិតកើនឡើង គឺជាកត្តាចម្បងមួយ ជំរុញការនាំចូលពីប្រទេសជិតខាង ក៏ព្រោះតែតម្លៃប្រេងឥន្ធនៈខ្ពស់ បណ្តាលឱ្យគ្រឿងម៉ាស៊ីន ចំណីសត្វ និងជី... ទាំងអស់ ត្រូវនាំចូលក្នុងតម្លៃកាន់តែខ្ពស់ថែមទៀត។ កន្លងមករដ្ឋាភិបាលឡាវ បានចេញគោលនយោបាយជាច្រើនដើម្បីគ្រប់គ្រងការធ្លាក់ថ្លៃនៃរូបិយប័ណ្ណក្នុងស្រុក រួមទាំងការដំឡើងអត្រាការប្រាក់ និងការប្រើប្រាស់ទុនបម្រុងរូបិយប័ណ្ណបរទេស ដើម្បីនាំចូលទំនិញសំខាន់ៗ ជាមួយគ្នានេះក៏មានការត្រួតពិនិត្យអត្រាប្តូរប្រាក់យ៉ាងម៉ត់ចត់ផងដែរ។ ដើម្បីដោះស្រាយស្ថានភាពនេះ រដ្ឋាភិបាលឡាវក៏បានសន្យាធានាឱ្យបាននូវអត្រាកំណើនសេដ្ឋកិច្ចឱ្យបានយ៉ាងហោចណាស់ ៤,៥ភាគរយ និងកាត់បន្ថយអត្រាអតិផរណា មកត្រឹម ៩ភាគរយ នៅឆ្នាំ២០២៣។ ទន្ទឹមនឹងនោះ នៅថៃក្នុងខែមករា អត្រាអតិផរណាបានថយចុះបើធៀបនឹងខែមុន ប៉ុន្តែនៅតែកើនឡើងជាង ៥ភាគរយ ធៀបនឹងរយៈពេលដូចគ្នាកាលពីឆ្នាំមុន ខណៈនៅសិង្ហបុរី អតិផរណាត្រូវបានគេព្យាករណ៍ថា នឹងនៅតែខ្ពស់នៅឆ្នាំនេះក្នុងកម្រិត ៤,៥ទៅ ៥,៥ភាគរយ ទោះបីជាមានសញ្ញានៃការបន្ធូរបន្ថយ ពីសម្ពាធតម្លៃពិភពលោកក៏ដោយ។ អ្នកបានជំនាញព្យាករណ៍ថា សម្ពាធអតិផរណានឹងទំនងជាធ្លាក់ចុះនៅឆ្នាំក្រោយ ដោយសារការងើបឡើងវិញនៃសេដ្ឋកិច្ចពិភពលោក និងឥទ្ធិពលនៃសេដ្ឋកិច្ចរបស់ប្រទេសចិនដែលបើកចំហយ៉ាងពេញលេញ។ កន្លងមក មូលនិធិរូបិយវត្ថុអន្តរជាតិ (IMF) បានទម្លាក់ការព្យាករកំណើនសេដ្ឋកិច្ចនៃប្រទេសអាស៊ានចំនួន ៥ រួមមាន សិង្ហបុរី ម៉ាឡេស៊ី វៀតណាម ឥណ្ឌូណេស៊ី និងហ្វីលីពីន ពី ៤,៥ភាគរយ កាលពីខែតុលា ឆ្នាំ ២០២២ មកត្រឹម ៤,៣ភាគរយវិញនៅឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4251.txt	មូលនិធិរូបិយវត្ថុអន្តរជាតិ (IMF) កាលពីថ្ងៃទី ៣១ ខែមករា បានលើកឡើងពីទស្សនវិស័យរបស់ខ្លួនសម្រាប់កំណើនសេដ្ឋកិច្ចពិភពលោកដែលមានចំណងជើង «ភាពរឹងមាំដ៏គួរឱ្យភ្ញាក់ផ្អើល» ថា ពិភពលោកអាចជៀសផុតពីវិបត្តិសេដ្ឋកិច្ចនៅឆ្នាំ ២០២៣។ នេះក៏ព្រោះពិភពលោកមានសញ្ញាណជាវិជ្ជមានមួយចំនួនដូចជា តម្រូវការនៅអាម៉េរិក និងអឺរ៉ុប ការធ្លាក់ចុះតម្លៃថាមពល និងកំណើនសេដ្ឋកិច្ចរបស់ប្រទេសចិនក្រោយបើកដំណើរការឡើងវិញ។	នៅក្នុងរបាយការណ៍ចុងក្រោយរបស់មូលនិធិរូបិយវត្ថុអន្តរជាតិ កំណើនសេដ្ឋកិច្ចពិភពលោកនឹងកើនឡើងក្នុងអត្រា២,៩ភាគរយនៅឆ្នាំ ២០២៣ ។ អត្រានេះគឺខ្ពស់ការព្យាកររបស់ខ្លួនកាលពីខែតុលាឆ្នាំ ២០២២ ដែលមានត្រឹមតែ២,៧ភាគរយប៉ុណ្ណោះ ដែលនាពេលនោះ IMF បានព្រមានថាសេដ្ឋកិច្ចពិភពលោកអាចធ្លាក់ចូលទៅក្នុងវិបត្តិសេដ្ឋកិច្ចធ្ងន់ធ្ងរបានយ៉ាងងាយស្រួល។ តួលេខនេះមើលទៅហាក់មិនសូវល្អដូចឆ្នាំ ២០២២ ដែលមានអត្រា៣,៤ភាគរយ ប៉ុន្តែវាក៏នៅតែប្រសើរជាងការព្យាករកាលពីខែតុលាកាលពីឆ្នាំមុនកើនឡើងពី០,២ភាគរយ។ ហើយនៅឆ្នាំ ២០២៤ IMF រំពឹងថាកំណើនសេដ្ឋកិច្ចពិភពលោកនិងកើនឡើងដល់៣,១ភាគរយ។ ហេតុផលសំខាន់ៗនៅពីក្រោយកំណើនពិភពលោកត្រូវបានគេមើលឃើញថា ដោយសារអាម៉េរិក និងតំបន់ចាយប្រាក់អឺរ៉ូមានកំណើនជាវិជ្ជមានជាមួយតម្រូវការកើនឡើងនៅឆ្នាំនេះ ការធ្លាក់ចុះនៃតម្លៃថាមពល ជាពិសេសការងើបឡើងវិញនៃសេដ្ឋកិច្ចចិន បន្ទាប់ពីការបើកដំណើរការឡើងវិញដែលជាការរួមចំណែកដល់កំណើនសេដ្ឋកិច្ចពិភពលោក។ បើតាមរបាយកាណ៍របស់ IMF ៨៤ភាគរយនៃបណ្តាប្រទេសទាំងអស់មានកម្រិតអតិផរណាទាបជាងឆ្នាំមុន។ ហើយក្នុងនោះអតិផរណាពិភពលោកជាមធ្យមនឹងនៅក្នុងអត្រា ៦,៦ភាគរយក្នុងឆ្នាំ ២០២៣ និង ៤,៣ភាគរយនៅឆ្នាំក្រោយ។ បើទោះបីជាពិភពលោកអាចឆ្លងផុតវិបត្តិសេដ្ឋកិច្ចសកលនៅឆ្នាំនេះ ប៉ុន្តែសន្ទុះកំណើននេះមិនទាន់ដល់កម្រិតដុចមុនពេលមានវិបត្តិកូវីដ-១៩ នោះទេ ក៏ព្រោះតែបញ្ហាជម្លោះរវាងរុស្ស៊ី និងអ៊ុយក្រែននៅតែបន្តអូសបន្លាយ ការបន្តឆ្លងជំងឺកូវីដ-១៩ នៅចិន និងបញ្ហាការកើនឡើងអតិផរណា ឬការប្រណាំងក្នុងការដំឡើងអត្រាការប្រាក់ដោយធនាគារកណ្តាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4252.txt	ប្រទេសថៃ និងសហភាពអឺរ៉ុប (EU) បានយល់ព្រមចាប់ផ្តើមការចរចាឡើងវិញលើកិច្ចព្រមព្រៀងពាណិជ្ជកម្មសេរី (FTA) រវាងភាគីទាំងពីរ បន្ទាប់ពីមានភាពជាប់គាំងជិតមួយទសវត្សរ៍។	ថ្លែងប្រាប់អ្នកសារព័ត៌មានបន្ទាប់ពីមានជំនួបជាមួយស្នងការពាណិជ្ជកម្មអឺរ៉ុបលោក Valdis Dombrovskis ក្រោយពីកិច្ចប្រជុំនៅទីក្រុងព្រុចសែល រដ្ឋមន្ត្រីពាណិជ្ជកម្មថៃ Jurin Laksanawisit បានឱ្យដឹងថា ភាគីទាំងពីរមានបំណងចាប់ផ្តើមឡើងវិញនូវការចរចារពីកិច្ចព្រមព្រៀងពាណិជ្ជកម្មនៅចុងត្រីមាសទីមួយនេះ។ ទន្ទឹមនឹងនេះ លោក Dombrovskis បានប្រកាសនៅលើបណ្តាញសង្គម
article_4253.txt	ក្រសួងឧស្សាហកម្ម និងពាណិជ្ជកម្មវៀតណាមបានឲ្យដឹងថា រយៈពេលជាច្រើនខែកន្លងមកនេះ តម្លៃនៃការនាំចេញអង្ករមានការកើនឡើងប្រមាណ៥ភាគរយ ដែលជាកម្រិតតម្លៃខ្ពស់បំផុតក្នុងពិភពលោក។ ការកើនឡើងថ្លៃនេះ បណ្តាលមកពីដៃគូប្រកួតប្រជែងនៃប្រទេសនាំចេញអង្ករ បានជួបគ្រោះធម្មជាតិនិងតម្រូវការពិភពលោកកើនឡើង។	កាលពីឆ្នាំមុន ការនាំចេញអង្កររបស់វៀតណាមសម្រេចបាន៧,១លានតោន ដែលជាចំនួនខ្ពស់បំផុតក្នុងរយៈពេល១០ឆ្នាំ។ និន្នាការកើនឡើងនៃតម្លៃនាំចេញអង្កររបស់វៀតណាមនៅតែមានក្នុងរយៈពេលពីរខែដំបូងនៃឆ្នាំនេះ ដែលមានតម្លៃជាមធ្យម៥១៩ដុល្លារក្នុងមួយតោន។ ដូច្នេះ ទោះបីបរិមាណនាំចេញអង្ករមានការថយចុះ ប៉ុន្តែតម្លៃនៅតែកើនឡើងប្រមាណ៧ភាគរយ។ នៅឆ្នាំ ២០២៣ វិស័យអង្កររបស់វៀតណាមត្រូវបានគេរំពឹងថានឹងទទួលបានអត្ថប្រយោជន៍ពីឡើងថ្លៃ អង្ករខ្ពស់ ដោយសារតែតម្រូវការសកលកើនឡើង ហើយអាជីវកម្មអង្ករក៏មានផលចំណេញច្រើនដែរ ដោយសារថ្លៃដើមផលិតមានតម្លៃទាប។ បើតាមអ្នកជំនាញមកពីធនាគារវៀតណាម TMCP វិស័យអង្កររបស់វៀតណាមកំពុងមានលក្ខខណ្ឌអំណោយផលពីធម្មជាតិដែលបង្កើតគុណសម្បត្តិសម្រាប់អាជីវកម្មវៀតណាមបើធៀបនឹងដៃគូប្រកួតប្រជែង។ ទន្ទឹមនឹងនេះ គ្រោះរាំងស្ងួតដែលអូសបន្លាយក្នុងប្រទេសចិនបានធ្វើឱ្យទិន្នផលនៅក្នុងប្រទេសនេះធ្លាក់ចុះ ២ភាគរយ ក្នុងឆ្នាំ២០២១-២០២២។ ដូច្នេះ ចិនត្រូវបានគេរំពឹងថានឹងបង្កើនការនាំចូលអង្ករចំនួន ៦លានតោនក្នុងឆ្នាំ ២០២២-២០២៣។ លើសពីនេះ បរិមាណអង្ករដែលបានស្តុកទុកនៅហ្វីលីពីនបានថយចុះ ដោយសារតែតំបន់ដាំដុះជាច្រើនរបស់ប្រទេសត្រូវបានបំផ្លិចបំផ្លាញដោយព្យុះទីហ្វុងណូរូ ហើយតម្លៃជីខ្ពស់បានបង្ខំឱ្យប្រទេសនេះបង្កើនការនាំចូលអង្ករ។ ក្រសួងកសិកម្មអាម៉េរិកបានព្យាករថា ហ្វីលីពីននឹងបន្តការនាំចូល ២,៨លានតោនសម្រាប់ឆ្នាំ ២០២២-២០២៣។ បន្ថែមពីនេះ ផ្ទៃដីសាបព្រោះដាំណាំនៅឥណ្ឌាបានថយចុះចំនួន៣៨០ពាន់ហិកតា ដោយសារគ្រោះរាំងស្ងួត ឯការផលិតដំណាំស្បៀងដែលប្រមូលផលក្នុងរដូវស្លឹកឈើជ្រុះ និងដើមរដូវរងាត្រូវបានគេរំពឹងថានឹងមានប្រមាណ៨០ភាគរយនៃផលិតកម្មសរុបនៃប្រទេស ប្រហែលជា ១០ទៅ១២លានតោនក្នុងឆ្នាំ ២០២២-២០២៣ ។ ដូច្នោះហើយ ការថយចុះនៃការផ្គត់ផ្គង់ស្បៀងនៅក្នុងប្រទេសឥណ្ឌា គឺជាកត្តាចម្បងសម្រាប់ការព្យាករនៃឱនភាពអង្ករពិភពលោកនៅឆ្នាំក្រោយ។ ចំណែកការព្យាករពីអាកាសធាតុនៅវៀតណាមនៅឆ្នាំនេះមានភាពប្រសើរជាងឆ្នាំមុន ជាមួយនឹងកម្រិតទឹកភ្លៀងធ្លាក់ខ្លាំងនៅដើមឆ្នាំ ហើយប្រែទៅបង្គួរនៅពាក់កណ្តាលឆ្នាំ ដែលរំពឹងថានឹងផ្តល់ឱ្យស្រូវទទួលបានទិន្នផលល្អ។ ធនាគារ TMCP បានវាយតម្លៃខ្ពស់ចំពោះលទ្ធភាពដែលថានៅឆ្នាំ២០២៣ វៀតណាមនឹងទទួលបានអត្ថប្រយោជន៍ពីនិន្នាការកើនឡើងនៃតម្លៃអង្ករ ដោយសារដៃគូប្រកួតប្រជែងមានតិចជាងមុន និងការផ្លាស់ប្តូរតម្រូវការពីប្រទេសឥណ្ឌា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4254.txt	បន្ទាប់ពីចិនបានបើកប្រទេសឡើងវិញ ការវិនិយោគផ្នែកផលិតកម្មនិងឧស្សាហកម្មនៅក្នុងប្រទេសនេះមានសន្ទុះកើនឡើង ដែលបណ្តាលឱ្យតម្រូវការប្រាក់កម្ចីមានទំហំកាន់តែច្រើន។ តួលេខពីធនាគារប្រជាជនចិន (PBOC) បង្ហាញថាចំនួនប្រាក់កម្ចីថ្មីនៅក្នុងប្រទេសក្នុងខែដំបូងនៃឆ្នាំនេះបានកើនឡើងដល់កម្រិតខ្ពស់បំផុតប្រមាណ ៧២០ពាន់លានដុល្លារអាម៉េរិក។	បើតាម PBOC ប្រាក់កម្ចីថ្មីនៅក្នុងប្រទេសចិននាខែមករាបានកើនឡើងដល់៤,៩ទ្រីលានយ័ន (៧២០ពាន់លានដុល្លារ) ខ្ពស់ជាងបីដងកាលពីខែធ្នូឆ្នាំមុន។ ការកើនឡើងយ៉ាងខ្លាំងនេះកើតឡើងនៅពេលដែលធនាគារ PBOC កំពុងធ្វើការដើម្បីស្តារសេដ្ឋកិច្ចឡើងវិញដោយធានានូវសាច់ប្រាក់ងាយស្រួល និងកាត់បន្ថយការចំណាយលើការផ្តល់ប្រាក់កម្ចីសម្រាប់អាជីវកម្ម។ អ្នកវិភាគបានព្យាករថា PBOC ទំនងជានឹងកាត់បន្ថយអត្រាការប្រាក់កម្ចីគោលរបស់ខ្លួន នៅក្នុងត្រីមាសទី ១ ឆ្នាំ ២០២៣ ដើម្បីគាំទ្របន្ថែមទៀតដល់វិស័យមួយចំនួនដែលកំពុងជួបការលំបាក។ លោក Zeng Gang នាយករងនៃរដ្ឋបាលអភិវឌ្ឍន៍ និងហិរញ្ញវត្ថុជាតិរបស់ចិនបានមើលឃើញពី ការស្ទុះងើបឡើងវិញនៃការប្រើប្រាស់ និងការវិនិយោគសាជីវកម្មនៅក្នុងខែដំបូងនៃឆ្នាំនេះ។ លោកបន្តថាតម្រូវការកើនឡើងបានរួមចំណែកដល់កំណើននៃការផ្គត់ផ្គង់ឥណទាន ធនាគារក៏មានទំនោរក្នុងការផ្តល់ប្រាក់កម្ចីកាន់តែច្រើននៅដើមឆ្នាំដើម្បីទាក់ទាញអតិថិជន ហើយការផ្គត់ផ្គង់ និងតម្រូវការបានជំរុញដល់ការផ្តល់ប្រាក់កម្ចី ហើយជាការចាប់ផ្តើមដ៏ល្អសម្រាប់កំណើនស្ថិរភាពពេញមួយឆ្នាំ។ បើតាមរបាយការណ៍របស់ PBOC ទំហំនៃការផ្តល់ប្រាក់កម្ចីរយៈពេលមធ្យម និងរយៈពេលវែងដែលត្រូវបានបញ្ចេញក្នុងខែមករាបានកើនឡើងយ៉ាងខ្លាំង ដែលបង្ហាញពីភាពប្រសើរឡើងនៃទំនុកចិត្តអាជីវកម្ម។ អ្នកជំនាញចាត់ទុកថានេះជាសញ្ញាវិជ្ជមានសម្រាប់កំណើនសេដ្ឋកិច្ចធំទីពីររបស់ពិភពលោក។ កំណើនសមតុល្យប្រាក់កម្ចីរយៈពេលមធ្យម និងរយៈពេលវែង មានចំនួនសមាមាត្រខ្ពស់នៃកំណើនឥណទានក្នុងខែមករា ពីព្រោះតែបណ្តាអាជីវកម្មនានាមានមានទំនុកចិត្តនាពេលអនាគតថា ធនាគារនឹងផ្តល់ប្រាក់កម្ចីរយៈពេលមធ្យម និងរយៈពេលវែងដើម្បីវិនិយោគក្នុងការពង្រីកផលិតកម្ម។ គេអាចរំពឹងថាប្រាក់កម្ចីថ្មីនេះនឹងត្រូវបានបំប្លែងដោយអាជីវកម្មទៅក្នុងការចំណាយវិនិយោគពិតប្រាកដ ដែលអាចជំរុញតម្រូវការក្នុងស្រុក និងកំណើនសេដ្ឋកិច្ច។ នេះបើតាមការបន្ថែមរបស់លោក Zeng Gang ។ បើតាមអ្នកជំនាញ លក្ខខណ្ឌឥណទានដែលប្រសើរឡើង រួមជាមួយនឹងការចំណាយលើហេដ្ឋារចនាសម្ព័ន្ធដ៏រឹងមាំ និងវិធានការគាំទ្រ អាចជំរុញកំណើនសេដ្ឋកិច្ចរបស់ចិនដល់ប្រហែល៥ភាគរយនៅឆ្នាំនេះ។ គួរបញ្ជាក់ថា ក្រៅពីធានាការផ្គត់ផ្គង់ឥណទានដើម្បីគាំទ្រការងើបឡើងវិញនៃសេដ្ឋកិច្ច អាជ្ញាធរចិនក៏ផ្តោតលើការទប់ស្កាត់ហានិភ័យផងដែរ។ ថ្មីៗនេះ និយតករចិនបានរឹតបន្តឹងតម្រូវការសម្រាប់ការចាត់ថ្នាក់ហានិភ័យទ្រព្យសកម្មលើវិស័យធនាគារ ដើម្បីធានាសុវត្ថិភាពនៃប្រព័ន្ធហិរញ្ញវត្ថុ។ បទប្បញ្ញត្តិថ្មីនឹងត្រូវបានអនុវត្តចាប់ពីថ្ងៃទី១ ខែកក្កដា ហើយថ្ងៃផុតកំណត់សម្រាប់ធនាគារដើម្បីបញ្ចប់ចំណាត់ថ្នាក់នៅឆ្នាំ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4255.txt	អង្គការពលកម្មអន្តរជាតិរបស់អង្គការសហប្រជាជាតិ (ILO) បានព្យាករណ៍ថា កំណើនការងារសកលនៅឆ្នាំនេះនឹងមានត្រឹមតែ ១ភាគរយប៉ុណ្ណោះ។ កំណើននេះមានត្រឹមតែពាក់កណ្តាលនៃកំណើន ២ភាគរយកាលពីឆ្នាំមុន និងទាបជាងការព្យាករណ៍ ១,៥ភាគរយ ដែលបានព្យាករដោយ ILO នាពេលកន្លងមកសម្រាប់ឆ្នាំ២០២៣។	បើតាមរបាយការណ៍ប្រចាំឆ្នាំស្តីពីការងារពិភពលោក និងទស្សនវិស័យសង្គម (World Employment and Social Outlook) របស់អង្គការ ILO អត្រាអ្នកអត់ការងារធ្វើទូទាំងពិភពលោកនៅឆ្នាំនេះនឹងមាន ៥,៨ភាគរយ ឬប្រមាណ២០៨លាននាក់ ដែលខ្ពស់ជាងការព្យាករចំនួន ២០៥លាននាក់ដែលបានផ្តល់ឱ្យដោយ ILO កាលពីលើកមុន។ អង្គការ ILO បានអះអាងថា ៖« ការថយចុះនៃកំណើនការងារសកលមានន័យថា ជាការខូចខាតដែលបណ្តាលមកពីវិបត្តិកូវីដ-១៩ នឹងមិនអាចស្តារឡើងវិញបានមុនឆ្នាំ ២០២៥»។ ការធ្លាក់ចុះសេដ្ឋកិច្ច នឹងបង្ខំកម្មករជាច្រើនឱ្យទទួលយកការងារដែលមានមិនសូវមានគុណភាព និងប្រាក់ខែទាបនៅឆ្នាំ ២០២៣ ខណៈដែលសម្ពាធអតិផរណានឹងធ្វើឱ្យប្រាក់ឈ្នួលពិតប្រាកដបន្តធ្លាក់ចុះ។ បច្ចុប្បន្ននេះ មនុស្សដែលមានអាយុចន្លោះពី ១៥ទៅ ២៤ឆ្នាំកំពុងប្រឈមមុខនឹងការលំបាកយ៉ាងខ្លាំងក្នុងការស្វែងរក និងរក្សាការងារល្អៗធ្វើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4256.txt	តម្លៃប្រាក់បាតថៃកំពុងនាំមុខគេលើការកើនតម្លៃក្នុងចំណោមរូបិយប័ណ្ណអាស៊ី ដោយសារការត្រលប់មកវិញរបស់ភ្ញៀវទេសចរចិន។ ប្រាក់បាតបានឡើងថ្លៃដល់កម្រិតខ្ពស់ក្នុងរយៈពេលប្រាំបួនខែចុងក្រោយក្នុងអត្រាប្តូរប្រាក់ ៣២,៦៥បាតក្នុង១ដុល្លារអាម៉េរិក កាលពីចុងសប្តាហ៍មុន។ រហូតមកដល់ដើមសប្តាហ៍នេះ រូបិយប័ណ្ណថៃនៅតែបន្តឡើងថ្លៃដដែល ដោយ១ដុល្លារបានប្តូរបាន៣២,៦០បាត។	កាលពីខែតុលាឆ្នាំមុន ប្រាក់បាតបានធ្លាក់ចុះដល់កម្រិតទាបបំផុតក្នុងរយៈពេល១៦ឆ្នាំ នៅពេលនោះអត្រាប្តូរប្រាក់១ដុល្លារអាម៉េរិកបានចំនួន៣៨,៥បាត។ ជាបន្តបន្ទាប់រូបិយប័ណ្ណថៃបានកើនឡើង ក្នុងអត្រា៥,៨ភាគរយចាប់តាំងពីដើមឆ្នាំ២០២៣នេះ ខណៈដែលប្រាក់វ៉ុនរបស់កូរ៉េខាងត្បូង រូពៀឥណ្ឌូណេស៊ី និងរីងហ្គីតម៉ាឡេស៊ី កើនឡើងតិចជាង ៣ភាគរយ។ ប្រាក់បាតបានឡើងថ្លៃវិញ ស្របពេលវិនិយោគិនបាននិងកំពុងប្រមូលរូបិយប័ណ្ណ ហើយសន្ទុះនៃការចំណាយរបស់ភ្ញៀវទេសចរក្នុងប្រទេសថៃបានកើនឡើង។ អ្នកវិភាគនៅធនាគារ MayBank ម៉ាឡេស៊ីបានមើលឃើញពីសុទិដ្ឋិនិយមចំពោះប្រាក់បាត ដោយសារការបើកឡើងវិញយ៉ាងឆាប់រហ័សរបស់ចិន ដែលទំនងជាមានផលប៉ះពាល់ជាវិជ្ជមានដល់វិស័យទេសចរណ៍ថៃ។ លោក Sornchai Suneta នាយកផ្នែកវិនិយោគនៃធនាគារ Siam Commercial Bank បានលើកឡើងថា៖ «ប្រទេសថៃកំពុងមើលឃើញពីនិន្នាការកើនឡើងនៃវិស័យទេសចរណ៍ ហើយប្រសិនបើយើងមើលឃើញអតិរេកកើនឡើងខ្លាំងជាងគណនីរបស់យើង នោះបង្ហាញថាប្រាក់បាតកំពុងតែរឹងមាំ»។ ជាមួយគ្នានេះ ភ្ញៀវទេសចរចិនត្រឡប់មកតំបន់អាស៊ីអាគ្នេយ៍វិញជាបណ្តើរៗ ទោះមិនទាន់ច្រើនដូចមុន ហើយក្នុងនោះថៃ ជាគោលដៅស្វែងរកច្រើនបំផុតដោយជនជាតិចិននៅលើគេហទំព័រ Agoda និង Trip.com។ សាកលវិទ្យាល័យពាណិជ្ជកម្មថៃរំពឹងថា ការចំណាយលើវិស្សមកាលក្នុងដំណើរកំសាន្ត ប្រទេសថៃអាចនឹងទទួលបាន៤៥ពាន់លានបាតពីវិស័យទេសចរណ៍។ រដ្ឋាភិបាលថៃរំពឹងថានឹងមានជនជាតិចិនមកលេងប្រទេសថៃយ៉ាងហោចណាស់ ៥លាននាក់នៅឆ្នាំ២០២៣ កើនឡើងពី ១១លាននាក់កាលពីឆ្នាំ ២០១៩។ ប្រាក់បាតត្រូវបានគេរំពឹងថានឹងបន្តកើនឡើងនៅឆ្នាំនេះ ខណៈដែលអ្នកវិនិយោគរំពឹងថាប្រាក់ដុល្លារនឹងធ្លាក់ចុះ ហើយធនាគារកណ្តាលអាម៉េរិក នឹងកាត់បន្ថយការដំឡើងអត្រាការប្រាក់។ ម្យ៉ាងវិញទៀត ធនាគារកណ្តាលថៃត្រូវបានគេរំពឹងថានឹងមានការដំឡើងអត្រាការប្រាក់ពីរ ឬបីដងនៅឆ្នាំ ២០២៣នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4257.txt	បើតាមអ្នកជំនាញ នៅឆ្នាំ២០៣៦ វៀតណាមនឹងក្លាយជាមហាអំណាចសេដ្ឋកិច្ចទី២ នៅអាស៊ីអាគ្នេយ៍ និងជាប់ចំណាត់ថ្នាក់ទី២០ លើពិភពលោក។ នេះបើយើងតាមទិន្នន័យរបស់ទស្សនាវដ្តី Forbes។	ឆ្នាំ ២០២៣ ត្រូវបានគេព្យាករថាជាឆ្នាំនៃបញ្ហាប្រឈមជាច្រើនសម្រាប់សេដ្ឋកិច្ចវៀតណាម ដោយសារតែផលប៉ះពាល់នៃទស្សនវិស័យសេដ្ឋកិច្ចពិភពលោក និងវិបត្តិជាច្រើន។ ប៉ុន្តែនៅតែមានសញ្ញាជាវិជ្ជមានច្រើន ជាមួយនឹងការខិតខំប្រឹងប្រែងរបស់រដ្ឋាភិបាល សេដ្ឋកិច្ចវៀតណាមនៅតែត្រូវបានគេរំពឹងថានឹងរក្សាបានសន្ទុះកំណើនល្អ បើធៀបទៅនឹងសេដ្ឋកិច្ចក្នុងតំបន់ និងពិភពលោក។ បើតាមការលើកឡើងរបស់ទស្សនាវដ្តី Forbes វៀតណាមអាចត្រូវបានគេទុកជាប្រទេសដែលមានការវិនិយោគ និងម៉ាក្រូសេដ្ឋកិច្ចគួរឱ្យចាប់អារម្មណ៍បំផុតក្នុងឆ្នាំ២០២៣។ ហើយនៅឆ្នាំ២០៣៦ វៀតណាមនឹងក្លាយជាមហាអំណាចសេដ្ឋកិច្ចទី២ នៅអាស៊ីអាគ្នេយ៍ និងជាប់ចំណាត់ថ្នាក់ទី២០ លើពិភពលោក។ របាយការណ៍ទស្សនវិស័យសេដ្ឋកិច្ចសកលរបស់ធនាគារពិភពលោក(WB) ដែលចេញផ្សាយនាពេលថ្មីៗនេះបានបញ្ជាក់ថា ឆ្នាំ២០២៣ ជាឆ្នាំទីពីរដែលសេដ្ឋកិច្ចពិភពលោកបានធ្លាក់ចុះយ៉ាងធ្ងន់ធ្ងរដែលត្រូវបានព្យាករថានឹងមានកំណើនត្រឹមតែ១,៧ភាគរយប៉ុណ្ណោះ។ នៅក្នុងបរិបទដ៏លំបាកនេះ វៀតណាមត្រូវបានគេព្យាករថានឹងមានកំណើន ៦,៣ភាគរយដែលជាអត្រាខ្ពស់បំផុតទីពីរនៅក្នុងតំបន់ឯណោះ។ ទន្ទឹមនឹងនោះ WB ក៏ផ្តល់អនុសាសន៍ថា វៀតណាមត្រូវឆ្លើយតបយ៉ាងសកម្មចំពោះបញ្ហាប្រឈមជាបន្ទាន់។ លោក Andrea Coppola ប្រមុខសេដ្ឋវិទូប្រចាំធនាគារពិភពលោកបានផ្តល់អនុសាសន៍ថា ៖« ដើម្បីដោះស្រាយជាមួយនឹងសម្ពាធអត្រាប្តូរប្រាក់ ធនាគាររដ្ឋអាចពិចារណាប្រតិបត្តិការអត្រាប្តូរប្រាក់បន្ថែមទៀត។ ក្នុងករណីនេះអាចនាំឱ្យមានការកើនឡើងនៃអតិផរណា ធនាគាររដ្ឋអាចពិចារណាដោយប្រើឧបករណ៍អត្រាការប្រាក់យោង។ ក្នុងរយៈពេលមធ្យម វៀតណាមអាចធ្វើទំនើបកម្មគោលនយោបាយរូបិយវត្ថុរបស់ខ្លួនដោយជំរុញគោលនយោបាយរូបិយវត្ថុ ការផ្លាស់ប្តូរបន្តិចម្តងៗទៅជាយន្តការប្រតិបត្តិការដែលកំណត់អតិផរណា»។ បើតាមកាសែត The Star ទោះបីជាសេដ្ឋកិច្ចវៀតណាមត្រូវបានព្យាករថានឹងបន្តបញ្ហាប្រឈមជាច្រើននៅឆ្នាំ ២០២៣ ក៏នៅតែមានចំណុចបំភ្លឺមួយចំនួនសម្រាប់ការលូតលាស់សេដ្ឋកិច្ចរបស់ប្រទេសមួយនេះ ។ តួយ៉ាងកំណើនសេដ្ឋកិច្ច និងការបើកឡើងវិញរបស់ប្រទេសចិន គឺជាការជួយវៀតណាមក្នុងការជំរុញការនាំចេញ និងអភិវឌ្ឍវិស័យទេសចរណ៍។ លើសពីនេះ វៀតណាមបានបង្កើនការវិនិយោគសាធារណៈ និងការប្រើប្រាស់ក្នុងស្រុក ដើម្បីទូទាត់ការធ្លាក់ចុះនៃការនាំចេញផងដែរ។ លោកស្រី Antoinette Sayeh អគ្គនាយករងនៃមូលនិធិរូបិយវត្ថុអន្តរជាតិ (IMF) បានកត់សម្គាល់ឃើញថាឆ្នាំ ២០២៣គឺជាឆ្នាំដែលយើងគិតថា វៀតណាមនឹងប្រឈមមុខនឹងបញ្ហាទាំងក្នុងប្រទេស និងក្រៅប្រទេស។ នេះក៏ព្រោះតែការធ្លាក់ចុះកំណើនក្នុងបណ្តាដៃគូសំខាន់របស់វៀតណាម។ ចំណែកក្នុងស្រុកវិញ ការប្រើប្រាស់ និងការវិនិយោគទំនងជាពិបាកជំនួសដែលបានមកពីតម្រូវការសកលធ្លាក់ចុះនោះទេ។ បើតាមការព្យាកររបស់ IMF វៀតណាមនឹងមានកំណើនប្រមាណ ៥,៨ភាគរយក្នុងឆ្នាំ ២០២៣ ។ ក្នុងបរិបទនៃបញ្ហាប្រឈមជាច្រើន វៀតណាមនៅតែជាគោលដៅទាក់ទាញសម្រាប់ ការវិនិយោគបរទេស ។ មូលហេតុដែលនាំឱ្យវៀតណាមអាចក្លាយជាចំណុចក្តៅមួយផ្នែកឧស្សាហកម្មនៅក្នុងតំបន់អាស៊ី ដោយសារតែមានកម្លាំងពលកម្មវ័យក្មេងច្រើន កម្មករជំនាញ និងបរិយាកាសបើកចំហ FDI និងសមត្ថភាពនៃការពង្រីកពាណិជ្ជកម្មជាមួយប្រទេសជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4258.txt	អាស៊ាននឹងនៅតែជាតំបន់មួយដែលមានកំណើនលឿនបំផុតរបស់ពិភពលោកនៅឆ្នាំ ២០២៣។ ឆមាសទីពីរនៃឆ្នាំនេះទំនងជានឹងឃើញលក្ខខណ្ឌអំណោយផលដល់កំណើនសេដ្ឋកិច្ច ដោយសារតែអតិផរណាធ្លាក់ចុះ អាចផ្តល់ឱ្យធនាគារកណ្តាលនូវភាពបត់បែននៃអត្រាការប្រាក់កាន់តែច្រើន ហើយជាការគួបផ្សំពីសកម្មភាពសេដ្ឋកិច្ចនៅក្នុងប្រទេសចិនផងដែរ។ ការទាក់ទាញវិនិយោគផ្ទាល់ពីបរទេសកំពុងមានសន្ទុះខ្លាំង បើទោះបីជាបរិយាកាសម៉ាក្រូសេដ្ឋកិច្ចមានការប្រកួតប្រជែងខ្លាំងជាងក៏ដោយ។	ធនាគារអភិវឌ្ឍន៍អាស៊ី (ADB) បានព្យាករថាកំណើនសេដ្ឋកិច្ចនៅអាស៊ីអាគ្នេយ៍ស្ថិតក្នុងអត្រា៥,៥ ភាគរយសម្រាប់ឆ្នាំ ២០២២។ ឈានចូលដល់ឆ្នាំ២០២៣ ម្ពាធសេដ្ឋកិច្ចដែលកំពុងវិវត្ត និងភាពមិនច្បាស់លាស់នៃបញ្ហាសកលបានអូសទម្លាក់កំណើននៅទូទាំងពិភពលោក។ ដូចនេះ ADB នាពេលថ្មីៗនេះបានកែប្រែការព្យាកររបស់ខ្លួននៅឆ្នាំ២០២៣ មកត្រឹម ៤,៧ ភាគរយសម្រាប់អាស៊ាន ដោយសារតម្រូវការសកលធ្លាក់ចុះ។ អ្នកវិភាគរំពឹងថា ឥណ្ឌូណេស៊ី ម៉ាឡេស៊ី ហ្វីលីពីន សិង្ហបុរី ថៃ និងវៀតណាម នឹងមានកំណើនជាមធ្យមធ្លាក់មកត្រឹម៤,៤ ភាគរយនៅឆ្នាំ ២០២៣ ធៀបនឹងការព្យាករ៥,៦ ភាគរយកាលពីឆ្នាំ ២០២២។ ទោះជាយ៉ាងណា តួលេខទាំងនេះបានធ្វើឲ្យកំណើនសេដ្ឋកិច្ចក្នុងតំបន់មានកម្រិតខ្ពស់ជាងពិភពលោក។ មូលនិធិរូបិយវត្ថុអន្តរជាតិ IMF បានព្យាករថា កំណើនសេដ្ឋកិច្ចពិភពលោកនឹងកើនឡើងដល់ ៣,២ភាគរយក្នុងឆ្នាំ ២០២២ និង ២,៧ភាគរយនៅឆ្នាំ ២០២៣។ ដូច្នេះហើយ អាស៊ាននៅតែជាគោលដៅទាក់ទាញសម្រាប់ការវិនិយោគអន្តរជាតិ ដោយផ្តល់ឱ្យអ្នកវិនិយោគនូវការបង្ហាញទៅកាន់តំបន់ដែលមានកំណើនលឿនបំផុតមួយនៅទូទាំងពិភពលោក។ កំណើនសេដ្ឋកិច្ចអាស៊ាន ប្រជាជាតិអាស៊ានអាចទទួលបានអត្ថប្រយោជន៍ពីទីតាំងភូមិសាស្ត្រនយោបាយនាប៉ុន្មានឆ្នាំចុងក្រោយនេះ នៅពេលដែលការប្រកួតប្រជែងរវាងអាម៉េរិក និងចិនកាន់តែខ្លាំងក្លា ហើយមហាអំណាចទាំងពីរស្វែងរកការពង្រឹងទំនាក់ទំនងនៅក្នុងតំបន់។ ប្រទេសទាំងពីរបានគូសបញ្ជាក់ពីការប្តេជ្ញាចិត្តក្នុងការធ្វើពាណិជ្ជកម្មជាមួយសេដ្ឋកិច្ចអាស៊ាន។ ចិនប្តេជ្ញាបង្កើនទំនាក់ទំនងសេដ្ឋកិច្ចតាមរយៈការទទួលបានកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) និងកិច្ចព្រមព្រៀងគ្រប់ជ្រុងជ្រោយ និងជឿនលឿនសម្រាប់ភាពជាដៃគូអន្តរប៉ាស៊ីហ្វិក (CPTPP) ខណៈអាម៉េរិកមានកិច្ចព្រមព្រៀងពាណិជ្ជកម្មសេរីតែជាមួយប្រទេសអាស៊ានដែលខ្លួនបានជ្រើសរើសប៉ុណ្ណោះ។ ការប្រកួតប្រជែងរបស់មហាអំណាចនេះមិនមែនជាកត្តាតែមួយគត់ដែលអាចរួមចំណែកជាវិជ្ជមានដល់កំណើនអាស៊ាននៅឆ្នាំ ២០២៣ នោះទេ។ ប្រទេសមួយចំនួននៅក្នុងតំបន់មានសក្តានុពលក្នុងវិស័យទេសចរណ៍អន្តរជាតិធំៗ ហើយបានខំប្រឹងទប់ស្កាត់ការរីករាលដាលនៃកូវីដ-១៩ ដែលជាការរួមចណែកបន្ថែមដល់ការងើបឡើងវិញនៃឧស្សាហកម្មនៅឆ្នាំ ២០២៣។ ម៉ាឡេស៊ី ហ្វីលីពីន និងថៃ ទំនងជានឹងឃើញវិស័យទេសចរណ៍ងើបឡើងវិញសម្រាប់ឆ្នាំ២០២៣ ដូចពេលមានមុនការរាតត្បាតកូវីដ-១៩។ ប៉ុន្តែការសង្ស័យនៅតែមាន ថាតើអ្នកទេសចរចិននឹងត្រលប់មកកំសាន្តនៅតំបន់របស់ខ្លួនភ្លាមៗឬយ៉ាងណា។ ថ្មីៗនេះអាជ្ញាធរអន្តោប្រវេសន៍ចិនបានបន្តចេញទិដ្ឋាការសម្រាប់អ្នករស់នៅដីគោកដើម្បីធ្វើដំណើរទៅក្រៅប្រទេសចាប់ពីថ្ងៃទី ៨ ខែមករា។ អ្នកវិភាគជាច្រើនបានលើកឡើងពីការធ្លាក់ចុះជាសាកលនឹងមានឥទ្ធិពលតិចជាងលើសេដ្ឋកិច្ចដែលដឹកនាំដោយតម្រូវការក្នុងស្រុក ដូចជាប្រទេសឥណ្ឌូណេស៊ី និងហ្វីលីពីន។ ប្រទេសទាំងពីរនឹងឃើញកំណើនយ៉ាងតិច ៥ភាគរយនៅឆ្នាំ ២០២៣។ បណ្ដាសាជីវកម្មដែលមានមូលដ្ឋាននៅអាម៉េរិកអះអាងថា តម្រូវការក្នុងស្រុក មានការកើនឡើងបន្ថែមទៀតនៅក្នុងប្រទេសឥណ្ឌូណេស៊ី ម៉ាឡេស៊ី ហ្វីលីពីន និងប្រទេសថៃ ខណៈដែលប្រទេសទាំងនេះបានបើកដំណើរការឡើងវិញទាំងស្រុងបន្ទាប់ពីជំងឺរាតត្បាតសកល។ ទាំងអស់ខាងលើនេះ គ្រាន់តែជាលក្ខខណ្ឌបន្ទាប់បន្សំនៃភាពអំណោយផលសេដ្ឋកិច្ចតែប៉ុណ្ណោះ។ ទន្ទឹមនេះ ការចុះខ្សោយនៃកំណើន និងសូម្បីតែការធ្លាក់ចុះសេដ្ឋកិច្ចនៅក្នុងបណ្តាប្រទេសដែលមានខឿនសេដ្ឋកិច្ចអភិវឌ្ឍ នឹងអាចកាត់បន្ថយសកម្មភាពសេដ្ឋកិច្ច តម្រូវការពីប្រទេសអាស៊ាន។ ស្របពេលនេះធនាគារកណ្តាលអាស៊ីអាគ្នេយ៍ជាច្រើនបានដំឡើងអត្រាគោលនយោបាយជាការឆ្លើយតបទៅនឹងការកើនឡើងអត្រាការប្រាក់សកល លំហូរចេញមូលធន ការធ្លាក់ចុះនៃរូបិយប័ណ្ណ និងការពន្លឿនអតិផរណាជាមួយនឹងតម្លៃអាហារ និងថាមពលសកលកាន់តែខ្ពស់។ ការវិនិយោគផ្ទាល់ពីបរទេស អាស៊ានគឺជាគោលដៅទាក់ទាញសម្រាប់ FDI នាប៉ុន្មានឆ្នាំចុងក្រោយនេះ។ ប្រជាជាតិទាំងនេះជាទូទៅផ្តល់នូវជម្រើសដ៏គួរឱ្យទាក់ទាញសម្រាប់ក្រុមហ៊ុនដែលចង់កាត់បន្ថយការប៉ះពាល់របស់ពួកគេជាមួយប្រទេសចិនដោយមើលឃើញពីការបង្កើនរបាំងពាណិជ្ជកម្ម និងបំណងប្រាថ្នាដើម្បីស្វែងរកកន្លែងផលិតដែលមានតម្លៃថោកជាង។ បណ្តាក្រុមហ៊ុនអន្តរជាតិជាច្រើន បានសម្លឹងមើលទៅអាស៊ីអាគ្នេយ៍ជាមជ្ឈមណ្ឌលផលិតកម្មជំនួស ដោយទាក់ទាញដោយប្រាក់ឈ្នួលប្រកួតប្រជែង ការកែលម្អបទប្បញ្ញត្តិអាជីវកម្ម ហេដ្ឋារចនាសម្ព័ន្ធ និងការបង្កើនតម្រូវការក្នុងស្រុក។ តួលេខនៅក្នុប្រទេសសិង្ហបុរីបានឱ្យដឹងថា មានការវិនិយោគបរទេសប្រមាណ ១០០ពាន់លានដុល្លារ ក្នុងឆ្នាំ ២០២១។ ឧស្សាហកម្មសំខាន់ៗសម្រាប់ការវិនិយោគនៅក្នុងប្រទេសសិង្ហបុរីរួមមាន បច្ចេកវិទ្យាព័ត៌មាន អវកាស អេឡិចត្រូនិច ឱសថ និងសេវាកម្មវិជ្ជាជីវៈ។ ចំណែក FDI សរុបនៅក្នុងឥណ្ឌូណេស៊ីគិតត្រឹមត្រីមាសទី ៣ ឆ្នាំ ២០២២ បានឈានដល់ ១០,៨ពាន់លានដុល្លារ។ ទោះបីជាតួលេខផ្លូវការមិនទាន់ត្រូវបានបញ្ចេញក៏ដោយ រដ្ឋាភិបាលមានទំនុកចិត្តថាខ្លួនបានសម្រេចគោលដៅ។ សម្រាប់ឆ្នាំ ២០២៣ រដ្ឋាភិបាលមានគោលបំណងបង្កើនគោលដៅវិនិយោគបរទេស និងក្នុងស្រុករបស់ខ្លួនឱ្យដល់ ៩២ពាន់លានដុល្លារ។ ខណៈវៀតណាមផ្តល់ឱកាសឱ្យវិនិយោគិនចូលទៅកាន់ឧស្សាហកម្មប្រកួតប្រជែងអន្តរជាតិជាច្រើន និងផ្តល់លទ្ធភាពទទួលបានទីផ្សារកាន់តែសម្បូរបែប និងភាពប្រាកដប្រជាជាងប្រទេសចិន។ ស្របពេលមានសង្គ្រាមពាណិជ្ជកម្មរវាងអាម៉េរិក និងចិន វៀតណាមបានលេចចេញជាប្រទេសផ្គត់ផ្គង់ផលិតផលឈើជំនួសចិន។ អាម៉េរិកគឺជាទីផ្សារគោលដៅសំខាន់សម្រាប់ការនាំចេញផលិតផលឈើរួចទៅហើយ។ ស្រដៀងគ្នានេះដែរ ឧស្សាហកម្មវាយនភណ្ឌរបស់វៀតណាមមានភាពទាក់ទាញកាន់តែខ្លាំងឡើង បន្ទាប់ពីច្បាប់ដែលបានអនុម័តនៅអាម៉េរិក ទាក់ទងនឹងពលកម្មដោយបង្ខំ និងកប្បាសដែលមានប្រភពមកពីស៊ីនជាំងរបស់ប្រទេសចិន។ ទន្ទឹមនឹងនេះ ថៃជាអ្នកទទួលការវិនិយោគរបស់ចិនមួយរយៈមកហើយ។ ប្រទេសនេះគឺជាចំណុចស្នូលនៃប្លុកអាស៊ាន ហើយមានសារៈសំខាន់ចំពោះផែនការរដ្ឋរបស់ចិនសម្រាប់ការតភ្ជាប់ពិភពលោក ក៏ដូចជាការវិនិយោគឯកជនផងដែរ។ អ្នកវិនិយោគឯកជនកំពុងមើលឃើញប្រទេសថៃកាន់តែខ្លាំងឡើងថាជាគោលដៅវិនិយោគសម្រាប់ការផ្តួចផ្តើមនៅក្នុង crypto, fintech, blockchain និង AI ក៏ដូចជាការថែទាំសុខភាព និងទេសចរណ៍។ ការបើកប្រទេសឡើងវិញរបស់ចិន កំណើនសេដ្ឋកិច្ចរបស់ចិន គឺជាផ្នែកមួយនៃភូមិសាស្រ្ត និងបណ្តាញពាណិជ្ជកម្មដែលពាក់ព័ន្ធនឺងជះឥទ្ធិពលដល់កំណើនសេដ្ឋកិច្ចក្នុងតំបន់អាស៊ាន។ ឥទ្ធិពលនៃការបើកដំណើរការវិញភ្លាមៗរបស់ចិនទំនងជានឹងពង្រីកការស្ទះខ្សែច្រវាក់ផ្គត់ផ្គង់ និងបញ្ហាតម្រូវការធ្លាក់ចុះ។ ទិន្នន័យរបស់ធនាគារពិភពលោកបានព្យាករថា កំណើនសេដ្ឋកិច្ចចិនបានងើបឡើងវិញដល់ ៤,៣ ភាគរយក្នុងឆ្នាំ ២០២៣ ពីខុសពីការព្យាករកាលពីឆ្នាំ២០២២ ត្រឹមតែ ២,៧ភាគរយ ។ ខណៈពេលដែលវិស័យមួយចំនួននៅក្នុងសេដ្ឋកិច្ចអាស៊ានមួយចំនួនអាចត្រូវបានគេមើលឃើញថាជាអ្នកទទួលផលសុទ្ធពីបញ្ហាប្រឈមផ្ទៃក្នុងរបស់ចិន និងសង្គ្រាមពាណិជ្ជកម្មជាមួយអាម៉េរិក ការកែលម្អកំណើនរបស់ចិនមានភាពវិជ្ជមានសម្រាប់តំបន់អាស៊ាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4259.txt	សន្ទស្សន៍ Bloomberg Dollar Spot បានបង្ហាញថា ប្រាក់ដុល្លារបានធ្លាក់ចុះ ៨ភាគរយចាប់តាំងពីពេលនៃការឡើងថ្លៃកម្រិតខ្ពស់បំផុតកាលពីខែកញ្ញា ឆ្នាំ២០២២ ខណៈដែលអ្នកវិនិយោគមួយចំនួនបានបោះបង់ចោលនូវរបៀបទិញប្រាក់ដុល្លារទុកដើម្បីបានចំណេញ។	កត្តាដែលបានគាំទ្រដល់ការកើនឡើងប្រាក់ដុល្លារនាពេលថ្មីៗនេះ កំពុងធ្លាក់ចុះបន្តិចម្តងៗមកវិញ ហើយរូបិយប័ណ្ណនេះអាចចូលទៅក្នុងវដ្តនៃការធ្លាក់ថ្លៃនៅរយៈពេលច្រើនឆ្នាំខាងមុខនេះ។ នេះបើតាមការចេញផ្សាយ Bloomberg។ បើទោះបីជាអតិផរណានៅអាម៉េរិកមិនទាន់ត្រូវបានគ្រប់គ្រងទាំងស្រុងនៅឡើយ ហើយធនាគារកណ្តាលអាម៉េរិក (Fed) នឹងរក្សាអត្រាការប្រាក់ឱ្យខ្ពស់ក្នុងរយៈពេលវែងក៏ដោយ ការកើនឡើងអត្រាការប្រាក់នេះមិនអាចស្ថិតស្ថេរជារៀងរហូតទេ។ ទន្ទឹមនឹងនេះ ធនាគារកណ្តាលនៅអឺរ៉ុប និងអាស៊ីកំពុងតាមទាន់អាម៉េរិកជាបណ្តើរៗក្នុងការរឹតបន្តឹងគោលនយោបាយរូបិយវត្ថុ ដែលបណ្តាលឱ្យរូបិយប័ណ្ណនៃប្រទេសទាំងនេះឡើងថ្លៃខ្លាំងធៀបនឹងដុល្លារ។ សន្ទស្សន៍ Bloomberg Dollar Spot បានបង្ហាញថា ប្រាក់ដុល្លារបានធ្លាក់ចុះក្នុងអត្រា ៨ភាគរយចាប់តាំងពីឡើងថ្លៃខ្ពស់កម្រិតខ្ពស់បំផុតកាលពីខែកញ្ញា ឆ្នាំ២០២។ ជាមួយគ្នានោះ អ្នកវិនិយោគមួយចំនួនបានចាប់ផ្តើមលក់ប្រាក់ដុល្លារចេញជាបណ្តើរៗ ដែលជានិន្នាការផ្ទុយគ្នាស្រឡះកាលពីឆ្នាំ២០២២។ ទោះជាយ៉ាងណាក៏ដោយ និន្នាការធ្លាក់ចុះរបស់ប្រាក់ដុល្លារអាម៉េរិក មិនត្រូវបានគេរំពឹងថានឹងកើតឡើងយ៉ាងឆាប់រហ័សនោះទេ យ៉ាងហោចណាស់ក៏ត្រូវរង់ចាំដល់ចុងឆ្នាំនេះដែរ ដោយសារតែរូបិយប័ណ្ណនេះនៅតែមានកត្តាគាំទ្រជាច្រើន ហើយនៅតែជារូបិយប័ណ្ណសំខាន់ដែលទាក់ទាញបំផុតនៅក្នុងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.